
1. CONCEPŢII şi METODE PSIHO-SPIRITUALE 


PE MUCHIA „GÂNDIRII POZITIVE” 


Articolul de mai jos nu este un studiu erudit de psihologie, ci un semnal 
de alarmă, adresat acelora care utilizează defectuos metoda psihologică a 
„gândirii pozitive”. Fie că s-a înţeles greşit, fie că s-a răspândit sub o formă 
vulgară, fie că intenţionat este folosită deformat de către unele persoane, ea 
poate avea şi efecte periculoase asupra celor care o aplică exagerat. 

Principiul pe care se bazează gândirea pozitivă afirmă că 
„subconştientul omului este un fel de computer care operează cu 
programele mentale pe care i le inoculăm chiar noi, mai mult sau mai 
puţin conştient; dacă schimbăm lucid programul, toată susţinerea psihică 
se modifică în sensul dorit”. Este şi nu este aşa. Subconştientul nu este 
un robot cu o minte infantilă. Este la fel de inteligent ca mintea 
conştientă, dacă nu chiar mai deştept şi mai bine informat. în loc să îl 
credem un sclav al intenţiilor noastre, mai bine să ni-1 apropiem ca pe un 
prieten apropiat, egal şi bine intenţionat în a ne ajuta. 

Pe principiul, pe jumătate corect, menţionat mai sus se bazează şi 
unul din procedeele gândirii pozitive, pe care îl vom analiza în 
continuare. Atunci când starea psihică este deplorabilă, suntem învăţaţi 
să mentalizăm puternic ideea „sunt bine, sunt bine!”. Nu negăm că, în 
situaţii de urgenţă, o asemenea încurajare ne poate ajuta să depăşim un 
moment greu. Sau că, prin autosugestie, ne putem construi temporar o 
anumită stare psihică, preferabil minunată. Noi însă criticăm aici 
autosugestia de drum lung, care spune mereu „sunt”, în loc de mult mai 
adecvatul „vreau să fiu”. Obişnuinţa de a-şi impune o simţire neconformă 
cu starea de fapt va duce persoanele labile psihic să se mintă în 
permanenţă. Vor începe să confunde realitatea cu propriile păreri şi îşi 
vor atrofia treptat discernământul. Lumea exterioară va înceta să le mai 
trezească interesul şi îşi vor crea singure un joc iluzoriu al pseudo- 
percepţiilor. Această izolare faţă de mediu, într-o singurătate fabulatorie, 
este preludiul şi chiar finalul bolilor psihice. 

Trebuie să recunoaştem totuşi motivaţia ştiinţifică a acestui 
procedeu, şi anume trimiterea unui mesaj clar către subconştient, mai 
ales prin imagini. Dar, reprezentarea mentală conform dorinţei noastre 
este o simplă metodă de comunicare cu el. Important este să nu 
confundăm lucrurile. Odată mesajul trimis, să nu mai insistăm în 
producerea imaginilor mentale, care ar putea deveni o obsesie, ci să ne 
continuăm treburile obişnuite! 

Există o altă cale, mult mai raţională, de a ne ajuta optimismul şi a 
ne mobiliza energiile lăuntrice în situaţiile critice. Să folosim fraze de 
încurajare şi de transformare interioară, dar formulându-le conform cu 

realitatea prezentă. Acceptăm că acum este mai rău , dar ne impunem şi 
suntem convinşi că o să fie mai bine în curând. Acel „vreau să” dă 
comanda hotărâtă ca ceva să se schimbe, iar subconştientul va căuta prin 
metodele sale rafinate şi inteligente să ne îndrume, pe nebăgate de 
seamă, către situaţii favorabile. 

Desigur, se poate întâmpla ca voinţa noastră să nu fie destul de 
puternică, sau să fim perturbaţi (de programe mentale negative induse 
asupra noastră prin farmece, blesteme, pedepse de destin, entităţi 
malefice, legături telepatice cu persoane duşmănoase etc.). în această 
situaţie, voinţa se poate întări şi prin reprezentarea mentală a unui 
scenariu favorabil. Dar aceasta nu înseamnă să ne lăsăm înrobiţi de o 
imaginaţie fără discernământ. Voinţa trebuie întărită, nicidecum ocolită. 

MUNTE, MUTĂ-TE! 

Vom deschide aici o acoladă despre mult-citata afirmaţie eristică 
„Dacă aţi avea credinţă cât un grăunte de muştar şi i-aţi zice muntelui 
acesta «Mută-te de aici, acolo», s-ar muta; nimic nu v-ar fi cu 
neputinţă.” (Matei 17.20). Mulţi invocă această afirmaţie celebră, mai 
ales când vor să-i pună pe alţii în inferioritate. De aceea, poate că este 
cazul să o disecăm puţin, cu textul Scripturii în faţă. Iată care au fost 
împrejurările. „Un tată necăjit a căzut în genunchi înaintea lui Isus, 
spunăndu-I: «Doamne, ai milă de fiul meu, căci este lunatic şi pătimeşte 
rău... l-am adus la ucenicii Tăi şi n-au putut să-l vindece». Isus a certat 
dracul, care a ieşit afară din el. Şi băiatul s-a tămăduit chiar în ceasul 
acela.” (Matei 17.14,15,16,18) Atunci ucenicii au venit la Isus şi I-au zis 
de-o parte: «Noi de ce n-am putut să-l scoatem?» (Matei 17.19) «O, 
neam necredincios şi pornit la rău!» (Matei 17.17) « Din pricina puţinei 
voastre credinţe.» (Matei 17.20) 

în acel context învăţătorul şi-a permis un strigăt de disperare în faţa 
neputinţei oamenilor de a-L înţelege. Nici măcar ucenicii Săi nu se 
puteau deschide către Iubirea şi Puterea ce ţâşnea din trupul Divinului 
Isus. De mult adunase El în suflet atâta nemulţumire încât să-i certe aşa: 
«Până când voi fi cu voi? Până când vă voi suferi?» (Matei 17.17). 
Reproşul Său era generalizat, pentru că gloata celor care-L urmau nu se 
prea ridica la nivelul de înţelegere spirituală şi puritate cerut de Prezenţa 
Divină a lui Isus. 

„Puţina lor credinţă” nu se referea la puterea lor mentală de a-şi 
imagina alungarea bolii sau la gândirea insuficient de „pozitivă”. Probabil 
că ei gândeau destul de pozitiv, ca apropiaţi ai Marelui Maestru, 
făptuitorul atâtor minuni. Deci nu atât neîncrederea în sine era invocată, 
ci cea în puterea pe care o transfera Isus, purtătorul harului spiritual. 
Mântuitorul şi-a completat imediat explicaţia mustrătoare, lămurind 
cauza profundă a neputinţei lor, şi anume, lipsa comunicării directe cu 
Dumnezeu: «Acest soi de draci nu iese afară decât cu rugăciune şi cu 
post.» (Matei 17.21) 

Credinţa nu este autosugestie 

Concluzia acestei acolade este că credinţa diferă de autosugestie. 
Credinţa vine din inima spirituală, având supravegherea raţiunii şi se 
adresează deţinătorilor Puterii - fie Dumnezeu, fie Fiul Său. Prin urmare, 
să lăsăm Persoanele Divine să decidă dacă merităm sau este potrivit să 
primim ceea ce cerem. 

Este, desigur, posibil ca o mare putere să fie declanşată din 
subconştientul personal, fără nici o conotaţie religioasă. Atunci, da, se 
poate vorbi de căi (inclusiv gândirea pozitivă) prin care să exploatăm 
posibilităţile umane la maximum. Să ne amintim de puterea blestemului 
pe care Isus din Nazaret l-a proferat asupra smochinului neroditor. Ce 
putere mentală colosală avea acest om! Totuşi, Isus, iscodit fiind de 
apostoli, nu le-a vorbit despre ea, ci a insistat pe ceea ce le era mai de 
folos: pe imensa forţă a credinţei şi rugăciunii către Prea-înalt şi pe 
condiţia ca ruga să le fie ascultată - compasiunea către semeni şi 
puritatea sufletească. 

Iar printr-un asemenea gest teribil (ca şi alungarea negustorilor din 
Templu) ne-a lăsat să înţelegem, în plus, că Dumnezeu nu este dispus să 
rabde la nesfârşit nici nesimţirea, nici lenea, nici egoismul, nici răutatea 
şi nici alte defecte în care ne complăcem. Şi poate că ar fi bine să fim 
informaţi că nu întotdeauna deţinerea unei mari puteri ne este de folos 
spiritual. Apar atâtea tentaţii care ne pot pierde... 

Modernii tehnicii de autosugestie s-au mai inspirat dintr-o altă 
spusă a Mântuitorului: „Orice lucru veţi cere când vă rugaţi, să credeţi 
că l-aţi şi primit şi-l veţi avea”. Aceasta poate fi una dintre cheile 
succesului, dar şi o manifestare paranoică. Se ştie că nebunii au o mare 
putere de convingere, rămânând totuşi inadaptaţi realului. S-ar putea 
spune că între gândirea corectă şi forţa voinţei este întinsă o coardă, pe 
care omul sănătos trebuie să stea în echilibru acrobatic. 

Din punct de vedere energetic, forţa voinţei constă în expansiunea 
unui câmp mental care îi domină pe cei din jur şi ne stimulează 
permanent propriile gânduri (devenite total optimiste şi creative înspre 
succes). îndemnul lui Isus ne alungă îndoiala că ruga noastră a ajuns în 
Infinit şi că va fi împlinită de Atotputernicul, într-o formă sau alta. Este 
mai degrabă un sentiment, o intuiţie, un răspuns instantaneu din partea 
spiritului cu o conştiinţă curată, şi nu atât o gândire elaborată. 

Oamenii diferă prin cuantumul de optimism pe care îl au, dar 
nimeni n-ar trebui să-şi piardă vreodată speranţa de mai bine . Pe acest 
sentiment de speranţă se bazează şi gândirea pozitivă (sau „programarea 
pozitivă a minţii”), care direcţionează energiile individului către ţeluri 
precise, dezirabile şi realizabile. Nimic rău în aceasta, ba dimpotrivă. 

Cu totul diferită este însă „TRANSFIGURAREA REALITĂŢII”, adică 
auto-halucinarea. Ea trebuie descurajată de către păzitorii sănătăţii 
psihice, fiind acceptabilă doar ca o modalitate de creaţie artistică sau 
ştiinţifică , sau în circumstanţe extrem de critice relativ la integritatea 

fizică sau psihică. Transfigurarea realităţii, ca mod de viată , este un 
procedeu complet laş. Din punct de vedere spiritual, suferinţa ne este 
dată ca să învăţăm ceva din ea. Omul trebuie să fie lucid, cu percepţiile 
treze şi să nu se păcălească singur prin alcool, droguri, medicamente 
psihice sau respingerea adevărului. Transfigurând, omul îşi adoarme 
vigilenţa, trăind în iluzie, ca un drogat. 

Speranţa se referă întotdeauna la viitor, pe când transfigurarea este 
o răstălmăcire a prezentului, adică o mistificare, un fals. Fără nădejde, 
omul rămâne o ruină, pierzându-şi entuziasmul. Speranţa este nu numai 
necesară, ci chiar obligatorie. Ea ne ţine în viaţă. în schimb, 
transfigurarea ne perverteşte mintea, care îşi va crea o lume paralelă. 
Suferinţa trebuie simţită aşa cum ne-o dă viaţa (desigur, fără exagerări 
masochiste). însă, a gândi că „e bine” când, de fapt, „e rău” nu este doar o 
inversiune, ci chiar o perversiune mentală. Şi, pentru că suferinţa dată de 
soartă devine sterilă, ea se va repeta, ca să-şi atingă scopul educativ - 
conştientizarea propriilor greşeli şi îndreptarea lor. Omul nu rămâne cu 
mare lucru dacă ocoleşte lecţiile grele. De aceea, va îndura şi cu altă 
ocazie dificultăţile pe care le-a „fentat”. Nu putem atinge Perfecţiunea cu 
şmecherii şi minciuni. 

Ca să întărim aceste afirmaţii, poate greu de acceptat, să ne amintim 
o pildă bine-cunoscută: cumplitele suferinţe ale Mântuitorului Isus în 
ziua uciderii Sale. Cea mai de neînţeles şi revoltătoare este agonia sa pe 
cruce. Aşa cum unii iudei întrebau atunci, repetăm şi noi sfioşi: de ce 
Dumnezeu Tatăl L-a părăsit în imensele Sale dureri? Se poate răspunde 
în mai multe feluri, dar este, în mod cert, o pildă scrisă cu sânge, ca să n- 
o uităm vreodată. Ea ne lămureşte că suferinţa este omniprezentă pe 
Pământ şi că omul nu o poate evita. Fiecare dintre noi trebuie „să-şi 
poarte crucea”. însuşi Fiul lui Dumnezeu a trebuit să suporte răstignirea, 
ca oricare om, ne-evadând din realitate prin nici un procedeu suprafizic, 
yoghin sau mistic. Aşa cum făcuse nenumărate miracole, ar fi putut face 
şi în această împrejurare nefastă. Dar n-a făcut... 

Prin urmare, acesta e modul în care ar trebui să întâmpinăm şi noi 
greutăţile vieţii - cu luciditate şi curaj. 

2003 

MINTEA ESTE MAI MULT DECÂT 

CREIERUL 


„Mintea e creierul, creierul e mintea”. Acest slogan propagandistic 
este emis de către unii cercetători în neuroştiinţe. Dar convingerea lor 
personală nu poate ţine loc de concluzie filosofică, din considerentele ce 
urmează mai jos. 

Există cel puţin două argumente principiale care contrazic acest 
slogan. Unul ţine de inconsistenta internă a raţionamentului filosofic 
care stă la baza afirmaţiei amintite. în al doilea rând, există fenomene 
obiective care îl infirmă de-a dreptul. Să le detaliem. 

Cercetările în orice domeniu ştiinţific se bazează pe o anumită 
paradigmă (set de teorii acceptate, mod dominant de gândire). Pentru 
familiaritate, în cele ce urmează vom redenumi paradigma ştiinţifică prin 
cuvântul „doctrină ştiinţifică”. Neuroştiinţele au ca obiect de studiu 
programatic CREIERUL. în doctrina lor, se postulează că activitatea 
creierului generează mintea . Dar aceasta este doar o ipoteză de lucru , 
considerată validă până la proba contrară. Savanţii recunosc sincer că 
studiile de până acum sunt departe de a ne descifra complet funcţionarea 
creierului şi, cu atât mai puţin, alte fenomene aşa-zis „parapsihologice”. 
Totuşi, ei speră optimişti că, intr-un viitor nespecificat, creierul va fi 
desluşit total şi se va demonstra că activitatea mentală nu este decât „o 
secreţie a neuronilor”. 

Acest raţionament se fondează, prin urmare, pe SPERANŢE şi 
CONVINGERI personale, izvorâte din ipoteza de lucru, nicidecum pe o 
demonstraţie ştiinţifică şi filosofică riguroasă. Faptul că există observaţii 
şi experimente care contrazic flagrant ipoteza de lucru a neuroştiinţelor 
este ignorat. Ei preferă „ascunderea gunoiului sub preş” (ignorarea 
contra-argumentelor, intr-un mod total neştiinţific) sau chiar înaintarea 
unor pseudo-explicaţii slabe, din frica de a renunţa la vechiul mod de 
gândire al secolului XX. De fapt, ar însemna să renunţe la speranţa lor 
nedisimulată că, studiind creierul, vor înţelege mintea. Or, se ştie că 
„speranţa moare ultima”... „Cum oare să studiezi mintea în afara 
creierului???”, ar putea întreba retoric aceştia. 

Un geniu dintr-un domeniu limitat al ştiinţei, să spunem un savant 
care studiază creierul, se poate face de râs în public cu aserţiuni 
nefondate. Trebuie să diferenţiem clar între calitatea sa indiscutabilă de 
savant şi cea de filosof amator. Ipotezele de lucru folosite în doctrina 
ştiinţifică adoptată de el nu pot fi declarate adevăruri ultime, pentru că 
lipseşte demersul ideatic specific rigorii filosofice, care cere stăpânirea 
unui volum cât mai vast de cunoştinţe din toate domeniile (pentru a evita 
o viziune unilaterală, trunchiată). 

Pentru a înţelege mai bine acest lucru, vom face o paralelă cu 
activitatea unui poliţist. Poate că nu există altă categorie profesională 
care să cunoască mai bine lumea infractorilor decât cea a oamenilor legii 
şi ordinii. în activitatea sa, poliţistul s-a convins că infractorii pot proveni 
din toate categoriile sociale, iar unii pot chiar să disimuleze atât de bine 
faptele, încât cineva neexperimentat i-ar absolvi imediat de orice 
bănuială. De aceea, poliţistul poate nutri convingerea personală, întărită 
de atitudinea profesională, că oricare dintre cetăţeni este un posibil 
infractor. Totuşi, nici un poliţist nu declară public faptul că „toţi oamenii 
sunt nişte infractori potenţiali”, ca fiind crezul său filosofic. Este o 
chestiune de bun-simţ. Deci, cât de calificat este un neurolog să îşi dea cu 
părerea în chestiuni filosofice? Ar putea fi îndreptăţit să filosofeze public 
numai dacă ar avea şi rigoarea necesară... 

Unii cercetători din neuroştiinţe se bazează însă pe autoritatea 
câştigată în domeniul lor profesional ca să lanseze pseudo-adevăruri 
filosofice, precum cel că. „mintea este creierul”... 

Până la un punct, putem tolera şi înţelege acest exces de zel în a 
împărtăşi omenirii credinţa lor personală. Astfel: 

1. Din punct de vedere ştiinţific, ei nu au instrumente pentru a 
explora fenomenele care ies din doctrina neuroştiinţelor. Pentru ei, 
invizibilul nu există , din cauză că nu poate fi studiat cu instrumentele 
existente. Pe de altă parte, pentru inventarea altor tipuri de instrumente 
adecvate noii realităţi, ar fi nevoie de schimbarea teoriei însăşi. Prin 
urmare, prioritară este schimbarea doctrinei , atitudinii ştiinţifice, care va 
atrage chiar o metodologie şi concluzii absolut noi. 

2. Din punct de vedere psihologic , poate că savanţii si-ar pierde 
entuziasmul pentru studierea creierului (necesară şi ea!) dacă ar fi 
convinşi că sediul minţii este invizibil, aflându-se în altă parte decât 
creierul însuşi. De asemenea, este ştiut că orice om are tendinţa de a 
generaliza cunoştinţele limitate pe care le are, construindu-şi pe baza lor 
o „filosofie de viaţă” proprie. Totuşi, să nu confundăm „filosofia de viaţă” 
cu adevărata filosofie! 

Aceste opinii pot fi înţelese, dar în acelaşi timp combătute, pe cale 
paşnică, cu argumente raţionale, dacă ele dăunează mentalităţii colective. 
De aceea am şi numit afirmaţia de la începutul articolului ca fiind un 
„slogan propagandistic” al ideologiei materialiste. Dincolo de naivitate 
sau de educaţia primită, se poate întrevedea la unii o dorinţă de 
persuasiune inexplicabilă asupra cititorilor de ştiinţă popularizată. Ei 
chiar ne forţează să-i credem că ştiinţa va demonstra cândva că „mintea 
este creierul”... dar nu ni se oferă şi garanţii în acest sens. Asta e 
ideologie, nu ştiinţă ! 

în realitate, mintea nu este doar creierul, dovadă stau mărturiile 
celor întorşi din moarte clinică (NDE - experienţele din preajma morţii), 
ca şi experienţele paranormale (telepatie, proiecţie astrală, psihokinezie 
etc.) omniprezente în istorie şi pretutindeni în lume, astăzi mai mult ca 

oricând. Ieşind cu totul din doctrina neuroştiinţelor, ele provoacă o mare 
nemulţumire savanţilor de stil vechi, pentru că le solicită o reevaluare a 
fundamentelor ştiinţifice cu care au fost educaţi (îndoctrinaţi) în şcoală. 

Aceste fenomene stranii sugerează inconsistenţa modelului 
explicativ neurologic. El este valabil în medicina creierului, în aplicaţii 
practice plecând de la creier sau avându-1 ca scop final, dar nu poate fi 
generalizat filosofic. Este important să reţinem valoarea practică limitată 
a unei doctrine ştiinţifice, dar să nu o confundăm cu valoarea sa teoretică 
generală. De exemplu, unui om cu preocupări lumeşti i-ar fi de ajuns să 
ştie că Soarele se învârte cu regularitate de ceasornic în jurul Pământului, 
fiindcă mecanica cerească nu joacă nici un rol în viaţa lui cotidiană. De 
altfel, omenirea a trăit mii de ani cu această convingere, care s-a dovedit 
suficientă la vremea respectivă... 

Asimilarea unei noi doctrine ştiinţifice nu înseamnă renunţarea 
completă şi dintr-o dată la cea anterioară, căci cunoaşterea umană 
necesită continuitate şi acumulări cantitative. Este un salt calitativ, prin 
care noul înglobează vechiul. Ar fi greşit să absolutizăm o cale sau alta. în 
fond, cunoaşterea nu are sfârşit, iar singurul păcat este stagnarea. Nu 
mai este cale de întors la vechea gândire materialistă... 

Până aici, am argumentat inconsistenţa vechii doctrine 
„neuroştiinţifice” şi cât de păgubos, în termenii cunoaşterii, este fixarea 
mentală în scheme depăşite de vremuri. în continuare, vom arăta cum 
aceleaşi fapte experimentale din neuroştiinţe pot fi lămurite în alt mod 
de către noua paradigmă. Este vorba de „doctrina info-energiei”. 
Avantajul său este că are explicaţii elegante şi consistente pentru 
fenomenele considerate „paranormale” (inexplicabile) de către vechea 
gândire ştiinţifică. 

Raţionamentul de bază de la care pleacă vechea doctrină este că 
modificându-se funcţionarea creierului (chimic, mecanic, fizic) sau 
structura sa (chirurgical, accidental) se constată modificări în 
funcţionarea minţii (prin teste psihologice, observaţii, experimente etc.). 
Concluzia găsită de savanţi, cea mai directă şi mai comodă, a fost că 
„mintea se identifică cu creierul”. Noua explicaţie este mai cuprinzătoare 
şi, desigur, mult mai rafinată. 

Mintea este o structură energetică şi informaţională separată de 
structura fizică a creierului. Am putea înţelege această structură ca fiind 
o „materie” invizibilă, subtilă, extrem de fină, nedetectată de aparatele de 
măsură fizice, grosiere. Deci mintea ar fi o materie mai fină decât cea a 
creierului, în mod analogic cu starea de vapori a apei lichide (este aceeaşi 
substanţă, dar de o altă densitate). Mintea se foloseşte de creier pentru a 
se exprima în planul fizic. Oamenii s-au obişnuit să observe funcţionarea 
minţii doar prin intermediul activităţii creierului. Totuşi, în fenomenele 
paranormale, mintea se poate manifesta independent de creier, 
acţionând direct în planul invizibil, subtil, propriu minţii însăşi. 

Rolul creierului este, printre altele, de a concretiza în planul fizic 
activitatea info-energetică a minţii subtile. Creierul reproduce parţial 
structura minţii, construind o replică fizică a unui mecanism subtil foarte 
complex. Conform acestui model, mintea determină creierul . Există însă 
numeroase observaţii - pe care se bazează vechea doctrină - conform 
cărora creierul influenţează mintea . Cum să explicăm atunci faptul că şi 
creierul acţionează asupra minţii? 

Calitatea activităţii psihice (afecte, gânduri) depinde şi de creier, dar 
nu el este sursa acesteia. Creierul influenţează exprimarea psihică în 
planul fizic, dar în plan subtil, psihicul ar putea funcţiona relativ 
independent. Mai concret, unii oameni cu aşa-zise probleme psihiatrice 
ar putea, eventual, demonstra o perfectă activitate a minţii în planul 
invizibil. La ei ar fi defecte circuitele de legătură dintre minte si creier , 
care le provoacă neadaptarea la planul fizic. Am putea defini creierul ca 
fiind interfaţa de adaptare a mintii la planul fizic . 

Nu ne opreşte nimeni să inventăm metode de a studia mintea în 
mediul său propriu, info-energetic. De fapt, astfel de studii se desfăşoară 
de mii de ani, de către iniţiaţii în diversele căi spirituale, esoterice, de 
pretutindeni. Acestea sunt astăzi accesibile oricui doreşte să se 
instruiască. Ele folosesc ca instrument de cercetare chiar mintea umană, 
cu posibilităţile sale nesfârşite. Aplicându-le, ne vom convinge personal 
că mintea este altceva decât creierul. Şi nu este o simplă opinie sau o 
iluzie, ci o cunoaştere directă atât de vie, încât nu ne mai rămâne nici un 
dubiu. Se mai îndoieşte numai cel care nu poate trăi el însuşi asemenea 
experienţe parapsihologice („Toma necredinciosul”). 

Poate accepta ştiinţa ca instrument de cercetare însăşi mintea (prin 
definiţie subiectivă)? Noua obiectivitate poate fi definită ca reproducerea 
aceluiaşi tip de experienţe psihice individuale la nivel de colectivitate 
statistică, în condiţii relativ identice şi controlate ştiinţific, astfel încât să 
fie exclusă orice halucinaţie sau influenţare colectivă. Desigur că 
asemenea experienţe trebuie conduse de persoane oneste şi instruite în 
tehnici mentale speciale, având posibilitatea de a ţine sub supraveghere 
fenomene de neimaginat pentru savanţii vechii epoci. 

Mintea poate fi perturbată, indiscutabil, de problemele creierului, 
din cauză că există interacţiuni permanente între ele două. Mintea 
solicită un permanent feed-back din plan fizic, iar în lipsa lui sau dacă el 
este eronat, activitatea minţii va suferi şi ea. Mintea este oarecum „oarbă” 
la senzaţiile şi realităţile fizice. De aceea, este dependentă chiar şi de 
semnalele chimice sau electrice care circulă prin creier, ca purtătoare de 
informaţii. 

Când însă cele două etaje se separă, mintea se eliberează de defectele 
induse de creier şi poate funcţiona perfect în plan subtil (timp în care 
creierul se odihneşte, mintea rupând temporar contactul cu planul fizic). 
Nu putem judeca visele nimănui (fie el bolnav psihic) după standardele 
lumii fizice. Poate că visele unui „bolnav” sunt mai luminoase şi mai 
coerente decât ale altui om „normal”... 

Savanţii au constatat că structurile creierului par a avea funcţii 
precise şi diferite între ele (deşi unele funcţii nu sunt strict localizate). 
Noua viziune ştiinţifică consideră aceste structuri neurologice mai 
degrabă ca pe nişte relee specializate în transmiterea ideilor, emoţiilor, 
care provin din mintea subtilă. Este evident că, intervenind asupra unui 
releu fizic, se va distorsiona expresia ideilor sau a afectelor respective. Şi 
invers, creierul va transmite minţii unele semnale eronate, care vor 
perturba generarea de idei si afecte normale. 

în concluzie, aceleaşi fapte experimentale pot fi interpretate diferit 
din punct de vedere filosofic, conform paradigmei preferate. Să reţinem 
că interpretarea materialistă conform căreia „mintea se identifică cu 
creierul ” este o simplă preferinţă personală, nicidecum o concluzie 
ştiinţifică sau un adevăr imbatabil! Cu cât aflăm mai multe, cu atât 
devenim mai liberi să gândim neîncorsetaţi în nici o ideologie... 

în continuare, vă prezint câteva fragmente din articolul care m-a 
determinat să scriu studiul de mai sus. între [paranteze drepte] am 
inserat comentariile mele, într-o cheie polemică, pe linia celor ante- 
discutate. 

6 noiembrie 2008 


Creier trist, creier vesel 

sursa : Money Express, 29 oct 2008 
de Dr. Michael Craig Miller (Redactor Şef la 'The Harvard Mental Health') 

«Dintr-o sută de miliarde de celule nervoase, mai mult sau mai puţin, nici 
una nu are capacitatea de a simţi sau de a raţiona individual, dar 
împreună generează conştientul. » 

[Chiar aşa? Cum anume? Explicaţi formarea conştientului, dacă vreţi 
să fiţi credibili! în realitate, e o afirmaţie aruncată “la plezneală”, 
nicidecum una ştiinţifică. Tot astfel, comentatorii de ştiinţă popularizată 
vorbesc despre muşuroaiele de furnici ca părând a fi proiectate de mintea 
unei arhitect. Dar imediat adaugă, speriaţi de ceea ce tocmai au afirmat: 
“Lucru imposibil. De fapt, minţile milioanelor de furnici creează un 
gând colectiv ordonator.” Numai că asta e şi mai greu de înţeles...] 

«Timp de aproape 400 de ani, urmând ideile filozofului francez Rene 
Descartes, cei care s-au gândit la natura conştientului au considerat 
mintea în relaţie cu corpul, dar separată de el. în acest model, numit 
'dualism' sau problema minte-corp, mintea era 'imaterială', neancorată în 
nimic fizic. Astăzi, neurologii descoperă o multitudine de dovezi ale unei 
idei cu care s-a jucat chiar Freud, cu mai bine de 100 de ani în urmă, 
anume că separarea minţii de creier nu are nici un sens. » 

[De când au început neurologii să invoce autoritatea lui Freud, 
psihanalistul??? Poate de când au descoperit preferinţa comună pentru 
ateism. Sau nu este decât un procedeu de „fermecare” a cititorilor?!] 

«Neurologul şi psihiatrul Eric Kandel, câştigător al Premiului Nobel, a 
declarat acest lucru direct, într-o lucrare publicată în 1998: 'Toate 
procesele mintale, chiar şi cele mai complexe procese psihologice, provin 
din operaţiuni ale creierului'. » 

[Iată cum se face un transfer insidios de autoritate, dinspre un 
domeniu restrâns al ştiinţei înspre filosofie, unde respectivul nu are nici 
o competenţă.] 

«Cercetătorii neurologi sunt cu toţii de acord» [aşa, fără nicio excepţie, 
mai ceva ca în democraţia socialistă???] «că mintea se naşte din 
cooperarea a miliarde de celule interconectate, care, individual, nu sunt 
mai inteligente decât o amoebă. Dar ideea că mintea umană s-ar putea 
naşte dintr-o astfel de înşiruire inconştientă e şocantă pentru oricine . » 

[E şocantă inclusiv pentru cei care o lansează, dar, săracii, se 
încurajează reciproc să susţină bazaconii reducţioniste. Şi contrazice 
evidenţa că întotdeauna e nevoie de un coordonator inteligent al unei 
mulţimi, fie ea formată din celule vii.] 

«Mulţi îşi exprimă mirarea că emoţiile, durerea, sentimentele sexuale sau 
convingerile religioase ar putea fi un produs al funcţiilor creierului. Ei 
resping noţiunea că astfel de experienţe bogate pot fi reduse la simple 
procese mecanice sau chimice. Sau se îngrijorează că explicaţiile ştiinţifice 
ar putea seduce oamenii, care ar adopta un fel de lene morală ce ar scuza 
orice slăbiciune umană: 'Creierul meu m-a pus să fac asta'. » 

[De fapt, oamenii posedă înţelepciunea că teoriile se schimbă mereu, 
iar viaţa este infinit de complexă. Ei intuiesc că omul nu este închis în 
creierul său, ci deschis către universul nesfârşit.] 

«Drumul către descoperirea bazelor biologice ale acestor experienţe 
umane complexe a dat naştere unei discipline relativ noi: neurologia 
cognitivă. Aceasta a explodat recent ca domeniu, mulţumită în mare parte 
deceniilor de progrese ale tehnologiei de cercetare neuronală imagistică, 
ce ne permite să vedem creierul la lucru. Aşa cum a spus şi doctorul Joel 
Yager, profesor de psihiatrie la Universitatea din Colorado: 'Acum putem 
privi cum şovăie mintea!' Cu siguranţă că nu veţi găsi o definiţie a 
expresiei 'îţi fuge mintea' în manualele de neurologie modernă. De 
asemenea, vă va fi greu să găsiţi cuvintele 'fericire' sau 'tristeţe', 'furie' 
sau 'dragoste'. » 

[Nu ar fi oare mai corect să vorbim despre acţiunea asupra creierului 
a acestor emoţii? Nu ar fi o dovadă de probitate ştiinţifică să 

recunoaştem faptul că încă nu ştim ce şi cum le provoacă? Probabil că le 
generează însăşi mintea cea imaterială!] 


«Cu toate astea, neurologii înţeleg într-o măsură din ce în ce mai mare 
creierul emoţional şi încep să privească îndeaproape aceste stări 
subiective, ce erau nu cu mult timp în urmă terenul filozofilor şi poeţilor. » 

[Se sugerează că filosofia ar fi ceva prea penibil ca să fie luată în 
serios. Poate că de aceea orice savant se crede mai capabil decât filosofii. 
Ar putea fi un efect secundar nedorit al hiperspecializării lipsită de dialog 
interdisciplinar.] 

«Este o ştiinţă complexă ce promite multe în ce priveşte îmbunătăţirea 
calităţii vieţii.» 

[Aşa să ne ajute Dumnezeu!] 


Rolul important al Spiritului 

Conform definiţiei, psiho-logia este ştiinţa SUFLETULUI, nu ştiinţa 
creierului! Dacă sufletul nu este creierul, atunci ce este sufletul? Pentru a 
evita să răspundă la această întrebare dificilă, neuroştiinţele spun că 
sufletul este totuna cu creierul. Dar psihologii au dreptul să-şi aleagă o 
altă viziune. 

După opinia noastră, psihicul are o origine spirituală, el nu este un 
produs al materiei. Dacă spiritul stă la baza psihicului, desigur că 
psihologia trebuie să se preocupe şi de Spirit. Psihologia fără 
spiritualitate este lipsită de orizont, precum o artă decadentă. 

Există psihologi având ca hobby lecturi despre spiritualitate. Dar ei 
cu greu îndrăznesc să depăşească canoanele profesiei practicate şi 
dezaprobarea colegilor. 

Există şi maeştri spirituali care au studiat psihologia. Văzându-i însă 
limitările, ei nu intră în detaliile ştiinţifice, limitându-se la psihologia 
practică. Rareori, deocamdată, veţi găsi o abordare simultan spiritual- 
esoterică şi psihologic-ştiinţifică. 

Iată mai jos câteva fapte care relevă importanţa covârşitoare a 
Spiritului nu numai pentru personalitate, ci chiar pentru funcţionarea 
generală a organismului. 

1. Joăo de Deus (Ioan al Domnului) este un celebru vindecător 
brazilian, popularizat în toată lumea. El este un medium de încorporare, 
adică în trupul său intră spirite vindecătoare care realizează operaţii 
energetice şi chiar fizice asupra a mii de pacienţi. La un moment dat, 
Joăo de Deus paralizase parţial, dar se vindeca imediat atunci când 
încorpora un alt spirit. Revenea la starea de paralizie imediat ce spiritul- 
musafir îl părăsea, iar spiritul propriu se întorcea în trup. 

2. în cazuistica psihiatrică a personalităţii multiple se cunosc situaţii 
în care, de exemplu: 

• Una din personalităţi era mereu bolnavă şi obosită, alta era, 
dimpotrivă, energică şi plină de vitalitate. 

• O pacientă nu a dormit niciodată, timp de câţiva ani, prin trupul ei 
perindându-se, pe rând, 5 personalităţi distincte. 

Din punct de vedere parapsihologic, pacientul cu “personalitate 
multiplă” este un medium involuntar, în care intră unul sau mai multe 
spirite. 

Ce concluzii majore se pot desprinde din cele de mai sus privind 
rolul Spiritului pentru om? 

în cazul mediumului de încorporare, este evident că spiritele care se 
perindă în trupul său îşi poartă propriul biocâmp fost-uman (în 
perispiritul lor). Este o dovadă clară a perpetuării elementelor psiho- 
vitale personale de la o încarnare la alta şi între ele. 

în plus, în cazul pacientei care nu a dormit ani de zile, este evident 
că spiritele se încărcau cu energie din planul subtil, în timpul în care îşi 
aşteptau rândul la încorporare, dând apoi suficientă vitalitate corpului 
mediumului-pacient, ca acesta să nu mai aibă nevoie de odihnă. 

în cazul omului obişnuit, refacerea prin somn este posibilă datorită 
detaşării spiritului de trup şi alimentarea sa cu energie din planurile non- 
fizice. De fapt, biocâmpul uman are o componentă esenţială, detaşabilă, 
formată chiar din perispirit. 

19 august 2009 

SPIRITUALITATEA ÎN 5 ILUSTRAŢII 

Generaţiile actuale sunt mai bine instruite, dar şi copleşite de 
enorma cantitate informaţională vehiculată pe toate canalele mass- 
media. Oamenii sunt relativ familiarizaţi cu multe subiecte de pe 
mapamond, deşi în mod foarte superficial. Semidoctismul şi părerile 
„după ureche” sunt la ele acasă şi în zona Spiritualităţii. în general, 
aceasta e considerată a fi un domeniu ambiguu, nelucrativ, plictisitor, 
confundat cu superstiţiile sau cu fenomenele misterioase, ori demn de 
apelat doar în situaţii critice. De aceea, este lăsat la coada priorităţilor 
omului modern - grăbit, stresat, agitat mental, manipulat de tot soiul de 
cerinţe şi influenţe exterioare. Desigur, există şi excepţii: persoanele care 
simt o chemare lăuntrică spre trăirile spirituale şi care îşi găsesc singure 
calea personală. Acest articol se adresează mai ales celorlalţi semeni, cei 
care nu s-au aplecat în mod serios asupra spiritualităţii (fie din lipsă de 
timp ori surse de informare, fie considerând că este o arie mult prea vastă 
pentru a fi cuprinsă într-o viaţă de om, fie observând că diverse 
învăţături se contrazic sau se neagă reciproc). 

Sigur, există nenumărate tradiţii spirituale diferite, pe care nu le poţi 
cunoaşte perfect decât dedicându-te lor exclusiv, cu trup şi suflet. Dar 
dincolo de diferenţele culturale şi multitudinea abordărilor, din fericire, 
ele au acelaşi filon de aur, care ne permite să vorbim despre o 
„spiritualitate generală” de esenţă, pe care o poate înţelege oricine, cu un 
minim de efort, care explică şi justifică toate căile religioase. 
SPIRITUALITATEA PURĂ se referă la acele noţiuni spirituale valabile în 
toate tradiţiile autentice . Dacă astfel de adevăruri comune nu ar exista, ar 
însemna că spiritualitatea nu ar fi decât un joc de idei local, o creaţie a 
imaginaţiei umane, care, prin urmare, nu ar putea fi ceea ce se pretinde a 
fi, şi anume, un adevăr suprapersonal si transcultural . Tot mai mulţi 
erudiţi şi experimentatori pe tărâmul conştiinţei dau astăzi mărturie că 
aceste realităţi spirituale comune întregii omeniri intr-adevăr EXISTĂ. 

Nutrim speranţa că, intr-un viitor previzibil, căile spirituale îşi vor 
justifica rostul şi valabilitatea tocmai dovedind că astfel de teze 
fundamentale se regăsesc şi în corpul lor de credinţă. Astăzi, dimpotrivă, 
acest lucru nu se întâmplă, din cauza majorităţii liderilor religioşi care nu 
sunt interesaţi de spiritualitatea pură. Aceştia afirmă sus şi tare că 
învăţătura proclamată de ei nu are nimic în comun cu pretenţiile 
celorlalte culte sau tradiţii. Este o tendinţă regretabilă şi împotriva 
naturii spirituale. De aceea, unitatea religiilor nu se va pune în practică 
niciodată. Ele se hrănesc din diferenţe, nu din asemănări. Religiile nu se 
vor uni, ci vor fi, eventual, absorbite treptat intr-un mod nou, mai pur de 
raportare la Cer, potrivit oamenilor mai evoluaţi ce vor trăi în acel viitor 
probabil. 

Dacă vom aşeza specia umană pe o solidă temelie spirituală - simplă 
şi universală, purificată de regionalisme şi cu rigurozitate ştiinţifică - 
problemele grave ale civilizaţiei s-ar rezolva rapid. Aceasta s-ar petrece 
prin contribuţia întregii societăţi, devenite mult mai conştiente de ea şi 
de lume. într-un sens practic important, spiritualizarea înseamnă 
expansiunea conştiinţei către înţelesuri tot mai largi si profunde despre 
viată . Totuşi, nu trebuie confundată cu doctrina „umanistă”, care ar vrea 
ridicarea materială şi „spirituală” a omului, dar excluzând spiritualitatea! 
Neştiind spre ce să-l ridice, nici nu o poate face... Iar propăşirea 
materială a tuturor pământenilor nu va fi posibilă decât, simultan, prin 
înălţarea lor spirituală. 

Subiectul principal al spiritualităţii este, desigur, Spiritul . 
Accepţiunea sa unanimă ar fi următoarea: Spiritul este ceea ce rămâne 
viu din om după moarte . Dincolo de acest acord încep însă disputele de 
credinţă şi diferenţele practice, care par uneori ireconciliabile. De pildă, 
unii sunt convinşi că Spiritul pre-există naşterii copilului, dar alţii că este 
creat odată cu corpul fizic. După momentul morţii, Spiritul este presupus 
fie a-şi păstra forma umană, fie a dobândi o formă sferică. După moarte, 
se spune fie că Spiritul nu vrea să mai aibă de a face cu viaţa oamenilor, 
fie că rămâne cu aceleaşi dorinţe umane, fiind interesat să intervină în 
viaţa muritorilor. 

De asemenea, practica spirituală de zi cu zi este înţeleasă în moduri 
foarte distincte, ca fiind, de pildă: 

• Efortul de autoîmbunătăţire morală şi de a face fapte bune. 

• Practicarea unor ritualuri pentru rezolvarea „fără efort” a 
problemelor personale. 

• Dobândirea unor percepţii extrasenzoriale sau altor abilităţi 
paranormale, prin care se pot realiza vindecări neconvenţionale şi 
alte binefaceri. 

• Comunicarea cu spiritele strămoşilor, ale rudelor decedate sau altor 
personalităţi. 

• Cunoaşterea directă a lui Dumnezeu şi apropierea voinţei 
individuale de Voinţa Sa. 

Acest articol se înscrie în cadrul strădaniei generale de transpunere a 
spiritualităţii pe baze ştiinţifice, pentru emanciparea noastră de 
ignoranţă şi rău. El cuprinde 5 lecţii scurte, ilustrate de mine, oferind o 
sinteză pentru cei grăbiţi, dar interesaţi de subiect. Consider că ABC-ul 
spiritualităţii este cunoaşterea rolului Spiritului în viata obişnuită a 
omului , de unde se vede că spiritualitatea nu este ceva adăugat artificial 
la preocupările obligatorii ale omului, ci este chiar baza pe care i se 
sprijină viaţa. 

Am realizat o sinteză din învăţături (foarte diferite) de Yoga. 
Spiritism. Vedanta trecute prin prisma Psihologiei . Este o simplificare la 
maximum a realităţii, care poate fi ulterior detaliată plecând de la această 
schemă ştiinţifică. Un singur model, mai multe tradiţii spirituale... 

29 septembrie 2010 

LECŢIA 1: Omul şi Universul 

După Yoga, Universul creat este structurat pe 5 nivele de vibraţie 
distincte, „lumi paralele” având legi de funcţionare diferite. Fiinţa umană 
complexă este alcătuită din particulele-energie ale acestor planuri 
vibratorii. De exemplu, din elementele chimice ale planului fizic este 
alcătuit corpul fizic. Omul are 5 corpuri sau învelişuri ce înconjoară 
„Scânteia divină”, sau Atman. Aceasta provine de pe nivelul suprem, 
divin, necreat, fiind un fragment holografic din Dumnezeul cel Absolut. 

Cele 5 corpuri coexistă în acelaşi spaţiu, în interiorul şi în jurul 
corpului fizic, penetrându-se reciproc. Substanţa fiecăruia nu este 
deranjată deloc de existenţa celorlalte, având vibraţii radical diferite. 
Ceea ce se numeşte aura umană este o parte din materia eterică, astrală 
şi uneori mentală, ce este percepută de clarvăzători sau (mai recent) prin 
metode electronice. 


/ 

E 

D 

C 

B 

A 


Scânteia Divină 


Conştiinţa umană 



Mintea 



Planşa 1. Omul şi Universul 


Explicaţia planşei 

Am notat cu A, B, C, D, E cele 5 planuri paralele din care este constituit Universul, a 
căror frecvenţă de vibraţie ( f) creşte de jos în sus. Denumirea lor este următoarea: 

A - planul fizic (culoarea convenţională: roşu) 

B - planul eteric, sau vital, sau energetic, sau pranic (culoarea convenţională: 

portocaliu) 

C - planul astral sau mental inferior (culoarea convenţională: verde) 

D - planul mental superior, sau intelectual (culoarea convenţională: albastru) 

E - planul cauzal (culoarea convenţională: galben) 

Entitatea umană complexă este simbolizată aici de o SFERĂ ce 
conţine materie din toate cele 5 planuri de vibraţie universale (cele 5 
culori convenţional alese). în centru, tronează „Soarele” fiinţei, sau 
„Scânteia divină”, ce provine din planul Divinităţii transcendente. 

Din punct de vedere psihologic, primele 4 straturi alcătuiesc 
MINTEA astfel: CREIERUL este format din partea sa fizică (A), vizibilă, 
şi partea eterică-vitală (B), ce îl menţine în funcţiune. în afară de creier, 
MINTEA mai conţine materie astrală (C) - sediu al dorinţelor, emoţiilor, 
a gândurilor concrete, legate de senzaţiile provenite din mediul fizic, 
specifică plantelor şi animalelor - şi materie mentală superioară, 
intelectuală (D) - care formează gândurile abstracte, inteligenţa specific 
umană. 

EGO-ul uman este o aglomerare din materie astrală şi mentală, 
manifestând o tendinţă de autonomie faţă de voinţa Conştiinţei. Ego-ul 
nu are voinţă liberă, ci doar automatisme emoţional-ideatice. 

Din ultimul nivel (E) provine CONŞTIINŢA UMANĂ. Ea este diferită 
de minte! Conştiinţa nu „gândeşte”, ci este martor al modificărilor 
mentale, pe care poate să le dirijeze după voinţa sa. Nivelul cauzal (E) 
mai este numit şi al „beatitudinii”, fericirea fiind natura fundamentală a 
Conştiinţei umane. însă Conştiinţa umană obişnuită este strâns legată de 
activitatea Minţii şi de aceea nu are răgaz să se bucure de fericirea sa 
proprie, necondiţionată (vezi şi lecţia 4). 

De asemenea, Conştiinţa umană este diferită şi de Atman, natura 
divină din om! Se spune că omul este creat „după chipul şi în vederea 
unei nesfârşite asemănări cu Dumnezeu”. Chipul lui Dumnezeu se 
reflectă perfect în Atman. Asemănarea cu El este un proces continuu de 
perfecţionare a materiei celor 5 învelişuri luminate de „soarele interior”. 

Conform Yoga, SUFLETUL (chitta) nu include creierul, ci doar 
învelişurile subtile E, D, C (aham, buddhi, manas). Acest fapt este 
verificat practic în stările de conştiinţă modificate, când sufletul 
experimentează realitatea din afara corpului şi a creierului. 

Particulele fizice se combină după legile chimice, fiind total inerte şi 
manipulabile. 

Particulele eterice-vitale păstrează întregi celulele vii, oferindu-le un 
tipar de dezvoltare. în lipsa lor, celula s-ar dezagrega până la nivel de 
molecule. Au un „fler” specific, căci se autodirecţionează în regiunile 
organismului unde este o lipsă de energie. 

Particulele astrale sunt simţitoare (oferă sensibilitatea simţurilor) şi 
au o inteligenţă primitivă, ca a plantelor şi animalelor, purtând 
instinctele speciei. Prin câmpul astral, plantele şi animalele comunică 
telepatic informaţii legate de viaţa lor concretă, imediată. 

Particulele mentale sunt cu adevărat inteligente, sunt ideile 
abstracte, generale, dincolo de preocupările de subzistenţă ale 
biologicului. Un om foarte inteligent răspândeşte înjur astfel de particule 
intelectuale, care îi face pe auditori să se simtă ceva mai deştepţi cât timp 


Răzvan Alexandru Petre - Spiritualitatea în psihologie 


Pag. 18 




stau în preajma sa, îl privesc la televizor sau îi citesc cărţile. Inteligenta 
este molipsitoare , ca şi prostia, de altfel. 

Particulele cauzale sunt singurele conştiente de sine. Cu cât se adună 
mai multe, cu atât conştienţa persoanei creşte. Conştienţa fiind 
supramentală, este greu de definit prin noţiuni mentale, dar orice om o 
poate intui. în preajma unui înţelept, ne simţim parcă mai „treji” decât 
înainte, percepţia asupra realităţii este mai vie, mai proaspătă, ca atunci 
când un miop îşi pune ochelarii. Intuim instantaneu legăturile dintre 
lucruri, dintre fiinţe, dar nu neapărat ca nişte idei expuse analitic şi bine 
clasificate. Este o percepţie globală, sintetică şi, mai ales, plină de 
dragoste faţă de tot ce există, fără judecăţi de valoare. Credinţa nativă în 
Divinitate (nu cea impusă prin educaţie) apare la persoanele care au o 
mai mare conştienţă, deci mai multe particule cauzale în aură. 


LECŢIA 2: Crearea omului 

în lecţia 1 am prezentat alcătuirea omului, ca fiinţă complexă. Dar 
oare cum de a ajuns să fie alcătuit astfel? Să analizăm, pe scurt, crearea 
entităţii umane. 

Conform Doctrinei Spiritiste, Spiritul este o fiinţă liberă, trăind în 
planul astral (C), sau mental (D), sau cauzal (E) al Universului, după 
rangul său evolutiv (gradul de puritate). Spiritul doreşte să se întrupeze 
în planul fizic, în corpul unui viitor copilaş. Această viaţă de om îi va oferi 
noi experienţe necesare progresului său ca spirit. 

Când un ovul se uneşte cu un spermatozoid, se formează un embrion 
uman. Este o entitate biologică ce se dezvoltă după legile naturii. Prin 
luna a treia, a patra de sarcină, un Spirit intră în centrul embrionului şi 
începe să-i coordoneze dezvoltarea, conform intenţiilor sale. Dezvoltarea 
copilului continuă şi după naştere, beneficiind permanent de sprijinul 
Spiritului încarnat atât pentru dezvoltarea biologică, cât şi pentru 
adaptarea la mediul fizic şi social. 

Planşa 2. Crearea omului 


Explicaţia planşei 

Păstrând semnificaţia culorilor din planşa 1, am reprezentat unirea a două entităţi 
(sfere) într-una singură - omul. 

Entitatea (sfera) superioară este Spiritul liber. El conţine Scânteia 
divină (culoarea alb) înconjurată de învelişurile cauzal (E - galben) şi cel 
mental superior (D - albastru) . Sunt cele două învelişuri care, conform 
Yoga, însoţesc Spiritul de-a lungul peregrinării sale prin Univers, de la o 
încarnare la alta. în stratul cauzal (E) se păstrează amintirile vieţilor 
anterioare, sub o formă condensată. Tot în acest strat se află Conştiinţa 
spiritului asupra mediului, cu 3 caracteristici esenţiale: identitatea de 
sine unică (sentimentul de „eu”), voinţa şi atenţia (vezi şi lecţia 4). 
învelişul intelectual (D) permite spiritului neîncarnat să analizeze 
fenomenele şi să execute modificări în mediul înconjurător. 

Entitatea (sfera) inferioară este embrionul uman. El este format 
din partea sa fizică (A - roşu) , oul care se tot divide; partea vitală (B - 
portocaliu) , care îi oferă energia vieţii şi matricea de creştere; materia 
astrală (C - verde) , care transmite programul speciei, instinctele, şi 
programele psiho-mentale moştenite de la părinţi. Cele 3 tipuri de 
informaţii sunt prezente în ADN, care are deci - pe lângă dubla elice de 
proteine, observabilă la microscop - o componentă eterică şi una astrală, 
invizibile. 

Spiritul liber şi embrionul biologic îşi pun în comun întreaga zestre 
de care dispun, rezultând o fiinţă umană complexă şi totală (formată din 
materie de la toate nivelurile). 

LECŢIA 3: Somnul 

Somnul obişnuit apare din nevoia de odihnă a organismului, care îşi 
inhibă funcţiile organice. Dar stări aparent asemănătoare cu somnul pot 
apare şi în alte condiţii, când nu mai este vorba despre oboseală. Dacă 
putem explica ce fenomene psiho-spirituale se petrec în somn, ni se vor 
revela multe mistere ale fiinţei umane. 

Conform Doctrinei Spiritiste, odată cu instalarea somnului, Spiritul 
părăseşte trupul, plecând în alte „lumi paralele”, pentru a se regenera 
energetic, emoţional, mental şi spiritual. De aceea, somnul este 
indispensabil, fiind deseori cel mai bun medic şi cel mai bun sfetnic. 
Spiritul, ieşit temporar din închisoarea trupească, îşi păstrează legătura 
cu corpul omului prin „cordonul de argint” - o legătură fluidică ce se 
poate extinde oricât de mult, formată din materie subtilă. Prin acest 
cordon, Spiritul poate face schimb de energie şi informaţie cu restul 
corpului. De exemplu, Spiritul este atenţionat şi se întoarce instantaneu 
în cazul unor urgenţe, când corpul are nevoie de ajutor. Atunci omul se 
trezeşte din somn. 



Explicaţia planşei 

Păstrând semnificaţia culorilor din planşa 1, am reprezentat separarea Spiritului de 
restul corpului (mai bine zis, de restul celor 5 corpuri). Legătura energetico- 
informaţională între cele două entităţi este păstrată prin „cordonul de argint”. 

Plecarea Spiritului lasă o „gaură” în structura fiinţei umane (colorată 
în gri). Rămân incomplete învelişurile cauzal (galben) şi intelectual 
(albastru). Partea rămasă din stratul cauzal se numeşte CONŞTIINŢĂ 
UMANĂ. Ea are rolul de a avertiza Spiritul când apare vreo urgenţă şi se 

impune trezirea din somn, iar atunci Spiritul se întoarce într-o clipită din 
călătoria sa astrală. 

Tot Conştiinţa este cea care trăieşte visurile. Visul este o plăsmuire a 
materiei astrale (verde), care, după cum se vede, îşi păstrează intactă 
capacitatea de acţiune. Se ştie că visurile activează creierul la fel de intens 
precum starea de veghe. în schimb, capacitatea de control asupra 
conţinuturilor onirice este mult diminuată, deoarece nivelul intelectual 
(albastru) este incomplet. în general, se poate spune că forţele 
Conştiinţei (galben) sunt mult diminuate în vis faţă de starea de veghe, 
când Spiritul va completa, prin simpla sa prezenţă, energia lipsă de pe 
nivelurile cauzal (galben) şi mental superior (albastru). 

Este foarte important că separarea din timpul somnului între 
Conştiinţă si Spirit se menţine toată viaţa! Dacă nu ar fi separate 
„anatomic”, Spiritul nu s-ar putea desprinde niciodată. O dovadă ar fi 
aceea că noi nu percepem în Conştiinţa noastră de veghe tot ce simte şi 
gândeşte Spiritul nostru, ba uneori avem chiar divergenţe majore de 
opinie. „Mustrările de conştiinţă” sunt un exemplu evident că nu am 
urmat în fapte indicaţia dată de Spirit. La fel de evident este că, pe timpul 
somnului, cu vise sau fără, habar nu avem ce aventuri trăieşte Spiritul 
nostru. 

Deşi separaţi, Conştiinţa este dependentă de Spirit, care îi dă energia 
necesară pentru a „funcţiona” optim în starea de veghe. Conştiinţa 
umană obişnuită poate deduce prezenţa Spiritului indirect, prin faptul că 
s-a trezit şi nu mai doarme, ori nu mai visează. O mai poate deduce prin 
intuiţiile şi inspiraţiile pe care le primeşte, acele idei sau intenţii care ne 
vin spontan şi se dovedesc ulterior că au fost geniale. Uneori, putem avea 
ocazia să trăim chiar nişte stări elevate de Conştiinţă . în care ni se 
dezvăluie şi alte puteri nebănuite ale Spiritului ori chiar fiinţa sa divină... 

Pe aceeaşi planşă simplă de mai sus se pot explica şi alte fenomene 
insuficient sau deloc explicate de ştiinţa actuală, cum ar fi: visarea 
lucidă, transa hipnotică, autohipnoza, extazul meditativ, dedublarea 
astrală, mediumnitatea fizică, coma, walk-in etc. 


LECŢIA 4: Stări ale Conştiinţei 

Sufletul (care, conform Yoga, conţine Conştiinţa umană, mentalul şi 
astralul) este separat de Spirit (vezi lecţia 3). Această scindare nativă îl 
face pe om să caute să se reîntregească, să regăsească unitatea cu Spiritul 
său divin - şi aceasta este cea mai clară definire a spiritualităţii profunde. 
Androginul este fiinţa ideală în care Sufletul (femininul ) se reuneşte cu 
Spiritul ( masculinul ). 

Căutarea spirituală îi oferă Conştiinţei umane o aventură interioară, 
în care poate trăi diverse stări extraordinare. Acestea se numesc în 
psihologie stări modificate de conştiinţă şi includ visul, transa, extazul şi 
multe altele care se mai pot ivi. Ele pot apare şi accidental, involuntar. 

Deci spiritualitatea înseamnă o expansiune a Conştiinţei umane spre 
trăiri mai ample şi înţelesuri mai profunde asupra vieţii. De-a lungul 
antrenamentului spiritual, vor apare neîndoielnic evenimente inedite, 
când Conştiinţa va ieşi din chingile obişnuinţei, având atunci nevoie de 
îndrumare pentru a nu se rătăci, ca şi de curai pentru a merge mai 
departe, spre necunoscut. Pentru căutătorul avizat, ţelul final al 
aventurii, indiferent pe ce cale spirituală se desfăşoară, este unirea cu 
Dumnezeu, Absolutul, Totul... Chiar dacă nu există cuvinte potrivite să 
descrie acest ultim ţel, căutătorii adevărului îl intuiesc şi îi simt Prezenţa 
reală ascunsă în spatele aparenţelor lumii efemere. 

Planşa 4. Stări ale Conştiinţei 


Explicaţia planşei 

Reamintim că, la crearea omului, din învelişul cauzal al Spiritului (E - galben), se 
separă un fragment numit Conştiinţă umană. El formează împreună cu învelişurile 
inferioare (D, C, B, A) o entitate distinctă, care se află la o oarecare distanţă 
vibratorie de Spirit. în practică, acest lucru se traduce prin faptul că omul este 
ignorant, indiferent şi chiar recalcitrant faţă de prezenţa tăcută a Spiritului din el. în 
planşă, am reprezentat acest fapt printr-o distanţă pe orizontală între cele două 
entităţi. Aventura Conştiinţei constă în parcurgerea acestei diferenţe de potenţial 
până la unirea sa cu Spiritul. Putem înţelege aceasta ca o purificare gradată a 
Conştiinţei, până când va intra în rezonanţă perfectă cu Spiritul. 

Starea 1 - Se referă la starea normală de veghe . în care Conştiinţa 
este total absorbită de senzaţiile fizice şi operaţiile psiho-mentale. Omul 
se consideră a fi un ego distinct de restul lumii, singur şi vulnerabil. 

Starea 2 - în urma unei practici meditativ-contemplative prin care 
realizează starea de martor detaşat, de observator al fluctuaţiilor 
mentale, Conştiinţa umană se separă complet de Minte , dispărându-i 
temporar amintirile şi experienţele senzorial-mentale. în budism se 
numeşte starea de vid, iar misticii creştini o numesc uneori „noaptea 

neagră a sufletului ”. Ego-ul aproape că a dispărut, dar nicio altă 
experienţă minunată încă nu a apărut. Este o situaţie de cumpănă (motiv 
pentru care am plasat-o pe o curbă descendentă în figură), care va fi 
depăşită prin răbdare, credinţă şi perseverenţă, fiind urmată în mod 
natural de starea 4. 

Starea 3 - Pe planşă, traiectoria pe care se deplasează Conştiinţa 
trece prin lumea eterică (B), astrală (C) şi mentală (D). Prin aceasta am 
simbolizat fenomenul de dedublare sau proiecţie a Conştiinţei în afara 
corpului. Este o stare întâlnită în moartea clinică sau în dedublarea 
conştientă, numită în creştinism „răpirea în duh”. Conştiinţa, împreună 
cu un mic fragment din Minte, însoţeşte Spiritul în călătoriile sale, fiind 
părtaşă la experienţe inimaginabile în planurile paralele ale universului. 
Maeştrii spirituali avertizează asupra tentaţiilor acestor lumi minunate, 
aspirantul riscând să-şi blocheze singur evoluţia spre Absolut. Nu este 
obligatoriu să apară astfel de experienţe în practica meditativă, ele ţinând 
mai mult de configuraţia energetică a omului respectiv! 

Starea 4 - în urma continuării practicii meditative din stadiul 2, 
Conştiinţa umană revine în învelişul cauzal al Spiritului, mult dincolo de 
Minte, de unde a fost desprinsă la începutul vieţii omului. Este o 
experienţă de preafericire - realizarea Sinelui , recunoaşterea naturii 
beatifice proprii Conştiinţei. Ego-ul uman a dispărut, făcând loc unei 
stări dilatate la infinit, în care Conştiinţa cuprinde cu iubire toate 
obiectele şi fiinţele. încă se mai păstrează un vag sentiment de „EU” 
cosmic, care va fi treptat transcens. în Yoga este considerat a fi primul 
stadiu de extaz („cu suport”), care trebuie continuat cu stadiul final („fără 
suport”). Cel care ajunge aici este un om binecuvântat, putând da 
mărturie de măreţia Spiritului şi a lui Dumnezeu, pe care îl simte de 
aproape. 

Starea 5 - Dacă primeşte Graţia Divină, Conştiinţa poate trece 
dincolo de starea sa proprie cauzală (E), în gloria lui Atman (Nucleul 
divin al Spiritului). Aceasta este adevărata iluminare spirituală . în care 
dispare complet dualitatea eu-lume, fiind trăită starea indescriptibilă a 
Divinităţii pure, necreate (adică având alte proprietăţi decât fiinţele şi 
obiectele din cele 5 lumi create). Este starea preamărită de învăţăturile 
Advaita-Vedanta ca fiind ultimul ţel al căutării spirituale, când orice efort 
încetează, fiind atinsă unirea cu Dumnezeu cel Absolut, unica Fiinţă ce 
există în eternitate. Nici măcar cuvântul „beatitudine” nu se mai 
potriveşte aici. Acei rari oameni care au atins acest nivel suprem devin un 
focar de putere şi inspiraţie divină pentru semeni, prin simpla lor 
prezenţă, putând realiza orice miracole (dacă doresc). Un astfel de om a 
fost marele Isus Cristos, ca şi alţi Sfinţi ai tuturor tradiţiilor spirituale, 
de-a lungul istoriei şi chiar în contemporaneitate... 

LECŢIA 5: Moartea 

Orice are un început, are şi un sfârşit. Ceea ce este efemer nu este 
real la scara eternităţii. Este bine ca omul să cunoască, pe lângă lucrurile 
banale de care se loveşte la tot pasul în viaţă, şi ceea ce este important pe 
termen lung, acordându-i respectul cuvenit. Ce se va întâmpla la moarte 
cu tine dacă nu te pregăteşti din timp, ca un bun gospodar?! 

Imaginează-te în ultimele clipe de viaţă, gata să treci pe tărâmul 
celălalt... Tot ce ai acumulat material, toate cunoştinţele intelectuale, le 
vei lăsa în spate, inutile. De acum înainte rămâi singur, cu Spiritul tău. 
Vei depinde exclusiv de El. Dacă este un Spirit superior, vei fi fericit. îţi 
vei găsi un culcuş veşnic în El, dar nu spre a dormi, ci spre a vă bucura 
împreună de lumile spirituale. Dacă l-ai servit bine, el a evoluat, ceea ce 
te va încânta şi pe tine, ca Suflet. Atunci ţi se va arăta limpede că sensul 
vieţii tale muritoare a fost cel de a sluji cât mai bine scopurile acestui 
Spirit invizibil din tine. Răsplata îţi vine odată cu moartea, când tu devii 
o bucăţică invizibilă din El, te uneşti total cu acesta, pierzându-ţi 
identitatea separată. 



Planşa 5 . Moartea 


Explicaţia planşei 

Ce este moartea? Moartea este procesul în care omul se destramă în componentele 
sale care s-au unit la naştere (vezi lecţia 2), rămânând integral doar Spiritul etern. 
Moartea are mai multe etape. 

Etapa 1 - Sufletul şi Spiritul părăsesc împreună trupul (exact aşa 
cum se petrece şi în fenomenul de dedublare astrală conştientă, de data 
aceasta în mod ireversibil). în urmă rămâne corpul fizic (roşu) şi cel 
eteric-vital (portocaliu). începe procesul de putrefacţie al trupului. Cam 
după io zile, începe şi fărâmiţarea corpului eteric în particulele sale 

eterice, care se disipă în mediul eteric ambiant. în acest interval de timp 
este posibilă revenirea corpului la viaţă, prin reîntoarcerea Spiritului. O 
astfel de situaţie se numeşte „moarte clinică”, cu alte cuvinte o moarte 
reversibilă. 

Etapa 2 - După circa 40 de zile, începe şi destrămarea corpului 
astral (verde), care însoţea Spiritul. Particulele sale se împrăştie în 
mediul astral. Astfel dispar din orizontul Conştiinţei preocupările 
omeneşti (gândurile-dorinţe) avute de fostul suflet al decedatului. în 
creştinism, parastasul de 6 săptămâni marchează acest eveniment 
spiritual important - renunţarea la vechea personalitate limitată, în 
favoarea unei deschideri totale către noua viaţă de spirit liber. 

Etapa 3 - Ce mai rămăsese din fostul Suflet (intelectul şi 
Conştiinţa) sunt absorbite în învelişul mental, respectiv cauzal al 
Spiritului (vezi planşa de la lecţia 3). Astfel, Conştiinţa umană revine în 
cauzalul spiritual (galben), iar experienţa intelectuală îmbogăţeşte 
mentalul spiritual (albastru). Fosta Conştiinţă umană îşi pierde 
individualitatea, ceea ce nu este o moarte, ci dimpotrivă, o trăire mult 
mai largă. Este ca şi cum omul ar căpăta conştiinţa integrală a Spiritului, 
pierzând-o pe cea de om. în jurul acestui mic nucleu al fostei conştiinţe 
umane se păstrează, pentru eternitate, amintirile esenţiale ale vieţii 
terestre abia încheiate. în învelişul cauzal al Spiritului se află, sub formă 
condensată, toate sufletele pe care le-a animat Spiritul de-a lungul 
reîncarnărilor succesive, împreună cu faptele lor (karma). 

La o primă vedere, s-ar putea spune că idealul tuturor misticilor de a se 
uni cu Spiritul se va realiza automat şi fără efort când murim. Pentru ce atunci 
atâta chin din partea căutătorilor spirituali? Nici un efort nu rămâne 
nerăsplătit, dacă e făcut cu bună intenţie. Spre deosebire de procesul morţii, 
Conştiinţa misticului care reuşeşte să îşi realizeze Şinele va reveni în trup şi va 
putea acţiona cu înţelepciune, fiind un releu perfect al intenţiilor Spiritului său 
(vezi lecţia 4, starea 4 şi 5). Acest fapt îl va ridica în rang spiritual, lucru de care 
se va bucura mai ales după părăsirea lumii fizice. Dar, după moarte, omul 
dispare şi nu mai poate să dea mărturie semenilor despre fericirea spirituală. 
Viaţa de spirit liber se supune cu totul altor reguli decât viaţa omului, iar 
comunicarea dintre cele două lumi este, deocamdată, deficitară, ocazională, 
neclară, subiectivă şi mai ales, incredibilă pentru mulţi muritori. 

Care este rostul vieţii dacă tot murim? Spiritul are aceeaşi alcătuire 
înainte de naştere ca şi după moarte: Atman înconjurat de perispirit (vezi 
lecţia 2). însă perispiritul este supus transformărilor de-a lungul vieţii, el se 
îmbogăţeşte cu experienţă. Totodată, este posibil să se şi impurifice, din cauza 
faptelor rele (păcatele), şi atunci omul va trebui să depună un efort conştient 
de purificare moral-spirituală, pentru a-şi ridica Spiritul la un rang cât mai 
înalt posibil. Cu cât rangul este mai înalt, cu atât fericirea este mai mare şi 
neîntreruptă. Scopul reîncarnărilor este ca Spiritul să capete o cât mai mare 
experienţă de viaţă, în acelaşi timp purificându-şi învelişurile energetice, ca să 
aibă acces cât mai aproape de beatitudinea ce o răspândeşte Dumnezeu. Este 
adevărat că nucleul Spiritului (Atman) are o natură pur divină, dar Spiritul mai 
conţine şi acel perispirit subtil, cu care acţionează în Univers. Un Spirit înalt şi 
puternic este cel care şi-a adus perispiritul aproape de perfecţiune. 

SUFLETUL şi ŞINELE - cea mai frumoasă 
poveste de iubire din lume 

Metodă romantică de evoluţie spirituală 


Consideraţii teoretice despre suflet şi spirit 

OMUL Şl DUMNEZEU 

în inima omului stă sufletul. în inima sufletului stă Spiritul. în inima 
Spiritului stă Dumnezeu. 



Dumnezeu este punctul fără dimensiune din care originează toate 
fiinţele şi lucrurile. în Dumnezeu ne întâlnim cu toţii. 


DUMNEZEU 

,/v 


SPIRIT c=> 

/ / 

SUFLET d> 

/ 

TRUP 


\ \ 

v\ 


\ 

\ 




o 


SPIRIT 
SUFLET 
TRUP 


Trupul, sufletul şi Spiritul se găsesc pe niveluri diferite de vibraţie, 
care necesită o abordare potrivită. Nu poţi cunoaşte sufletul prin metode 
biologice, potrivite trupului. Nu poţi cunoaşte Spiritul prin metode 
psihologice, potrivite sufletului. Nu-L poţi cunoaşte pe Dumnezeu din 
lecturi spiritiste sau voiaje astrale... Unii oameni au avut experienţe 
mistice în care L-au întâlnit pe Domnul „faţă în faţă”. Uimirea lor nu avea 
margini. Totuşi, o distanţă încă îi mai separa. 

Există o stare supremă, în care poţi fuziona complet cu El. Cum să 
ajungi acolo, cum să intri în Dumnezeire, suflete? Iubindu-ţi Spiritul... 


CONFUZII LINGVISTICE 

Literatura spirituală este foarte bogată, în toate limbile Pământului. 
Este posibil să apară confuzii lingvistice între suflet şi spirit. Iată câteva 
repere: 

- Traducerile venite din Extremul Orient spun „spirit”, dar înţeleg 
minte, gândire. în limba franceză, un „om de spirit” înseamnă o minte 
inventivă. 

- în limba engleză, dar şi în româneşte, deseori, cuvântul „suflet” 
semnifică spiritul. 

- Se mai foloseşte cuvântul „suflet” în pereche cu mintea, 
semnificând emoţiile în pereche cu gândurile. 

- în scrierile creştine, cuvântul „duh” semnifică în mod normal 
spiritul, dar uneori poartă şi sensul de suflet. „Sfântul Duh” desemnează 
persoana unui Spirit sau Spirite foarte înalte. Totuşi, de cele mai multe 
ori, în scrierile creştine, „Sfântul Duh” este sinonim cu Graţia Divină. 

- Unii filosofează, la modul general, despre „Spirit”, dându-i un sens 
vag sau acela de Dumnezeu. 

- în psihologie, „şinele” se referă la suflet, cu excepţia psihologiei 
transpersonale, unde şinele capătă semnificaţia de spirit. în acest articol, 
Spiritul şi Şinele sunt sinonime. 

- în unele scrieri spirituale, cuvântul „conştiinţă” se referă la spirit, 
în scrierile mele recente, folosesc cuvântul „conştiinţă (umană)” ca parte 
a sufletului omenesc, din motive de claritate. 

TRUP - SUFLET - SPIRIT 

Cea mai simplă schemă a alcătuirii omului, bine cunoscută şi 
acceptată în Occident, este trinomul trup+suflet+spirit. Să împărţim, 
didactic, fiecare etaj în cele 2 părţi esenţiale corespondente: 

TRUPUL= corp + Creier 

SUFLETUL= minte + Conştiinţă (umană) 

SPIRITUL= perispirit energetic + Nucleu (Conştiinţa Divină) 

Regăsim aceeaşi structură bipolară la toate cele 3 niveluri, între care 
constatăm o analogie evidentă: Nucleul (scânteia divină) este pentru 
perispirit ceea ce este Conştiinţa este pentru minte şi ceea ce este 
Creierul pentru restul corpului - şi anume, centrul de comandă. 

Perispiritul înseamnă energie, acţiune, sensibilitate ca şi mintea, ca 
şi corpul - adică partea senzorio-motorie. în schimb, Conştiinţa este 
observatorul şi dirijorul minţii, la fel cum Nucleul controlează detaşat 
acţiunile perispiritului. 

O altă analogie foarte importantă: Creierul este o parte din minte 
(nivelul următor), după cum Conştiinţa este o parte din perispirit 

(nivelul următor), iar Nucleul este o parte din nivelul următor - 
Divinitatea. Conştiinţa umană este un fragment detaşat din partea cea 
mai rafinată a perispiritului central (cel mai apropiat de Nucleu ), după 
cum „scânteia divină” ( Nucleul ) este iscată de Marele Foc al Divinităţii. 



Parte senzorio-motorie 

Centru de comandă 

TRUP 

corp 

-r Creier 

SUFLET 

minte - 

^ Conştiinţă 

SPIRIT 

perispirit 

^ Nucleu 


Divinitate 



LA ÎNCARNARE, SPIRITUL ÎŞI CREEAZĂ UN SUFLET 

Spiritele trăiesc în mod natural în lumea astrală sau alte lumi subtile 
superioare. Dar ele sunt curioase să trăiască în lumea fizică, fapt pentru 
care se încarnează în orice fiinţă biologică li se oferă, potrivită cu rangul 
lor evolutiv: o gâză, o pasăre, un animal, un om. De fiecare dată, 
experienţa este captivantă, deosebită şi necesară. Spiritul este o fiinţă în 
mod natural expansionată, dar acceptă limitarea într-o formă fizică, 
temporar, pentru plăcerea şi nevoia experienţei. 

Spiritul va conduce trupul prin intermediul sufletului. Sufletul este o 
fiinţă hibridă, el conţine atât mintea (aspectul limitat), cât şi conştiinţa 
(aspectul nelimitat), astfel putând intermedia experienţa între lumea 
fizică şi Spirit. Spiritul nu poate să îşi nege sau să îşi anuleze eternitatea, 
indestructibilitatea, potenţialitatea infinită. De aceea îşi creează un suflet 
potrivit vieţii limitate, muritoare. Trăirile sufletului sunt primite 
instantaneu şi de Spirit, dar nuanţat, specific sensibilităţii Lui. 

Datoria omului este de a trăi, chiar dacă nu înţelege de ce s-a născut 
şi de ce trebuie să moară. Acestea le ştie Spiritul său. Sufletul omului 
trebuie să îşi asculte Stăpânul şi să se bucure de viaţă, aşa cum este ea, cu 
bune şi cu rele. Ce se întâmplă când trupul nu ascultă de voinţă (ca în 
cazul paraliziei)? Omul este un handicapat. Iar când sufletul nu ascultă 
de Spirit, ce este? Un răzvrătit, un nefericit, un handicapat... 

Spiritul nu este un dictator, venit cu forţa de aiurea. Este blând şi 
înţelegător. El ţine în viaţă omul, de la naştere şi până la moarte. în 
somn, când Spiritul iese din corp, sufletul şi trupul sunt aproape morţi. 
Şinele este o sursă nebănuită de putere, creativitate, protecţie, 
mângâiere. Şi, mai ales, este sursa conştienţei noastre. 

Sufletul îi spune trupului: „Mergi în acea direcţie!”, iar trupul ştie să 
meargă singur, automat, fără ajutor. Tot aşa, Spiritul îi dă sufletului 
indicaţii de esenţă, sfaturi şi decizii. Acesta din urmă le pune în aplicare, 
fiind mai familiarizat cu detaliile de conjunctură. 

în cazul omului înţelept , deciziile în toate acţiunile sunt luate 
imediat, total inspirat, fără incertitudini şi amânări. Viaţa curge 
neturbulent. Oricâte capcane i s-ar întinde, sufletul le ocoleşte spontan, 

instinctiv. Gustă libertatea, fără a se simţi copleşit de ea ca filosofii 
existenţialişti... 

Majoritatea oamenilor suntem, din păcate, prea puţin liberi. 
Acţiunile şi comportamentul nostru este deseori marcat de prejudecăţi, 
scheme de gândire, limite personale - adică suntem prizonierii ego-ului 
(sufletul neliber). 


Practica devoţiunii faţă de Sine 

SUFLETUL E SINGUR 

„Pentru ce m-am născut? De ce voi muri? Care e rostul meu?” - se 
întreabă sufletul tău, fără a găsi răspuns. Uneori, alte suflete vin şi pleacă 
de lângă tine, făcându-ţi viaţa mai frumoasă pentru o vreme. Mai 
primeşti câte-un ajutor pentru sarcinile lumeşti, dar când te retragi în 
gândurile tale, eşti singur. Nimeni nu intră în odaia sufletului tău. Sau 
poate că... o Lumină de sus te veghează. Este Şinele tău, Spiritul ce ţi l-a 
dat Dumnezeu când te-a creat. 

Când invoci spiritele superioare, sfinţii, îngerii ca să te lumineze, să 
te însoţească, ei vin degrabă şi te desfată cu energia lor sublimă. Dar 
până la urmă, spiritele înalte trebuie să plece la treburile lor cosmice şi te 
lasă iarăşi singur. Atunci, deznădejdea ta poate fi copleşitoare, căci te 
regăseşti în vechea carapace a ego-ului limitat, temător, nefericit. Iată 
cum plângea cuviosul Siluan Athonitul de dorul Duhului Sfânt: 

«Din clipa în care am cunoscut pe Domnul, sufletul meu năzuieşte spre El, 
şi nimic nu mă mai bucură pe pământ. Dumnezeu este singura mea bucurie. 

Sufletul meu tânjeşte după Tine, Doamne. Mi-ai ascuns faţa Ta şi m-am 
tulburat. Şi iarăşi sufletul meu doreşte foarte să Te vadă, căci Tu l-ai atras. 

Acum, duhul meu arde până la lacrimi de dorinţa de a Te vedea pe Tine, 
Lumina mea.» 


SPIRITUL ESTE LUMINA SUFLETULUI 

Dar de ce nu chemi tu propriul tău Spirit? El este cu tine 24 de ore 
din 24, singura lui treabă este să fie cu tine. Este un spirit înalt şi îţi poate 
oferi multe binecuvântări. Dacă El s-ar opune, niciun guru, nici măcar 
Dumnezeu nu te-ar putea ilumina. Spiritul tău este suveran, nu poţi 
realiza nimic deosebit peste voia Sa şi fără ajutorul Său. 

Dacă tu, suflet de om, îl rogi, El nu-ţi va refuza orice-i stă în puteri, 
fiindcă te iubeşte infinit. Sunteţi ca doi fraţi siamezi ce privesc, uneori, în 
direcţii diferite. Sângele vostru comun vă face, de cele mai multe ori, să 
simţiţi şi să gândiţi identic. 

Spiritul este detaşat de chestiunile omeneşti. El are o viziune mult 
mai amplă, priveşte evenimentele în timpul cosmic. Tu, suflete, nu eşti 
nici începutul, nici sfârşitul eternităţii, ci doar o etapă din milioanele de 

încarnări pe care Şinele le-a avut. El îşi cunoaşte cel mai bine evoluţia şi 
interesele. Caută să-L accepţi aşa cum e şi să-L înţelegi! 

Spiritul marelui filosof-yoghin Sri Aurobindo s-a reîncarnat în 
celebrul cântăreţ-dansator Michael Jackson. Din câte se cunoaşte, 
Michael nu a trăit niciodată starea de iluminare spirituală. Ar fi putut-o 
obţine rapid. Dar Spiritul nu l-a îndemnat spre această căutare. îşi făcuse 
deja stagiul de mistic în corpul înţeleptului indian. Chestie de noroc. 

Dacă citeşti aceste rânduri şi îţi doreşti iluminarea, probabil că ai 
noroc. Aceste cuvinte simple te vor ajuta. 

PACEA SPIRITULUI 

Ai tot căutat diverse persoane, cărţi, locuri care să-ţi dea pacea 
inimii. Uneori ai găsit-o, dar a trecut repede şi ai rămas însingurat, în 
avalanşa realităţii cotidiene. Asta s-a întâmplat fiindcă nu te-ai gândit că 
liniştea inimii tale este chiar Spiritul din tine. Restul sunt doar şanse ca 
să rămâi tăcut şi să-I simţi pacea. 

Cea mai frumoasă relaţie de dragoste o poţi avea cu propriul Spirit. 
Este perfectă, fără certuri, comunicaţi instantaneu orice între voi, te simţi 
extraordinar de bine cu El. Şi El cu tine, că doar eşti copilul Lui, pe care îl 
modelează de ani de zile. în plus, iubirea voastră nu va muri niciodată. 
Aşa este dragostea pentru om a Spiritului şi iubirea de Sine a sufletului. 

Cel mai greu îţi vine să crezi că El există, că nu este o ficţiune sau 
autosugestie. Acceptă această „ipoteză” cu toată credinţa şi se va petrece 
un miracol cu tine. Tu porţi un alter-ego minunat, sublim. Este ca şi cum 
un cerşetor s-ar privi în oglindă şi ar vedea un prinţ strălucitor. Ce şoc pe 
bietul om! 

Spiritul este împăratul vieţii tale, guru -1 înţelepciunii tale, dăruitorul 
iluminării spirituale. Dacă o vrei, cere-i-o Lui. Se va îndupleca şi te va 
face fericit. Nu îţi trebuie o pregătire specială sau un anumit moment 
astral. în orice clipă a vieţii, Graţia Divină se află aici, în tine. Nu poţi să o 
provoci, dar poţi să o ceri. Oricând, deseori. Te vei simţi dintr-o dată 
mult mai bine. Ai intrat în legătură cu Taina... Lasă-i libertatea de a-ţi 
dărui ce alege Ea. Nu-i pretinde altceva! Ai încredere în discernământul 
şi iubirea Ei nesfârşită pentru tine. 

Spiritul este o fiinţă foarte asemănătoare cu tine, dar mult mai pură. 
Aşa ai arăta tu dacă ai trăi în paradisul îngerilor. Acum, ca suflet, trăieşti 
printre păcătoşi, iar asta ţi-a cam tăiat din aripi. Dar modelul ideal este 
prezent aici, tăcând în tine. 

Iubeşte-ţi Şinele! Este cea mai frumoasă poruncă. El este Dumnezeul 
tău personal. Dacă nu te poţi apropia de acest Dumnezeu atât de real, 
care este şi Sfântul tău Duh, cum oare te-ai putea apropia de Dumnezeul 
Macrocosmic? Adoră-ţi Şinele, precum o faci cu Isus, cu Maica Domnului 
sau cu alte icoane cereşti. Ele sunt acolo, undeva, vin şi te sprijină, dar 
uneori parcă nu te aud. Le ceri ajutor, dar tot singur te descurci. Asta se 
întâmplă fiindcă sfinţii vor să descoperi că cel mai mare sprijin este chiar 

în tine. Nu ţi-o spun direct, din delicateţe, ci te lasă să intuieşti şi să 
experimentezi forţa lăuntrică infinită. Vor să-ţi întărească încrederea în 
Sine. Spiritul nu te va lăsa singur niciodată, locul lui este în fiinţa ta, 
definitiv. 


IUBEŞTE-TE PE TINE ÎNSUŢI! 

Orice cale spirituală conduce la aceeaşi realizare: Şinele Suprem, 
Dumnezeul fiinţei noastre. Nici nu-L pot ocoli, nici nu duc în altă parte - 
dacă sunt căi autentice şi urmate corect. „Nimeni nu poate ajunge la 
Dumnezeu decât prin Sine!” Atunci, de ce să nu scurtăm drumul, 
mergând direct la Spiritul lăuntric? 

Unii ar numi aceasta „calea devoţiunii”. într-un fel, aşa este - intri 
într-un dialog devoţional cu El, te simţi învăluit în iubirea Sa caldă, îl 
rogi să te înalţe la El, să devii una cu El. Dar nu este o cale ce ţi-ar părea 
străină de felul tău de a fi. Nici măcar nu este o „metodă”, fiindcă nu 
trebuie să faci absolut nimic, ci doar să te iubeşti mai mult. Citind aceste 
rânduri, deja te simţi foarte bine, zâmbeşti lăuntric, te simţi uşurat, 
înălţat, pentru că sunt cuvinte ce vin din propria ta intuiţie, exprimă un 
adevăr pe care nu îl vei contesta. 

Abia când vei descoperi pe de-a-ntregul Dumnezeul tău personal, ţi 
se va revela că şi celelalte fiinţe au acelaşi Dumnezeu personal. Căci 
Dumnezeu este unic. Acum, cât încă mai cauţi adevărul, te simţi separat 
de lume. Este firesc, nu te necăji! înţelepciunea vine printr-o trăire din ce 
în ce mai largă. 

Intră în dialog cu Spiritul Divin din tine! Simte bucuria comuniunii 
cu El! Lasă deoparte teoriile, uită-le şi permite-ţi să te laşi pătruns de 
bucuria regăsirii cu sufletul sufletului tău! 

COMUNIUNE PRIN TĂCERE 

Sufletul este precum un burete îmbibat cu fluidul Spiritului. Sunteţi 
îngemănaţi de la început. Vă identificaţi în foarte multe aspecte. Crezi că 
sunt ale tale, dar sunt şi ale Lui. Similitudinea voastră este deja realizată 
în procent de 99%! Este atât de uşor să completezi restul... îţi mai trebuie 
puţină bunăvoinţă. Noroc, deja ai. Dumnezeu se odihneşte în tine, te 
aşteaptă. Intră în linişte!... 

Comunici cu Spiritul prin tăcere. El oricum ştie toate păsurile tale. 
N-ai nimic nou să-i mai spui. Ştie ce vrei încă de la apariţia intenţiei de 
vorbi. Deschide gura şi... taci! Deja aţi dialogat. Dacă ai o nelămurire, 
până apuci să o exprimi, Spiritul deja ţi-a răspuns. întrebarea a murit 
înainte de a se naşte. Dacă vrei să faci ceva greşit, Spiritul îţi trimite deja 
semnalul de alertă şi te răzgândeşti imediat. în felul acesta, tu şi Spiritul 
faceţi o echipă straşnică. De fapt, ai devenit una cu El. Nu aveţi 
divergenţe şi pui înţelepciunea Sa în practică. 

Totuşi, sufletul nu îşi va pierde dintr-o dată defectele sale omeneşti. 
Au şi ele dreptul la propria existenţă, până li se termină energia ce le-ai 
dat-o mai demult. Prin atentă autosupraveghere, tendinţa de a greşi va fi 
treptat-treptat eliminată. Sufletul are un aliat mai puternic decât orice 
inamic: este Supremul Sine! Sub influenţa Lui, miracolele devin posibile. 
Ele nu sunt însă spectaculoase, ci intime, sunt miracole private. Cel mai 
mare dintre toate este acela că Dumnezeu nu-i departe, în cosmos, ci atât 
de aproape şi de accesibil! Spiritul este Dumnezeul tău personal. Bucura¬ 
te de acest miracol al tău, numai al tău! Tu şi Sinele-Dumnezeu, o 
dragoste secretă, totală, pură, absolută... Trăieşti cea mai frumoasă 
poveste de iubire din lume. 

PUTEREA IUBIRII DE SINE 

Dar mintea intervine: „Toţi oamenii se iubesc pe sine”. Nu chiar toţi. 
Iubirea nu înseamnă egoism, meschinărie, agresivitate. Lovind în alţii 
pentru binele tău, arăţi sclavie faţă de trup şi dispreţ faţă de Spirit. Dacă 
eşti rău cu alţii, sigur nu te iubeşti. Merită să nu te iubeşti?!... 

Iubindu-ţi Şinele, această iubire se va întoarce fulgerător la tine, 
înzecit. Vei începe să te iubeşti intens şi pe tine, cu toate imperfecţiunile 
tale. Vei dori să te purifici, ca să semeni cu icoana Spiritului ce te 
veghează. îţi vei accepta limitele omeneşti, cu iubire, încercând să ţi le 
depăşeşti, tot cu iubire. Aceeaşi iubire se va răsfrânge şi asupra celorlalţi 
semeni, suflete ca şi tine. Iubirea va trece dincolo de orice şi vei cuprinde 
în inima ta toată natura. Iubirea este ca o reacţie termonucleară benefică, 
tandră, mângâietoare - odată iscată, nu se mai opreşte, se dilată la 
infinit... 

Nu eşti chiar la prima întâlnire cu Şinele tău. Dar altădată nu prea I- 
ai dat atenţie - un murmur de regret, o adiere de bucurie, cam atâta ai 
simţit... Abia acum îl percepi cu adevărat. Şi te-ai îndrăgostit, eşti 
complet vrăjit. Tot la El ţi-e gândul şi inima - ce delectare, ce fascinaţie, 
ce tandreţe! Eşti alt om! Iubeşti şi te simţi iubit pe vecie. N-aveţi cum vă 
despărţi. Chiar dacă uneori încerci să te superi pe El, din motivele tale 
egoiste, nu te ţine mult. îţi retezi singur porţia de iubire care te 
înmiresma şi te umplea cu nectar ceresc. Aşa că vei reveni zâmbind şi veţi 
râde iarăşi împreună. E mai bine să fii fericit, nu-i aşa? Şi e foarte simplu: 
bucură-te de prezenţa Sinelui lăuntric! 


Pentru sceptici 


ŞINELE ESTE REAL 

Dacă eşti un om pragmatic şi raţional, ai putea bufni: „Cum să mă 
îndrăgostesc de o fantasmă?! M-aş putea îndrăgosti de o persoană 
vizibilă, dar nu de o idee abstractă!” 

Dragule, de câte ori te-ai îndrăgostit de o persoană, nu-i aşa că ideile 
tale de început ţi s-au schimbat ulterior, căci omul era altfel în realitate 
decât în speranţele tale?! Nu e nimeni vinovat. Oamenii sunt imperfecţi. 
Iar tu te-ai îndrăgostit de un om ideal, de produsul imaginaţiei tale. 
Sigur, poţi continua să-l iubeşti - dar este alt fel de dragoste, una 
prietenească, nu fiorul adolescentin de la început, acea proiecţie a unei 
„ideal”. E adevărat, persoana iubită este palpabilă, dar ce se va întâmpla 
dacă va muri? Va muri şi iubirea ta? Sau vei continua să iubeşti o 
„fantasmă”? 

Iubirea omenească intensă este la fel de „ideală” şi „abstractă” 
precum iubirea de Sine. însă aceasta din urmă nu va muri niciodată, ba 
chiar va creşte constant. Iubirea de Sine nu este geloasă. Ea te 
încurajează, suflete, să iubeşti oamenii, natura, pe Dumnezeu... Cu cât vei 
răspândi iubirea înjur, Şinele tău va fi mai mulţumit. 

Dacă eşti intr-adevăr un om pragmatic şi raţional, trebuie să 
recunoşti avantajele iubirii de Sine. Şi lipsa dezavantajelor. Nu pierzi 
nimic să încerci şi tu. Hai, iubeşte-te! Dovedeşte-ţi inteligenţa şi 
odihneşte-te în prezenţa Sinelui. Tăcând şi zâmbind... 

Şinele este o fiinţă reală, sublimă. O spun toate tradiţiile spirituale şi 
înţelepţii lumii. Ai mai auzit asta, dar credeai că descrierea se referă la 
tine, sufletul mărginit. Şi te-ai îndoit, pe bună dreptate, căci îţi cunoşteai 
prea bine defectele... A fost o confuzie. Tu nu eşti acea fiinţă - Şinele! 
încă nu. Dar El există în tine. Merită atenţia ta, admiraţia şi, mai ales, 
iubirea ta. Fă o încercare şi admite-I existenţa! E foarte simplu. 

Şinele nu-i o autosugestie. însă dacă afirmi că „nu există”, atunci da, 
încerci o autosugestie - negativă. Mai bine acceptă c-ar putea exista! Nu 
va şti nimeni ce gândeşti, nu te vei face de ruşine. Te consideri un „liber 
cugetător”. Foarte bine, atunci nu crede orbeşte că nu există, ci probează 
în forul interior. Acolo nu mai e nimeni în faţa căruia să-ţi etalezi 
scepticismul. Te rog, nu mă crede, verifică personal...! 


Pentru căutătorii spirituali mai avansaţi 

ILUMINARE vs. ELIBERARE 

Textele înţelepciunii vorbesc de eliberarea Spiritului de roata 
reîncarnărilor. Dar e problema Lui... Nu este un ţel rezonabil pentru tine, 
suflete muritor. De unde ştii tu că Spiritul tău nu mai vrea să se 
reîncarneze? Tu poţi spera la un alt fel de eliberare - eliberarea de 
încătuşarea ego-ului, ca să trăieşti spontaneitatea Spiritului . 

Nu privi iluminarea ca pe un trofeu de expus în vitrina supraomului. 
Ea nu te ridică deasupra celorlalţi, ci te umanizează şi mai mult, te face 
mai înţelegător, milostiv, smerit, dar îţi dă şi puterea de a depăşi orice 
greutăţi, în numele şi spre lauda Sinelui. 

Experienţa iluminării este o ocazie specială, care trece şi nimeni nu 
ştie dacă se va mai întoarce. Importantă este transformarea ulterioară a 

vieţii de zi cu zi. Ţi-ai micşorat ego-ul? Ţi-ai eliberat sufletul, ai devenit 
un receptacol deschis pentru Spirit? Contează eliberarea, nu extazul. Eşti 
în stare să renunţi la iluminare în favoarea eliberării ? 

Eliberarea vine din abandonarea totală în faţa voinţei, înţelepciunii 
şi iubirii Sinelui. Renunţă la ideea fixă că, dacă n-ai trăit un extaz, o 
experienţă ieşită din comun, nici nu ai putea deveni una cu Şinele 
supraconştient! Poţi manifesta Şinele şi fără extaz. Prin smerenie sinceră 
în faţa Sa, prin devoţiune tot mai adâncă... 

Dacă nu te poţi deschide astfel, experienţa extazului te-ar putea face 
să te simţi în restul timpului frustrat, nostalgic, să fugi de realitatea 
ordinară, să ajungi în stare de sevraj mistic. Riscul dispare numai dacă îţi 
înţelegi menirea şi limitele sufletului şi te împaci cu tine însuţi, 
abandonându-te voinţei supreme. 

Cel mai simplu este să vrei eliberarea, ea stă în puterea ta de a te 
unifica cu Spiritul. Şansa iluminării ar putea veni şi ea sau nu, însă nu 
depinde de tine. Schimbă-ţi priorităţile: caută eliberarea, nu iluminarea ! 
Eliberarea este o stare de libertate lăuntrică, bucurie, lipsă de teamă, 
iubire pentru tot ce există - sunt efectele totalei deschideri şi 
transparenţe la influenţa Spiritului. Acestea sunt aduse de iubirea de 
Sine. 


Noţiuni despre iluminarea spirituală 

CUM DEFINIM ILUMINAREA SPIRITUALĂ? 

Poţi privi sufletul ca fiind copilul Spiritului. Când copilul cere 

insistent adevărul şi este pregătit să-l afle, părintele i-i spune. Aşa 

este cu iluminarea. 

Este imposibil să descrii principiile televiziunii unui aborigen 
primitiv. Tot aşa, nu prea avem noţiuni care să descrie o experienţă 
supramentală, transpersonală, mistică. Totuşi, putem să o definim prin 
termenii deja introduşi teoretic. 

Nucleul divin mai este numit de diverşi învăţaţi astfel: Inima, sau 
Spaţiul, sau Vidul, sau Prezenţa, sau Nemanifestarea, sau Sat-Chit- 
Ananda. El are o natură non-duală . adică se identifică simultan cu tot ce 
este creat, dar şi cu Dumnezeu. 

Conştiinţa umană este lipită de minte prin funcţionare, dar 
originează din stratul cel mai înalt al perispiritului, cel mai aproape de 
Nucleul divin. Deci conştiinţa umană poate baleia de la nivelul mental 
dual (unde există relaţia eu-lume) la nivelul non-dual , al Divinităţii (doar 
în cazul iluminării spirituale). 

Despre Nucleul divin al Spiritului nu putem afirma nimic altceva 
decât că are natura lui Dumnezeu, fiind un fragment holografic din El. 
Primul strat central al perispiritului (conştiinţa Spiritului asupra 
universului creat) defineşte identitatea unică a Spiritului printre celelalte 
spirite - sentimentul subtil de „Eu” (sanscr., Aham ) -, care apoi se 

perpetuează şi asupra sufletului, într-o formă mai vulgară şi dureroasă, 
numită „ego”. Sentimentul că Eul este diferit de restul obiectelor şi 
fenomenelor creează dualitatea. întorcându-ne în Nucleul divin, acest 
sentiment dispare, lăsând locul unei stări numite în diverse moduri: „Eu 
sunt”, sau „Unu fără secund”, sau „Eu sunt El”. Aceasta este iluminarea 
spirituală . 

Iluminarea este o Graţie a Spiritului, când îşi lasă sufletul să guste 
puţin din starea Sa nativă beatifică. Şinele este Maestrul, iar sufletul, 
ucenicul. Dacă iluminarea ar destabiliza în vreun fel sufletul (ceea ce este 
chiar de aşteptat), Spiritul va amâna să i-o ofere. Datoria sufletului este 
să funcţioneze eficient, ca intermediar al intereselor superioare ale 
Spiritului: să fie sensibil la realitate, dar şi la intenţiile Spiritului, să 
acţioneze asupra mediului, dar să şi transmită corect datele realităţii 
către Spirit. 

Viaţa trebuie trăită aşa cum este ea. Avem nevoie de oameni 
echilibraţi şi realişti, dar în acelaşi timp bine ancoraţi spiritual şi 
intuitivi. Oamenii sunt curioşi să trăiască stări paranormale, ieşite din 
comun, senzaţii tari psihice. Există variate stări de extaz, mai mult sau 
mai puţin folositoare sufletului neştiutor şi curios. Dintre toate, numai 
una poate fi numită starea supremă de iluminare, de beatitudine 
spirituală. Dar puţini au parte de ea... Doar Dumnezeu ştie care om 
merită acest cadou suprem. 

EXPANSIUNEA ILUMINĂRII 

Misticul indian Sri Aurobindo a îmbogăţit spiritualitatea omenească 
cu un concept revoluţionar şi adevărat: iluminarea nu este finalul căutării 
spirituale, după care nu mai ar fi nimic de făcut. Dimpotrivă, cu cât te 
înalţi mai mult către supraconştient, cu atât poţi şi trebuie să cobori în 
adâncurile inconştientului, ca să purifici sedimentele psihice depuse timp 
de milioane de ani de evoluţie inconştientă. Este o „yoga integrală” pe 
care doar iluminaţii şi-o pot asuma. El însuşi a obţinut iluminarea în 3 
zile, dar şi-a petrecut restul lungii sale vieţii iluminând tenebrele 
inconştientului personal, dar şi a celui colectiv. 

în Occident, psihiatrul John Welwood, pionier al psihologiei 
transpersonale şi practicant al meditaţiei budiste, a lansat o „psihologie 
integrală”, care abordează simultan cele 3 domenii distincte: 

1 - Accederea la dimensiunea suprapersonală . prin meditaţie 
contemplativă. 

2 - Pe măsură ce conştiinţa se dilată dincolo de graniţele personale . 
acest fapt scoate deseori la suprafaţă tipare nocive emoţionale şi mentale 
subconştiente vechi, care se manifestă adesea cu o forţă impetuoasă. Este 
esenţial să le demolezi, prin autocunoaştere şi sinceritate. Nerezolvarea 
problemelor psihologice provoacă distorsiuni în dezvoltarea spirituală, 
cum se pot vedea, din păcate, chiar şi la unii lideri de comunităţi 
religioase sau maeştri spirituali. 

3 - Practica spirituală induce deseori o anumită detaşare de relaţiile 
interpersonale (fie izolare, fie indiferenţă, fie complexe de superioritate 
etc.). Pentru că relaţiile noastre cu ceilalţi constituie testul suprem al 
dezvoltării spirituale, trebuie să devenim conştienţi de ele, optimizându- 
le cu înţelepciune. 

în concluzie, perfecţionarea fiinţei umane, pe toate etajele sale, nu 
are sfârşit. Călătoria spirituală este mai importantă decât ţinta ei. 


Contraindicaţii 

Persoanele care aud voci în creier le-ar putea confunda cu glasul 
Spiritului. în general, Spiritul propriu vorbeşte prin tăcere, intuitiv şi îţi 
oferă totodată o stare lăuntrică de bine, siguranţă, căldură afectivă. Astfel 
de persoane au nevoie de mai multă inteligenţă discriminativă şi 
autocontrol, ca să nu cadă pradă batjocurii unor entităţi astrale 
inferioare. Abia atunci telepatia lor s-ar preschimba dintr-o pacoste, cum 
e acum, în ocazia rară a dialogului cu Şinele Superior. 


y\ 

încheiere 

Metoda prezentată mai sus integrează cele mai înalte învăţături 
jnana-yoga cu cele spiritiste occidentale, sub cupola bhakti-yoga. Este o 
sinteză spirituală pe înţelesul tuturor şi mai ales foarte eficace. Te 
scuteşte de nelămuriri şi pierdere de vreme. Profită de ea! Aşează-te 
liniştit, închide ochii şi trimite iubire Sinelui tău. Fă asta timp de 5 
minute în fiecare zi! Şi oricând doreşti - cu cât mai des, cu atât mai bine 
pentru tine... 

9 septembrie 2010 

LARVELE ŞI FANTASMELE 


Citate din cartea ,Jniţiere în hermetism ” de Franz 
Bardon, comentate de Răzvan Petre 

Cartea „Iniţiere în hermetism” de Franz Bardon este un îndrumar 
practic pentru a deveni un magician, ocultist, esoterist, iniţiat, supraom. 
Intenţia este una, dar drumul până la realizare este lung şi dificil. Totuşi, 
foarte interesant şi util pentru oricine este capitolul dedicat puterii minţii 
de a crea formaţiuni mentale, sau forme-gând. 

Gândurile noastre nu sunt ceva abstract, ci obiecte reale intr-un 
spaţiu propriu lor. Am putea spune chiar că, pentru spirite, aceste obiecte 
sunt singurele obiecte care semnalizează prezenţa oamenilor. De acestea 
trebuie spiritele să se ferească, ca de nişte proiectile aruncate din capetele 
noastre înfierbântate. în schimb, trupurile fizice nu sunt vizibile dacă 
spiritul nu îşi focalizează privirea în mod special. De aceea, avem o 
responsabilitate reală în privinţa a ceea ce gândim. 

Gândurile noastre, mai ales cele înzestrate cu putere emoţională, 
făuresc o realitate paralelă pe care o ducem cu noi, în aură, şi o 
manifestăm în jurul nostru. Această a doua fire (i se mai spune şi 
„obişnuinţă”) ne influenţează mai mult decât credem şi deseori suntem 
sclavii obiceiurilor noastre mentale (numite fixaţii, prejudecăţi, obsesii, 
superstiţii, sloganuri, îndoctrinări, manii, vicii etc.). Vestea bună este că, 
dacă le conştientizăm, avem posibilitatea să le controlăm, să le eliminăm, 
să le înlocuim cu gânduri bune, folositoare. 

LARVELE 

« Larvele sunt create de gânduri senzoriale intense, prin matriţa astrală. 
Acestea nu sunt fiinţe adevărate (dotate cu conştiinţă, în lumea astrală - n.n.), ci 
învigorează emoţiile şi pasiunile din lumea planului astral inferior. Instinctul lor de 
auto-conservare le îndeamnă să stea în apropierea acelor oameni care au pasiuni 
identice, unde vor încerca, direct sau indirect, să provoace acele patimi în om. 
Aceste fiinţe se hrănesc cu emanaţiile pasiunilor pe care le-au declanşat. Un om 
copleşit de dorinţe va atrage în jurul său o grămadă de astfel de fiinţe din sfera 
astralului inferior. 

Larvele se nasc de la sine, din cauza unor trăiri psihice intense, indiferent de 
felul acestora. Cu cât trăirea/excitaţia este mai intensă, cu atât se pierde mai multă 
substanţă mentală şi cu atât mai puternică, densă şi viabilă devine o astfel de larvă, 
mai ales în cazul unei repetări regulate a acelei trăiri intense. Aceste formări 
involuntare de larve în sfera mentală apar la orice om, indiferent dacă el ştie sau nu 
ştie de existenta lor . 

Dacă excitaţia psihică se stinge, prin neacordarea de atenţie cauzei 
iritante/neplăcute, o astfel de larvă trece de la sine, se dizolvă şi dispare. Ca urmare, 
există în sfera mentală o permanentă naştere şi moarte a larvelor produse de 
excitaţiile psihice, aceasta, bineînţeles, în dauna substanţei mentale a omului. 
Motivele pot fi diverse: frică, griji, necazuri, ură, tristeţe, invidie etc. Forma pe care o 
ia o larvă depinde de cauza iritaţiei şi este simbolică. Cel care se pricepe puţin la 

simbolistică va înţelege că, de exemplu, un gând erotic ia forma unei inimi, unul de 
ură ia forma unei săgeţi sau fulger etc. 

Deşi larvele, aceşti locuitori mentali nedoriţi, nu pot fi văzuţi de un om 
neantrenat, ele totuşi există, iar un clarvăzător avansat le percepe cu ochiul minţii. La 
persoanele sensibile sau uşor iritabile, substanţa mentală se desprinde mai uşor şi 
naşterea larvelor e mai rapidă şi mai intensă. Astfel de persoane îşi dăunează 
singure în planul sănătăţii, în special la nervi şi intelect, atrăgând şi alte persoane 
uşor influenţabile în aceeaşi suferinţă. Diversele feluri de psihoze în masă aici îşi au 
originea. 

Este de înţeles că larva devine tot mai puternică cu cât te întorci la motivul 
iritaţiei psihice şi îi acorzi mai multă atenţie. Dacă o larvă este densă, capătă tendinţa 
de autocondensare şi se străduieşte să-şi prelungească viaţa pe cât se poate. Ea va 
scormoni cu orice ocazie mintea omului respectiv, spre a-i atrage atenţia asupra 
cauzei iritaţiei, pentru a o reînsufleţi. O astfel de larvă bine hrănită poate deveni 
fatală unei persoane sensibile şi emotive şi numeroase tulburări psihice sunt 
rezultatul lor . Mulţi oameni trăiesc cu presupunerea eronată că sunt vânaţi sau 
distruşi prin magia neagră, în timp ce, de fapt, sunt victimele propriei fantezii, sau mai 
corect spus, victime ale larvei pe care şi-au creat-o singuri. De obicei, astfel de 
oameni îşi dau seama de greşeală abia atunci când şi-au părăsit trupul fizic (prin 
moarte - n.n.). Doar foarte puţine persoane sunt „vânate” prin magie . 

Ucenicul într-ale ocultismului va înţelege acum de ce se pune aşa mare preţ pe 
importanţa introspecţiei, controlul şi stăpânirea gândurilor. Dacă ezoteristul nu-şi 
poate stăpâni mintea prin voinţă, pe parcursul dezvoltării sale şi-ar putea crea 
inconştient larve puternice, care mai devreme sau mai târziu i-ar putea fi fatale. » 

COMENTARIU: 

Să luăm aminte la excesele de zel ale Inchiziţiei, ale cărei numeroase 
victime nu ar fi fost posibile dacă nu ar fi existat o psihoză în masă legată 
de vrăjitoare. O larvă foarte puternică îi bântuia pe aproape toţi oamenii 
din Evul Mediu, făcând parte din subconştientul colectiv. Frica de 
demoni şi de slujitorii lor era omniprezentă şi atotputernică, cu greu i te 
puteai sustrage. Chiar iconografia religioasă, întipărită în mintea 
credincioşilor, sugera, stimula imaginaţia şi fantasmele despre demoni ca 
având coarne, coadă, solzi etc. în acel climat psihosocial de teamă, nu ne 
mai mirăm că ficţiunile erau mai crezute decât realitatea! După cum 
spune şi Franz Bardon, «este un mare avantaj faptul că acele timpuri au 
apus, iar oamenii nu mai sunt arşi pe rug de vii doar pentru faptul că 
au un crez „greşit”». 

Dar să nu ne amăgim, progresul e doar aparent! Astăzi, românii sunt 
bântuiţi de obsesia vrăjilor, doar că în sens „respectuos”. în Bucureşti, 
capitala „luminată” a ţării, jumătate din populaţie merge la vrăjitoare ca 
să le facă de rău inamicilor, iar cealaltă jumătate, care nu merge, se teme 
de vrăjile care, chipurile, li s-ar fi făcut. Superstiţia e prezentă la toate 
nivelurile sociale, teama nu alege. Şi aşa au ajuns românii sclavii fricii de 
vrăjitorie, după ce cu greu au scăpat de dictatura ateistă... 

FANTASMELE 

« Deosebirea dintre o larvă şi o fantasmă este aceea că o larvă adoptă, în urma 
unei iritaţii psihice repetate într-un mod inconştient, o formă corespunzătoare 
motivului acelei unice sau repetate emoţii, în timp ce fantasma capătă o formă în 

funcţie de fantezia omului. Exact ca şi larva, fantasma este întărită, condensată şi 
viabilă prin repetarea, evocarea unei imagini, indiferent despre ce e vorba. Ea poate 
deveni aşa de puternică, încât influenţa ei nu se exercită doar în planul mental/astral, 
ci şi în planul material. Pe baza a două exemple voi descrie această temă mai 
îndeaproape. 

Un exemplu remarcabil este aşa-numita manie de persecuţie . 

Unii oameni au fost născuţi cu o privire sumbră sau trăsături dizarmonioase ale 
feţei, având ca atare aspectul popular al unui „vrăjitor negru”, fără să aibă, de fapt, 
nici cea mai mică cunoştinţă despre magie. Este suficient ca o persoană influenţabilă 
să ajungă în contact cu un astfel de tip de om, ca ea să simtă o puternică antipatie 
faţă de acesta. Dacă tipul mai are şi o comportare deosebită, persoana sensibilă se 
va gândi imediat că are de-a face cu un „magician negru”, făcând astfel primii paşi în 
autosugestie. Mai devreme sau mai târziu, va păţi mici necazuri, neplăceri din cauze 
diverse, pe care persoana sensibilă le va pune pe seama omului antipatic. încet, 
încet, imaginea lui îi apare în somn, eventual şi peste zi, şi persoana se simte 
urmărită pas cu pas. Persoana sensibilă caută ajutor, se roagă, întreprinde tot 
posibilul să scape de sub influenţa rea, poate suferi un şoc nervos, ori se poate 
îmbolnăvi psihic, sfârşind într-o clinică de boli mintale sau sinucigându-se. în acest 
ultim caz, fantasma şi-a îndeplinit „misiunea”. Cât de mare este însă spaima când 
spiritul acelui om se convinge în sfera mentală ( după moarte - n.n.) că şi-a făcut o 
foarte reuşită sinucidere magică! Ce tragică şi amară revelaţie! 

Bineînţeles că presupusul om „rău” nu are nici o idee despre cele petrecute, el 
fiind, de fapt, doar un pretext în realizarea scopului. Faţa lui, aşa zisele trăsături tipic 
diavoleşti, comportarea sa ciudată nu au fost decât modelul, şablonul după care 
persoana sensibilă şi-a creat singură o fiinţă distrugătoare, o fantasmă căreia i-a 
căzut victimă în final. Astfel de cazuri se întâmplă mai des decât ne imaginăm, la 
unele persoane mai repede, la altele mai încet. Dacă unei astfel de persoane i se 
spune purul adevăr, desigur că nu-l va crede, deoarece fantasma se străduieşte în 
modurile cele mai rafinate să nu-şi piardă victima. 

Acum urmează al doilea exemplu, cu acelaşi procedeu, dar cu un alt motiv. E 
vorba aici de o fantasmă de tip erotic . 

Aceasta ia naştere de la un portret, un corp frumos al unei persoane vii, chiar şi 
o fotografie, un act, un desen pornografic sau orice altceva ce poate stimula poftele 
carnale şi instinctul sexual, fie că e vorba de o fiinţă feminină sau masculină ( poate fi 
un coleg, o cunoştinţă, o vedetă celebră etc. - n.n.). Dacă persoana îndrăgostită nu 
are posibilitatea să-şi satisfacă dorinţa personală, necesitatea devine tot mai mare, 
mai intensă şi cu atât mai puternică devine fantasma care se hrăneşte cu aceste 
dorinţe. La început, ea apare victimei în vis şi îi oferă cele mai frumoase trăiri de 
dragoste. Mai târziu, stimulează dorinţa sexuală şi o lasă să îndeplinească cu ea 
actul sexual în vis. Cu timpul, victima îşi pierde voinţa şi fantasma îl domină. ( Sunt 
cunoscute cazurile când o celebritate este asaltată, urmărită de câte un „fan” înrăit, 
obsedat de imaginea ei - n.n.) Dacă o astfel de persoană nu are norocul de a întâlni 
o schimbare în această privinţă sau nu i se explică ce se întâmplă, atunci fantasma 
poate avea efecte şi mai dezastruoase. Omul devine confuz, îşi pierde pofta de 
mâncare, nervii sunt iritaţi etc. Fantasma erotică poate adopta, din cauza pornirilor 
instinctuale nesatisfăcute, diverse forme corporale, îndemnând victima la căi de 
stimulare artificială a organelor genitale. Multe victime au sfârşit chiar prin sinucidere 
din cauza dezamăgirilor în dragoste sau pasiunilor nesatisfăcute. în Evul Mediu (ca şi 
în Kabala evreiască, Arabia preislamică - n.n.) se vorbea mult de astfel de cazuri de 
vrăjitorie, implicând aşa-numiţii „sucubi” şi „incubi”. Astfel de plăceri sunt, într-adevăr, 
periculoase! » 

COMENTARIU: 

Cunoaştem cazuri reale când, din nefericire, o persoană frustrată 
erotic „face un fix” în privinţa unui individ de sex opus, crezând că acesta 
îi face avansuri sub forme ascunse, complice. De obicei, persoana nu are 
curajul să aibă o discuţie sinceră cu celălalt, fiindcă se teme instinctiv de 
adevăr. Celălalt individ habar nu are de acele scenarii erotice 
fantasmagorice. 

în ziua de azi, pornografia şi exhibiţionismul sexual sunt nelipsite 
din peisajul mass-media, ba chiar înzestrate cu „virtuţi” închipuite. Ceea 
ce ieri ţinea de bun-simţ şi decenţă, astăzi este hulit drept prejudecată şi 
înapoiere culturală. în realitate, pornografia generează larve sexuale 
foarte puternice şi care, mai grav, se răspândesc ca o epidemie. Imaginile 
explicite transformă sexualitatea în obsesie. Un om normal nu are nevoie 
de acest gen de stimulări artificiale, ci îşi poate trăi plăcerile sexuale 
normale în intimitatea cuplului, ca şi strămoşii noştri. Imaginile de sex 
virtual afectează psihicul, provocând o furtună absolut inutilă 
organismului şi dăunând preocupărilor obişnuite ale omului. Sexul este 
plăcerea supremă în lumea animală, dar oamenilor Dumnezeu le-a dat şi 
alte bucurii superioare, pe care suntem datori şi fericiţi să le cultivăm. 

CONCLUZIE: 

Puterea minţii de a crea formaţiuni mentale-energetice poate fi 
folosită şi în scop pozitiv, benefic, în mod conştient. De exemplu, 
autosugestia pozitivă , repetată mereu, creează forme-gând care se 
întăresc cu fiecare repetare şi încep să îşi manifeste forţa de influenţă 
asupra creatorului şi beneficiarului lor. Omul îşi poate concepe un 
scenariu favorabil despre viitorul său, pe care să îl hrănească zilnic cu noi 
detalii imaginate, astfel că această formaţiune mentală îl va ajuta să îşi 
pună în aplicare planul optimist. De exemplu, scriitorul Pavel Coruţ şi-a 
stabilit ferm în minte că el va depăşi vârsta de 100 de ani, şi afirmă că 
acest gând îl ajută să se menţină „verde”. 

în vizualizările imaginative prescrise în unele tipuri de meditaţii, adeptul 
este îndemnat să îşi închipuie că se află intr-un mediu plăcut (de exemplu, pe o 
plajă tropicală, sau într-o piramidă de cristal violetă etc.), unde se relaxează şi 
îşi alungă gândurile obsesive şi distructive. Cu fiecare repetare a imaginii 
respective, ea devine mai clară, mai vie, mai uşor de adus în memorie, iar 
efectul psihic este mai rapid şi mai pregnant. Nu contează că imaginea este 
virtuală, căci în plan mental-energetic ea devine un obiect real, de sine stătător 
dacă este hrănit periodic cu energie mentală. 

Desigur, omul trebuie să rămână lucid şi să nu confunde realitatea cu 
proiecţiile sale. Făurirea unei realităţi în plan mental este un procedeu, o 
etapă, dar nu întotdeauna se reuşeşte materializarea dorinţelor şi în planul 
fizic. Unii oameni au o putere mentală mai mare, alţii mai mică, deci şi 
influenţa gândirii asupra realităţii concrete diferă de la om la om, dar şi în 
funcţie de obiectivul propus. Trebuie să urmărim a ne păstra echilibrul psihic, 
prin adaptarea dorinţelor la posibilităţi. 

16 iunie 2011 

CONŞTIINŢA TRANSPERSONALĂ 


SPECTRUL CONŞTIINŢEI 

După filosoful Ken Wilber, conştiinţa umană poate fi abordată de pe 
mai multe niveluri de analiză. Fiecare nivel se diferenţiază prin modul în 
care trasează limita între ceea ce considerăm a fi ŞINELE nostru şi 
exteriorul, NON-SINELE. Graniţele sunt trasate în mod subiectiv. Prin 
urmare, conştiinţa ar fi acel fragment al realităţii cu care ne identificăm 
la un moment dat. Mesajul spiritual pe care ni -1 transmite acest model 
este că Nu există limite pentru cuprinderea conştiinţei !... 

Autorul menţionează 5 niveluri de identificare posibile. Nivelele 
primare au anumite inconveniente, dar şi soluţii de depăşire a acestora, 
prin accederea la următorul nivel (în ordinea progresului). Sunt 
implicate metode terapeutice psihologice sau spirituale destinate lărgirii 
câmpului conştiinţei, prin unificarea contrariilor (integrare) . 

Iată schema acestor niveluri ale conştiinţei şi modalităţile de 
extindere a ei. 


SUPRAEU 


EU 



TRUP 


ORGANISM TOTAL 


\ 


1. Integrare PSIHOLOGICĂ 
rezolvă conflictul acceptabil-inacceptabil 

2. Integrare PSIHO-SOMATICĂ 
rezolvă conflictul voluntar-involuntar 

MEDIU 





\ 

SINE TRANSPERSONAL (extins) 

■ II 


3. Integrare TRANSPERSONALĂ 
rezolvă conflictul eu-ceilalţi 

MEDIU 


I 4. Integrare DIVINĂ 

CONŞTIINŢĂ UNITARĂ (Univers) rezolvă conflictul creatură-Creator 


Spectrul conştiinţei (adaptare după Ken Wilber) 

Observaţii asupra schemei : 

- Graniţa dintre SINE şi NON-SINE este evidenţiată în desen ca o falie, o ruptură. 

- ŞINELE este reprezentat cu o linie mai groasă decât NON-SINELE. 

- Supraeu + Umbră = Eu 

- Eu + Trup = Organism total 

Explicaţii ale modelului: 

1. Separarea SUPRAEU - UMBRĂ şi modalităţi de 
unificare a lor 

Definiţii: Supraeu = imaginea de sine ce conţine doar calităţile 
considerate de individul respectiv drept acceptabile . Umbra = tendinţe 
psihice repudiate, nerecunoscute de individ, fiindcă sunt considerate 
negative, malefice, indezirabile , dar care îi aparţin în totalitate. 

Inconvenientul separării: Un mare consum de energie psihică cu 
„mecanismele de apărare” a imaginii de sine împotriva umbrei. 

Unificarea, integrarea: Trebuie să ştim că părţile întunecate nu 
lipsesc nimănui, venind după milenii de evoluţie biologică, multiple 
întrupări şi evenimente ale vieţii actuale. Acceptându-ne umbra, căpătăm 
o imagine de sine corectă, ne ferim de suferinţe psihice inutile, devenim 
mai liberi lăuntric, căpătăm o viziune mai clară asupra realităţii 
exterioare. 

Metode de integrare: analiza tranzacţională, psihanaliza, catharsisul 
artistic (basme, filme), terapie cognitivă, psihodramă etc. 

Autocunoaşterea prin introspecţie stă în puterea fiecăruia, oferindu- 
ne fericire şi luciditate. Fă-o cu sinceritate, căci nu e nimeni să te certe 
sau să te ridiculizeze, eşti singur, scotocind prin mintea ta! 

Metodele de mai sus ne ajută să dobândim ceea ce se numeşte în 
limbaj psihologic „un ego sănătos”. în unele crize psihotice este posibilă 
manifestarea neîngrădită a umbrei prin anihilarea supraeului, ceea ce 
ţine, evident, ori de patologie, ori de satanism. 

2. Separarea EU - TRUP şi modalităţi de unificare a lor 

Definiţii: Eu = aspectele psihologice ale fiinţei umane. Trup = 
aspectele fizice (somatice). 

Inconvenientul separării: Trupul e considerat sediul „păcatului” şi al 
suferinţei, fiind dispreţuit ca atare. Emoţiile negative pot provoca 
tensiuni musculare şi blocaje energetice, care, cronicizându-se, provoacă 
boli psiho-somatice. 

Unificarea, integrarea: Ne recăpătăm bucuria de „a trăi” în corp, nu 
doar în cap. Trupul nu mai este considerat o sursă de probleme (boala, 
moartea, impulsuri inacceptabile social), ci o gigantică înţelepciune, o 
operă de artă a naturii şi o sursă de plăcere vitală. Bunăstarea mentală şi 
fizică există deja în organismul total dacă nu o perturbăm prin 
imixtiunea mândră şi stângace a Eu-lui. 

Metode de integrare: terapia Gestalt, hatha-yoga, psihoterapia 
umanistă, analiză existenţială, metoda Lowen (analiza bioenergetică) etc. 
în terapiile de acest tip se caută suspendarea „vorbăriei mentale” şi 
concentrarea atenţiei pe simţuri. 

Conştientizând că activităţile corporale involuntare sunt o parte 
integrantă din tine, te vei simţi confortabil în prezenţa proceselor 
spontane şi nu vei mai avea obsesia de a controla tot ce se întâmplă cu 
tine şi cu lumea din jur, căpătând un simţ al libertăţii mai extins. 

3. Separarea ORGANISM TOTAL - MEDIU şi modalităţi de 
unificare a lor 

Inconvenientul separării: Ciocnirea dintre personalitatea mea şi a 
celorlalţi semeni, conflictele de interese, ameninţările şi grijile pentru 
subzistenţă într-un mediu aparent ostil. 

Unificarea, integrarea: Una din metodele psihologice dovedite a fi 
eficiente de-a lungul timpului este aceea de a mă pune în starea de 
martor detaşat , care urmăreşte obiectiv - fără a le judeca - grijile, 
preocupările mele, stările, gândurile, sentimentele. Nu mă identific cu 
mintea sau trupul, ci le cuprind într-un „eu” mai larg, care se întinde 
dincolo de persoana proprie (denumit şi Şinele trans-personal). 

Metode de integrare: psihologia transpersonală, psihologia analitică 
a lui Jung, altruismul, raja-yoga, tehnicile lui Maslow, Assagioli, 
comuniunea cu îngerii şi sfinţii etc. 

Mecanismul subtil psihologic este cel de dez-identificare cu persoana 
proprie, dizolvarea ego-ului. în acest sens, un proverb al filosofiei perene 
(asociind dez-identificarea cu „moartea” ego-ului) spune că «Cine 
„moare” înainte de a muri nu mai „moare” după ce moare». 

4. Separarea SINE TRANSPERSONAL - MEDIU şi 
modalităţi de unificare a lor 

Extinderea tot mai largă a Sinelui transpersonal poate duce, 
eventual, la o stare de conştiinţă fără limite, cât întreg Universul, în care 
nu mai există nicio graniţă între SINE şi NON-SINE. Acum dispare orice 
urmă a ego-ului, oricât de subtilă. Este urmarea Graţiei Divine, fără nicio 
îndoială - starea dumnezeiască, idealul suprem al tuturor misticilor, cea 
mai mare fericire posibilă, care anulează alte dorinţe mai mici, limitate, 
omeneşti... 

Metode de integrare: hinduism vedantic (jnana-yoga), budism 
Mahayana şi Vajrayana, taoism, esoterism creştin, islamic, iudaic etc. 

Notă: Unele metode acţionează simultan pe două sau chiar trei 
nivele de integrare. 

Integrarea transpersonală (3) şi cea divină (4) sunt ceva mai speciale 
şi nu oricine le experimentează. Pentru a le putea aprofunda teoretic şi, 
de ce nu, chiar experienţial, am scris suplimentele de lectură de la 
finalul acestui eseu. 

Meritul modelului filosofic al lui Ken Wilber este că aduce stările de 
conştiinţă modificate, mistice, în planul normalitătii . Totodată, consacră 
psihologia transpersonală ca a patra forţă în istoria psihologiei (celelalte 
anterioare fiind psihanaliza, behaviorismul şi psihologia umanistă). în 
subsidiar, relevă faptul că există o continuitate şi, pe alocuri, chiar 
identitate între psihologie şi spiritualitate. 

Cu alte cuvinte, cei care caută spiritualitatea nu pot ocoli psihologia 
şi, în special, autocunoaşterea, autocontrolul, autoeducaţia. 

SUPRAPUNERI ÎNTRE SPIRITUALITA TE ŞI 

PSIHOLOGIE 

Pentru a fi mai exacţi, ar trebui să recunoaştem că nu numai între 
spiritualitate şi psihologie sunt multe asemănări şi suprapuneri, ci de 
asemenea între spiritualitate şi religie, spiritualitate şi filosofie. Am 
reprezentat grafic cele 4 domenii amintite, care se suprapun parţial, după 
cum urmează: 



Domeniile numerotate definesc următoarele contopiri: 

1 - Religia si Psihologia . Exemple: abilităţile psihologice ale 
duhovnicului sau modalităţile rituale de impresionare a audienţei. 

2 - Psihologia si Filosofia . Demersul ştiinţific al psihologilor ajunge 
destul de repede la o limită peste care numai un cuget liber şi cutezător 
poate găsi noi elemente utile. Toate teoriile psihologice sunt de fapt 
modele filosofice, ele neputând fi demonstrate riguros ştiinţific. 

3 - Filosofia si Religia . Teoriile religioase, teologiile sunt de fapt 
filosofii inspirate de învăţaţii Cerului şi adaptate, mai mult sau mai puţin 
corect, la înţelegerea pământenilor. 

Spiritualitatea pură conţine elemente comune cu Religia, Psihologia 
şi Filosofia, neidentificându-se totuşi exclusiv cu niciuna dintre ele şi 
păstrând unele aspecte diferite de acestea. 

4 - Spiritualitatea si Psihologia . Autocunoaşterea, autocontrolul, 
autoeducaţia reprezintă etape psihologice obligatorii pe drumul 
spiritualităţii autentice. Evoluţia spirituală presupune confruntarea cu 
abisul psihicului propriu şi eliminarea aspectelor negative, prezente în 
orice fiinţă. 

5 - Spiritualitatea si Filosofia . Individul aflat pe calea evoluţiei 
spirituale îşi caută o anumită filosofie de viaţă care să-i ordoneze faptele 
şi gândurile. Filosofia spirituală a oricărui om poate proveni din mai 
multe surse, creând un melanj original şi strict personal. 

6 - Spiritualitatea si Religia . Omul spiritual are nevoie de modele, de 
oameni dedicaţi căutării, realizării şi manifestării Spiritului, care pot fi 
găsiţi uşor în diverse religii. Comunicarea cu spiritele superioare nu 
poate lipsi din nicio practică religioasă serioasă, iar spiritualitatea este 
definită, în principal, drept comunicarea şi comuniunea cu spiritul 
propriu. 


Supliment la Integrarea transpersonală 

MOMENTUL PREZENT 

Trecutul ne împinge din spate cu o forţă aproape solidă. Viitorul ne 
loveşte din faţă ca un vânt puternic. Iar prezentul pare a fi o biată clipă 
strivită între nicovala trecutului şi ciocanul pneumatic al viitorului. însă, 
dacă privim mai atenţi realitatea temporală, lucrurile stau altfel. 

Trecutul are consistenţă numai datorită memoriei (a noastră, a 
celorlalţi, a lucrurilor). Amintirea este un proces ACTUAL, este o re¬ 
facere a trecutului în prezent. Viitorul, de asemenea, este pre-figurat tot 
în prezent, trăindu -1 ACUM ca şi cum ar fi real. Prin urmare, presiunea 
pusă de trecut şi viitor asupra clipei prezente este doar imaginată. 
Prezentul nu este strivit de nimic, clipa lui ACUM nu este minusculă, 
instabilă, nici devorată de viitorul nesătul, nici topită în imensitatea 
trecutului. Prezentul este absolut liber, expansionat în nemărginire . 
Aceasta este o înţelegere fundamentală, care ne poate aduce fericirea 
necondiţionată... 

Desigur că, în planul materiei, forţa timpului e copleşitoare. El o 
transformă clipă de clipă. De fapt, putem spune că înseşi transformările 
materiei definesc timpul. Materia şi timpul sunt deci indisolubil legate. 
Dar asta nu mai e valabil în planul Conştiinţei. Ea nu se schimbă, e 
mereu aceeaşi, asupra sa timpul nu are putere. Prezentul conştientizat nu 
e presat de nimic, este stabil si autonom . Conştiinţa este indisolubil 
legată de eternitate, fiindcă nu depinde de timp. Singura însuşire pe care 
i-o putem găsi Conştiinţei este aceea că „e prezentă” şi atât. Ne păstrăm 
aceeaşi identitate-martor din copilărie până la bătrâneţe. Ea nu 

evoluează precum mintea, nici nu are memorie. Mintea şi memoria sunt 
aspecte ale materiei şi depind de timp. 

Se va spune imediat: „Dar conştiinţa dispare la moarte, deci nu 
poate fi veşnică!” Acesta este un raţionament al minţii. Ea, mintea, va 
dispare la moarte, dar nu şi Conştiinţa. A fost dovedit ştiinţific acest 
lucru, prin milioane de experienţe în preajma morţii, ca şi alte 
argumente. Şi întărit prin autoritatea mărturiilor înţelepţilor din toate 
timpurile. Conştiinţa nu moare! 

Pe de altă parte, este adevărat că, în timpul vieţii, Conştiinţa are 
întreruperi zilnice, pe durata somnului, sau ea poate fi obnubilată în 
crizele psihotice sau alte evenimente cu totul speciale. Dar acest lucru nu 
demonstrează că mintea ar genera Conştiinţa, ci doar că mintea are o 
influenţă imensă asupra Conştiinţei, atât de mare încât a molipsit-o până 
şi cu teama ei de timp. La moarte însă mintea dispare, hipnoza dispare, 
iar Conştiinţa se simte mai trează, mai vie, mai extinsă şi fără întreruperi. 

Uneori, oamenii au prilejul să constate pe propria piele faptul că 
trecutul şi viitorul sunt doar concepte, nu realităţi. De exemplu, cineva 
poate suferi un accident în care să îşi piardă memoria... Altcineva poate 
primi sentinţa că mai are doar câteva zile sau ore de trăit... Un astfel de 
eveniment ne extirpă brutal organul temporal. Tocmai pentru a evita cu 
înţelepciune astfel de şocuri, ne putem crea preventiv prilejuri de 
reflecţie asupra naturii pur mentale, nu reale a timpului. în clipele de 
răgaz, e bine să ne gândim că nimic nu apasă prezentul, el nu e îngrădit 
de nimic, este veşnic. Prezentul e stabil, liber, nemărginit ... 

99,99% din timpul zilei ni-1 petrecem la nivelul minţii şi timpului. 
Dar putem alege ca, din când în când, scurte perioade, să ne repliem în 
Conştiinţa imaterială, care ne dă identitatea de „eu”. Renunţăm la 
constrângerile materiei şi ne bucurăm de imensitatea Prezentului. La 
început, putem să ne refugiem în această oază de linişte de câteva ori pe 
zi. Exersând contemplarea în fiecare zi, vom creşte acest număr până 
când, într-o bună zi, vom ajunge să alternăm continuu, în starea de 
veghe, între conştiinţa mentală şi cea imaterială. 

Aşa fac marii realizaţi spirituali, iluminaţii, sfinţii. Nu îşi pierd 
luciditatea şi capacitatea mentală, ci, după fiecare gând, se refugiază 
câteva milisecunde în eternitate, apoi revin la gândire. (La fel, muşchiul 
cardiac se relaxează între două bătăi, şi face asta zeci de ani, fără 
întrerupere.) E suficient pentru a se întări, a se ferici, a-şi spori iubirea. 
Oricine poate face ca ei. Şi tu! Meditează la faptul că .. Prezentul e stabil, 
liber, nemărginit ”...! 

Pentru minte: trecutul este cauza, viitorul este ţelul, 
prezentul nu contează. 

Pentru Conştiinţă: Prezentul este totul, cauză şi scop, iar 

timpul nu există. 

Conştiinţa ar fi cel mai bine descrisă şi accesată prin tipul de 
meditaţie numită în budismul tibetan „Prezenţă deschisă”. Ea se referă la 

o stare de veghe liberă de orice gânduri, în care mintea «este deschisă, 
amplă şi conştientă, lipsită de orice activitate mentală intenţională. Deşi nu se 
concentrează asupra a ceva anume, mintea este totuşi pe deplin activă - nu într-o 
manieră concentrată, ci doar foarte deschisă şi nepreocupată de nimic. Pot apărea în 
minte gânduri vagi, însă ele nu se înlănţuiesc în secvenţe mai lungi, ci dispar tot aşa 
cum au apărut.» (descriere din capitolul „Un călugăr lamaist în laborator” 
din cartea „Emoţiile distructive. Dialog ştiinţific cu Dalai Lama 
consemnat de Daniel Goleman”) 

Când vorbim de această Conştiinţă, înţelegem Şinele profund, trans- 
personal. Este un Sine care nu se mai identifică exclusiv cu eul individual 
şi, în consecinţă, nu mai este strivit de probleme şi drame pur personale. 
Indiferent de problemele cu care se confruntă, Şinele profund rămâne 
neafectat, liber, neatins. Iată cum îl descrie Ken Wilber - filosof al 
conştiinţei - în cartea „Fără graniţe”, pag. 206-216: 

« Şinele transcendent este un centru vast al conştiinţei, detaşat de minte, trup, 
emoţii, gânduri şi sentimente. Descoperirea acestui nucleu imuabil - al acestui 
martor tăcut - seamănă cu părăsirea valurilor zbuciumate de la suprafaţa oceanului 
frământat de furtună şi cufundarea în adâncul calm, sigur şi primitor. 

Vei începe să sesizezi că ceea ce i se întâmplă sinelui tău personal - dorinţe, 
speranţe, dureri - nu sunt probleme serioase de viaţă şi de moarte. Dacă te 
mărgineşti doar la a urmări, la a fi martorul nefericirii tale, te dovedeşti astfel „lipsit de 
nefericire”, neatins de sentimentul propriu zis. A urmări aceste stări înseamnă a le 
transcende; ele nu te vor mai putea surprinde pe la spate, fiindcă le priveşti drept în 
faţă. Atâta vreme cât eşti ataşat de probleme, griji şi preocupări, vei fi tentat să le 
manipulezi, să lupţi cu ele, să le supui. înţelegând că ele nu constituie esenţa Sinelui, 
nu le batjocoreşti, nu te răsteşti la ele, nu le respingi, nu le negi şi nici nu te laşi 
pradă lor. în loc să te opui nefericirii, îţi asumi pur şi simplu inocenţa unei 
imparţialităţi detaşate. Precum o oglindă, reflectezi pur şi simplu orice gând sau 
senzaţie care apare, fără a te agăţa de ele şi fără a le respinge. 

Când intri în contact cu Şinele transpersonal , nu pierzi accesul la nivelul eului şi 
trupului personal, însă nu vei mai fi legat, limitat de el. Din moment ce nu mai eşti 
îngrădit de ele, trupul şi mintea nu-ţi mai par o închisoare. 

Dacă vei înregistra un cât de mic succes în dezvoltarea atenţiei detaşate (care 
necesită însă timp), vei putea aborda evenimentele personale cu aceeaşi 
imparţialitate cu care priveşti norii plutind pe cer, apa curgând într-un pârâu, ploaia 
ce cade pe un acoperiş etc. Astfel începi să tratezi obiectele şi elementele din jur ca 
şi când ar face parte din Şinele tău. Acest tip de intuiţie se află la originea 
compasiunii universale pe care misticii pun un accent atât de puternic. Esenţa 
învăţăturilor fundamentale ale lui Isus nu este atât „lubeşte-ţi aproapele ca pe tine 
însuţi!”, ci mai degrabă „lubeşte-ţi aproapele ca sine al tău!”. Şi nu doar aproapele, ci 
întreg mediul înconjurător.» 


Supliment la Integrarea divină 

REALITATEA NON-DUALĂ, FĂRĂ LIMITE 

Accederea la Şinele transpersonal (conştiinţa spirituală) este un fel 
de trambulină către starea supremă de Conştiinţă Unitară, cosmică, 
dumnezeiască. Conştiinţa în starea supremă este aceeaşi ca în celelalte 

stări, doar că are o întindere nesfârşită. De această dată, nimic nu mai 
pare a fi în exteriorul tău, ci întreg Universul este cuprins de conştiinţa 
dilatată în infinit. Este starea mistică ultimă, beatifică, starea de 
Dumnezeu... 

Numeroşi înţelepţi, mistici, iluminaţi din toate timpurile au 
experimentat starea de „conştiinţă fără limite”, în care se simţeau a fi una 
cu totul, conştiinţa lor extinzându-se cât întreg Universul infinit. Acestei 
stări supreme, identice la toţi, i s-a dat diverse nume: Samadhi, Satori, 
Nirvana, unirea cu Dumnezeu etc. Ei vorbesc despre acea Realitate ca 
fiind de factură „non-duală”. Adică, Existenţa nu este fărâmiţată în 
obiecte şi fiinţe distincte, ci este un singur flux gigantic şi unitar, definibil 
ca „Dumnezeu”. Cei care încearcă să vorbească despre această „singură 
adevărată realitate” întâmpină un mare obstacol de înţelegere şi sunt 
deseori catalogaţi drept nebuni sau „mistici” (de parcă ar fi acelaşi 
lucru!). Pur şi simplu, non-dualitatea nu face parte din conceptele pe care 
le rulăm în mod normal. Mintea funcţionează întotdeauna dual, în 
perechi de concepte opuse: sus-jos, slab-gras, plăcere-durere, rău-bine 
etc. în lipsa trăirii directe, care ne-ar putea lămuri instantaneu, este 
aproape inutil să discutăm despre o aşa „enormitate”... 


DEASUPRA BINELUI Şl RĂULUI SE AFLĂ BINELE TRANSCENDENT 

Fiindcă veni vorba mai sus despre perechea de contrarii bine-rău, nu 
putem trece mai departe fără a lămuri o confuzie comună. Constatăm 
deseori că ceea ce unii cataloghează drept bine, poate fi răul altuia. De 
aceea, spunem că răul şi binele sunt relative. Dar nu trebuie să le 
confundăm cu dihotomia Divin-Diavolesc, chiar dacă în limbajul obişnuit 
atribuim lui Dumnezeu calitatea de Bine, iar Satanei, cea de Rău! Dacă în 
prima situaţie binele şi răul erau relative, în cea de-a doua, ele sunt 
absolute, repere fixe şi inconfundabile. 

Numele de Dumnezeu este menţionat atât în opoziţie cu Satan, cât şi 
când vorbim de starea non-duală, în care contrariile dispar. Pare o 
ambiguitate. Să o clarificăm! 

Dumnezeu este Creatorul Transcendent al universului, El creează 
cadrul spaţio-temporal şi legile de funcţionare a lumii. în sânul 
transcendenţei nu există dualitate, fiindcă dualitatea este specifică doar 
creaţiei, nu şi Creatorului Suprem. Odată apărută Creaţia, apar şi 
creaturile distincte, deci dualitatea „eu - ceilalţi”. La acest prim nivel 
apare şi cuplul de contrarii Dumnezeu-Liderul-Benefic versus Satan- 
liderul-malefic. Acest Dumnezeu-Benefic este manifestarea Dumnezeului 
necreat, transcendent, materializându-i dorinţele de creaţie, deci nu 
există diferenţă între cei doi termeni - este acelaşi Dumnezeu. Prin 
urmare, morala nu se reduce la normele omeneşti, ci are un substrat 
universal, fiind vorba despre o cosmo-etică... Satan este un rezultat 
automat al legilor funcţionării Creaţiei, nu reprezintă voinţa Supremului, 
ci un accident previzibil şi asumat. 

în acest sens, nu se poate afirma - cum fac unii inconştienţi - că, 
„deoarece binele şi răul sunt relative, nu contează dacă faci rău sau bine, 
dacă eşti moral sau imoral” din punctul de vedere al Dumnezeului 
Transcendenţi La fel de greşit ar fi să spunem că „binele absolut se 
întâlneşte cu răul absolut în Transcendenţă” sau că „Dumnezeu este 
deasupra Binelui şi Răului”! 

Dimpotrivă, EL are o preferinţă explicită pentru Binele absolut, 
adică manifestarea Voinţei Sale pentru o creaţie armonioasă. Armonia 
creatoare se inspiră din Transcendent, iar ceea ce i se opune - 
dizarmonia satanică - nu oglindeşte Transcendentul, ci îl schimonoseşte. 


ÎNŢELEGEREA NON-INTELIGIBILULUI 

Haideţi acum să întindem o punte spre priceperea raţională a unei 
trăiri de dincolo de gândirea discursivă. Ea trebuie să fie reală , căci altfel 
nu ar fi traversat istoria omenirii purtată în triumf de marii realizaţi 
spirituali ai planetei, persoane remarcabile, onorate şi astăzi! 

Non-dualitatea înseamnă că nu există lucruri distincte, nu există 
graniţe de demarcaţie, ci o unică substanţă sau câmp de forţă. O 
multiplicitate există totuşi şi anume Legile, Tiparele de structurare şi 
acţiune a acestei enorme mase de energie numite „Univers”. Exemple: 
ecranul televizorului este unul şi acelaşi, dar pe el se perindă timp de ani 
de zile nenumărate imagini mişcătoare care durează fracţiuni de secundă, 
modulate de Tiparele electronice. De asemenea, ne putem gândi la cele 5 
simţuri (văzul, auzul, gustul, mirosul, tactilul), fiecare dintre ele 
percepând un aspect diferit al Realităţii unice. Aşa se întâmplă şi cu 
teoriile ştiinţifice. Fiecare acoperă o parte din realitate, fiecare urmează şi 
caută un anumit Tipar. Un Tipar înseamnă deja o limitare, o 
fragmentare, un model de acţiune şi percepere. 

în cuvintele lui Ken Wilber: «în conştientul tău imediat şi concret nu există 
lucruri separate, nu există graniţe. Niciodată nu vei vedea o entitate unică, ci 
întotdeauna un câmp cu componenţă variată [...] Chiar acum, când citeşti aceste 
rânduri [...] ochiul vede concomitent - deşi nu citeşte - toate cuvintele de pe pagină, 
plus ceva din mediul înconjurător, poate mâinile şi antebraţele tale, o parte a biroului 
sau a mesei la care stai, o parte din încăpere şi aşa mai departe. [...] Dar la nivel 
mental [...] îţi poţi concentra atenţia exclusiv asupra acestor cuvinte, prefăcându-te 
că nu observi nimic altceva din câmpul conştientului tău. [...] Faptul că te poţi 
concentra şi deci acorzi atenţie „unui lucru separat” o dată, riscă să lase impresia că 
realitatea însăşi este compusă dintr-o serie de astfel de „lucruri separate”, când de 
fapt separarea este doar un produs al graniţelor pe care le-ai suprapus peste câmpul 
conştientului.» („Fără graniţe”, pag.76-77) 

Realitatea este unică şi aceeaşi, dar noi o segmentăm, alegând doar o 
viziune parţială. Nu e vina noastră, ci pur şi simplu aşa funcţionează 
structurile minţii - prin focalizări succesive asupra aparenţelor. Dar 
mintea umană actuală nu reprezintă culmea creaţiei, ci ea evoluează, 
negreşit... „Vidul” din doctrina budistă ţshunyata, în limba sanscrită) nu 
este altceva decât această Realitate nediferenţiată, un continuum fără 
graniţe - este o lipsă, un „vid” de aparente limitatoare . nu un neant. Vidul 


Răzvan Alexandru Petre - Spiritualitatea în psihologie 


Pag. 50 




mai poartă şi alte nume în mistica omenirii, precum Dharmakaya, Tao, 
Brahman, Dumnezeu etc. Acestea nu sunt concepte imaginate, ci trăite în 
aşa-numita stare de „iluminare spirituală completă”. 


DIFICULTĂŢI PRACTICE 

Prin practica spirituală ne-am apropiat de Şinele transcendent 
(conştiinţa de natură pur spirituală) şi am ajuns în anticamera 
perfecţiunii. Aici însă nu mai vedem nicio uşă spre următoarea etapă. Nu 
există o cale către conştiinţa unitară, fiindcă nici măcar Spiritul nostru nu 
o deţine. Totul depinde acum de Graţia Divină. Aceasta este etapa numită 
în misticismul creştin „noaptea întunecată a sufletului”, când nu mai 
întrevedem nicio soluţie de avansare. 

Toată practica spirituală de până acum a pregătit condiţiile de a 
primi Graţia. Dar Ea nu vine obligatoriu. Altfel ar însemna că am avea o 
metodă de a o capta cu siguranţă, deci nu ar mai fi Graţie. Orice efort ai 
face nu te va ajuta. Nici pasivitatea, nici acţiunea, nici abandonul, nici 
revendicarea... Tot ce poţi face este să cauţi să descoperi cum te opui 
conştiinţei unitare, nu cum să o dobândeşti! 

«în zazen, practica spirituală este menită nu să ne transforme în Buddha, ci să 
ne permită să ne comportăm precum acel Buddha care suntem deja.» (idem, 
pag.233) Acesta este nivelul transpersonal, în care ne apropiem cât 
putem de mult de Spiritul propriu şi îi manifestăm intenţiile. Odată ce 
realizăm contactul intuitiv, practica devine mai lejeră, destinsă. Este însă 
imposibil ca omul să obţină iluminarea supremă prin forţe proprii, 
pentru că, prin definiţie, omul e definit printr-un ego. Or, iluminarea 
completă înseamnă tocmai desfiinţarea oricărei forme de ego, de 
individualitate separată de restul. Nu există metode decât pentru a ne 
rafina egoul, a -1 dilua. De fapt, ego-ul nu este un rău. Are un rost divin şi 
el, nu trebuie blamat. Nu-i bai dacă nu -1 depăşim acum. De fapt, chiar 
exprimarea aceasta e inadecvată. Nu eu îmi depăşesc ego-ul. Ar fi ca şi 
cum m-aş trage singur de păr în sus. 


ÎMPĂCAREA CU BANALITATEA 

Foamea de Dumnezeu nu are linişte şi nu trece niciodată, este 
neliniştea metafizică a reîntregirii. Ţelul ultim al metodelor de iluminare 
orientale, ca şi al celor esoterice occidentale, este să ridice discipolul la 
viziunea întregului nefragmentat. Aceasta pentru că oriunde există o 
linie, o graniţă, zace un potenţial conflict. Conştiinţa fără limite, 
dobândită în starea de extaz, dizolvă orice conflict, nemaitrebuind să îl 
tranşeze intr-un sens sau altul. Cum spune Ken Wilber «De fiecare dată 
când descoperim că un obiect exterior este, de fapt, un aspect al Sinelui, duşmanii 
devin prieteni, războaiele se transformă în dans, iar luptele în joacă.» (idem, 
pag.140) 

Totuşi, la întoarcerea din starea meditativă, lucrurile stau la fel ca 
înainte. Problemele nu s-au rezolvat de la sine, limitele şi ciocnirile de 

interese continuă, lumea e aceeaşi. Vizionarul este dator să îşi continue 
viaţa păstrând nostalgia Completitudinii, a lui Acasă. Se poate simţi chiar 
foarte frustrat. 

Cuviosul Siluan de la Muntele Athos fusese răpit în duh până în 
Cerurile înalte, dar apoi readus în chilia sa sărăcăcioasă. Multe lacrimi a 
vărsat Siluan că i s-a luat acest dar dumnezeiesc, implorând în 
nenumărate rugăciuni revenirea extazului. Dar a primit următorul 
răspuns neaşteptat de la Spiritul Domnului: .. Tine-ti mintea în iad si nu 
deznădăidui! ”. Cu alte cuvinte, trăieşte ca toţi oamenii, nu cere privilegii 
de înger şi fii convins că vei ajunge unde îţi doreşti, până la urmă! 

Aceeaşi idee de împăcare cu condiţia umană limitată o regăsim şi în 
înţelepciunea budistă. Un koan Zen sună cam aşa: .. Să vezi muntele, să 
nu vezi muntele, să vezi muntele! ”. La prima vedere, ar părea fie o zicere 
absurdă, fie o criptografie. Nu e nici una, nici alta, ci descrie laconic 
etapele pe drumul iluminării. întâi ai o viziune obişnuită asupra vieţii, 
apoi experienţa iluminării îţi dezvăluie Realitatea nefragmentată, unică, 
divină, dar în final trebuie să revii la locul tău dinainte. Desigur, acum 
vederea ta este mult mai clară, mai luminoasă, mai largă, mai iubitoare. 

Să ne amintim şi momentul când Sri Yukteswar i-a oferit elevului 
său Yogananda experienţa supremă a extazului divin! La revenirea în 
starea normală de conştiinţă, Maestrul l-a luat pe tânărul ce tocmai 
gustase pentru prima dată din nectarul dumnezeiesc să măture împreună 
balconul, trezindu-1 brusc la realitatea concretă... 

Toţi maeştrii autentici subliniază că discipolul nu trebuie să o ia 
razna cu mintea după ce a avut o viziune supranaturală, ci să revină cu 
picioarele pe pământ, să nu se creadă Dumnezeu, să nu provoace 
ostentativ admiraţia „muritorilor”. Iluminarea nu îţi rezolvă problemele. 
Te ajută să-ţi elimini conflictele, pe cât posibil, având o minte mai alertă, 
mai atentă, mai intuitivă şi inspirată, o simţire mai compătimitoare şi 
dorinţa pentru Bine... 


* * * 


Avertizare: Spiritualitatea de clan! 

Există o problemă spinoasă în cultele, sectele religioase sau căile ce 
adună adepţi ai misticismului. Este vorba despre cultul personalităţii 
liderului spiritual, atât de răspândit în Orient, dar astăzi şi în cultele din 
Occident. O vorbă înţeleaptă spune aşa: „Până să ajungi la Dumnezeu, te 
mănâncă sjinţii” (adică maeştri spirituali). Este adevărat că un astfel de 
învăţător ar fi - cel puţin teoretic - depozitarul unei tradiţii, a unor 
cunoştinţe secrete şi al unei învestituri oculte. în realitate, maeştrii 
autentici sunt foarte rari printre mulţimea de falşi profeţi. Este un 
paradox al zilelor noastre: cunoaşterea esoterică este la îndemâna oricui, 
şi totuşi mântuirea, iluminarea, eliberarea întârzie să apară în cadru 
organizat. în schimb, persoane izolate, chiar fără preocupări de 

spiritualitate, se trezesc dintr-o dată în mijlocul unor viziuni divine 
(experienţe în preajma morţii, vise spirituale, dedublări astrale spontane, 
clarviziuni etc.). 

Explicaţii putem găsi multe de ce maeştrii nu se ridică la înălţimea 
aşteptărilor. Una dintre ele este sminteala care îi cuprinde pe cei care se 
trezesc cu anumite puteri paranormale. Alta ar fi însăşi adulatia de care 
se bucură din partea devoţilor, încât liderul ajunge să se creadă cu 
adevărat un supraom, un ales fără egal. Cea mai comună este aceea că au 
- şi au avut întotdeauna - un caracter josnic, fiind incapabili să-l 
schimbe, în ciuda altor calităţi reale pe care le pot avea. Se ştie că, odată 
cu dobândirea unor calităţi paranormale, defectele personale se amplifică 
dacă nu au fost eliminate din timp!!! 

Deseori, discipolii nu mai renunţă la apucăturile care le-au fost 
inoculate metodic şi adânc. Devin ca nişte fiare când cineva le critică 
conducătorul sau credinţa, mai ales cu argumente forte. Toată poleiala de 
cucernicie, înţelepciune, detaşare, iubire cosmică se transformă dintr-o 
dată în agresivitate, viclenie, josnicie şi ură. Desigur, îşi justifică acţiunile 
prin „apărarea credinţei şi a maestrului perfect”, inventând imediat 
pseudo-motive, cum ar fi lupta contra masonilor, a ignoranţei proştilor, a 
rătăcirilor teologice şi alte asemenea sloganuri ingurgitate la şedinţele de 
îndoctrinare. Şi apoi se miră naiv că „ce are lumea cu ei?” că doar „ei 
sunt buni şi lucrează pentru binele omenirii, ghidaţi de îngeri”... Vălul 
care le acoperă ochii spirituali le ascunde faptul că mântuirea, iluminarea 
se îndepărtează de ei tocmai din cauza faptelor şi gândurilor mizerabile, 
în contradicţie cu teoriile afişate. La ce le foloseşte pseudo-extazul trăit 
ocazional dacă nu sunt capabili să se autoobserve şi să se autocontroleze, 
rămânând mici animăluţe fără discernământ şi fără empatie, chiar mai 
rele decât înainte?! 

Unul din zece mii de căutători spirituali reuşeşte să ajungă la ţelul 
ideal al vreunei căi sau metode. Cu ce se vor mulţumi ceilalţi credincioşi 
pentru toate frustrările îndurate în sectă? Pentru a nu se simţi folosiţi şi 
păcăliţi, ei trebuie să creadă orbeşte în ceva. De aceea, maestrul le 
serveşte din când în când câte o porţie de profeţii apocaliptice , ca să-i 
pună cu botul pe labe, sau inventează un duşman imaginar , ca să strângă 
rândurile în jurul său, sau batjocoreşte o grupare rivală, ca să-şi păstreze 
aderenţii, sau încurajează mărturiile publice ale unora dintre devoţi, 
unde ei povestesc ce minunăţii (mai mult sau mai puţin imaginate) au 
trăit prin practica spirituală (desigur, meritele sunt întotdeauna 
transferate înspre guru!). 

Şi uite aşa, „spiritualitatea de clan” - dintr-o tentativă de a ieşi din 
mediocritate - poate deveni o capcană luciferică, o pervertire a bunului 
simţ, o limitare a libertăţii cugetului şi o armă împotriva omeniei... 

8 ianuarie 2012 

2. EGO şi SINE 


IDENTITATEA DE SINE - NUCLEU AL 
PERSONALITĂŢII 


Eseu de filosofie psihologică pe baze materialist-dialectice 

Fiecare personalitate este unică. Unicitatea ne dă identitatea. Altfel 
spus, Identitatea de sine ar fi un EFECT al combinaţiei singulare de 
diverse tipare psihologice. 

Pare evident, dar este oare adevărat? Nu cumva este invers? Nu 
cumva Identitatea de sine este o CAUZĂ - principală - a unicităţii 
noastre? 

în cele ce urmează vă propunem un nou concept esenţial în 
psihologie: IDENTITATEA DE SINE. Ea este, în opinia noastră, pilonul 
central al personalităţii . în jurul căruia se structurează celelalte 5 
componente (temperament, caracter, aptitudini, inteligenţă, creativitate). 

Definim conceptul de „Identitate de sine” ca fiind: 

- Ceea ce oferă continuitate fiinţei psihice; 

- Liant permanent al conţinuturilor psihice supuse schimbării; 

- Pol stabil al psihismului; 

- Ceea ce este mereu identic cu sine însuşi; 

- Ceea ce nu se modifică de la naştere până la moarte: 

Dar există oare ceva neschimbat în psihic pe tot parcursul vieţii? 

Intuiţia ne confirmă că DA, există o „ştafetă” purtată de la o etapă la 
alta, între veghe şi somn, în toate experienţele de viaţă, secundă de 
secundă. 

Raţiunea poate rămâne ceva mai rezervată, pentru că, în mod 
obişnuit, Identitatea de sine se ascunde în spatele manifestărilor 
personalităţii. Există însă o tulburare psihiatrică a identităţii ce o pune în 
evidenţă cât se poate de clar. înainte de a prezenta această dovadă, vom 
apela la raţionament pentru a circumscrie conceptul de „Identitate de 
sine”. 


CINE SUNT EU? 

Această întrebare filosofică poate fi reformulată în termeni 
psihologici astfel: care este identitatea mea de sine? Vom încerca un 
răspuns în cele ce urmează. 

La prima vedere, „eu” am un nume, am un statut, îndeplinesc roluri 
şi întreţin relaţii sociale. Acesta este Eul social . El depinde de ceilalţi, de 

societate. Ce s-ar întâmpla însă dacă aş rămâne singur pe o insulă pustie? 
Eul social ar dispărea dintr-o dată. Orice „am” pot pierde într-o zi. Dacă 
vreau să aflu cine „sunt”, trebuie să merg mai în profunzime. 

Aş putea să mă definesc a fi drept individul biologic. Este evident că 
„eu” exist din momentul naşterii şi voi dispărea odată cu moartea 
corpului. Prin urmare, existenţa corpului este cel mai sigur reper care îmi 
poate defini identitatea. Eu sunt corpul meu cel viu! Totuşi, apare şi aici o 
problemă. întrebarea „cine sunt eu?” nu şi-a pus-o Eul biologic , ci 
provine din psihic. Toate fiinţele au o individualitate biologică. Dintre 
ele, numai oamenii îşi pun însă această întrebare. Nu toţi, desigur... 

Dacă întrebarea vine din psihic, atunci ea se referă la „eul” meu 
psihologic. Aici s-ar părea că lucrurile sunt clare. „Eu” sunt 
personalitatea . Prin personalitate înţeleg conduita, afectele, gândurile şi 
alte caracteristici, dar numai cele relativ stabile pe o perioadă ceva mai 
lungă de timp. Totuşi, din copilărie până la bătrâneţe, personalitatea 
suferă transformări notabile, viaţa punându-şi implacabil amprenta pe 
sufletul nostru. Puţine caracteristici rămân constante, poate cele 
temperamentale, poate unele talente, ceea ce este, în general, înnăscut. 
Dar mă reduc „eu” la acestea? 

Prin „EU” înţelegem ceea ce rămâne neschimbat de la naştere până 
la moarte . Nu pot accepta că identitatea mi se schimbă de la o etapă a 
vieţii la alta. Ceea ce suferă variaţii (gândurile, afectele, experienţele) nu 
este „eul” meu real. Deci „eu” nu pot fi nici personalitatea, care este o 
umbrelă prea largă pentru diverse aparenţe temporare. Iar ceea ce 
rămâne relativ constant din ea este prea puţin. Talentul nici nu ar exista 
dacă nu s-ar putea manifesta, şi în acel caz nefericit, ce ar mai rămâne 
din „mine”, decât o potenţialitate? Temperamentul este o etichetă pentru 
o sumă de tipare psihologice comune mai multor oameni. Persoane cu 
temperamente identice au însă identităţi diferite. 

Prin urmare, dacă identitatea mea nu este dată de Eul social, nici de 
cel biologic, nici de personalitate, deşi este cuprinsă în fiecare dintre 
acestea, cine sunt eu? 

Răspunsul era deja la îndemână. Identitatea de sine îmi este dată de 
SINE. Cine este Şinele, atunci? Şinele este cel care îmi dă identitatea. 
Altfel spus, identitatea de sine este consecinţa pre-existenţei Sinelui. 
Formulăm explicit ipoteza că Şinele este primul produs psihic , este 
reflexia individualităţii biologice în plan psihic . Personalitatea se 
cristalizează de la naştere (chiar din mediul uterin) în jurul unui nucleu 
psihic, numit „Sine”. Ontogenetic, Şinele este primul produs al psihicului, 
în jurul căruia se vor desfăşura toate celelalte procese psihice. 

Pe scurt, aceasta ar însemna că: 

- Identitatea este o funcţie implicită şi primară a psihicului, 
independentă de exterior. 

- Orice fiinţă dotată cu psihic are o identitate interioară, încă de la 
apariţia sa. 

ŞINELE ŞI CONŞTIINŢA 

Este oare Şinele identic cu Conştiinţa? 

Şinele şi Conştiinţa par a se contopi. Analizând mai atent însă, le 
putem separa didactic. Şinele continuă să existe şi în vise, ba chiar şi pe 
parcursul somnului profund, astfel încât la trezire redevenim aceeaşi 
persoană care am fost la culcare. Şinele este nucleul Conştiinţei, el ne dă 
continuitatea şi stabilitatea identităţii. 

Afirmăm că, în jurul Sinelui, Conştiinţa mai conţine Atenţia şi 
Voinţa. 

Şinele creează intenţia, Voinţa pune în fapt, dinamizând structurile 
psihice, Atenţia informează despre funcţionarea structurilor psihice. 
Conştiinţa fără Atenţie este de neconceput. Voinţa poate orienta şi 
mobiliza Atenţia, la cererea Sinelui. Aceasta ar fi, pe scurt, schema 
Conştiinţei, în viziunea noastră. 

Desigur, vorbim de un tip anume de Voinţă şi Atenţie, independente 
de alte calităţi psihice variabile, de dispoziţiile de moment sau de 
tulburările de personalitate. Dar voinţa şi atenţia - ca mecanisme psihice 
generale - depind în mare măsură, fiind chiar generate de Voinţa şi 
Atenţia înţelese ca atribute specifice Conştiinţei. 

Conştiinţa este o structură simplă - comparabilă ca şi complexitate 
cu Şinele -, situată la baza activităţii psihice complexe. 



Fig. 1 - Schema Conştiinţei 

Credem că Conştiinţele tuturor fiinţelor (cel puţin a celor dotate cu 
aparat psihic) sunt identice ca structură (fig.i). Ceea ce diferenţiază 
conştiinţa reflexivă (a omului conştient de sine şi de lume) de conştiinţa 
pre-reflexivă (a copiilor mici şi a animalelor, care sunt conştiente doar de 
lume) sunt procesele mentale superioare. Diferenţa provine deci din 
calitatea mintii fiinţelor, nu din tipul de Conştiinţe, teoretic similare 

(fig- 2 )- 

Mintea (gândirea) este o structură de bază a personalităţii. 

Minte EXTINSĂ, superioară, 
capabilă de abstracţiuni şi 
autoobservaţie (oferă 
„conştiinţa de sine - reflexivă”) 


Minte CONCRETĂ, legată doar 
de receptarea obiectivă şi 
manipularea mediului (oferă 
„conştiinţa pre-reflexivă”) 


CONŞTIINŢA 

PROPRIU-ZISĂ 


Fig.2 - Schema diferenţei dintre Conştiinţa propriu-zisă, conştiinţa de 

sine (reflexivă) şi cea pre-reflexivă 


Revenind la problema identităţii de SINE, afirmam mai sus că există 
o tulburare psihiatrică a identităţii ce o pune în evidenţă. S-o analizăm: 


TULBURAREA DISOCIATIVĂDE IDENTITATE 

«Tulburarea disociativă de identitate, numită şi tulburare de personalitate 
multiplă, reprezintă existenţa într-un singur individ a mai multe identităţi distincte sau 
personalităţi care alternează în controlarea comportamentului. Tulburarea de 
identitate nu este clasificată ca o tulburare de personalitate, ci ca una disociativă, în 
centrul său aflându-se tendinţa cronică de a disocia - de a delimita diferite faţete ale 
simţului de sine , amintirile sau conştiinţa. 

în general, fiecare personalitate are numele şi vârsta sa şi un set specific de 
amintiri şi comportamente caracteristice. în majoritatea cazurilor există o identitate 
primară care poartă numele dat individului şi este pasivă, dependentă şi deprimată. 
Identităţile alternative au, de obicei, caracteristici care contrastează cu identitatea 
primară - de exemplu: ostile, dominante şi autodistructive (Asociaţia Americană de 
Psihiatrie, 2000). în unele cazuri personalităţile pot să fie diferite din punctul de 
vedere al unor caracteristici cum ar fi: scrisul de mână, aptitudinile artistice sau 
atletice şi cunoaşterea unei limbi străine. Identitatea primară nu este adesea 
conştientă de experienţele celorlalte identităţi. 

Observatorii remarcă trecerea ( într-un interval de secunde - n.n.) de la o 
personalitate la alta, care este adesea însoţită de schimbări subtile în postura şi tonul 
vocii. Noua personalitate vorbeşte, merge şi face gesturi diferite. Pot apărea chiar 
schimbări la nivelul proceselor fiziologice, cum ar fi tensiunea arterială şi activitatea 
creierului (Putnam, 1991). Personalităţile se deosebesc prin caracteristicile 
psihologice şi răspunsul la testele de personalitate şi inteligenţă. 

Mulţi teoreticieni cred că această tulburare se dezvoltă ca un mijloc de apărare 
împotriva experienţelor traumatice din copilărie. Copilul se adaptează la problemele 

dureroase prin crearea unei alte personalităţi care să se ocupe de dificultăţi (Ross, 
1997). 

Se pare că acest copil învaţă să se apere singur de durerea abuzului prin 
disocierea memoriei de conştient. în cazul în care copilul este abuzat în mod grav şi 
în repetate rânduri, această metodă conduce în timp la identităţi disociative în care 
numai una dintre personalităţile suplimentare este conştientă de abuz, iar celelalte nu 
au amintiri despre suferinţă. Este o reacţie adaptativă pentru copil să-şi păstreze 
personalităţile separate pentru a păstra amintirea dureroasă departe de el. în felul 
acesta sentimentele şi amintirile abuzului nu se revarsă în mod continuu în conştiinţa 
copilului atunci când el nu le mai poate suporta - de exemplu, atunci când este la 
şcoală sau se joacă cu prietenii (Braun, 1986). 

Cazurile de tulburare disociativă de identitate au fost întotdeauna fascinante, 
dar rare. Cu toate acestea, în ultimii ani a avut loc o creştere bruscă a numărului de 
cazuri raportate în Statele Unite ( 300.000, după unele cifre - n.n.).» 

[Atkinson & Hilgard - Introducere în psihologie, Editura Tehnică, 2005, pag.818] 

Vezi şi Anexa de mai jos, cu studii de caz de personalitate multiplă. 


Putem exprima tulburarea de identitate în două alternative grafice, 
apelând la modelul Sinelui descris mai devreme. EUL ar corespunde 
Personalităţii, iar ŞINELE, Identităţii. 



Fig. 3 - Emergenţa patologică a personalităţilor multiple. 

Şinele ar proiecta două sau mai multe Eu-ri 

Psihologii presupun că personalitatea secundară (EU 2) a fost creată 
ca urmare a unei traume. Cauza sindromului personalităţilor multiple s- 
ar afla deci în Sine! El este cel care „dezvoltă un mijloc de apărare 
împotriva experienţelor traumatice din copilărie”... La omul normal, 
Şinele nu are astfel de porniri năstruşnice. Cercetarea psihiatrică ar 
trebui deci să se aplece teoretic şi practic asupra Sinelui profund, găsind 
poate şi alte patologii ale sale... 

Dar este oare personalitatea doar o emanaţie arbitrară şi spontană a 
Sinelui? A crea o personalitate nouă (EU 2) în decurs de câteva minute 
este o operă demiurgică, şi nicidecum nu se poate concepe că ar lua 
naştere prin aglomerarea arbitrară de tipare psihice preexistente, printr- 
un ioc al inconştientului ! Personalitatea secundară este perfect coerentă. 
Or, în psihologie este axiomatic şi evident că personalitatea se 
construieşte în timp, ca urmare a interacţiunilor sociale (mediul, 
educaţia) şi pe un fond ereditar. Explicaţia psihologică de mai sus este, 
prin urmare, pur speculativă, ceea ce ne obligă să căutăm alte explicaţii 
necontradictorii pentru sindromul personalităţilor multiple. 

Suntem obligaţi să recunoaştem că mai există o alternativă 
explicativă. Conform acesteia, personalitatea este o construcţie 
laborioasă a Sinelui, cu care face corp comun. Schimbarea identităţii ar 
însemna substituirea Sinelui iniţial cu un altul, având o altă identitate 
(fig.4). Aceasta ar explica şi unele pierderi de memorie între două 
alternanţe de personalitate. Totuşi, nu întotdeauna apar amnezii, sau 
uneori ele sunt doar parţiale. Aceasta pentru că există zone ale memoriei 
care rămân ataşate creierului, la care se poate avea acces de la „pupitrul 
de comandă” al Sinelui. Şinele nu se poate desprinde de propria sa 
personalitate, dobândită cu greu. Schimbările de identitate nu sunt decât 
manifestări ale diverşilor „Sine”, instalaţi la „centrul de comandă” al 
psihicului... 



Fig. 4 - Emergenţa patologică a personalităţilor multiple. 

Schimbarea identităţii este produsă de substituirea Sinelui 

Se pare că această ultimă variantă dă răspunsuri logice, 
corespunzând şi psihologiei orientale. Dar poate accepta ştiinţa 
posibilitatea substituirii Sinelui (numită uneori şi „transfer de 
conştiinţă”)? 

Psihologul Mihai Golu, în Fundamentele Psihologiei (Editura 
Fundaţiei România de Mâine, 2007), menţionează câteva repere 

esenţiale privind adoptarea de către psihologie a paradigmei cibernetico- 
sistemice: 

• „psihicul apare, există şi se manifestă ca o modalitate informaţională 
specifică...”, (pag.102) 

• „informaţia procesată şi fixată pe un suport fizic poate fi conservată la infinit, 
dacă suportul respectiv, în sine perisabil, este regenerat sau înlocuit cu altul, pe 
măsura uzării lui; aceeaşi proprietate o posedă şi structura psihică. Ea ar putea 
fi perpetuată la infinit dacă suportul său normal ar fi regenerabil sau înlocuibil 
din mers.” (pag. 105) 

Cu alte cuvinte, procesele psihice sunt „produse informatice” ale 
creierului. Desigur că şi Şinele ar fi tot un asemenea produs, înmagazinat 
undeva în creier. Chiar dacă circuitele neuronale se reorganizează 
continuu, această informaţie-nucleu este automat salvată şi redirijată în 
alte zone sigure, stabile ale suportului său fizic. 

Cazul patologic al substituirii Sinelui poate fi explicat ca fiind un 
transfer al informaţiei-nucleu în alt creier-gazdă (similar cu mutarea 
datelor de pe un computer pe altul). Desigur că aici trebuie să acceptăm 
ipoteza că informaţia poate circula şi pe alte canale decât cele 
substanţiale (creierul). 

în acest sens, putem aduce în sprijin teoria materiei biostructurate . a 
academicianului român Eugen Macovski. Conform acesteia, formele 
biologice sunt alcătuite din substanţă anorganică, dar conţin un element 
în plus, şi anume biostructura - care face diferenţa dintre viu şi neviu. 
Biostructura a fost chiar obiectivată ştiinţific de către autor. Similar, se 
poate afirma că psihologicul pleacă de la biologic, dar conţine un element 
suplimentar care face diferenţa. Macovski l-a numit materie noesică . ce îi 
acordă proprietăţi specifice, ireductibile la biologic. Ar fi vorba despre un 
câmp cu proprietăţi specifice, care ar putea fi şi purtătorul informaţiilor 
psihice. 

Prin urmare, transferul de Identitate ar fi perfect posibil, pe calea 
câmpului noesic (fig.5). 



Fig. 5 - Transferul de Identitate prin câmpul noesic 
Să rezumăm demersul nostru ideatic de până acum: 

1. Plecăm de la teza că Identitatea de sine este pilonul central al 
Personalităţii . 

2. Identitatea este atributul Sinelui. 

3. Ontogenetic, Şinele este primul produs al psihicului şi proiecţia în 
psihic a individualităţii biologice. 

4. Nu putem accepta ca o explicaţie pertinentă a tulburării disociative de 
identitate cea conform căreia o nouă personalitate coerentă se poate 
naşte spontan şi arbitrar din inconştient. 

5. în locul acesteia propunem o altă explicaţie, mai logică, conform 
căreia Şinele este solidar cu personalitatea care s-a cristalizat, în 
decursul timpului, în jurul său. Tulburarea de identitate apare la 
substituirea Sinelui original cu un altul. 

6. Putem presupune că al doilea Sine a fost transferat - provenind, 
poate, dintr-un alt corp biologic, poate, decedat - pe o cale pur 
informaţională, non-substanţială. 

Dacă nu s-a strecurat nici o greşeală logică şi fiecare punct de mai 
sus întruneşte acordul cititorilor, atunci se impun câteva concluzii: 

- Transformările vieţii psihice sunt doar valurile etern schimbătoare 
de la suprafaţa oceanului-Sine. Identitatea este un atribut esenţial al 
Sinelui adânc. Ar mai fi şi altele, printre care capacitatea Sinelui de a se 
proiecta în exterior sub forma personalităţii omului. Personalitatea ar fi o 
reflexie şi creaţie a arhitectului-Sine, construită din elementele puse la 
dispoziţie de inconştient şi prin interacţiunile sociale. 

- Definirea Identităţii impune clarificarea teoretică a problemei 
Sinelui profund. Termenul de „Sine” are astăzi accepţiuni diferite, la unii 
psihologi fiind sinonim cu Ego-ul (personalitatea exterioară), iar la 
ceilalţi având sensul de Sine ascuns, transpersonal, izvor al personalităţii 
(Şinele profund). Preferăm a doua definiţie. 

- Din punct de vedere practic, luarea la cunoştinţă şi familiarizarea 
cu Şinele profund ar avea o mare importanţă pentru autocunoaştere. Ea 
ar putea preîntâmpina unele decompensări nedorite, ca urmare a 
descoperirii unor laturi negative ale personalităţii proprii. 

în concluzie, Identitatea de Sine este o noţiune care merită să fie 
valorizată şi psihologic, nu doar filosofic. Inaugurarea a fost deja făcută 
de psihologia transpersonală, dar se cade a fi apreciată şi de celelalte 
orientări psihologice, de psihologia generală şi, mai ales, de psihologia 
personalităţii. 

4 mai 2008 

ANEXĂ 

STUDII DE CAZ DIN LITERATURA DE SPECIALITATE 

PERSONALITATEA MULTIPLĂ 

Disociaţiile personalităţii 

«Cazul cel mai vechi studiat (1816) al disocierii personalităţii este cel al unei 
tinere americance, Marv Reynolds , care la ieşirea dintr-o sincopă şi-a pierdut 
amintirea vieţii sale anterioare. Câteva luni după aceea, atinsă fiind de o sincopă 
analoagă, ea şi-a regăsit personalitatea normală, dar a uitat complet ce se petrecuse 
între cele două accese. De atunci, viaţa ei s-a aflat împărţită alternativ între cele 
două stări. Ea avea, de altfel, atât de puţină cunoştinţă asupra dublului său, încât 
cele două persoane distincte nu aveau nimic din natura lor respectivă. 

Cazul celebrei Felida X . care a fost minuţios studiat către anul 1860, de dr. 
Azam, este cel al unei tinere fete isterice, care adeseori sub impulsul unei emoţii şi 
chiar fără cauză aparentă încearcă o senzaţie dureroasă la tâmple şi cade brusc într- 
un somn profund ce durează 10 secunde. După care deschide spontan ochii şi intră 
într-o a doua stare ce durează o oră sau două. La urmă, somnul reapare şi Felida 
nu-şi mai aminteşte despre ce s-a vorbit în timpul celei de-a doua stări. 

Ceea ce este important de notat e că în timpul duratei acestei stări, Felida era 
diferită faţă de ea însăşi. 

Ea era veselă, activă, fără nelinişte şi facultăţile sale păreau mai dezvoltate şi 
mult mai complete decât în starea normală când ea era tristă, închisă şi temătoare. 
Dr. Azam a constatat chiar o a treia schimbare de personalitate caracterizată de o 
teroare invincibilă. 

Prin urmare, psihologii şi psihiatrii au descoperit subiecţi care prezintă până la 
4-5 şi chiar 6 personalităţi, fiecare personalitate având caracterul său particular şi 
sentimente aparte. Astfel, cutare subiect era catolic în starea I şi protestant în starea 
a Il-a. Adeseori, aceste personalităţi se ignorau; în schimb, în unele cazuri, ele se 
cunoşteau, se judecau şi se criticau. Fiecare din ele aveau o scriere caracteristică. 

Cazul dra. Beauchamp . care a fost auditat de dr. Morton Prince, din Boston, 
poseda patru personalităţi care se succedau şi care aveau fiecare maniera lor de a 
gândi şi acţiona. Exista mai înainte dra. Beauchamp nr. I care era, dacă se poate 
spune, dra. Beauchamp normală. Era o fată tânără, inteligentă, dulce, simpatică şi 
dezinteresată, dar nevropată, visătoare şi impresionabilă. Dra. Beauchamp nr. 2 era 
mai puţin rezervată decât prima. Venea apoi dra. Beauchamp nr. 3 care, singură îşi 
atribuia numele de Sally. O caracteristică deosebită: cu cât dra. Beauchamp cea 
normală era bolnavă şi zăcea, cu atât Sally era mai robustă şi sănătoasă; ea nu 
cunoştea nici suferinţa, nici oboseala şi era, într-un anume fel, opusul impulsiunilor 
comprimate de viaţa studioasă şi viciată pe care o ducea nevrozata din Boston. 

în fine, dra. Beauchamp nr. 4 era total diferită de celelalte trei şi mai ales, de 
prima. Era o femeie frivolă, ambiţioasă, egoistă, şireată şi rea care nu înceta s-o 
persecute pe dra. Beauchamp nr. I. Poate fi asemănată cu starea Leoniei ce a fost 
unul dintre subiecţii studiaţi de prof. Pierre Janet. în starea a doua, ea se autonumea 
Leonina şi spunea despre Leonia, adică despre ea însăşi: „Această femeie nu sunt 
eu, e prea proastă”. 

Una dintre cele mai extraordinare personalităţi multiple şi alternante ce s-au 
oferit vreodată atenţiei psihologilor e, desigur, cea a lui Mollie Fancher . în urma unui 
grav accident de tramvai survenit la vârsta de 16 ani, ea a căzut într-un fel de stare 
cataleptică ce a durat nouă ani. în timpul acestei perioade, ochii i-au rămas aproape 
complet închişi, cu toate că nu dormea şi braţul drept, contractat, a rămas ridicat şi în 

spatele capului. Cu toate acestea, în decursul acestor nouă ani şi în această stare, 
ea a scris 6500 de scrisori, a făcut gospodărie şi a utilizat 100000 uncii englezeşti de 
ceară, adică 2835 kg pentru a confecţiona flori artificiale pe care le colora la 
perfecţie. Toată această muncă o efectua deasupra capului. 

La sfârşitul celor nouă ani, după o criză cataleptică profundă, ce a fost urmată 
în luna următoare de o decontractare generală, mare i-a fost surprinderea când, 
crezând că nu a dormit decât o noapte, a aflat că a ieşit dintr-o perioadă de amnezie 
de 9 ani. Nu a vrut să creadă şi să admită că ea a fabricat magnificele flori de ceară 
ce i-au fost arătate, simţindu-se incapabilă de un asemenea lucru artistic. 

După care, în viaţa cotidiană, cele cinci personalităţi se succedau în ea, fiecare 
fiind separată de precedenta şi de următoarea printr-o criză convulsivă ce părea că-i 
dezarticulează membrele. Ea se chema pe rând: Sunbeam, Rosebud, Idol, Pearl şi 
Ruby, adică tradus: Rază de soare. Mugur de trandafir, Idol, Perlă şi Rubin. 

Sunbeam reprezenta personalitatea curentă, cunoscută de vizitatori şi prieteni 
ca fiind cea a lui Mollie Fancher, dar e dificil de spus dacă ea constituia viaţa tinerei 
fete de 16 ani. Ea era în orice caz distinctă de personalitatea care o va domina în cei 
nouă ani ce vor urma accidentului. Dar se întâmpla la o anumită oră, în general 
noaptea, când Sunbeam ceda locul micuţei Rosebud care afirma că nu are decât 7 
ani. Această personalitate şi-a păstrat continuu această vârstă şi nu a prezentat nici 
o dezvoltare intelectuală de la un an la altul. Apoi, Rosebud era înlocuită de Idol, pe 
urmă Pearl urmată imediat de Ruby, care era deosebit de vivace şi spirituală. Şi 
ciclul reîncepea. Amintirile fiecărei personalităţi erau strict limitate la unele părţi ale 
vieţii lui Mollie Fancher. Bolnava nu dormea niciodată. 

Cazul lui Doris Fischer a fost îndelung studiat (Journal of the American Society 
for Psychical Research, voi. IX, X, XI) de dr. Hyslop şi dr. W. E. Prince care au avut 
prilejul să examineze şi să o îngrijească pe această tânără fată. Cinci personalităţi 
diferite i-au ocupat alternativ conştiinţa. Doris, bolnava, Margaret, Margaret cea care 
dormea, adevărata Doris şi o a cincea personalitate greu definită, de altfel fără 
importanţă şi fără interes. Printre personalităţile secunde, Margaret apăruse prima în 
urma unui traumatism grav pe când Doris Fischer nu avea decât trei ani. 

Cele cinci personalităţi erau diferite şi distincte unele de altele ca persoane vii şi 
autonome. Ele erau, în plus, separate de abisuri amnezice: Doris bolnava le ignora 
pe toate celelalte: Margaret o cunoştea pe Doris bolnava şi adevărata Doris, dar o 
ignora pe Margaret ce dormea, aceasta în schimb le cunoştea pe cele trei 
personalităţi principale, în fine, adevărata Doris, cu toate că era considerată ca o 
personalitate totală, nu-şi amintea de avatarurile trecute când îşi relua cunoştinţa. 

După ce a supus bolnava unor mediumi lucizi care au asimilat unele dintre 
personalităţile secundare, şi, mai ales, pe Margaret, spirite obsedante, dr. Hyslop a 
considerat că poate să afirme că aceste entităţi sunt efectiv străine de Doris Fischer. 

în realitate, cu toate că aceste personalităţi au revelat fapte necunoscute, 
recunoscute ca exacte, dovadă şi că Doris Fischer a fost vindecată după ce ele 
fuseseră gonite sau dacă se preferă, exorcizate, ele nu au fost, după cum bine s-a 
demonstrat de M.T.W. Mitchell (Proceeding of the Society for Psychical Research, 
mai 1920) decât personalităţi secundare intrinseci cu acelaşi titlu ca şi cealaltă. 

în afară de adevărata Doris, cele trei principale personalităţi secundare 
reprezentau cele trei moduri cunoscute ale conştiinţei: intelectualul, emoţionalul şi 
practicul. După trăsăturile sale caracteristice, Margaret care dormea, exprima 
personalitatea intelectuală, neimpresionabilă, surâzătoare, calmă, logică şi 
prevenitoare. La rândul ei, Margaret constituia personalitatea emoţională, 
demonstrativă, cu alternanţe bune şi rele, când afectuoasă, când răutăcioasă. în fine, 
Doris bolnava caracteriza latura practică a mentalităţii lui Doris Fischer. Era femeia 
datoriei, suficient de rece şi în întregime ocupată de muncă.» 

(Paul Ştefănescu - SPIRITISMUL, Editura Phobos, 2005, pag. 151) 

Personalităţi multiple 


«Chiar dacă unele dintre cele mai citate cazuri de regresie hipnotică s-au 
dovedit rezultatul fenomenului de criptomnezie, ne-am pripi dacă am respinge toate 
cazurile de acest gen, după cum vom arăta în capitolele următoare. Totuşi, atunci 
când examinăm asemenea dovezi, avem de a face cu mintea omenească şi cu 
extraordinarele ei puteri, aşa că trebuie să fim înţelegători. Să luăm, de exemplu, 
uimitoarea abilitate a minţii de a „deveni” altcineva, ca în cazul sindromului 
personalităţilor multiple. Individul care prezintă acest sindrom vorbeşte, se comportă 
şi gândeşte ca o altă persoană, având chiar şi un nume pentru personalitatea 
respectivă, care poate să se manifeste pe neaşteptate, „posedând” trupul subiectului 
o perioadă, apoi să dispară, înlocuită fie de personalitatea normală a subiectului, fie 
de o alta. Se spune că numai în Statele Unite, de acest sindrom suferă 300.000 de 
persoane; unul dintre cazurile extreme este acela al Donnei Smith , căreia i s-a pus 
acest diagnostic la vârsta de nouăsprezece ani. Avea şaizeci şi cinci de personalităţi. 

Au fost consemnate o mulţime de cazuri uluitoare de personalităţi multiple, 
inclusiv unul în care unul dintre personaje era alergic la pisici şi avea o reacţie foarte 
puternică dacă exista vreo pisică în apropiere. Simptomele dispăreau însă de îndată 
ce o altă personalitate „trecea în faţă”. 

Lucru uluitor, într-un caz recent, câteva personalităţi multiple au depus mărturie 
sub jurământ în cadrul unui proces. Un bărbat însurat, lucrător într-un supermarket 
din Oshkosh, Wisconsin (SUA), a fost acuzat de viol de către o femeie de 27 de ani, 
pe nume Sarah , care prezenta patruzeci şi şase de personalităţi distincte. Acuzatul a 
susţinut că avusese consimţământul femeii. La proces, Sarah închidea ochii şi făcea 
scurte pauze când trecea de la o personalitate la alta, la cererea procurorului Joseph 
Paulus. Judecătorul, Robert Hawley, i-a cerut femeii să depună jurământ ori de câte 
ori îşi schimba personalitatea, iar avocaţii s-au prezentat oficial fiecărei personalităţi 
în parte. Printre cele şase personalităţi care au depus mărturie la proces prin 
intermediul lui Sarah se număra şi o fetiţă de şase ani, „Emily”, despre care s-a spus 
de asemenea că fusese agresată, precum şi un bărbat, „Sam”. Acuzatul, Mark 
Peterson, a fost găsit vinovat de agresiune sexuală fără premeditare, pentru că o 
violase pe „Jennifer”, o uşuratică amatoare de muzică rock, căreia îi plăcea să 
danseze. Verdictul a fost însă ulterior casat, pe motiv că acuzatul nu avusese parte 
de un proces corect, întrucât psihiatrului său nu i se îngăduise să o examineze pe 
reclamantă. S-a cerut revizuirea procesului, dar Peterson a fost achitat, după ce 
avocatul părţii vătămate a arătat că un nou proces ar fi agravat boala psihică a 
femeii. 

într-un alt caz celebru, acela al lui Svbil Dorsett , au ieşit la iveală şaisprezece 
personalităţi foarte impresionante, printre care un zidar, un dulgher, un scriitor şi un 
muzician. Incredibil, scriitorul şi muzicianul s-au împrietenit şi se manifestau în trupul 
lui Sybil pentru a avea lungi convorbiri şi chiar pentru a asista la piese sau concerte, 
în timpul cărora făceau comentarii tehnice, spre nemulţumirea celorlalţi spectatori. 
Cazul a stat la baza cărţii Sybil, care a fost şi ecranizată. 

Posedată de un „înger” 

Primul stadiu al bolii psihice de care suferea Marv Lurancv Vennum părea să fie 
o formă tipică de sindrom al personalităţilor multiple, deşi în 1877, când s-au petrecut 
întâmplările, maladia era necunoscută. Mary Lurancy Vennum, din Watseka, Illinois 
(SUA), avea pe atunci treisprezece ani şi a fost „posedată” mai întâi de o babă 
ursuză, apoi de un tânăr care fugise de acasă. Aflând de acest caz, un anume domn 
Roff a trimis familia fetei la un hipnotizator, dr. E. Winchester Stevens, care a reuşit 

să ajungă la „mintea sănătoasă şi fericită” a tinerei bolnave. Mary i-a spus că „un 
înger” pe nume Mary Roff voia să ia locul celorlalte două personalităţi - ceea ce s-a şi 
întâmplat, doar că „îngerul” a pus complet stăpânire pe fată. Interesant este că Mary 
Roff fusese o persoană reală - fiica celui care trimisese familia Vennum la 
hipnotizator care murise pe vremea când Mary Lurancy Vennum avea un an. 
Domnul şi doamna Roff au reuşit să-i convingă pe părinţii fetei s-o lase să locuiască 
cu ei (lucru deloc surprinzător, din vreme ce fata nu-i mai recunoştea). Pentru toată 
lumea, ea era Mary Roff - şi a rămas Mary Roff timp de trei luni şi zece zile, după 
care Mary Lurancy Vennum a redevenit stăpână pe trupul ei şi s-a întors la ai săi. 

Se pare că este vorba de un caz de posedare temporară (cu totul diferit de 
sindromul personalităţilor multiple), care le-a adus mângâiere soţilor Roff: spiritul fetei 
lor supravieţuia cumva şi putuse trăi cu ei o vreme. Este o situaţie neobişnuită, dar 
nu unică. Există multe exemple moderne, inclusiv cazuri în care posedarea pare să fi 
rămas permanentă. 

Straniul caz al Sumitrei 

Aşa s-a întâmplat, de exemplu, cu Sumitra Sinqh , o tânără măritată care locuia 
cu socrii ei în satul Sharifpura, din districtul Farrukhabad, Uttar Pradesh (India). 
Sumitra se căsătorise cu Jagdish Singh în 1981, la vârsta de numai treisprezece ani, 
şi adusese pe lume un fiu în luna decembrie a anului următor. Dar, la două-trei luni 
după naştere, femeia a început să sufere de crize în timpul cărora părea că intră în 
transă şi vorbeşte ca altcineva. Persoanele care păreau să vorbească prin 
intermediul ei erau o zeiţă pe nume Santoshi Ma, o femeie din acelaşi sat, pe nume 
Munni Devi, care murise înecată, şi un bărbat rămas neidentificat, dintr-un alt stat. 
Apoi, pe 16 iulie 1985, pe când era posedată de zeiţă, Sumitra a prezis că va muri 
peste trei zile - şi exact aşa s-a întâmplat. Familia ei şi sătenii au fost martori la 
moartea ei, survenită pe 19 iulie ; dar, după ce a rămas, aparent, fără viaţă şi fără 
puls timp de patruzeci şi cinci de minute, iar rudele îndurerate începuseră să 
pregătească ceremonia funerară, Sumitra a înviat. 

S-a uitat în jur, arăta nedumerită şi părea că nu recunoaşte pe nimeni. A doua 
zi a explicat şi de ce. Nu mai era Sumitra. Se numea Shiva, era mamă a doi copii, 
trăise în Dibiyapur şi fusese ucisă de familia soţului ei. Povestea că, în timpul unei 
altercaţii, cumnata ei o lovise cu o cărămidă, iar familia îi cărase trupul pe o cale 
ferată, ca să pară că a murit călcată de tren. Treptat, au ieşit la iveală noi şi noi 
amănunte despre viaţa Shivei, inclusiv numele tatălui ei şi faptul că fusese 
profesoară şi trăise la Etawah. 

Cel mai supărător lucru pentru toată lumea era că Sumitra refuza să-şi 
recunoască soţul şi fiul, şi cerea insistent să se întoarcă la cei doi copii ai ei. La 
început, familia Sumitrei a crezut că femeia şi-a pierdut minţile, apoi a ajuns la 
concluzia că era posedată de un spirit. Nu au încercat să-i verifice declaraţiile. în cele 
din urmă, Sumitra a acceptat să-şi reia relaţiile normale cu soţul ci şi să se ocupe de 
copil, dar a continuat să susţină că este Shiva. 

Dr. Satwant Pasricha, cea mai cunoscută cercetătoare indiană în domeniul 
reîncarnării, a aflat de acest caz în noiembrie 1985 şi, după trei săptămâni, a început 
să-l investigheze. A descoperit astfel că, de când îşi schimbase personalitatea, 
Sumitra începuse să li se adreseze celor din familie mai politicos, se îmbrăca altfel şi 
citea şi scria în hindi cu mai multă uşurinţă decât până atunci. Cu trei luni înainte de 
vizita lui Satwant Pasricha în satul Sumitrei, un profesor de la un gimnaziu din 
Etawah, Ram Siya Tripathi, a cărui fiică măritată murise la Dibiyapur, a aflat de 
zvonul că fiica lui se renăscuse în Sharifpura şi a vrut să se convingă, însoţit de 
Baleshwar Prasad, unul dintre unchii din partea mamei ai Shivei, el a ajuns la 
Sharifpura în octombrie 1985 şi s-a prezentat la uşa socrilor Sumitrei. Cei doi au fost 

poftiţi înăuntru, şi se spune că Sumitra l-a recunoscut imediat, i-a spus „tăticule”, aşa 
cum făcea Shiva, şi a izbucnit în plâns. L-a recunoscut şi pe Baleshwar Prasad şi a 
identificat încă paisprezece persoane din fotografiile aduse de cei doi bărbaţi. Vizita I- 
a convins pe Ram Siya Tripathi că Sumitra avea amintiri de la fiica lui, aşa că i-a 
rugat pe socrii Sumitrei să le permită ei şi soţului ei să vină a doua zi la Etawah. Aici, 
femeia i-a recunoscut şi pe ceilalţi membri ai familiei Shivei care nu apăreau în 
fotografii - încă opt persoane -, inclusiv pe un unchi căruia i-a spus corect pe nume, 
precizând că stă la Kanpur. într-adevăr, acolo locuise şi lucrase acesta pe când trăia 
Shiva, dar între timp se mutase la Etawah. 

Shiva fusese o femeie educată, absolventă de facultate, şi probabil că educaţia 
ei superioară şi purtarea ei civilizată provocaseră fricţiuni cu familia soţului ei, cu care 
locuia. Cert este că avusese o altercaţie gravă cu socrii, după ce aceştia refuzaseră 
s-o lase să se ducă la nunta unui membru al familiei surorii ei. A doua zi, pe 19 mai 
1985 (avea pe atunci douăzeci şi doi de ani), trupul i-a fost găsit pe terasamentul căii 
ferate, iar familia soţului ei a declarat că femeia se aruncase în faţa trenului. Pe la 
ora 11, trupul ei fusese incinerat. Poate că se sinucisese, dar existau acum bănuieli 
că fusese omorâtă, aşa că Ram Siya Tripathi a cerut efectuarea unei anchete 
judiciare. Unii sceptici ar putea spune că Sumitra sau familia ei putuseră afla din 
presă despre moartea violentă a Shivei, dar asta nu explică cele şaisprezece detalii 
verificate despre Shiva şi familia ei, care nu apăruseră în vreun articol publicat. 

Numai timpul va spune dacă Shiva a pus cu totul stăpânire pe trupul Sumitrei şi 
dacă sufletul Sumitrei a plecat într-o alţii dimensiune sau s-a reîntrupat. Dintr-un 
punct de vedere spiritual însă, nu contează dacă avem de a face cu un caz de 
reîncarnare sau de posedare. Indiferent de explicaţia acceptată, este o dovadă deloc 
neglijabilă că fiecare dintre noi are un spirit care supravieţuieşte morţii fizice într-o 
formă ce-i permite să păstreze, de la un trup la altul, amintiri şi emoţii dintr-o 
existenţă anterioară.» 

(Roy Stemman - REÎNCARNAREA, Povestea vieţilor trecute, Editura Polirom, 
2005, pag. 135) 

Tulburarea disociativă de identitate 

«Unul dintre cele mai faimoase cazuri de personalitate multiplă este acela al lui 
Chris Sizemore , ale cărui personalităţi alternative - Eve White, Eve Black şi Jane - 
au fost înfăţişate în filmul Cele trei chipuri ale Evei (Tigpen şi Cleckley, 1957) şi 
descrise mai târziu, pe larg, în autobiografia sa, Eu sunt Eva (Sizemore şi Pittillo, 
1977). Un alt caz foarte bine studiat este acela al lui Jonah , un băiat de 17 ani care a 
fost internat într-un spital în urma unor grave dureri de cap, care erau adesea urmate 
de pierderi de memorie. Personalul de la spital a observat schimbări puternice în 
personalitatea sa în diferite zile şi medicul psihiatru care se ocupa de el a detectat 
trei identităţi secundare distincte. Structurile de personalitate relativ stabile care au 
ieşit la iveală pot fi caracterizate după cum urmează: 

Jonah: Personalitatea primară. Timid, retras, politicos şi foarte convenţional, el este 
desemnat ca „cinstitul”. Speriat uneori şi confuz în timpul interviurilor, Jonah nu 
este conştient de celelalte personalităţi. 

Sammy: El are cele mai intacte amintiri: Sammy poate coexista cu Jonah sau îl 
poate elimina pe Jonah pentru a-l înlocui. El susţine că este pregătit atunci Jonah 
are nevoie de consiliere juridică sau are probleme; el este desemnat ca 
„mediatorul”. Amintirile lui Sammy încep de la 6 ani, când mama lui Jonah l-a 
înjunghiat pe tatăl său vitreg şi Sammy i-a convins pe părinţi să nu se mai lupte 
niciodată din nou în faţa copiilor. 

King Young: El a apărut când Jonah avea 6 sau 7 ani, pentru a consolida identitatea 
sexuală a lui Jonah după ce mama sa îl îmbrăcase ocazional în haine de fete, iar 

Jonah devenise confuz în privinţa numelor de fete şi de băieţi. King Young s-a 
ocupat de interesele sexuale ale lui Jonah începând de atunci; de aceea el este 
desemnat ca „iubitul”. Este doar foarte puţin conştient de celelalte personalităţi. 

Usoffa: O persoană rece, beligerantă şi furioasă, Usoffa este capabil să ignore 
durerea. El este dedicat datoriei de a avea grijă şi de a-l proteja pe Jonah; de 
aceea este numit „războinicul”. El a apărut la 9 sau 10 ani, atunci când o bandă 
de băieţi l-a bătut de Jonah fără provocare. Jonah a fost lipsit de ajutor, dar 
Usoffa a apărut şi a luptat din greu împotriva atacatorilor. Şi el este doar în mică 
măsură conştient de celelalte personalităţi. 

Aceste patru personalităţi testate au prezentat rezultate foarte diferite în ceea 
ce priveşte măsurătorile legate de temele foarte încărcate din punct de vedere 
emoţional sau au obţinut, în general, punctaje asemănătoare la teste relativ lipsite de 
emoţii sau conflicte personale, cum ar fi testele de inteligenţă sau de vocabular. 

După ce indivizii descoperă că, prin crearea unei alte identităţi, se eliberează de 
suferinţa emoţională, sunt înclinaţi să mai creeze alte personalităţi atunci când sunt 
confruntaţi cu probleme emoţionale. Astfel, Jonah a fost bătut de un grup de băieţi la 
vârsta de 10 ani şi a creat o altă personalitate, Usoffa Abdulla, pentru a se ocupa de 
această problemă. Sammy (mediatorul) a apărut atunci când Jonah a trebuit să facă 
faţă atacului mamei sale împotriva tatălui său vitreg. 

Unii pacienţi cu tulburări disociative de identitate sunt atât de obişnuiţi să se 
apere împotriva problemei prin intermediul unei personalităţi alternative, încât 
continuă să proceseze de-a lungul copilăriei, creând noi personalităţi ca reacţie la 
noile probleme, şi pot sfârşi prin a avea o duzină sau chiar mai multe personalităţi 
diferite (Putnam, 1991).» 

(Atkinson & Hilgard - Introducere în psihologie, Editura Tehnică, 2005, 

pag.818) 

MODELUL TRINITAR AL PSIHICULUI 


«Fiindcă, dacă mă rog în altă limbă, duhul meu se roagă, 
dar mintea mea este fără rod. Ce este de făcut atunci ? Mă voi 
ruga cu duhul, dar mă voi ruga şi cu mintea ; voi cânta cu duhul, 
dar voi cânta şi cu mintea.» (1 Corinteni 14.14,15) ; 

«...şi duhul vostru, sufletul vostru şi trupul vostru să fie 
păzite întregi, fără prihană...» (1 Tesaloniceni 5.23) 

Abordarea predominant statistică a psihologiei introduce rigoare în 
studiile ştiinţifice, dar tinde să minimalizeze intuiţia şi introspecţia, care 
sunt indispensabile psihoterapeuţilor şi consilierilor. Poate de aceea s-a 
căscat o prăpastie între cele două domenii ale psihologiei şi chiar 
tendinţe de separare oficială (în învăţământul universitar din S.U.A.). 
Matematizarea excesivă a psihologiei ştiinţifice a dus şi la o plafonare a 
creativităţii în acest domeniu, unde actualmente cam totul se 
„reciclează”. Este evident că psihicul uman se supune şi altor reguli de 
funcţionare decât celor algoritmice. 

Apariţia psihologiei transpersonale a relansat inovaţia şi 
descoperirea în psihologie. Ea se bazează pe o nouă paradigmă, în care 
vechile concepte sunt reanalizate critic şi sunt încurajate altele noi, mai 
capabile să explice misterele psihicul uman. 

în cele ce urmează propunem un model trinitar al psihicului uman 
foarte simplu, dar care clarifică şi unifică conceptele psihologiei, filosofiei 
şi esoterismului: 

CELE TREI INSTANŢE: MINTE , CONŞTIINŢĂ , SPIRIT 

MINTEA este studiată de psihologie şi de neuroştiinţe. în general, 
savanţii au plecat de la ipoteza materialistă că mintea ar fi un produs al 
creierului („o secreţie cerebrală”). Pe această bază, s-au obţinut multe 
corelaţii între tipurile de gânduri-sentimente şi zonele din creier activate. 
Această ipoteză nu rezistă însă la evidenţele clinice în care mintea poate 
funcţiona relativ normal chiar dacă structurile cerebrale asociate au 
leziuni anatomice. S-a tras atunci concluzia că funcţiile minţii sunt 
distribuite în toată structura creierului, după nişte legi necunoscute 
deocamdată. 

în ultimii ani, s-a acceptat ideea că mintea nu poate fi identificată cu 
creierul biochimic, ci cu energia electromagnetică a creierului (mintea nu 
ar fi substanţă, ci energie şi informaţie), ceea ce schimbă radical viziunea 

ştiinţifică. S-ar părea că, mai degrabă, există o întrepătrundere şi 
influenţă reciprocă între minte (câmpul info-energetic) şi creier. 

în ciuda eforturilor de investigare cu mijloace tot mai sofisticate, nu 
s-a putut totuşi trage absolut nici o concluzie cu privire la CONŞTIINŢĂ 
(ce este conştiinţa, unde este amplasată etc.). Din lipsa altor variante, 
psihologia şi ştiinţele creierului aproximează Conştiinţa ca fiind o funcţie 
avansată a minţii, fără a putea însă demonstra această ipoteză. 

SPIRITUL este o entitate postulată de toate religiile şi mişcările 
spirituale ca fiind diferită de mintea omenească. Spiritul este acea parte a 
psihicului pe care doctrinele spirituale o consideră a fi temeiul psihicului, 
cel care supravieţuieşte morţii creierului. Prin urmare, spiritul poate trăi 
temporar în psihicul uman, ulterior morţii continuându-şi existenţa, 
independent, într-o altă dimensiune spirituală, fără limită de timp. 

Existenţa autonomă a spiritelor după moartea corpului este 
atestată ştiinţific de experimentele spiritiste, iar în ultimii ani de 
fotografiile în care apar globuri luminoase (“orbs”) - care reprezintă 
aurele spiritelor. 

în general, doctrinele spirituale şi esoterice introduc Conştiinţa 
umană tot în cadrul Minţii - care este opusă Spiritului - dar ele nu intră 
în detalii. Pentru spiritualitate contează în primul rând să separe 
tendinţele naturale, omeneşti, de cele spirituale. Sunt astfel descrise 
perechile opuse Ego-Sine, Minte-Spirit, Om-Duh etc., punându-se accent 
pe latura morală. 

Deoarece Conştiinţa poate examina detaşată conţinuturile Minţii 
(ceea ce este chiar o tehnică de autocontrol mental în unele practici 
spirituale), de aici deducem că cele două instanţe nu pot fi decât diferite 
între ele. 

Prin urmare, în modelul trinitar propus de noi, CONŞTIINŢA este 
un element distinct si intermediar între Minte si Spirit . Modelul nostru 
împacă abordarea psihologică cu cea teologică. Susţinem că 
spiritualitatea are nevoie de aceeaşi bază teoretică ca şi ştiinţa 
psihologiei. CONŞTIINŢA este tocmai veriga lipsă dintr-un posibil model 
unic şi general al psihicului uman. 

Conştiinţa a fost dintotdeauna dilema psihologiei şi nu va putea fi 
explicată niciodată de teoriile materialiste (ce invocă în prezent ipotezele 
de lucru ale neuroştiinţelor). Şi din punct de vedere religios, Conştiinţa ar 
fi totuna cu omul, cu slăbiciunile sale mentale şi comportamentale - ceea 
ce iarăşi nu este o perspectivă fertilă pentru avansul teoretic în ştiinţa 
psihicului. 

O altă eroare comună a unor spiritualişti ar fi considerarea Minţii ca 
fiind identică cu Spiritul „adormit” (conştient doar la lumea fizică), Spirit 
care şi-a pierdut memoria cosmică divină şi se identifică exclusiv cu 
omul. Este adevărat că Spiritul are o inteligenţă proprie, comparabilă cu 
a Minţii. Dar Spiritul încarnat nu îşi pierde decât parţial amintirile vieţii 
sale eterne. Ieşirile nocturne ale Spiritului sunt ca o gură de oxigen care îi 


Răzvan Alexandru Petre - Spiritualitatea în psihologie 


Pag. 69 



reîmprospătează amintirile şi puterea de a se reîntoarce în cochilia 
umană. Ar fi o condamnare cumplită pentru el să nu poată părăsi creierul 
timp de 70-80 de ani, cât este durata medie de viaţă a omului. Mintea şi 
Conştiinţa habar nu au de aventurile Spiritului plecat în voiajul său 
astral. 


Prin urmare - conform datelor ştiinţifice, esoterice şi cazuisticii 
transpersonale - modelul trinitar al psihicului este format din trei 
elemente: Mintea, Conştiinţa şi Spiritul. 


Realitate 

fizică 


Ego Sine 

Minte < -Conştiinţă->Spirit 


Realitate 

spirituală 


Schema psihicului uman trinitar 


DETALIEREA MODELULUI TRINITAR 

Conform datelor spiritologice, Conştiinţa este o parte autonomă din 
„perispirit” (straturile de energie care înconjoară Spiritul). Dacă Spiritul 
ar fi un foc, Conştiinţa ar fi o scânteie din el. Dacă Spiritul ar fi un foc, 
Dumnezeu ar fi Soarele din care provine. 

Prin urmare, Conştiinţa umană are aceleaşi calităţi ale Spiritului de 
a fi conştient , a avea voinţă proprie, a avea simţul identităţii . Conştiinţa 
este un fel de „mini-Spirit”. 

în momentul morţii, Conştiinţa se reuneşte cu Spiritul din care 
provine, părăsind definitiv corpul fizic şi refăcând unitatea de conştienţă, 
identitate şi gândire. în mod similar, la finalul unei evoluţii spirituale cu 
o durată imposibil de evaluat, Spiritul se uneşte cu Dumnezeu. Această 
unire se poate numi, dacă dorim, „Nirvana” şi semnifică dizolvarea 
voinţei şi identităţii proprii în acelea ale lui Dumnezeu, fără a-şi pierde 
însă conştienţă şi experienţa acumulată. Focul continuă să ardă când 
este readus în Soare. 

Mintea este destinată să controleze şi să conducă corpul prin 
intermediul creierului, pentru a-1 integra în realitatea fizică. în acelaşi 
timp, mintea este un receptacul şi emiţător al ideilor şi afectelor care 
plutesc în spaţiul subtil, în lumea astrală. 

Deci, noi, oamenii, „suntem” Conştiinţa, care îşi proiectează raza sa 
de lumină ori asupra Minţii, ori asupra Spiritului. Prima direcţie se 
numeşte „ego” şi cea de-a doua, „Sine”. Şinele este sursa moralităţii, 
credinţei în Dumnezeu, compasiunii şi altor calităţi nobile ale fiinţei 
umane. Vom avea un ego până la moarte. Nu îl putem anihila (cum 
pretind în mod exagerat unele căi spirituale), dar putem să-i reducem 
treptat influenţa autoritară asupra Conştiinţei. Pentru aceasta, trebuie să 
ne amplificăm legătura dintre Conştiinţă şi Spirit şi să ne purificăm 
Mintea de gândurile grosiere şi nocive. Aceasta este menirea universală a 

omului: să mărim controlul Spiritului asupra materiei, prin intermediul 
Conştiinţei . 

Conştiinţa este punctul de echilibru dintre Mintea materială efemeră 
şi Spiritul imaterial etern, este sediul deciziilor şi al liberului arbitru (pe 
când Mintea este supusă influenţelor exterioare şi propriilor 
automatisme). Toate căile spirituale proclamă apropierea omului de 
Spiritul său, ceea ce are ca efect diminuarea egoismului. Cum tendinţa 
naturală a Conştiinţei este de a se lipi de Minte, tendinţa spirituală ar fi 
reorientarea atenţiei către sursa conştientei: Spiritul uman . 

Am descris mai devreme cum Conştiinţa este chiar o parte detaşată 
din Spirit. Dacă ar fi fost o parte din Minte (cum presupun în mod eronat 
unii savanţi), omul nu ar fi putut să se autoanalizeze (proces prin care 
Conştiinţa observă Mintea, până acolo încât poate vedea gândurile 
venind sau chiar să le oprească a intra în ea!) şi, mai mult, nu s-ar fi 
putut apropia de Spirit. Spiritul nu se poate lega direct de Minte, pentru 
că sunt alcătuite din „materii” prea diferite. Pentru aceasta au nevoie de 
intermedierea Conştiinţei - o structură de origine pur spirituală, dar 
special adaptată pentru a fi strâns şi permanent legată de Minte. 
Conştiinţa ar putea fi considerată un fel de ambasador permanent al 
Spiritului în ţara Minţii. 

într-o altă abordare, strict psihologică, triada Minte-Conştiinţă- 
Spirit poate fi altfel denumită Inconştient-Conştient-Supraconştient. 
Inconştientul ar fi un fel de vulcan imprevizibil, iar Supraconstientul ar 
fi un fel de aisberg, al cărui vârf vizibil este Conştientul (păstrăm 
analogia făcută de Freud, dar adaptată la datele acestui model). 
Conştientul este un minuscul punct de joncţiune şi echilibru între doi 
giganţi. Conştientul nu are forţa necesară să controleze în totalitate 
Inconştientul, ci o poate face doar prin apelul la contrapartea acestuia, 
Supraconştientul, de gabarit şi putere comparabile. 

A nu se confunda Supraconştientul cu „Supraegoul” definit de Freud 
(care aparţine tot structurilor mentale)! 



Modelul psihic trinitar: Inconştient - Conştient - SupraConştient 

Mintea este în totalitate inconştientă, dar inteligentă (precum un 
computer performant). Conştientul are acces la unele informaţii sau 
procese mentale, care devin astfel conştiente şi controlabile. Dar ce rol 
are Supraconştientul? 


ROLURILE SPIRITULUI 

Visul este un mister pentru neuroştiinţe, dar, în modelul nostru 
trinitar, clarifică rolul fiecăreia din cele trei instanţe, devenind un 
revelator al psihicului. Pentru scopurile acestei lucrări didactice, nu vom 
considera drept „vis” stările hipnogogice (reverie, adormire, trezire), deşi 
au unele elemente comune. 

Conform teoriei spiritologice, în timpul somnului, Spiritul pleacă din 
corp spre lumea din care provine, realitatea spirituală. în acest timp, 
Conştiinţa rămâne în creier, pentru a semnaliza eventuale pericole şi 
momentul când ar fi nevoie ca Spiritul să se întoarcă grabnic, pentru 
trezire. 

în timpul somnului fără vise . Mintea se odihneşte, netransmiţând 
nici un semnal către Conştiinţă; omul este „inconştient”. 

în timpul visului . Mintea este la fel de activă ca în timpul stării de 
veghe, ceea ce intrigă lumea ştiinţifică. Totuşi, Mintea este ruptă de 
lumea exterioară, fiind repliată în sine, măcinând doar conţinuturile 
mentale proprii, care sunt prezentate Conştiinţei drept „vis”; omul nu 
este nici inconştient, nici conştient, ci „visează”. 

în lipsa Spiritului, Conştiinţa are limitări clare: 

• Nu realizează faptul că visul nu este realitate (de fapt, Conştiinţa 
trăieşte foarte intens noua realitate virtuală, dar neintegrată în 
realitatea concretă); 

• Nu are suficientă putere de voinţă pentru a dirija activitatea minţii 
(uneori stările emoţionale sunt mult mai intense decât în starea de 
veghe); 

• Nu poate memora visul (dacă ar fi altfel, ne-am aminti la trezire 
toate visele, în detaliu); 

• Nu are memoria identităţii sale umane complete, ci manifestă doar 
fărâme disparate de personalitate. 

Din aceste limitări rezultă şi care sunt calităţile proprii Spiritului, 
rolul său esenţial în integrarea omului în mediul înconjurător fizic. 

în lipsa Spiritului, tandemul Minte-Conştiinţă are o activitate 
vegetativă, în care percepţiile senzoriale sunt ocazionale, iar activitatea 
mentală nu este ordonată. 

Când Spiritul revine în corp, omul „se trezeşte”, aceasta însemnând 
că: 

• Omul îşi aminteşte cine este . îi revine memoria sa ca persoană aflată 
în realitatea fizică; 

• Mintea dobândeşte abilitatea de a memora rămăşiţele visului; 

• Mintea îşi recapătă percepţiile externe , care fuseseră amorţite pe 

timpul somnului; 

• Omului îi revine voinţa atotputernică şi toate facultăţile intelectuale. 

Cât de liber este omul? 

Odată cu întruparea intr-un corp omenesc, Spiritul are capacitatea 
de a se divide, o mică parte din el devenind Conştiinţă umană, care 
capătă o relativă autonomie. Este autonomă (adică cu o identitate 
propriei , fiindcă aceasta este calitatea de bază a Spiritului divin, care este 
moştenită şi de Conştiinţă. Autonomia sa este relativă pentru că, aşa 
cum tocmai am arătat, nu poate funcţiona complet în lipsa Spiritului 
(când ea parcă se comportă ca un „zombi”). 

Putem deci să înţelegem diferenţa majoră care există între 
Conştiinţă şi Spirit, lucru care ar trebui să ne facă ceva mai smeriţi, mai 
ascultători faţă de dorinţele Spiritului nostru. Dacă, atunci când Spiritul 
este în corp, totul pare simplu şi uşor pentru Conştiinţă ( aşa cum copiii 
sunt obraznici cu străinii dacă se simt ocrotiţi de prezenţa părinţilor), în 
schimb, în somn Conştiinţa este redusă la rolul de „paznic de noapte”, 
neputincioasă faţă de activitatea haotică a Minţii. 

Smerenia spirituală este un efect normal al înţelegerii acestei taine a 
psihicului uman. Chiar dacă omul ar avea parte de stări de conştienţă 
modificată (transă extatică), în care Conştiinţa sa este purtată în zone 
înalte, divine, accesibile doar Spiritului, omul nu trebuie să uite că, atâta 
timp cât mai respiră aerul acestei planete, el încă nu este complet 
desprins de materialitate şi de limitările inerente acesteia. 

Lumina Spiritului face posibilă starea de veghe a omului. 

în lipsa influenţei Spiritului, omul vegetează inconştient . 

Şi tot Spiritul inspiră uneori visul . 

Cum face Spiritul posibil visul? 

Odată detaşat din închisoarea corporală, Spiritul îşi păstrează 
legătura info-energetică cu Conştiinţa (prin ceea ce în esoterism se 
numeşte „cordonul de argint”). Visul este un produs al Minţii. Uneori ea 
reacţionează la informaţiile şi energia trimisă ei de Spirit, în mod 
periodic (cam la un interval de 90 de minute, noaptea). Spuneam mai 
devreme că Mintea habar nu are de voiajele astrale ale Spiritului; iată că 
ceva-ceva tot află - mulţumită transmisiei energo-informaţionale -, deşi îi 
este foarte greu să o descifreze, făcând-o cel mult sub forma viselor 
simbolice sau fără noimă. 

Cercetările au demonstrat că somnul fără vise odihneşte mai mult 
corpul (prin pasivitate totală şi realimentare cu energie eterică, ceva mai 
brută), pe când somnul cu vise este indispensabil pentru odihna psihică 
(probabil şi mulţumită energiei mai rafinate trimise chiar de către 
Spiritul aflat momentan în alte dimensiuni ale universului). 

Conştiinţa este o parte din Spirit, dar cât de mare? 

Există oameni care visează lucid , putându-şi dirija visul la voinţă şi 
amintindu-şi -1 integral. în cazul lor, Conştiinţa conţine o mai mare 
cantitate din energia perispiritului, ceea ce îi permite anumite 
performanţe, chiar şi în lipsa Spiritului din corp. 

în general, se poate afirma că aptitudinile extrasenzoriale native se 
întâlnesc la oamenii cu o Conştiinţă puternic energetică, cu alte cuvinte, 
care a împrumutat de la Spirit o mai mare cantitate de energie spirituală. 
Aceste abilităţi se pot obţine şi prin antrenament mental, dar rezultatele 
sunt greu de obţinut şi inferioare celor obţinute de subiecţii supradotaţi 
din naştere. 

Spiritul este cel care decide câtă energie va investi, din propria 
rezervă, în Conştiinţa corporală, optimizată pentru misiunea sa în viaţa 
curentă. Riscul unei investiţii prea mari ar fi că Conştiinţa devine mai 
greu de controlat de către Spirit, ea căpătând mai multă „personalitate”. 
Riscul unei investiţii prea mici ar fi lipsa puterii de voinţă a Conştiinţei, 
capacităţii sale de control asupra Minţii, rezultând un om cu o fire mai 
slabă. 

Acest subiect, al procentului energetic cedat de Spirit pentru actuala 
încarnare, este relatat pe larg de către celebrul hipnoterapeut 
transpersonal dr. Michael Newton 1 . 


KARMA ESTE A SPIRITULUI, SUFERINŢA REVINE OMULUI 

Spiritul mai joacă un rol important pentru om: transmite karma si 
zestrea de experienţe din vieţile trăite de El anterior în alte trupuri. Acest 
lucru poate fi deseori jenant sau chiar dureros pentru omul actual, 
fiindcă destinul şi viaţa sa sunt obligatoriu corelate cu această karmă 
(pedepse, aspiraţii, sensibilităţi, talente, recompense). 

Omul obişnuit nu are de unde cunoaşte istoricul Spiritului şi i se 
poate părea neverosimilă ideea de reîncarnare. De fapt, nu omul se 
reîncarnează, ci Spiritul său . Iar, dacă acceptăm acest concept, ne vom 
întreba, pe bună dreptate: ce vină avem noi pentru accidentele şi 
greşelile altor oameni, care au trăit cu zeci sau sute de ani în urmă? 
Privind lucrurile strict din punctul de vedere al omului neştiutor şi 
nevinovat, i s-ar putea răspunde înţelept că aceasta este un fel de plată 
pentru imensul serviciu pe care i -1 face Spiritul: viaţa. Fără Spirit, omul 
nu poate exista. Nu are de ales. 

Iar dacă omul nu este mulţumit de karma pe care i-o aduce Spiritul 
său, atunci el ar putea face următorul raţionament „umanist” (am folosit 
ghilimele pentru că, de fapt, legea karmei este cât se poate de inumană, 
automată şi, deseori, dură): „Un om ca şi mine a trăit acum 100 de ani 
care, neţinând cont de dorinţele şi semnalele Spiritului, a „păcătuit” cu 
nesaţ. Din cauza lui, eu sufăr acum, pe nedrept. Dacă nici eu nu voi ţine 
cont de înţelepciunea Spiritul meu, cu siguranţă că, peste 100 de ani, un 


1 http://www.spiritualregression.org/ 

alt om, în care va fi încarnat acelaşi Spirit, va continua lanţul acestor 
suferinţe şi se va lamenta ca şi mine acum, poate chiar mai rău.” Prin 
urmare, moartea omului nu anulează pedeapsa, ci doar o amână . 

Numai omul, prin faptele şi gândurile sale, poate să anihileze 
suferinţa, chiar dacă nu a generat-o el. Să nu greşeşti prea grav faţă de 
semeni nu este aşa greu. Cheia este să păstrezi calea de mijloc, 
moderaţia, pentru a te bucura de ofertele vieţii terestre, fără însă a-ţi 
periclita viitorul ca om sau ca Spirit. Buddha spunea cam aşa: «Când nu 
răspunzi (mental, afectiv) unui rău, tot atâta rău moare în lume 
(pentru că nu-l perpetuezi întâi prin reacţia ta interioară şi apoi 
exterioară).» Aceasta nu înseamnă neapărat lipsa de reacţie exterioară, 
căci înţeleptul acţionează, chiar intens, dar obiectiv, cu o anumită 
detaşare lăuntrică de interesele personale, egoiste, orgolioase, influenţele 
viscerale etc. 

Câtă suferinţă poate răbda un om? 

Depinde de mulţi factori, dar cel mai important este măiestria 
Spiritului de a-i dirija gândurile, sentimentele, forţele fizice înspre 
victoria asupra tuturor vicisitudinilor. Acesta este poate rolul cel mai 
tainic si definitoriu al Spiritului din perspectiva interesului uman. 
Influenţa Spiritului asupra Conştiinţei este nesesizabilă, aşa cum nu 
apreciem lumina zilei decât când ne cuprinde întunericul nopţii. Dar 
această influenţă ne oferă practic personalitatea de bază şi inspiraţia de a 
acţiona conform intereselor superioare (prin care toţi oamenii, şi alte 
vietăţi, să aibă de câştigat), conform legilor armoniei divine universale. 

Nu numai karma individuală este de vină, ci şi răutatea oamenilor 
din jur (aceasta ar putea fi botezată uneori drept „karma colectivă”). Dar 
întotdeauna este implicat şi liberul-arbitru al fiinţelor umane, chiar 
foarte mult! După cum proclamă la unison înţelepţi tuturor epocilor, 
viaţa pe Pământ este plină de durere. Putem spera şi lucra pentru 
anihilarea suferinţei viitoare , aşa cum am spus, dar răbdând prezentul . 
Iar prezentul este într-o continuă prefacere, supus energiei modelatoare 
a Timpului. Nimic nu stă pe loc, totul se schimbă neîncetat. Omul 
modern, grăbit şi nemulţumit, trebuie să reînveţe a folosi energia 
omnipotentă a Timpului. 

Durerea fizică ne avertizează faţă de agresiunile periculoase pentru 
integritatea şi funcţionalitatea trupului. Similar, durerea sufletească 
protejează corpul spiritual de degradare. Suferinţa are sens şi utilitate 
pentru Spirit, după cum scrie celebrul autor Eckhart Toile: «Egoul spune: 
„N-ar trebui să sufăr”, iar gândul vă provoacă şi mai multă suferinţă. Adevărul este că 
trebuie să acceptaţi suferinţa, tocmai pentru a o putea transcende. Suferinţa are un 
scop nobil: evoluţia conştiinţei şi arderea egoului. Omul de pe cruce reprezintă o 
imagine arhetipală. » 

Şi, în final, o rugăciune inspirată: «Dă-mi, Doamne, putere să schimb 
ceea ce pot schimba, răbdare să suport ceea ce nu pot schimba, şi înţelepciune să 
deosebesc cele două situaţii! » 

24 iunie 2009 

DESPRE EGO-UL UMAN 


Rolul fundamental al ego-ului (prevăzut de înţelepciunea naturii) 
este cel de a asigura integritatea fizică, funcţionalitatea şi autonomia 
individului uman. Acest rol se învaţă în primii ani ai copilăriei, când se 
dezvoltă şi se întăreşte ego-ul. Prin urmare aspectul pozitiv al său este 
legat de propriul corp , respectiv verbul „A FI”. Această asociere eu-corp 
nu poate fi distrusă. Teama de moarte este universală. 

Există însă şi excepţii, cum ar fi binecunoscuta sinucidere 
comandată a lui Socrate, care a băut otrava fără nici o ezitare. O altă 
excepţie ar fi celebra sfântă a Indiei, Ananda Moyi Ma, care 
manifesta o atât de mare detaşare de corpul său fizic, încât trebuia să 
fie hrănită de discipolii săi, asemeni unui copil mic. Iar exemplele 
pot continua... 

De-a lungul timpului imemorial, oamenii au extins însă inconştient 
rolurile ego-ului, depărtându-se de scopul divin al acestuia. S-a dezvoltat 
astfel „egoismul”, în sensul său negativ, mai ales în conexiune cu verbul 
„A AVEA”. Oricine ştie cât de nefast poate fi egoismul, mai ales atunci 
când ne lovim de el la alţii. Dar el are efecte negative chiar asupra 
propriei persoane. Deşi ego-ul avea rolul de a ne feri de suferinţe (prin 
auto-conservare), excesul de ego, paradoxal, ne face să suferim (mai ales 
sufleteşte), dar în forme despre care ego-ul - exacerbat şi „orb” - nu 
înţelege că i se datorează chiar lui. 

încă din antichitate, înţelepţii ne avertizează asupra acestei 
probleme alunecoase. Este „alunecoasă” pentru că natura ne-a înzestrat 
cu un ego, iar educaţia copilăriei ni l-a întărit, dar în calitatea noastră de 
fiinţe superioare, ar trebui să îi limităm influenţa. Cum? Mulţi maeştri şi 
învăţături oferă căi de conştientizare a acestuia, care astfel, în mod 
automat, îşi diminuează treptat forţa. Procesul nu este unul imediat, ci de 
durată. Avem nevoie de răbdare cu noi înşine, să ne descoperim 
slăbiciunile şi să nu ne identificăm cu ele. 

O pildă remarcabilă ne dă Maestrul Paramahansa Yogananda, 
arătând că maeştrii îşi ţin ego-ul sub controlul strict al Spiritului, 
într-o zi, Maestrul intră într-o dugheană pentru a cumpăra obiecte 
necesare ashramului pe care îl conducea. Se târgui mult, până obţinu 
un preţ foarte bun. Apoi însă, văzând că aspectul general al 
magazinului trăda sărăcie, se înduioşă şi îi plăti vânzătorului mai 
mult decât ceruse acesta la început. Vânzătorul fu copleşit de 
bunătatea Maestrului şi recunoscu în el Mâna lui Dumnezeu. 

Cine este „ego-ul” şi cine sunt „eu”? O abordare obişnuită a celor 
care îl studiază este considerarea ego-ului ca fiind o structură mentală 
parazitară, care provoacă nenumărate dificultăţi manifestării 
adevăratului Sine. Concluzia pripită ar fi aceea că ego-ul ar trebui distrus, 
pentru că este un parazit. O asemenea abordare cred că nu este eficientă 


Răzvan Alexandru Petre - Spiritualitatea în psihologie 


Pag. 76 






pentru foarte mulţi oameni. Nu e nevoie să ne încrâncenăm în lupta cu el, 
ci dimpotrivă. Ego-ul se va diminua dacă ne detaşăm conştient de el şi 
mobilurile sale, lăsându-i însă dreptul la existenţă. 

în cele ce urmează, vă propun un model teoretic care explică 
structura psihicului uman, unde poate fi inclus conceptul de „ego” şi cum 
poate fi el depăşit practic. 


MODELUL TRINITAR ŞI LOCUL EGO-ULUI 

Modelul trinitar al psihicului atestă existenţa a trei instanţe 
inteligente, anume Mintea, Conştiinţa şi Spiritul. Conştiinţa este 
entitatea psihică cea mai simplă, cu trei componente: Eu, Voinţă, Atenţie. 
„Eu” este simţul identităţii proprii. „ Voinţa ” este puterea de control 
asupra obiectelor mentale (percepţii, afecte, idei). „ Atenţia ” este calitatea 
de a sesiza obiectele mentale. Voinţa şi Atenţia lucrează în tandem (de tip 
Yang-Yin), prima fiind aspectul emisiv, de control, iar a doua aspectul 
receptiv, senzitiv. 

Eu -1 este independent de celelalte două componente, ceea ce face 
posibilă atât apariţia ego-ului (I), cât şi transcenderea sa (II). Conform 
modelului trinitar, cele trei orientări principale ale conştiinţei umane 
sunt (vezi şi desenele de mai jos): 

I - Orientarea egotică (obişnuită la 98,99% dintre oameni). 
Conştiinţa conferă obiectelor mentale eticheta de „Eu”, iar ele se reunesc, 
prin aceste etichete similare, sub numele de „Ego”. 

II - Orientarea înţeleaptă, detaşată de egoism (realizabilă de 1% 
dintre oameni). Starea de înţelepciune şi de non-ataşament. Conştiinţa 
este „martorul detaşat al obiectelor mentale”. 

III - Orientarea mistică, de absorbţie totală în realitatea divină 
(realizabilă de 0,01% dintre oameni). Transa extatică. Conştientizarea 
exclusivă a realităţilor spirituale, perceperea directă a prezenţelor 
„astrale”. 

Procentele sunt estimative şi optimiste, având doar un rol de 
ilustrare şi de încurajare. Oamenii baleiază în timp de la o orientare la 
alta. Cu alte cuvinte, viaţa omului este o combinaţie din primele 2 (sau 
chiar toate 3) orientări de conştiinţă. Depinde de fiecare om cât timp din 
viaţă petrece în cele 3 stări. 

Minte Conştiinţă 

I. Conştiinţa conferă obiectelor mentale eticheta de „Eu”, iar ele se 
reunesc, prin aceste etichete similare, sub numele de „Ego”. 



II. Starea de înţelepciune şi de non-ataşament. Conştiinţa este 
„martorul detaşat al obiectelor mentale” 

III. Transa mistică. Conştientizarea exclusivă a realităţilor spirituale 

în orientarea I . gândurile primesc automat gândul (eticheta 
suplimentară) „eu”. Gândurile sunt poleite cu un fals sentiment de sine. 
în deciziile pe care trebuie să le ia, Conştiinţa este cu certitudine 
subiectivă, fiind tulburată de învestirea obiectelor mentale cu o pseudo- 
identitate proprie. 

în orientarea II . gândurile rămân „pure”, fără a mai primi eticheta 
„eu”. Ele sunt analizate cu maximă obiectivitate de către Conştiinţă, „la 
rece”. Ego-ul se diminuează natural prin contagiunea noilor obiectelor 
mentale cu acest obicei înţelept, de non-etichetare, non-identificare. 

Pe măsură ce Conştiinţa (mai exact, componenta sa „Eu”) se 
desprinde de Minte, simultan ea este automat atrasă magnetic de Spirit. 
Ea îşi îndeplineşte perfect rolul de liant între Spirit şi Minte doar în 
starea II. Să nu uităm că Conştiinţa este ataşată Minţii, dar ea este 
alcătuită chiar din energia Spiritului (conform Modelului trinitar al 
psihicului). La majoritatea oamenilor, în cel mai fericit caz, se produce 
un permanent balans între cele două orientări. Unii înclină mai mult spre 
atracţiile materiale (I), alţii spre bucuriile spirituale (II). 

în starea II omul este la fel de prezent în realitatea fizică precum 
înainte, este „cu picioarele pe pământ”. Se schimbă doar orientarea Eului 
Conştiinţei. Precum floarea-soarelui este bine înfiptă în sol, dar nimeni 
nu o poate împiedica să se rotească zilnic după Soare, tot aşa elementul 
EU al Conştiinţei se poate orienta către lumina Spiritului, păstrând 
celelalte două componente (Voinţa şi Atenţia) în relaţie cu mediul şi 
realitatea zilnică. 

Orientarea III necesită captarea unei mari energii mentale sau 
devoţionale pentru a fi atinsă. Este o stare specială şi temporară, 
inaccesibilă oricui. Detaşarea Eului Conştiinţei de obiectele mentale 
(orientarea II) merită însă a fi căutată şi atinsă de toţi cititorii. 

Amintim aici, în treacăt, că „stările modificate de conştiinţă” 
modifică fie locul, fie vibraţia Conştiinţei. Ea fiind un „mini-spirit”, 
se poate diviza, o parte a ei însoţind Spiritul în călătorii astrale 
(proiecţia conştiinţei, samadhi), eventual o altă parte păstrându-şi 

locul iniţial din creier (dedublarea conştiinţei). De cele mai multe ori 
însă, în stările modificate, Conştiinţa îşi schimbă doar vibraţia, 
păstrându-şi locul din creier, aşa putând rezona mai bine cu alte 
sfere sau comunica mai bine telepatic cu Spiritul sau cu alte entităţi 
astrale. 

Cât de mare este ego-ul în interiorul Minţii? Fiind o acumulare de 
gânduri-afecte cu eticheta „eu”, el este impresionant de mare. Gândurile 
care primesc aceeaşi etichetă „eu” se grupează într-o structură mentală 
cu o pseudo-personalitate. Aşa ia fiinţă ego-ul, o falsă fiinţă ce capătă 
autonomie şi dictează deseori deciziile pe care ar trebuie să le ia doar 
Conştiinţa. Ego-ul se întăreşte cu fiecare nouă etichetare. Şi, dacă nu 
conştientizăm acest mecanism automat, vom perpetua acest obicei 
mental toată viaţa. Odată însă ce înţelegem mecanismul şi facem un 
minim efort de a nu îl mai „hrăni”, vom constata că el slăbeşte accelerat. 
Oricât de „gras”, dens, ar fi fost ego-ul, simpla conştientizare a prezenţei 
sale îi va reduce influenţa asupra Conştiinţei noastre. Simplu şi eficient! 
încercaţi! 

TEHNICA PSIHOLOGICĂ „FĂRĂ EU!" 

De obicei, etichetăm cu „eu/meu/mine/mie” orice gând-afect- 
percepţie plăcut sau neplăcut. Cam toate adică. Doar cele la care suntem 
indiferenţi mai pot scăpa de această etichetare. Aşa cum au descoperit 
yoghinii antici, ceea ce stă în calea detaşării spirituale este „ataşamentul 
şi repulsia”. Nu vorbim de calităţile obiective (frumos-urât, bun-rău etc.), 
sesizabile de oricine, ci de reacţia noastră subiectivă la ele. Când vorbim 
de Minte, întotdeauna emoţiile există în perechi duale, care se pot 
schimba între ele (iubirea devine ură, speranţa devine deziluzie etc.). 

Putem verifica practic. Priviţi ceva frumos, un obiect sau o 
fiinţă! Simţiţi dorinţa de a poseda acel lucru frumos? Dacă da, 
înseamnă că i-aţi alăturat inconştient eticheta mentală „eu”. Acum 
încercaţi, tot mental, dar conştient, să înlăturaţi gândul 
„eu/meu/mine/mie” ataşat! Spuneţi-vă: „(chestia asta) nu e pentru 
minei”. Ei bine, imediat va dispare pofta de a poseda sau folosi 
personal acel lucru frumos. Pur şi simplu îl contemplăm detaşaţi, 
conştienţi de calităţile sale intrinseci, dar separându-le de dorinţele 
noastre. Ne putem chiar bucura anticipativ de bucuria altui om care, 
la rândul lui, va fi încântat de acel lucru frumos. De fiecare dată când 
privim pătimaş ceva atractiv, să fim siguri că pofta este cauzată de 
eticheta „eu/pentru mine”. în concluzie, putem sesiza obiectiv şi 
detaşat ceva ca fiind plăcut sau neplăcut (raportat la ego), fără însă a 
îl lega de fiinţa noastră profundă (Şinele). 

Unii oameni reacţionează iritaţi dacă sunt îndrumaţi să se cunoască 
pe sine mai bine, cum să-şi analizeze trăirile, pornirile, comportamentul, 

sau, mai ales, li se arată cum sunt manipulaţi de forţe inconştiente. De 
ce? Explicaţia universală este că, la ei, ego-ul este foarte puternic, are 
controlul asupra fiinţei. El nu acceptă să fie demascat şi detronat. Simte 
instinctiv pericolul şi astfel se îndepărtează de preocupările psihologice. 
Ei nu sunt neapărat oameni răi, ci se tem a fi ceva mai conştienţi. Nu 
trebuie insistat, ca să nu li se accentueze alergia. îi va trezi viaţa, prin 
lecţiile ei dure. De fapt, culmea, unii dintre aceştia văd foarte bine 
defectele altora, dar sunt „orbi” când vine vorba de ei înşişi. 

Adevărul doare, este pentru curajoşi, nu pentru cei ameţiţi de 
cloroform sentimental. Nimeni nu e perfect, nici măcar cei foarte buni. 
Singura şansă de a depăşi imperfecţiunea ego-ului vine din partea 
Spiritului. El poate îndrepta greşelile sau neputinţa „micului eu” de a 
vedea imaginea de ansamblu, în care el e doar o fărâmă. Omul se poate 
schimba. Fie în bine, cu ceva mai mult efort conştient. Fie în rău, 
inconştient. 

Ce motive ne-ar putea împinge la o asemenea autoanaliză de fineţe, 
care unora le poate părea aridă şi dificilă, necesitând învingerea unei 
obişnuinţe universale? 

Un motiv suficient de bun ar putea fi credinţa religioasă . în toate 
religiile suntem îndemnaţi să ne depăşim motivaţiile personale, 
impulsurile instinctive. De mare ajutor ne pot fi aceste afirmaţii simple: 
«Conştiinţa ta nu este Mintea ta. Mintea este doar instrumentul orb al 
Conştiinţei tale. Nu te identifica cu ele, nu mai lipi de gânduri şi afecte 
eticheta „eu/meu/mine/mie”!» Dacă reuşim aceasta, vom deveni virtuoşi, 
pe nebăgate de seamă. 

îndeplinirea Poruncii întâi a lui Isus Cristos - iubirea de Dumnezeu - 
nu se poate realiza decât în orientarea II şi cel mai plenar în orientarea 
III a conştiinţei. în orientarea I, comună, chiar şi Porunca a Doua - 
iubirea de semeni - este realizabilă doar parţial (de multe ori, oameni se 
comportă altruist pentru că aceasta le este tot în propriul folos egotic, 
prin efectele indirecte). 

Ascultând aceste învăţături, unii oameni se tem că însăşi 
bucuria vieţii li s-ar stinge dacă îşi vor diminua propriul ego. 

Desigur că tocmai egoul din ei le dă această idee falsă! Din fericire, 
avem numeroase exemple, trecute şi prezente, care ne demonstrează cât 
de minunat este să scăpăm de influenţa lui compulsivă. Doi dintre 
maeştrii contemporani cu noi sunt Anthony de Mello şi Eckhart Toile, 
care au scris inspirat pe acest subiect. Să ne amintim şi de marele 
maestru din secolul XX, Ramana Maharishi. 

Depăşirea ego-ului este o metodă spirituală care se adresează 
tuturor oamenilor maturi. însă pentru a avea perseverenţa de a o 
urma este nevoie de o minimă introducere în forma şi scopul căilor 
spirituale. Lecturile individuale spirituale sunt obligatorii. 

Iată o pildă veche plină de tâlc, citată de Eckhart Toile în cartea 
sa „Un pământ nou”. 

«Cu trecutul în spinare 

Doi călugări zen, Tanzan şi Ekido, mergeau pe un drum de ţară ce se 
umpluse de noroi în urma ploilor. în apropierea unui sat au trecut pe lângă o 
tânără care încerca să treacă de cealaltă parte a drumului, dar noroiul era atât 
de adânc încât şi-ar fi murdărit complet chimonoul din mătase pe care-l purta. 
Tanzan a ridicat-o îndată în braţe şi a trecut-o de cealaltă parte. Călugării şi-au 
continuat drumul în tăcere. Cinci ore mai târziu, pe când se apropiau de templul 
în care locuiau, Ekido nu s-a mai putut abţine. „De ce ai luat-o pe fata aceea în 
braţe?”, a întrebat el. „Noi, călugării, nu trebuie să facem aşa ceva.” „Am lăsat 
fata din braţe acum câteva ore”, a răspuns Tanzan. „Tu încă o mai porţi?”» 

Deşi Tanzan acţionează împotriva cutumelor, el nu implică 
gândul „eu”, pe când Ekido păstrează gândul „eu” chiar şi când 
acţionează conform prescripţiilor religioase formale... 

Căutarea înţelepciunii poate fi un alt bun motiv. Dacă ne referim 
la un sfat înţelept, acela trebuie să fie inteligent şi de bun-simt . Dar dacă 
ne referim la persoana care manifestă înţelepciune în propria viaţă 
(îmbinând raţiunea cu intuiţia), atunci cel mai uşor ar fi să vorbim 
despre înţelept ca cel ce îşi învinge impulsurile egotice. Prin urmare, cel 
care caută înţelepciunea ar fi bine să adopte această metodă pur mentală, 
extrem de simplă şi accesibilă oricui: 

De fiecare dată când apare un gând sau o emoţie, elimină 
imediat gândul suplimentar ataşat de aceasta, gândul „eu”. Reţeta 
foarte simplă ar fi aplicarea instantanee a gândului contrar „Fără 
eu!”. Deci, vine gândul (cu sau fără emoţie), îl receptezi, elimini 
eticheta „eu” şi continui să gândeşti LIBER! 

Eliminarea gândului „eu” devenind obişnuinţă, ego-ul îşi va pierde 
din putere, iar noi ne vom simţi mai „uşori”. Ce câştig ar veni de aici? 
Orice dar oferit Conştiinţei de puterea Spiritului: Libertatea; Adevărul; 
înţelepciunea; Seninătatea; Puritatea gândului şi faptei; Apropierea de 
Dumnezeu; Fericirea. Nu există limite... 

Unii încă mai confundă egoul cu personalitatea. Diminuarea lui ar 
putea fi înţeleasă de ei ca o pierdere a calităţilor personale. 

Nimic mai fals. Ce este personalitatea? Fiinţa psihică în sine şi în 
relaţie cu lumea. După cum am spus, psihicul uman conţine cele trei 
componente esenţiale: Mintea, Conştiinţa, Spiritul. Prin urmare, oricum 
am defini personalitatea , ea suportă influenţe de la toate cele trei 
amintite. Contribuţia ego-ului la alcătuirea personalităţii este la fel de 
mare precum contribuţia viermelui la gustul mărului. 

Psihologul Abraham Maslow a studiat mai mulţi oameni de mare 
valoare, identificaţi de el ca fiind împliniţi din mai multe puncte de 
vedere. Maslow a denumit această stare plenară „auto-actualizare”. Ea se 
află în vârful piramidei nevoilor umane (alături de auto-conservare, 

securitate, relaţii afective şi sociale). Ei bine, dacă ar fi să refacem analiza 
sa, am constata că toţi aceşti oameni speciali împărtăşesc aceeaşi calitate: 
şi-au diminuat foarte mult ego-ul. Realitatea umană confirmă ceea ce 
spuneam mai devreme: este posibil şi este minunat să scăpăm de 
influenţa acestuia! 

Nu ego-ul ne dă personalitatea, ci el ne rigidizează comportamentul, 
ne face slabi în faţa atacurilor, ne atrage spre patologia psihică. O 
personalitate puternică nu înseamnă reacţii previzibile, rigide, ci 
dimpotrivă, flexibilitate, adaptare, păstrând un caracter moral puternic şi 
o scară a valorilor clară. De exemplu, orgoliul (punctul forte al „micului 
eu”) nu este o calitate din punct de vedere spiritual. 

Detaşarea de ego este similară cu tunderea părului. Părul este al 
vostru, dar acum este separat, căzut pe jos şi absolut inutil. Oricât de 
drag v-ar fi, oricât l-aţi simţi ca pe o parte a voastră, trebuie să-l aruncaţi 
la gunoi. Aşa este şi cu ego-ul. Nu pierdeţi nimic detaşându-vă de el! 

Tehnica „Fără eu!” nu-şi propune să vă schimbe personalitatea, nici 
să vă dea capacităţi extrasenzoriale. în schimb, ea vă poate modifica, în 
bine, reacţiile uzuale. Are deci şi un rol psihoterapeutic . 

De exemplu, când ceva sau cineva vă împiedică să acţionaţi 
conform dorinţei, obiceiurilor sau planurilor dumneavoastră, 
inevitabil vă iritaţi în forul interior. Acum e momentul să aplicaţi 
tehnica, iar enervarea vă va trece instantaneu. Magie! Pur şi simplu, 
aplicând gândul „Fără eu!”. 

S-ar putea obiecta că ne introducem singuri o obsesie (prin tehnica 
mentală), de care nu mai putem apoi scăpa, iar rezultatele pot fi 
tulburări psihice (!). 

Nicidecum de aşa ceva. Tehnica este aplicată conştient, deci dacă 
dorim să nu o mai aplicăm, vom proceda invers, la fel de conştient. Nu 
avem de ce ne teme. în schimb, omul obişnuit are nenumărate obsesii 
inconştiente, de care nu poate scăpa şi care îi dictează gândurile, emoţiile 
şi comportamentul. Din cele două, care este starea preferabilă? Cea 
conştientă salvatoare sau cea inconştientă închistatoare? 

Apoi, este adevărat că tehnica are efecte maxime când este pe deplin 
interiorizată, când acţionează automat. Dar acest stimul subconştient nu 
este periculos pentru psihic. Dimpotrivă, are un efect de eliberare, 
terapeutic. Şi mai ales este reversibil, dacă ne dorim aceasta. Cum? Prin 
relaxarea autocontrolului, prin identificarea cu modul de gândire tipic 
celorlalţi. Totuşi, orice cale spirituală autentică îşi propune realizarea 
unor transformări durabile în discipol. Deci nu ar fi deloc logic să ne 
dorim revenirea la vechea carapace egotică... 

Secretul este să apelăm la tehnică doar în momentele când poftele 
sau iritarea noastră ne displac şi vrem să le eliminăm din psihic. Atunci şi 
doar atunci. Prin urmare, nu este o obsesie, ci un scut psihic, utilizat de 
noi la dorinţă, pentru a ne feri de stările inferioare de conştiinţă. 

Astfel, dacă cineva ne face o observaţie neplăcută, fie că are sau 
nu are dreptate, noi vom fi câştigaţi, fiindcă va fi un bun prilej de a 
ne exersa tehnica şi a ieşi biruitori împotriva ego-ului. Tot aşa, dacă 
suntem ispitiţi cu o nouă ocazie de a ceda vreunei patimi, va fi de 
asemenea un motiv de a câştiga o altă bătălie cu acesta. 

Un alt exemplu: apar primele semne de plictiseală. Imediat să 
conştientizăm că Mintea-egoul se plictiseşte, nu eu-Conştiinţa. «Eu- 
Conştiinţa sunt fericit(ă) oricând, nu am nevoie de nimic din 
exterior pentru a mă simţi împlinit(ă)!» 

Astfel, tot ce înainte era dureros pentru noi, fiindcă ne indica 
limitările şi slăbiciunile noastre, va deveni un prilej de bucurie tăcută. Cel 
mai puternic om din lume este cel care se învinge pe sine. Tehnica „Fără 
eu!” este o adevărată sursă de putere lăuntrică. Succes! 

1 august 2009 

3. TRANSĂ şi ILUMINARE 


MISTICĂ SAU HALUCINAŢII? 


Motto: „Dacă se va găsi o singură persoană normală, 

eu o voi vindeca!” 

Psihanalistul Cari Gustav Jung, spre sfârşitul vieţii sale 

- citat de Jacques Brosse - 

După criteriile doctorilor, în prezent, foarte mulţi oameni suferă de 
tulburări psihice, mult mai mulţi decât cei luaţi în evidenţa cabinetelor 
medicale. De vină ar fi, în principal, stresul adus de societatea dură 
capitalist-consumistă, dar şi degenerarea speciei. 

După criteriile misticilor dintotdeauna, aproape toată populaţia are 
tulburări de percepţie a realităţii, cu alte cuvinte mintea oamenilor este 
foarte limitată la concretul cotidian. Mai clar, misticii afirmă că adevărata 
cunoaştere nu este intelectuală, ci este efectul experienţei mistice. Ei o 
descriu prin diverse concepte cum ar fi: iluminarea conştiinţei, absorbţia 
ego-ului în realitatea ultimă, neidentificarea cu lumea, uniunea cu 
Dumnezeu, beatitudinea Sinelui, cunoaşterea că totul este o unitate etc. 
Ca urmare, misticii sunt, în general, catalogaţi şi ei drept „nebuni”, deşi 
au o perspectivă foarte elevată şi perfect coerentă asupra vieţii, inspirată 
de Divinitate. 

Circulă informaţii că unele persoane s-au ţicnit urmând diverse 
tehnici şi învăţături „esoterice”. Totuşi, nu trebuie să generalizăm, căci 
fiecare caz este unic. Oricum, se pot trage nişte concluzii de bun-simţ: 

- în astfel de cazuri nefericite, există o vulnerabilitate nativă sau o 
sensibilizare psihică provocată de impunerea unei alimentaţii sărace sau 
unilaterale, ori altor asceze nepotrivite. 

- Apoi, poate fi vorba de adoptarea unor învăţături nefireşti, în care 
semnul distinctiv al „iniţiatului” ar fi să aibă o gândire anormală şi un 
comportament aberant. De la „a face pe nebunul” până la „a-ţi pierde 
minţile” nu e o distanţă aşa de mare. 

- Cel mai important este că unele tehnici meditative sunt greşit 
înţelese sau prost concepute din start. Unii tineri doresc să aibă 
experienţe supranaturale, ieşite din comun, pe care le numesc „transă”. 
Aşa ajung nerăbdătorii să consume droguri (alcool, etnobotanice, prafuri 
ilegale etc.) sau, mai nou, aşa-zisele „droguri electronice” (ascultarea la 
căşti sau în localuri a unor sunete special create pentru a dezechilibra 
creierul). în acelaşi scop, apelează şi la metodele meditative orientale. Ei 
îşi doresc cu ardoare să evadeze din realitate şi să aibă senzaţii tari, iar 
mintea lor le slujeşte dorinţele, furnizându-le halucinaţiile atât de mult 
visate. (N.B. Folosirea de plante sacre, precum ayahuasca - numai sub 

controlul specialiştilor şamani -, se pare că nu este periculoasă şi nu dă 
dependenţă sau efecte secundare pe termen lung.) 

în zilelor noastre, au răsărit mulţi „profeţi” şi „mântuitori” având 
anumite dezechilibre psihice, pe care le declară mândri ca fiind calităţi 
superioare. Desigur, oricine se poate informa astăzi despre teoriile fizicii 
cuantice, teoriile conspiraţiei, teoriile despre „ascensiunea” Pământului, 
teoriile parapsihologice şi multe altele. Oricine le poate învăţa pe de rost 
şi apoi a poza în mare înţelept în faţa celor mai puţin informaţi. în plus, 
percepţiile extrasenzoriale prezente în unele tulburări mentale le pot da 
posesorilor lor o aură mistică, mai ales când le afişează cu o mare 
siguranţă de sine. Dar spre deosebire de autenticii clarvăzători, 
impostorii fie nu îşi pot folosi „ciudăţeniile” în slujba semenilor, fie ceea 
ce „văd” este cu totul pe lângă subiect şi atunci inventează, disimulează, 
fabulează. Acesta nu e misticism, ci mistificare! 

Misticismul îi atrage irezistibil pe bolnavii psihic, sperând poate 
într-un miracol sau să afle că boala lor e semn de normalitate. Totuşi, 
toate căile mistice organizate îi resping de la început pe cei grav bolnavi 
psihic, pentru că ei nu vor beneficia de metodele predate, ci poate 
dimpotrivă, iar ulterior vor denigra şcoala mistică respectivă. 

Plecând de la aceste exemple, dacă transa s-ar defini ca un 
dezechilibru temporar, boala psihică ar fi o dezechilibrare permanentă a 
funcţionării creierului. Cu alte cuvinte, maladia ar fi o „transă”, din care 
pacienţii nu mai pot ieşi. 

Dar oare misticii nu au şi ei aceleaşi disfuncţii cerebrale? Psihologia 
transpersonală face paşi mărunţi, dar siguri pentru explorarea stărilor de 
conştiinţă modificată, apelând la tehnică sofisticată şi meditatori 
autentici, garantaţi. Totuşi, până la obţinerea unor concluzii ştiinţifice 
clare despre ce este patologia psihică şi ce este mistica sănătoasă, va mai 
trece timp. Ce putem spune deocamdată este că: 

1 - STĂRILE MODIFICA TE DE CONŞTIINŢĂ NU 

SUNT PA TOLOGICE 

„Bolnavul” se caracterizează prin aceea că el nu îsi poate controla 
stările de transă . Starea vine când vrea ea, iar bolnavul nu are puterea să 
o împiedice să apară. De obicei, acesta este şi motivul pentru care ajung 
la medic. în principiu, stările modificate de conştiinţă nu sunt patologice . 
Dar atunci când intrarea într-o realitate psihică paralelă se face fără 
acceptul omului , deja ieşim din misticism. 

Trebuie să ţinem seama că nu orice experienţă paranormală merită 
numele de „mistică”, ci doar cele foarte înalte, apropiate de Divinitate. 
Dar cum aceste stări sunt subiective şi, din afară, nu ne putem pronunţa 
asupra calităţii lor, luăm în calcul alte criterii, cum ar fi cât de bun, 
moral, coerent este individul în afara stărilor de transă. 

De obicei, calea mistică foloseşte metode spirituale, o ştiinţă sacră, 
practici individuale de iluminare a conştiinţei şi uniune cu Dumnezeu. 
Astfel de învăţături sunt astăzi răspândite la liber şi folosite de oameni de 
pretutindeni. Experimentarea lor pe scară largă dovedeşte că, până la 
realizarea finală mult visată, există etape intermediare de contact cu 
lumile paralele, aşa-numitele experienţe paranormale. Practic, 
..paranormalul” este un nume modern al unei părţi din domeniul mistic , 
îi puteţi spune şi „psihonautică”, dacă vă sună mai savant! Sunt de-a 
dreptul ridicoli şi încă tributari ideologiei leniniste cei care se ruşinează 
la auzul cuvântului „misticism”! 

Uneori, şi misticul dedicat poate cunoaşte stări neplăcute, dar 
inconvenientele dispar de la sine, cu timpul. Depinde şi de mediul social 
în care trăieşte un astfel de om. în societăţile primitive, apropiate de 
natură, misticismul nu e considerat boală. Dimpotrivă, în societatea 
modernă, materialistă şi pragmatică, un om care vorbeşte despre 
paranormal este rapid catalogat ca „dus cu capul”. Misticismul este 
tolerat de religiile doctrinare doar în interiorul curentelor esoterice, 
iniţiatice fcabala în iudaism, sufismul în islam, sivaismul vedantic sau 
kaşmirian în hinduism, isihasmul ortodox şi diverse ordine catolice în 
creştinism etc.). Mai sunt şi alte căi mistice precum budismul (zen, 
tibetan), şamanismul , taoismul etc. 

Se cunosc diverse stări modificate de conştiinţă, foarte diferite între 
ele. Este clar că o stare de genul coşmarului nu e de dorit, pe când o stare 
de fericire este preferabilă. Patologia psihică însă nu este definită 
neapărat de tipul plăcut sau neplăcut al experienţelor. Sataniştii nu pot fi 
scuzaţi că ar fi bolnavi, fiindcă mulţi dintre ei sunt perfect conştienţi de 
ceea ce fac şi de stările mizerabile pe care le trăiesc cu nesaţ. 

Ca să diferenţiem stările de transă la modul cel mai simplu, putem 
spune că ceea ce numim peiorativ drept .. halucinaţie ” #1 nu oferă un fir 
logic al percepţiilor, e precum un vis absurd în stare de veghe, #2 instigă 
pacientul la acţiuni periculoase sau de tip repetitiv, fără utilitate, #3 
pacientul se exteriorizează ciudat, spre spaima şi îngrijorarea celor din 
jur. 

în schimb, în .. transa mistică ” #1 percepţiile extrasenzoriale oferă 
revelaţii cu utilitate ulterioară - sufletească, spirituală, intelectuală, #2 
omul are un comportament normal, #3 manifestările sale de transă nu 
sunt periculoase pentru nimeni, iar de multe ori misticul nu se 
exteriorizează deloc. 

Iată o scurtă listă cu câteva stări modificate de conştiinţă . în care 
undele cerebrale prezintă tipare diferite de cele din stare de veghe şi 
distincte între ele: 

• Somnul, privarea de somn, paralizia în faza REM a somnului. 

• Starea hipnagogică şi hipnopompică (dintre somn şi veghe). 

• Visul cu ochii deschişi, fantezia în stare de trezie. 

• Hipnoza. 

• Coma, leşinul. 

• Stările negative precum anxietatea (a trăi sub ameninţare), 
depersonalizarea (a trăi ca într-un vis), panica, isteria (excesul 
emoţional) etc. 

• Extazul (stare euforică, însoţită de ruperea completă de lume). 

• Percepţiile extrasenzoriale. 

• Experienţa de ieşire din corp (sau out of body experience - OBE, 
extracorporalizare, proiecţie astrală, autoscopie). 


2 - DIAGNOSTIC ŞI TRATAMENT 

Diferiţi psihiatri dau diagnostice diferite, în funcţie de intuiţie, 
pregătire şi experienţa medicală. Numele tulburării mintale este 
important, fiindcă dă schema de tratament. în plus, persoanele 
diagnosticate cu o tulburare mentală spun adesea că „este o consolare să 
aibă un nume pentru suferinţa lor”. 

Se ştie foarte bine că multe medicamente psihotrope au produs 
afecţiuni grave atât pe fond neurologic, cât şi psihiatric. Potenţialul 
distructiv al unora dintre aceste substanţe este atât de mare, încât dacă o 
persoană sănătoasă ar fi obligată să le îngurgiteze, ea ar începe să 
manifeste tulburări acute. Se spune că doctoriile moderne sunt foarte 
eficiente şi cu mai puţine efecte secundare. Dar aşa s-a spus întotdeauna! 
De fapt, toate tratamentele sunt empirice, experimentate pe milioane de 
suferinzi. Să sperăm că, pe viitor, medicina psihiatrică va folosi metode 
mai exacte pentru a aborda teritoriul atât de fin şi sensibil al activităţii 
cerebrale! 

Din păcate, nici psihoterapiile nu pot face minuni. Psihologii 
tratează mintea, dar dacă aceasta nu răspunde la sugestiile terapeutului, 
pacientul este îndrumat către psihiatru, care va acţiona asupra creierului, 
cum am menţionat mai sus. Majoritatea afecţiunilor provin din minte, 
chiar dacă se oglindesc şi în activitatea creierului. Tocmai de aceea, 
realitatea a dovedit că tratarea creierului cu substanţe care le suplinesc 
pe cele lipsă nu este suficientă întotdeauna. 

Adevărul este că încă nu înţelegem cum funcţionează mintea şi 
creierul. Chiar şi cunoscutele tehnici EEG (electroencefalograma) sau 
RMN (mai nou, fRMN - rezonanţa magnetică nucleară funcţională) 
oferă doar o privire de suprafaţă a psihismului, mecanismele interne 
rămânând absconse. Mulţi specialişti încă mai confundă creierul cu 
mintea, la fel cum unii cred că emisiunile de televiziune vin din televizor. 
Ar trebui să ne dăm seama cu toţii că un creier normal nu ar putea 
funcţiona dacă nu ar avea o instanţă superioară care să îi coordoneze 
complexitatea! Dacă acolo se află sursa sănătăţii, tot acolo trebuie să fie şi 
cauza majorităţii defecţiunilor mintale. 

De aceea, pentru a găsi cele mai bune metode de recuperare a 
semenilor cu probleme mentale, omenirea are nevoie de o colaborare 
serioasă între oamenii de ştiinţă şi medici - pe de o parte -, şi mistici, 
mediumi, extrasenzoriali, parapsihologi - pe de altă parte. Cei din urmă 
ar putea să ofere soluţii neaşteptate şi eficiente la dileme medicale 
insolubile astăzi. Oricât ar părea de raţională această coabitare, ea 
trebuie să spargă însă un zid gros de prejudecăţi ideologice materialiste. 
Din fericire, o abordare inovativă a patologiei psihiatrice, de factură 
spiritist-mediumnică . a fost deja iniţiată în lumea medicală şi şi-a 
dovedit valoarea în Brazilia, o ţară deschisă şi tolerantă cu tradiţiile 
mistice. 

Tradiţia religioasă creştină are propria sa metodă de tratament: 
exorcismul . Boala ar fi cauzată de draci, care trebuie scoşi din trupul 
bietului om. Uneori exorcizarea diminuează, alteori agravează 
simptomele. Mai trebuie consolidat şi terenul psihic slab care a permis 
slăbirea voinţei personale sau a canalului telepatic. Iar aici pot fi de folos 
metodele mediumnice, yoghine, de optimizare psihică, ca şi experienţa 
misticilor şi a Bisericii. 

Medicina nu este de acord cu metodele de exorcizare. Ea consideră 
că este vorba de o nevroză isterică . în care bolnavul este foarte 
sugestionabil şi influenţabil. Prin urmare, părerile rudelor şi preoţilor 
devin sursa unei fantasme, iar „demonul” nu este decât o personalitate 
secundară creată de subconştient, la sugestia anturajului. Se aduc în 
sprijinul acestei ipoteze faptul că s-au certificat induceri, prin sugestie, de 
tulburări disociative atipice în situaţii de îndoctrinare fanatică, aderare la 
secte, detenţie, spălarea creierului etc. 

Totuşi, Biserica are metode să discearnă între posesiune, crize de 
epilepsie sau isterie. Astfel, dacă bolnavii resping vehement obiectele de 
cult religios, dacă vorbesc în limbi necunoscute, îşi schimbă vocea, dacă 
manifestă telekinezie, levitaţie, anticipează evenimente viitoare, 
manifestă o forţă fizică ce depăşeşte cu mult vârstă şi înzestrările 
naturale ale individului, doar atunci Biserica consideră toate acestea 
drept manifestări ale diavolului . 

Perspectivele mistică şi materialistă sunt contrare şi ireductibile. 
Mai există şi o a treia variantă. Acceptăm că spiritele inferioare 
maliţioase există, dar ele nu pot penetra decât un sistem psihic slăbit. Pe 
un teren vulnerabil, ca în cazul subiecţilor isterici, sugestia demonizării 
deschide porţile interferenţei cu spiritele inferioare (conform dictonului 
„de ce ţi-e frică nu scapi”). Invers, într-o cultură care nu ar şti nimic 
despre demoni, aceştia nu ar putea domina mentalul nimănui. Dar şi 
această afirmaţie este doar parţial valabilă, căci şi ateii se îmbolnăvesc 
psihic, nu-i aşa? 

în societăţile primitive, din care forţele supranaturale fac parte 
integrantă, incidenţa bolilor psihice este redusă. Aceasta înseamnă că 
societatea modernă vulnerabilizează şi, mai ales, agravează tulburările 

psihice, odată ce ele au apărut - deci acestea ar fi mai ales nişte 
sociopatii . Se estimează că circa o treime din populaţie suferă de 
dereglări pe fond psihic, iar circa o zecime de boli mai grave. Să fie acesta 
semnul indubitabil al necesităţii schimbării acestui tip de civilizaţie? 
Probabil că da... 


3 - PSIHOPATOLOGIE şi PARAPSIHOLOGIE 

Iată, mai jos, câteva noţiuni medicale şi parapsihologice, într-o 
prezentare combinată: 

NEVROZELE sunt afecţiuni psihice care #1 nu alterează 
personalitatea bolnavului şi care #2 sunt resimţite ca fenomene nedorite, 
inacceptabile, străine individului. Iată câteva exemple: fobiile, obsesiile, 
depresiile, neurastenia (oboseala cronică), ipohondria (teama de o boală 
închipuită), anxietatea (teama fără obiect), atacul de panică (angoasa). 

- Cauza fobiei este o spaimă, o grijă intensă trăită la un moment dat 
şi păstrată în subconştient, izbucnind în momentul revenirii stimulului 
care a creat-o (este un comportament condiţionat). 

în limbaj hermetic, omul a creat o „larvă psihomentală”, o plăsmuire 
din materie astrală care nu a dispărut în timp, fiind foarte densă. 
Obiectul fobiei poate trece de la o încarnare la alta, fiind înregistrat în 
perispirit. 

- Obsesiile sunt idei fixe care se repetă mecanic, îndemnându-ne 
uneori la anumite acte ce par a ieşi de sub voinţa proprie (compulsive). 
Se remarcă deci o lipsă de control asupra ideilor ce traversează mintea. 

în raja-yoga se pune accent tocmai pe deprinderea de a respinge sau 
atrage unele idei, la voinţă şi detaşarea de impulsurile automate ale 
minţii. Obsedatul are o slăbire energetică a creierului şi, gândind mereu 
că vrea să scape de ideea penibilă, îi întăreşte efectul, creând o „larvă”. 
Nu este exclus ca ideea fixă să fie inoculată de spirite inferioare care vor 
să îşi bată joc de om. 

★ ★ PSIHOZELE sunt tulburări mai grave prin faptul că #1 
modifică însăşi personalitatea bolnavului, #2 acesta nu admite că este 
bolnav şi deseori trebuie tratat împotriva voinţei sale, #3 manifestările 
sale sunt bizare şi îngrijorează persoanele din anturaj. 

Există două mari tipuri diferite de psihoze, în funcţie de tipul cauzei: 

A. Psihozele exogene provin din tulburări neurologice sau somatice 
(traumatisme, infecţii, intoxicaţii, tumori cerebrale, tulburări metabolice 
sau endocrine). Epilepsia este considerată a fi o boală neurologică. 

B. Psihozele endogene nu sunt cauzate de leziuni cerebrale sau alte 
motive externe, ci provin din însăşi structura şi funcţionarea minţii. Aici 
sunt încadrate tulburarea maniaco-depresivă (numită şi afectivă 
bipolară), schizofrenia , paranoia . Pentru că nu li se cunosc cauzele, sunt 
greu de vindecat de către medicina occidentală. 

Este important să decelăm etapele psihozei, ca să ştim când poate fi 
ea numită „boală”: 

1 . Structura psihotică reprezintă dispoziţiile morbide (bolnăvicioase) 
ale personalităţii. 

2 . Procesul psihotic propriu-zis este un episod marcat de simptomele 
clinice clasice, care însă poate rămâne singular. 

3 . Boala psihică se defineşte prin revenirea episoadelor maladive, iar 
individul îşi pierde autonomia, nu-şi mai poate asuma 
responsabilităţi, are nevoie să fie supravegheat şi ajutat permanent. 

DEPRESIA este o mare problemă a omenirii civilizate, dar nu 
întotdeauna ajunge în stadiu de boală. Se manifestă prin lipsa poftei de 
viaţă şi o viziune negativă generală, având manifestări pe toate etajele 
fiinţei (emoţional, cognitiv-intelectual, volitiv, somatic). Ea este 
elementul de bază în binomul maniaco-depresiv. 

Depresia rezultă în urma golirii de energie psihică, fără posibilitatea 
recuperării acesteia în somn. Cum de s-a ajuns aici? Desigur, este vorba 
de un blocaj general al curgerii energiei, care nu se mai împrospătează. 
Aura este ecranată de energii stagnante, murdare, uzate, lipite de aură, 
care nu lasă energia curată să intre în organism. Astfel definită depresia, 
imediat găsim şi un posibil remediu natural - metodele de tip yoga, de 
optimizare psiho-somatică, pot realimenta cu prana organismul, care 
devine astfel puternic şi imun la orice boală. 

MANIA este elementul secundar al tulburării afective bipolare, care 
se manifestă exact invers, urmând episodului depresiv. Omul se simte 
energic, cu mintea limpede şi concentrată, plin de intuiţie şi încredere în 
sine, este hiperactiv, nu simte nevoia de somn, face planuri grandioase şi 
are preocupări superioare, iar totul pare a se înlănţui, are sens şi este 
minunat. 

Este reacţia viguroasă a organismului de a prelua un influx masiv de 
prana cosmică pentru a sparge blocada energetică, în încercarea de 
reechilibrare. Acest entuziasm este fără îndoială atractiv şi nimeni nu ar 
vrea să-l piardă. Totuşi, la un anumit punct, bolnavul poate trece de la 
exuberanţă veselă la agitaţie ostilă, furie, acţiuni dezechilibrate, iluzii de 
grandoare - iar acestea deranjează mult anturajul. Aceasta se explică 
prin neputinţa bolnavului de a gestiona această energie în exces, ca şi 
prin amplificarea unor defecte personale preexistente. în final, influxul 
energetic se va stinge de la sine şi, la cei care nu au reuşit să-şi echilibreze 
funcţionarea corpului, revine depresia. 

Chiar şi misticul gustă din plăcerile „maniei” descrise mai sus, dar 
reuşeşte să ţină sub control supraenergia, să o canalizeze în direcţiile 
dorite de el. Sfântul Ioan al Crucii descrie o fază ulterioară extazului 
cosmic, pe care o numeşte „marea noapte a sufletului”. Oare ar putea fi 
ea echivalată cu alternanţa manie-depresie? Dacă da, atunci misticii au 
găsit soluţia de a se vindeca singuri... 

Mulţi dintre cei care trăiesc spontan o „euforie mistică” au o 
structură energetică de medium (cu straturi aurice larg spaţiate). Se ştie 
că mediumii sunt foarte sensibili, de unde apar şi unele riscuri şi 
vulnerabilităţi psihologice. Misticul se antrenează treptat în a-şi creşte 
sensibilitatea, învăţând în acelaşi timp să îşi controleze noile stări 
speciale, gustând deliciile euforiei, dar evitând neplăcerile excesului sau 
ale depresiei. Nu este suficient a practica tehnicile meditative. în paralel, 
trebuie purificate gândurile şi emoţiile, controlate aspectele psihologice 
inferioare. Altfel, în urma unei transe (stare modificată de conştiinţă), 
este posibilă manifestarea exacerbată a pulsiunilor animalice. Această 
purificare necesită timp, răbdare, perseverenţă. în cazul unui progres 
treptat şi constant, energia soseşte în cantităţi mai mici, suportabile, 
controlabile. Orice izbucnire bruscă a energiei (cum e cazul cu trezirea 
impetuoasei Kundalini) poate fi periculoasă când structurile energetice 
nu sunt suficient purificate, iar reacţia psihică ar putea da simptome de 
tip maniaco-depresiv sau schizofrenic. 

Nu toţi depresivii sunt mediumi, şi nici invers. Se estimează că circa 
17% din populaţie a avut la un moment dat un astfel de episod grav. 
Depresia este deci o adevărată problemă a societăţii. Scade dramatic 
receptivitatea minţii la impulsurile spiritului, culminând uneori în actul 
absurd al suicidului - drama supremă pentru spiritul încarnat. 


în scop didactic, vom defini succint schizofrenia, paranoia şi para- 
frenia pe baza câtorva criterii semnificative: 


Psihotic de tip 

1 

DELIR 

HALUCINAŢII 

PERSONALITATE 

ADAPTARE 

SCHIZOFRENIC 

Ilogic, 

incoerent 

Da 

Se deteriorează 
progresiv pe 
toate palierele 

Inadaptat la 
realitate 

PARANOIC 

Logic, coerent, 

sistematizat 

tematic 

Nu 

Nu se 

deteriorează 

Reinterpretează 

lumea 

PARAFRENIC 

Logic, coerent, 

sistematizat 

tematic 

Da 

Nu se 

deteriorează 

Se reintegrează 
uşor în realitate 


Conform înţelesului acordat de medicină acestor termeni: 

Delirul este o credinţă absurdă, o idee iluzorie a pacientului, în 
dezacord cu realitatea obiectivă (de exemplu că forţe exterioare îi 
controlează gândurile, sau că cineva unelteşte împotriva lui, sau că este 
permanent urmărit). 

Halucinaţiile (auditive, tactile sau vizuale) reprezintă simţirea, 
perceperea unor obiecte sau fenomene care nu sunt reale, fiind plăsmuiri 
ale impresiilor din subconştient. 


Răzvan Alexandru Petre - Spiritualitatea în psihologie 


Pag. 92 














în viziunea parapsihologică : 

Delirul reprezintă idei fixe care i se pot inocula bolnavului de către 
entităţi maliţioase invizibile, care chiar se ţin scai de acest om. Mai este 
posibil ca o astfel de entitate să fi fost creată chiar de însăşi mintea 
pacientului, prin repetarea intensă a anumitor gânduri, iar acum 
entitatea a căpătat autonomie (este o formaţiune astrală/mentală 
parazită - larvă sau fantasmă). 

Halucinaţiile nu reflectă neapărat lucruri inexistente, ci o 
receptivitate incontrolabilă la realităţile paralele şi la prezenţa unor 
entităţi invizibile, deseori de o moralitate inferioară. 

Halucinaţiile autoscopice externe (vederea corpului propriu din 
exterior, prezentă uneori în schizofrenie) este aşa-numitul fenomen de 
extracorporalizare (OBE). 

PARANOICUL se caracterizează prin faptul că este #1 orgolios, #2 
neîncrezător în oameni, #3 sofist (logica sa formală este corectă, dar 
pleacă de la premise false) şi prin urmare devine #4 un neadaptat, 
solitar. Paranoia se declanşează în urma unei crize de convertire, un 
moment de „revelaţie”. 

Dintre cei trei, paranoicul are cel mai puţin legătură cu 
paranormalul. Totuşi, când îşi îndreaptă atenţia către domeniul mistic, 
atunci este înclinat către mesianism, urmăreşte să impună noi forme de 
religie şi noi idoli, are tendinţa de a poza în martir. Reformatorii religioşi 
de tipul deliranţilor profetici pot induce, prin sugestie colectivă, un delir 
în masă. 

SCHIZOFRENICUL se caracterizează, în principal, prin faptul că #1 
psihicul îşi pierde unitatea, armonia, continuitatea în gândire, limbaj, 
afectivitate, voinţă, tendinţe, comportament şi prin faptul că #2 se 
polarizează exclusiv pe viaţa interioară (autism). Schizofrenicul este 
foarte marcat de percepţiile extrasenzoriale, care însă nu sunt controlate 
şi nici integrate în experienţa realităţii fizice. Deseori bolnavul are 
percepţii sau idei simultane, el neputând să selecteze şi nici să-şi 
concentreze atenţia asupra unui singur stimul. 

în criză, se percepe pe sine (centrul conştiinţei) în afara capului 
(extracorporalizare involuntară, în limbaj parapsihologic) sau constată că 
percepţiile fizice îi sunt mult diminuate şi limitate, îşi simte corpul fizic 
ca pe o marionetă exterioară, manevrată cu greu de voinţa sa. Toate 
acestea sunt indicii fie că spiritul omului nu reuşeşte să controleze 
mecanismul mental (uneori fiindcă tocmai a părăsit „pupitrul de 
comandă”), fie că straturile energetice aurice sunt decalate între ele. în 
acest caz, fenomenele nu mai pot fi numite paranormale, ci mai degrabă 
anormale, deoarece produc bolnavului o mare neplăcere şi dificultăţi de 
adaptare la realitatea fizică. 

Actele compulsive din cazul schizofreniei diferă de cele din nevroza 
obsesională, fiindcă se schimbă mereu. Ele sunt comenzi intuitive sau 
auditive primite de la spirite maliţioase, batjocoritoare, care controlează 
canalul telepatic vulnerabil al bolnavului. 

PARAFRENICUL are halucinaţii fantastice, pline de imaginaţie, 
deliruri cosmice foarte bogate şi extravagante. El are conştiinţa transei 
sale, privindu-se oarecum detaşat şi ulterior reintegrându-se fără 
probleme în realitatea fizică. în limbajul psihiatric modern, parafrenia 
este oarecum similară cu „schizofrenia paranoidă”, dar într-o formă mai 
benignă. 

Dintre cei trei, parafrenicul s-ar putea apropia cel mai mult de 
statutul de mistic (om sănătos cu abilităţi paranormale) dacă ar reuşi să 
îşi direcţioneze halucinaţia (filmul percepţiei extrasenzoriale) către o 
anumită temă dată şi ar putea să şi-o întrerupă la voinţă. Din păcate, cel 
diagnosticat deja drept parafrenic are cu siguranţă şi alte simptome 
clinice, cum sunt ideile absurde şi o istorie personală plină de manifestări 
bizare. Totuşi, rămâne întrebarea: nu cumva medicii i-au dat această 
sentinţă fiindcă nu au înţeles ce se petrece cu bolnavul din perspectivă 
parapsihologică, nu cumva abordarea corectă nu trebuia să vizeze 
dispariţia halucinaţiilor (prin „legumizarea” creierului), ci ţinerea 
abilităţilor speciale sub control (prin antrenament parapsihologic) şi 
chiar folosirea lor spre binele semenilor? 


încheiere 

Dincolo de simplificările didactice medicale şi parapsihologice de 
mai sus, trebuie să recunoaştem că realitatea este mult mai complexă, 
suferinţele umane sunt polimorfice, iar până la declararea unor boli 
serioase există mai multe etape intermediare. 

Unii cunoscători ai teoriilor spirituale ar putea invoca plata karmică 
în instaurarea bolilor psihice. Totuşi, nu sunt atât de sigur că ele ar fi o 
urmare exclusivă a fatalităţii karmice! Am luat cunoştinţă de oameni 
relativ normali care ispăşesc karme grele. Mai degrabă ar fi vorba de o 
sensibilitate extremă a creierului, căpătată în vieţile anterioare sau din 
moştenirea genetică, care numai în condiţii nefavorabile devine o boală 
grea. Deci, în principiu, unele boli psihice ar fi putut fi evitate, iar 
celelalte cazuri vor putea fi tratate sau prevenite de medicina viitorului. 
Nu este obligatoriu să le considerăm necesare pentru evoluţia spiritului 
încarnat. 

Lipsa de sens a bolii este deseori mai chinuitoare decât suferinţa 
însăşi. Bolnavul ar vrea să dea un sens chinurilor sale, de aceea se 
proclamă uneori drept „alesul zeilor”. în acest articol nu ne-am propus să 
dăm speranţe deşarte celor cu diagnostice psihiatrice şi nici nu sugerăm 
în vreun fel abandonarea suportului medical de specialitate. Speranţa 
este legată de medicina si ştiinţa viitorului , care va apela la toate 

mijloacele disponibile pentru aflarea adevărului şi salvarea omului: 
experimente fizice şi extrasenzoriale, raţionamente şi revelaţii, substanţe 
miraculoase şi energii atotputernice. Deocamdată, ştiinţa bâjbâie prin 
întunericul minţii, speculând, experimentând şi ratând, dar având 
speranţa că va ajunge cândva la cunoaşterea acestui univers infinit numit 
„psihicul uman”. îi dorim succes! 

Referinţe bibliografice ştiinţifice: 

- Constantin Enăchescu, Tratat de psihopatologie, Ed. Polirom, 2007 

- Atkinson & Hilgard, Introducere în psihologie, ediţia XIV, Ed. Tehnică, 2005 

18 iulie 2011 

MAI MULTE CONŞTIINŢE 


Iluminarea spirituală descrisă printr-un model material 

De foarte mult timp, misticii, esoteriştii şi filosofii au adoptat în 
teoriile lor clasificarea ternară a fiinţei umane. Omul este divizat în 3 
mari părţi: Corpul, Sufletul şi Spiritul. (Menţionăm, în treacăt, că 
teologia creştină a pierdut pe drum a treia verigă a lanţului, Spiritul.) 
Vom completa acest model simplu cu încă o informaţie necesară. Fiecare 
din ele are o Conştiinţă proprie , astfel că omul este format dintr-un 
complex ierarhic de 3 Conştiinţe independente. Iată-le: 


Diviziune: 

Condusă de: 

Ce face: 

Corp fizic 

Conştiinţă corporală, bioloqică 
(„suflet vital”, cu sediul în 
inimă) 

Supraveghează funcţionarea 
orqanismului, relaţiile interne dintre 
organe, ţesuturi, celule 

Suflet 

Conştiinţă psihică, umană 
(„suflet psihic”, cu sediul în 
creier) 

Se ocupă de senzaţii, afecte, 
gânduri, controlează relaţia cu 
mediul fizic extern 

Spirit 

Conştiinţă spirituală, de natură 
divină 

Intermediază relaţia cu universul 
multidimensional 


Vom folosi acest model pentru a defini şi înţelege ce este iluminarea 
spirituală , prin analogii didactice . Postulatul de la care plecăm este 
următorul .. Ce este sufletul pentru corp este si spiritul pentru suflet ”. 

ANALOGII 

1 

Omul îşi lasă organismul să funcţioneze de la sine în parametrii 
biologici optimi. Corpul ştie mai bine de ce are nevoie, anunţându-ne 
când îi este foame, sete, nu are aer etc. Omul primeşte semnalele şi îi 
satisface corpului aceste nevoi bazale. 

«Corpul nostru cunoaşte absolut totul: unde se află o cicatrice, unde s-au 
concentrat celulele canceroase, unde se găsesc nodulii invizibili şi imposibil de 
investigat. Organismul uman ştie tot, însă creierul nu. Corpul uman deţine un limbaj 
de comunicare, însă acest limbaj nu are nimic în comun cu mintea noastră, cu 
conştiinţa noastră. Organismul nostru este foarte inteligent, perfect chiar. Creierul 
însă, deşi prin naştere are capacitatea înţelegerii acestor mesaje, cu timpul îşi pierde 
această abilitate, până la dispariţie», spune Anatoli Kaşpirovski, celebrul 
vindecător sugestolog de la televiziunea sovietică 2 . 


2 http: / / www.formula-as.ro/ 2010/948/enigme-16 / magul-din-stepele-ucrainei-kaspirovski- 

13206 

Prin analogie, Spiritul nu se descurcă cu toate detaliile vieţii 
cotidiene, el având o viziune cosmică şi total altruistă. De obicei, 
Conştiinţa spirituală intervine indirect în viaţa omului, prin sfaturi 
discrete, inspiraţii, intuiţii, lăsându-i însă libertatea Conştiinţei psihice să 
comande corpul. 


2 

Afecţiunile psiho-somatice sunt o intruziune negativă a Psihicului 
asupra Biologicului; emoţiile negative generează boli trupeşti. Oarecum 
similar, putem spune că afecţiunile morale survin dintr-o neatenţie, o 
lipsă de control a Spiritului asupra Psihicului; corupţia nu este niciodată 
pe placul Spiritului, dar omul mai cade pradă diverselor tentaţii 
pământeşti. 

E posibilă şi influenţa inversă. Multe boli fizice aduc ulterior şi 
tulburări psihice secundare, inventariate de medicină. Similar, gânduri, 
atitudini, comportamente greşite ale omului pot duce la afectarea 
Spiritului, prin acumulare de energii negative şi karmă, care întârzie 
evoluţia Spiritului către Lumină. 


3 

în experienţele mistice, Conştiinţa psihică este ridicată şi dusă în 
dimensiunile paralele de către Conştiinţa spirituală. Sri Aurobindo, un 
mare filosof şi explorator al conştiinţei, visa ca, în mod asemănător, 
Conştiinţa corporală a umanităţii să fie ridicată la nivelul psihic, printr- 
un soi de „experienţă mistică biologică”. Astfel, materia biologică ar fi 
„psihizată”, adică ar deveni mai inteligentă, maleabilă, mulându-se mai 
uşor pe dorinţele omului, care nu s-ar mai simţi sclavul atâtor nevoi 
biologice. 


4 

Să ne gândim acum la persoanele care realizează performanţe 
incredibile cu propriul corp. De exemplu, îşi ţin respiraţia zeci de minute 
sau se supun altor încercări foarte dureroase. în acest caz, funcţiile vitale 
autonome, atribuite în mod firesc Conştiinţei corporale (în limbaj 
medical, sistemului nervos vegetativ), sunt comandate ferm de către 
Conştiinţa psihică . Observând cu fascinaţie, dar şi îngrijorare, că poate 
funcţiona altfel decât era programată, Conştiinţa corporală trăieşte un 
gen de „iluminare psihică”. Tot astfel, când Conştiinţa spirituală preia 
comanda Conştiinţei psihice , apare adevărata „iluminare spirituală”, 
omul fiind uimit de prospeţimea senzaţiilor, de armonia interioară ce o 
simte, de bucuria de a trăi. 

După cum, aici, misiunea obişnuită a Conştiinţei corporale de 
păstrare a homeostaziei organismului este tulburată de intruziunea 
Conştiinţei psihice „paranormale”... tot aşa viaţa Conştiinţei psihice este 
complet dată peste cap de momentul „trezirii în Spirit”, o surpriză 

inimaginabilă, însoţită de performanţe şi stări psihice incredibile. în 
ambele cazuri, iniţiativa schimbării vine de sus în ios . De altfel, 
Conştiinţa corporală intuieşte doar vag că deasupra sa ierarhic se află în 
mod normal o altă Conştiinţă superioară. La fel, Conştiinţa umană nu 
simte decât efectul intervenţiei Spiritului asupra sa şi în niciun caz nu 
poate decide în locul acestuia. 

ILUMINAREA SPIRITUALĂ 
DESCRISĂ PRINŢR-UN MODEL MATERIAL 

Ce este şi cum se poate defini „trezirea spirituală” sau „iluminarea”? 

Voi încerca încă un posibil răspuns, încadrându-mă cu explicaţiile în 
modelul conştiinţei, prezentat în detaliu în cartea „Conştiinţa umană, 
între minte şi spirit”, de Răzvan Petre. Completez informaţiile redate 
acolo cu următoarele: 

Conştiinţa umană (care diferă de mintea umană) este un fragment 
provenit şi detaşat, chiar în momentul începerii vieţii fizice, din mult mai 
larga Conştiinţă a spiritului încarnat . Acest lucru este posibil întrucât 
Conştiinţa este alcătuită din numeroase particule-de-conştiinţă care au 
aceeaşi „identitate” a Spiritului respectiv. Voi folosi mai departe această 
viziune materialistă asupra unor fenomene psiho-mistice deseori 
categorisite ca nebuloase, halucinante, prea incredibile pentru a fi 
studiate ştiinţific. Sper că acum vor putea fi înţelese chiar şi de raţiunea 
unui copil. 

Ce procent din Conştiinţa spirituală va deveni temporar (pe durata 
vieţii terestre) Conştiinţă umană (psihică)? 

Acest raport optim va fi ales înainte de naştere de către Spirit, astfel 
încât să echilibreze cele două tendinţe contrarii, şi anume: 

1 - Spiritul ar dori să îşi cedeze cât mai puţin din Conştiinţa sa, 
pentru a nu-şi diminua forţa spirituală pe durata încarnării. El are nevoie 
să se păstreze cât mai complet din două motive: a) să aibă puterea de a 
superviza lucid activitatea Conştiinţei umane (în timpul stării de veghe); 
b) să poată continua să viziteze lumile astrale (pe timpul somnului 
omului) fără a se simţi vulnerabil în faţa diverselor adversităţi. Se poate 
spune că Spiritul se încarnează întotdeauna doar parţial, procentual, 
fiindcă nu doreşte să-şi piardă controlul de sine, lucru foarte important. 

2 - Cu cât Conştiinţa umană este mai bogată în particule spirituale, 
cu atât puterea sa de decizie şi control asupra minţii este mai mare, deci, 
teoretic, omul va fi favorizat. 

Mai trebuie să ţinem cont şi de faptul că particulele-de-conştiinţă 
sunt cu atât mai energizate cu cât Spiritul este mai matur, adică este mai 
experimentat, are o vârstă cosmică mai mare. Ca urmare, un Spirit 
evoluat îşi transferă în corpul uman cel mult 5-10% din Conştiinţa 

spirituală, pe când un Spirit neexperimentat ar putea avea nevoie de 
până la 50% din resursele sale. (Aceste cifre sunt sugerate de studiile dr. 
Michael Newton asupra persoanelor aflate sub hipnoză profundă şi 
conduse în perioada dintre încarnări). 

în fiecare încarnare a Spiritului, mereu alte particule spirituale sunt 
trimise în corpul uman, spre a acumula o experienţă proprie, care le va 
îmbogăţi şi întări. Este ca şi cum, vrând să ne spălăm, am scufunda într- 
un bazin cu apă şi imediat am scoate întâi un picior, apoi celălalt, apoi o 
mână, apoi cealaltă, dar niciodată întregul corp. Prin urmare, diversele 
particule-de-conştiinţă experimentează lucruri diferite în decursul 
diverselor vieţi terestre, iar astfel, per ansamblu, întreaga Conştiinţă a 
Spiritului se îmbogăţeşte, se maturizează, evoluează spre desăvârşire. 

N.B. A nu se confunda particulele-de-conştiinţă cu memoria 
spiritului, care este o anexă! 

De ce evită Spiritul, pe cât posibil, să aducă noi particule în Conştiinţa 

umană pe timpul încarnării? 

în mod obişnuit, Spiritul alege acel procent de care am amintit mai 
sus (investiţia de Conştiinţă în trupul uman) la începutul vieţii . Orice 
modificare ulterioară riscă să destabilizeze fiinţa umană. Riscul ar fi acela 
de a amesteca cele două tipuri - particulele deja familiarizate cu 
experienţa umană prezentă şi cele nou venite din rezerva spirituală, 
oarecum străine şi stângace. 


ILUMINAREA ESTE O INUNDARE CU 
PARTICULE SPIRITUALE 

Dar atunci când ne referim la .. trezirea spirituală ”, o putem defini 
tocmai ca fiind un transfer suplimentar de particule-de-conştiinţă 
dinspre Spirit către Conştiinţa umană. Deşi este un proces neobişnuit şi 
oarecum riscant (printre altele, rişti să devii un om ceva mai 
contemplativ!), el este totuşi relativ des întâlnit la aspiranţii dedicaţi unei 
căutări spirituale sincere. 

îmbogăţirea intensă cu particule a Conştiinţei umane, sau 
„realizarea Sinelui”, este echivalentă cu ceea ce yoghinii numesc activarea 
chakrelor superioare, Ajna şi, mai ales, Sahasrara, în paralel cu Anahata. 

Experienţa inconfundabilă a iluminării este produsă printr-un aport 
masiv de particule-de-constiintă . Totuşi, aceste particule care inundă 
Conştiinţa umană sunt destul de repede retrase înapoi în Spirit, după ce 
şi-au îndeplinit rolul de exemplificare a viziunii spirituale pe care omul ar 
trebui să o aibă asupra vieţii. Prin repetarea experienţelor iluminatorii, 
tot mai multe noi particule spirituale pot rămâne ataşate, în 
„proprietatea” Conştiinţei umane. Astfel, procentul de Conştiinţă prezent 
în om creşte pe zi ce trece. Omul devine mai conştient, mai treaz... 

Unii oameni (puţini) se nasc cu un exces de particule spirituale, alţii 
îl dobândesc prin practică dedicată evoluţiei, iar alţii (foarte puţini) îl 
capătă exclusiv prin graţia Spiritului, pur şi simplu. 

Oare de ce nu toţi oamenii, sau măcar majoritatea, nu cunosc starea de 
iluminare, ci rămân adormiţi spiritual toată viaţa lor? 

Răspunsul rezidă în doar două cuvinte: maturitatea Spiritului . Cum 
cele mai multe spirite încarnate actualmente sunt încă în plină evoluţie, e 
de la sine înţeles de ce relativ puţini oameni au parte de trăiri 
iluminatorii şi mistice. Pentru a genera o experienţă de iluminare omului 
în care este încarnat, un Spirit imatur, tânăr, neexperimentat, ar trebui să 
transfere un număr mult prea mare de particule. S-ar putea ca procentul 
total de transfer să atingă 90-95% la vârful experienţei. în acest caz, 
Spiritul ar rămâne prea sărac în particule-de-conştiinţă, ceea ce i-ar 
creşte enorm vulnerabilitatea. Din contră, un spirit evoluat poate genera 
iluminarea cu doar 20-25% din totalul Conştiinţei sale, care deţine 
particule mai energizate. 

în limbaj yoghin, iluminarea constă în ridicarea bruscă a energiei 
Kundalini către creştetul capului, intr-un mod incontrolabil şi oarecum 
destabilizant. 

Totuşi, nici măcar vârsta astrală mare a Spiritului nu este o garanţie 
privind obţinerea iluminării de către om. Şansele cresc când el urmează o 
cale spirituală , de orice natură ar fi ea. în acest caz, transferul de 
particule începe cu doze mici, echilibrate, ceea ce nu perturbă viaţa 
omului prea tare. Spiritul poate verifica şi regla efectele din aproape în 
aproape. 

în limbaj yoghin, vorbim de trezirea energiei Kundalini în porţii mici 
şi zilnice, fără pericole, purificând treptat Sushumna şi alte nadis-uri ori 
chakre. (Acest aspect este foarte puţin, aproape deloc menţionat în 
scrierile de specialitate!) 

La practicanţii spirituali iluminarea vine în doze mici , crescându-le 
treptat intuiţia spirituală şi empatia cu maeştrii şi misticii. Astfel de 
căutători ai Adevărului sunt „parţial iluminaţi”, deşi încă nu au cunoscut 
plenitudinea trăirii de vârf. 

în final, trebuie să subliniem factorul central al apariţiei acestei 
experienţe bulversante: voinţa si înţelepciunea Spiritului , care nu poate fi 
nici evaluată, nici influenţată de om. Atunci când cerem de la 
DUMNEZEU iluminarea spirituală, trebuie să înţelegem faptul că noi 
pretindem de la micul Dumnezeu din noi un autosacrificiu , prin care ne 
va ceda o parte din Forţa Sa. Invocând iluminarea, să medităm, înainte 
de orice, la acest sacrificiu pe care îl pretindem Spiritului nostru - dacă îl 
merităm şi dacă am purta cu demnitate acest cadou ceresc!... 

Iată o explicitare grafică a noţiunilor prezentate până acum. 

STADIILE NA TURALE ALE ELEVĂRII 

CONŞTIINŢEI 


Conştiinţă 

spirituală 



Conştiinţă 

umană 

Transfer 

de particule 1- Stare 

de conştiinţă /_ \ normală 




2. Eleva re 
prin practica 
spirituală 




3. Iluminare 
spirituală 


A 4. Salt de 
conştiinţă 


Stadiile evoluţiei conştiinţei umane 


Explicaţii: 

Am figurat Conştiinţa spiritului printr-un cerc, iar Conştiinţa umană printr-un 
triunghi, respectând astfel simbolistica din cartea mea, amintită mai sus. Amândouă 
sunt pline cu particule-de-conştiinţă (de culoare galbenă). 

Stadii ale conştiinţei umane: 

1. Starea normală în care se află orice Conştiinţă umană. Aceasta 
apare odată cu naşterea omului, prin divizarea Conştiinţei spirituale, care 
îşi transferă un procent din particulele sale de conştiinţă (în desen, am 
figurat extragerea triunghiului din cerc). Cercul este mult mai mare 
(figura nu îl prezintă în totalitate), acesta fiind cazul în care Conştiinţa 

umană preia doar circa 5-10% din particulele Spiritului (am ales aici 
cazul unui Spirit elevat). 

2. Prin practica spirituală autentică, de orice natură, sunt atrase un 
număr suplimentar de particule către Conştiinţa umană, care îi conferă o 
nouă calitate a vieţii psihice, morale, spirituale. Este un stadiu pre- 
iluminatoriu . 

3. Experienţa iluminării spirituale este posibilă printr-un influx 
foarte mare de particule spirituale (săgeata a), care extind extraordinar 
de mult Conştiinţa umană, făcând-o similară cu cea a Spiritului, pe o 
durată limitată de timp. După un timp (minute, ore, zile), o parte din 
particulele aportate se reîntorc la sursa lor spirituală (săgeata b). 

4. Ulterior experienţei iluminării, Conştiinţa umană rămâne 
îmbogăţită cu un număr considerabil de particule şi o foarte bună 
comunicare telepatică cu Spiritul. Acest fapt îi produce o schimbare 
dramatică în percepţia realităţii cotidiene, care devine mai vie, mai 
frumoasă, mai interesantă. Transformarea este de obicei ireversibilă, 
ceea ce se traduce printr-un salt de conştiinţă , o apropiere a omului de 
natura sa divină. 

Vă urez să traversaţi cât mai repede şi frumos cele 3 stadii evolutive 
superioare, chiar dacă nu este aşa uşor! De ce n-ar fi uşor? Pe de o parte, 
omul occidental are la îndemână nenumărate surse de înţelepciune 
teoretică, din care îşi poate fabrica propria cale spirituală practică. Pe de 
altă parte, a trăi iluminarea se poate dovedi a fi dificil în lipsa unui 
Maestru fizic realizat pe deplin, a cărui prezenţă să catalizeze în noi 
înşine acelaşi proces psihic. Mai mult, omul modern, care trăieşte în stres 
şi aglomeraţie, cu greu îşi va putea menţine liniştea lăuntrică necesară 
experienţelor spirituale intense. De aceea, omul zilelor noastre dedicat 
unei cercetări spirituale va urma, cel mai probabil, un drum diferit de 
discipolii clasici (retraşi în locuri izolate şi beneficiind de un Maestru 
autorizat). Este o cale nouă, adaptată traiului urban şi vieţii sociale 
intense. Ar putea consta în scurte retrageri în mijlocul naturii ori a 
lăcaşurilor religioase, izolare în liniştea propriul apartament, în lecturi, în 
evitarea informaţiilor mass-media şi a altor stimuli negativi din societate. 

însă adevăratul progres spiritual devine posibil numai cu sprijinul 
primit de la îngerii noştri, care ne vor da toată alinarea spirituală de care 
avem nevoie, fără însă a ne aduce într-o stare aparent nevolnică la 
început, de handicap social, specifică Marilor Treziri - căci lumea nu ne 
va înţelege şi cu atât mai puţin ne va sprijini. 

Cu alte cuvinte, iluminarea omului modern este una diminuată ca 
tărie , dar are totuşi un impact enorm asupra vieţii celui binecuvântat cu 
ea. Să ne mulţumim, aşadar, cu orice scânteie de Lumină venită de la 
Dumnezeu, recunoscând că mediul actual în care vieţuim este foarte ostil 
căutării spirituale ! în lumea aceasta materialistă şi cuprinsă de spasmele 
diverselor crize, păstrarea echilibrului mental si purităţii sufletului este o 
realizare spirituală majoră !!! 

Să nu disperăm, să nu ne plângem că ne ratăm realizarea spirituală 
pe vecie, să nu fugim de viaţa pe care Spiritul ne-a ales-o! Scopul muncii 
noastre spirituale trebuie să fie, în primul rând, mulţumirea Spiritului 
nostru - care, în această încarnare, trebuie să experimenteze anumite 
lucruri prin intermediul nostru. Nu ideile noastre fixe despre retragerea 
în pustnicie sau alte modele copiate de prin cărţi contează pentru 
evoluţia spirituală. Contează mulţumirea Spiritului prin ceea ce facem, ce 
suportăm, cum ne transformăm şi cum schimbăm lumea din jurul 
nostru... 

12 septembrie 2012 

ILUMINAREA SPIRITUALĂ, 
declanşarea unei noi funcţii psihice 


EUGENIA PRIN ILUMINARE 

Iluminarea poartă diverse nume: samadhi în yoga; satori în zen; 
nirvana în budism etc. Este o experienţă unică şi măreaţă, de neuitat, 
operând o schimbare totală a perspectivei asupra vieţii şi chiar un stil 
nou de gândire, ca şi cum omul ar fi suferit un transplant de creier. Deşi 
iluminarea este scopul misticilor dintotdeauna, ea nu trebuie redusă la o 
„ciudăţenie a călugărilor sălbăticiţi”. Dimpotrivă, ea a fost trăită şi de 
oameni de lume, profund integraţi în societate. Elementul comun pentru 
toţi aceştia este aspiraţia spre Dumnezeu şi dorinţa de îmbunătăţire 
personală dincolo de limitele egotice. 

Toţi iluminaţii şi-ar dori ca şi restul omenirii să poată cunoaşte 
această experienţă. Există nişte scopuri pragmatice în asta. Mintea nouă 
ne oferă şansa de a scăpa de 99% din problemele personale. Incredibil! 
Cum? Prin schimbarea de optică asupra „necazurilor” (socotite 
„oportunităţi”), prin claritatea mentală care ne ajută să facem alegerile 
optime şi evitarea capcanelor existenţiale etc. 

Iluminarea nu numai că ne face fericiţi ca indivizi, dar ea este un 
instrument admisibil de eugenie , o metodă eficace pentru regenerarea 
speciei umane. Dacă doar 1% dintre oameni ar trăi un episod 
iluminatoriu, măcar o dată în viaţă, planeta ar deveni foarte rapid un 
paradis pentru toţi. Aceşti norocoşi ştiu cel mai bine ce este altruismul şi 
îşi pot ţine sub control impulsurile egoiste, care sunt sursa majorităţii 
conflictelor umane. Iluminaţii sunt adevăraţii învăţători spirituali ai 
lumii. (A nu se confunda cu aşa-zişii iluminatti, nişte impostori în 
materie de spiritualitate!) 

Iată de ce credem că este bine să facem cât mai cunoscut fenomenul 
divin al iluminării spirituale. Nu este un capriciu, nici o modă, nici o fugă 
de plictiseală, nici un prilej de faimă, nici o nebuneală şi nici un pericol. 
Iluminarea (sau cum vrem să-i mai spunem: trezire spirituală, 
cunoaştere de Sine, unirea cu Dumnezeu, conştiinţa cosmică etc.) este 
momentul îmbogăţirii minţii cu o nouă funcţie psihică incredibilă, 
momentul schimbării profunde în bine a vieţii noastre, momentul când 
devenim colaboratorul conştient al lui Dumnezeu . 

Nu sunt cuvinte mari, ci dimpotrivă, sensul real abia dacă este 
sugerat de ele. De aceea, nu trebuie să ne oprim la vorbe, la cărţi, 
conferinţe şi întâlniri spirituale, ci să încercăm, fiecare după puterile sale, 
să ne pregătim structura sufletului pentru a primi Gratia iluminării ... 
Aceasta nu e un lucru facil. De fapt, cunoaşterea de Sine este cel mai 
dificil lucru de pe lume. Dar şi cel mai preţios. Trebuie urmărit cu 

perseverenţă, ca în orice antrenament sportiv sau afacere serioasă. El se 
sprijină pe o calitate foarte rară, cea de a fi sincer cu tine însuti , a-ţi 
recunoaşte trăirile ego-ului aşa cum sunt ele - meschine, interesate, 
răutăcioase etc. Nu tu eşti aşa, ci ego-ul tău... 

ILUMINAREA TREBUIE PREGĂTITĂ 

Iluminarea este un eveniment istoric, dar ea trebuie pregătită 
îndelung, nu vine la întâmplare. Omul se apropie de înţelegerea 
adevărurilor spirituale treptat, prin trăire personală, lecturi spirituale, 
îndrumări binevoitoare. La un moment dat, simte că este prins într-un 
iureş spiritual, dorind să facă mai mult pentru a se apropia de Voinţa 
Divină. Atunci îşi accelerează evoluţia duhovnicească, încercând să pună 
în practică ceea ce presupune că necesită sfinţirea fiinţei sale. Treptat, 
observă că primeşte ajutoare din invizibil, ca să înţeleagă mai bine ce se 
petrece cu viaţa sa şi să se apropie de perfecţiune. Ajutoarele sunt tot mai 
consistente pe măsură ce intenţiile sale spirituale sunt mai ferme. 
Conştiinţa sa devine tot mai receptivă la îndemnurile spirituale şi se 
poate detaşa de activitatea automată a minţii. Omul trăieşte un soi de 
dedublare, în care conştiinţa sa spirituală observă activitatea oarbă şi 
mărginită a ego-ului. Nu se ştie cât va dura această etapă de evoluţie, dar 
în final omul se poate aştepta la acea minunată experienţă divină, atât de 
slăvită de toţi marii înţelepţi. 

Poate că unii s-au iluminat fără eforturi, dar aceia probabil că au 
depus munca necesară în viaţa anterioară, acum doar culegând laurii 
victoriei. întotdeauna există cauze vizibile şi invizibile în tot ceea ce se 
petrece cu noi. Niciun efort spre îmbunătăţire morală şi spirituală nu 
rămâne nerăsplătit! Rezultatele extraordinare vor apare, cu siguranţă... 

EGO-UL , ÎMBLÂNZIT\ NU ANIHILAT 

Vorbind despre starea de iluminare, gândul ne poate duce la 
pasivitatea transcendentală, în care nimic nu tulbură pacea Absolutului. 
Pentru a ieşi din această aparentă indiferenţă faţă de lumea materială, se 
cuvine ca înţeleptul să încurajeze tendinţa naturală a ego-ului spre 
acţiune. Putem să influenţăm cursul evenimentelor cu ajutorul 
dinamismului ego-ului, dirijat de această dată de luciditatea Spiritului. 
Lăsăm „micului eu” drept de decizie doar în chestiunile minore, 
repetitive, automate, instinctuale, putând însă oricând să intervenim 
ferm în modificarea uzanţelor dacă avem alt scenariu preferabil. 

Pe o cale spirituală autentică, ego-ul nu trebuie distrus, 
personalitatea nu trebuie ştearsă, creierul nu trebuie spălat pentru a i se 
inocula diverse teorii bizare! Personalitatea umană trebuie să se dezvolte 
în tot ce are ea mai bun, pentru a proiecta în exterior toată frumuseţea, 
bogăţia şi dorinţele Spiritului. Fiecare fiinţă este unică. Iar ego-ul este 

unica interfaţă prin care Spiritul se manifestă în lume. El trebuie 
încurajat să acţioneze, dar sub oblăduirea înţelepciunii Spiritului. Ego-ul 
nu trebuie anihilat, ci îmblânzit . Un înţelept are o personalitate fermă, 
dar imprevizibilă, căci nu se încadrează în niciun tipar, acţionând mereu 
cu totală libertate interioară. 

Desigur, căinţa are rolul ei spiritual important, dar ea nu înseamnă 
să îţi acoperi capul cu o glugă a renunţării la viaţă, a retragerii din 
societate, a inhibării oricăror preocupări interesante. Căinţa are rolul de 
a te face mai bun, de a-ţi solicita renunţarea la ceea ce este urât în tine. 
Poţi face acestea rămânând acelaşi om la exterior, dar optimizat 
psihologic. Omul superior reuşeşte să menţină un echilibru între 
entuziasm si luciditate. între pofta de viată si autocontrol . 

TREZIREA SEAMĂNĂ CU SPIRITUL 

Iluminarea te transformă psihologic fundamental. Nu pierzi nimic 
util şi bun din ce aveai, dar capeţi o viziune nouă. Psihologic sau ştiinţific 
este imposibil de explicat cum apare această capacitate stranie, această 
viziune de neimaginat şi totuşi foarte naturală. De fapt, noua viziune este 
perspectiva dintotdeauna a mintii spiritului încarnat . Este un întreg 
sistem coerent, complet, detaşat de realitatea materială, pe care îl putem 
experimenta chiar cu mintea obişnuită, omenească - contopită acum cu 
mintea spiritului. 

Există grade de realizare a acestei fuziuni între conştiinţa umană şi 
cea a spiritului, există etape pregătitoare ale iluminării, în care mintea 
are străfulgerări spirituale, dar incomplete, temporare. De asemenea, 
fiindcă niciun spirit nu este identic cu altul, probabil că orice trezire 
spirituală este diferită faţă de a altui iluminat. Există însă multe 
asemănări minunate, aşa cum rezultă din diversele descrieri ale 
fenomenului, acestea presupunând un rang relativ înalt al spiritului 
respectiv. Dacă însă un spirit încarnat este inferior, atunci o viziune - 
apărută dintr-un prezumtiv accident - nu ar fi nici pe departe atât de 
luminoasă, iubitoare, clară şi benefică!... Pentru astfel de oameni necopţi 
spiritual este mai potrivită religia, ca să îi înveţe regulile morale înainte 
de toate... 


CARACTERISTICILE CONŞTIINŢEI SPIRITUALE 

în starea de iluminare, conştiinţa umană nu are încă acces la 
totalitatea minţii spiritului (memoria vieţilor anterioare etc.), ci doar la 
viziunea sa, adică la conştiinţa spirituală. Iată câteva dintre 
caracteristicile conştiinţei spirituale , din perspectiva omului iluminat: 

• observarea lipsei de consistenţă a realităţii materiale, unde totul este 
efemer şi în perpetuă transformare; 

• recunoaşterea irealităţii ego-ului, acesta nefiind altceva decât 
automatismele mentale formând o falsă personalitate; 

• compasiunea şi simpatia faţă de toate fiinţele universului; 

• liniştea, tăcerea mentală care nu distorsionează realitatea, ci o 
oglindeşte fidel; 

• o atenţie globală asupra întregii realităţi. 

Filosoful Ciuang-Tsî spunea încă de acum 2300 de ani: «Omul perfect 
îşi foloseşte mintea precum o oglindă; nu se ataşează de nimic; nu respinge nimic; 
percepe fără a păstra.» 

Cum să descriem atenţia globală prin noţiunile obişnuite? Este mai 
mult decât o simplă atenţie distributivă în câteva direcţii („pe 
orizontală”). Având o atenţie totală, nu pierzi din vedere sfera senzaţiilor 
şi sfera gândurilor, ci devii conştient şi de o a treia sferă care le cuprinde 
şi se extinde la infinit. Este o realitate extinsă , supradimensională, 
adăugată - „pe verticală” - la realitatea exterioară (senzorială) şi cea 
interioară (a gândurilor, sentimentelor etc.). 

Vă pare cumva că seamănă cu simptomele de schizofrenie? 
Nicidecum. Realitatea extinsă de care vorbim aici este inexprimabilă, 
intuitivă. Patologia amintită se rezumă la o „îmbogăţire” a realităţii 
mentale cu fantasme ce dau impresia că vin din realitatea senzorială . 
Realitatea extinsă oferă sentimentul detaşării de realitatea materială şi 
mentală, dar fără a pierde acuitatea percepţiei lor. în cazul bolii psihice, 
trăirea într-o realitate paralelă e însoţită de pierderea lucidităţii. Nu se 
poate vorbi de observarea detaşată a gândurilor - dimpotrivă, bolnavul 
este foarte prins de halucinaţiile sale! 


CALE SPRE IL UMINARE 

Iată câteva citate care întăresc cele scrise mai sus despre 
ILUMINARE, din cartea „Moartea morţii şi desăvârşirea”. Este un scurt 
pasaj autobiografic scris la persoana a treia de către iluminatul român 
Ilie Cioară, combinat cu alte citate la persoana întâi: 

«Concomitent cu numărul tot mai mare de informaţii în legătură cu desfăşurarea 
existenţei dincolo de mormânt, creşte şi setea de autoperfecţionare. în acest sens, 
urmărind vieţile sfinţilor, renunţă la viaţa omului obişnuit şi devine monah (n.n. - Ilie 
Cioară). Timpul şi-l petrece între munca legată de serviciu şi singurătatea locuinţei, 
unde studiază numai literatura ce tratează căile şi metodele care promit ameliorarea 
psihologică a fiinţei umane. îşi însuşeşte Rugăciunea inimii, pe care o rosteşte 
neîncetat zi şi noapte. 

După alţi opt ani de privaţiuni şi luptă înverşunată cu pornirile ancestrale ale 
propriului ego, rămâne totuşi nemulţumit. întreaga strădanie nu i-a adus decât mici 
schimbări de suprafaţă, cu totul neînsemnate. în faţa unui asemenea bilanţ, ia 
hotărârea de a părăsi ţara, pentru a îmbrăţişa viaţa de sihastru pe muntele Athos. 
Securitatea însă, în ultimul moment, se opune. 

Obligat să trăiască în continuare în acelaşi climat, începe să mediteze mai mult 
asupra credinţei, practicilor religioase, diferitelor metode de luptă cu sine. în final 

ajunge la concluzia că toate acestea nu conduc pe practicant la integrarea lui în 
„Marele Tot”, din care toate purced. 

„Am folosit, şi asta multă vreme, Rugăciunea Inimii. Şi iată ce constat. Rostirea 
neîncetată a formulei blochează eliminarea energiilor care hrănesc şi întreţin omul 
vechi. Or, în acest caz, cum ar putea să apară omul nou, cu totul diferit, în măsură să 
întâlnească Sacrul? Mai constat că, prin rostirea ei, întreaga minte s-a transformat 
într-un robot închis în propria lui găoace egocentrică, iluzorie însă. ” 

într-un moment de revelaţie, află că puritatea minţii şi Absolutul nu pot fi atinse 
prin credinţă, voinţă, efort, imaginaţie, analize etc., şi că orice activitate este si 
rămâne în orice împrejurare un obstacol permanent la întâlnirea omului cu 
Dumnezeu . 

„Deci, nu eu merg spre Dumnezeu prin vreo activitate a minţii, ci El vine înspre 
mine, când a încetat orice căutare a gândirii mele. ” 

în urma acestei fericite descoperiri, adoptă o nouă modalitate de întâmpinare a 
frământărilor ego-ului gânditor. Ascultă şi priveşte cu întreaga atenţie orice reacţie a 
psihicului propriu care survine automat la mişcarea permanentă a vieţii. Altfel zis - o 
stare de conştientizare spontană, realizată pe parcursul unei clipe, în care gândirea 
tace cu desăvârşire. 

„Orice imagine, gând, dorinţă, dacă sunt bine întâlnite prin lumina atenţiei, ele 
dispar. Cu timpul, vin din ce în ce mai rar, iar unele din ele dispar complet. Acest 
mod de-a mă întâlni cu mine, simplu, dar greu de pus în practică, l-aş caracteriza 
drept o golire a minţii de propriile ei acumulări care o definesc şi o ţin încătuşată. ” 
Această simplă cunoaştere de sine o practică timp de circa doi ani şi jumătate, 
când întâlneşte o nouă şi mare surpriză. Gândirea, fără nici un efort, îşi încetase 
zburdălnicia, ego-ul îşi pierduse însemnătatea în actul de decizie. 

în structura lui se operase, pe căi nevăzute şi neurmărite, o incizie, ca o 
fereastră spre Infinit. Această deschidere îi permitea practicantului să părăsească 
fără nici un efort mărginirea egocentristă, spre a întâlni Absolutul. Cărarea îngustă se 
descoperise singură!» 


ILUMINARE ŞI MAGIE 

Puterile şi stările paranormale sunt altceva decât „iluminarea 
spirituală”. 

Iluminarea este o stare de extaz divin în care ne simţim uniţi cu 
restul creaţiei. După această experienţă de neimaginat, mintea omului 
suferă o modificare calitativă, în sensul percepţiei realităţii cu mai multă 
acuitate şi înţelegere intuitivă. Acum omul aplică şi înţelege preceptele 
eristice ale Iubirii universale în mod spontan, amplificându-şi calităţile 
divine. 

în schimb, tehnicile magice caută să extindă capacitatea mentală 
dincolo de limitele lumii fizice, pe teritoriul lumilor paralele. Oricât de 
vaste şi deosebite ar fi acele lumi, oricât de atrăgătoare ar fi noile 
posibilităţi ale minţii, totuşi ele rămân limitate, iar omul se simte în 
continuare separat de restul creaţiei. în plus, există marele risc ca omul 
să îşi manifeste defectele ego-ului cu şi mai mare forţă... 

Dorinţa de a te extinde prin tehnici magice vine de la ego. Puterile 
paranormale îl fac pe acesta mai puternic (ego spiritual), ba chiar pot 
împiedica serios apariţia iluminării spirituale. Aceasta din urmă 

înseamnă tocmai reducerea la tăcere temporară a vocii zgomotoase a 
ego-ului. 

Aspiraţia spirituală vine de la Spiritul propriu, îndemnându-ne să ne 
purificăm de imboldurile egoiste. Iluminarea nu este rodul unor anumite 
tehnologii mentale, ci acestea doar caută să liniştească mintea agitată. 
Practicăm liniştirea minţii, dar nu în scopul unei experienţe extatice! 
Dacă ne declarăm acest scop, mintea şi-l va imagina şi ni -1 va înfăţişa ca 
şi cum l-am fi obţinut, ceea ce ne va amăgi. Iluminarea nu poate fi 
imaginată, deci ceea ce ne închipuim în prealabil este doar o himeră 
mintală. 

Iluminarea este dată prin Graţie divină. Ambiţioşii care exagerează 
cu tehnicile spirituale, crezând că ele sunt sieşi suficiente pentru a atinge 
„starea fără de dorinţe”, se înşală. Dezvoltarea şi rafinarea ego-ului nu 
duce la iluminare... Aceasta este capcana iluminării 3 

Prin neidentificarea cu activitatea minţii, automat ne situăm pe o 
poziţie superioară, în rând cu Spiritul, începem să percepem lumea ca El. 
Antrenându-ne această abilitate, la un moment dat, printr-un declic 
sacrosanct, ni se deschide un nou palier, de unde putem supraveghea 
mintea relaxaţi, calmi, cu puteri stăpânitoare depline asupra ei. Aceasta 
este iluminarea, străpungerea spirituală. Abia de acum înainte se pot 
realiza tehnici magice de extindere a puterilor minţii fără pericolul ca 
acestea să ne domine... 

Pentru pregătirea psihică pentru iluminare vă propun următoarea 
tehnică , aparent simplă şi binecunoscută, dar eficientă: observarea atentă 
şi detaşată a fluctuaţiilor mentale (gânduri, dorinţe, sentimente, imagini 
etc.). Se poate executa oricând, neavând contraindicaţii. Această 
autoobservare va diminua influenţa vagabondajului mental asupra 
comportamentului nostru cotidian. 

Vă recomand şi un manual eficient de meditaţie, scurt şi la obiect: 
“Atenţia conştientă, calea spre nemurire ” de Ajahn Sumedho 4. 


PLATA PENTRU ILUMINARE 

Iluminarea cere totuşi o „plată în natură”. Unii învăţători spirituali 
au relatat că, după momentul de graţie supremă, nu şi-au putut reveni la 
o percepţie normală decât cu mare greutate. Deşi nu sufereau de o boală 
psihică, unele manifestări comportamentale ar fi putut indica aceasta. 
Trăiau într-o stare de contemplare continuă a realităţii înconjurătoare, 
de care nu se mai săturau. Nefiind în stare să se întreţină singuri, au 
supravieţuit din mila altora. 


3 http://wWW.Calat 0 riainimii.net/ 2012 / 03 /capCana-iluminarii/ 

4 https://drive.google.com/file/d/oB6JUPxwhWMxBXotCdlkxa2R6aoo/edit?usp=sharing 

Eckhart Toile ne povesteşte următoarele, în cartea sa „Puterea 
Prezentului” („The Power of Now” - titlu traductibil mai exact ca „Puterea 
Momentului Prezent”): 

«Am fost trezit de ciripitul unei păsări din faţa geamului meu. Nu mai auzisem 
până atunci un aşa sunet. Aveam încă ochii închişi şi am avut imaginea unui diamant 
preţios. Da, dacă un diamant ar putea scoate un sunet, aşa ar suna. Am deschis 
ochii. Primele raze ale soarelui treceau prin draperii. Fără să mă gândesc, am simţit, 
am ştiut că este infinit mai multă lumină decât ne dăm noi seama. Acea lumină 
blândă filtrată de draperii era iubirea însăşi. Ochii mi s-au umplut de lacrimi. M-am 
ridicat şi m-am plimbat prin cameră. Am recunoscut camera şi mi-am dat seama că 
niciodată nu o văzusem cu adevărat până atunci. Totul era proaspăt şi pur, ca şi cum 
tocmai ar fi fost creat. Am luat în mâini diferite lucruri, un creion, o sticlă goală, 
minunându-mă de frumuseţea şi viaţa care izvorau din ele. 

în ziua aceea m-am plimbat prin oraş cuprins de o uimire profundă faţă de 
miracolul vieţii pe Pământ, ca şi cum tocmai aş fi venit pe lume. 

în următoarele cinci luni, am trăit într-o stare de pace şi fericire profunde şi 
neîntrerupte. După aceea, ea s-a diminuat întrucâtva în intensitate sau poate că aşa 
mi s-a părut mie, pentru că a devenit starea mea naturală. Puteam să funcţionez 
normal în lume, deşi mi-am dat seama că, orice aş fi făcut, nu aş mai fi putut adăuga 
nimic la ceea ce aveam deja. 

Ştiam, desigur, că mi se întâmplase un lucru extrem de important, dar nu îl 
înţelegeam complet. [...] Mai târziu am învăţat să mă cufund în acea lume interioară 
atemporală şi fără de moarte, pe care o percepusem iniţial ca pe un gol, şi să rămân 
complet conştient. Am trecut prin stări de o indescriptibilă fericire şi sfinţenie, faţă de 
care chiar şi experienţa iniţială pe care tocmai am descris-o păleşte. A venit un 
moment când, pentru o vreme, am rămas fără nimic în plan fizic. Nu aveam relaţii 
sociale, casă, loc de muncă, identitate socială definită. Am petrecut aproape doi ani 
stând în parc pe bănci, în beţia celei mai intense fericiri.» 

Un alt iluminat contemporan, Mooji, a fost întreţinut ani de zile de 
sora sa, fiindcă el se dedicase trup şi suflet noilor trăiri mistice. Iată un 
fragment din biografia sa 5. 

«Timp de 6 ani, Mooji a fost purtat deseori într-o stare de meditaţie spontană, 
complet indiferent faţă de lumea exterioară. în aceşti ani, a trăit aproape fără bani, 
dar mereu absorbit în bucurie lăuntrică, mulţumire şi contemplaţie. Graţia divină a 
venit sub forma surorii sale Julianne, care l-a primit cu iubire în casa ei, acordându-i 
astfel timpul şi spaţiul de care el avea mare nevoie ca să îşi dezvolte spiritualitatea, 
fără presiunile şi solicitările obişnuite ale vieţii în societate. Mooji consideră această 
perioadă ca fiind „anii lui de pustnicie” şi vorbeşte într-un mod impresionant despre 
sentimentul profund de a fi fost „aşezat la Sânul lui Dumnezeu”. în multe aspecte, 
aceşti ani nu au fost deloc uşori pentru Mooji, dar el nu păstrează nicio urmă de 
regret sau remuşcare la amintirea lor. Din contră, spune despre această fază a vieţii 
sale că a fost mult binecuvântată şi plină de graţie divină, încredere şi devoţiune.» 

Vestitul înţelept Ramana Maharishi a cunoscut la începutul 
experienţelor sale mistice aceeaşi dificultate de a rămâne printre 
muritori. Iată o relatare 6 despre noua sa fiinţare: 

«în acele luni era absorbit într-o continuă contemplare a Sinelui Suprem, fiind 
practic rupt faţă de lumea exterioară, astfel încât trebuia să fie scuturat de umeri cu 
putere pentru a observa şi accepta hrana şi apa pe care unii credincioşi i le aduceau 


s http://www.mooji.org/biography.html 

6 http://liviugheorghe.wordpress.com/2012/02/22/nestemate-ale-misticii-orientale-ep-9/ 

o dată pe zi. [...] în timpul şederii la Virupaksha, s-a realizat o întoarcere gradată a 
tânărului ascet - ce păstrase o tăcere deplină, fiind absorbit în contemplarea Sinelui - 
către realitatea exterioara. în timpul celor 30 de luni dintre venirea sa la 
Tiruvannamalai şi perioada în care a început să răspundă în scris întrebărilor 
aspiranţilor spirituali, tânărul ascet a petrecut o perioadă spirituală intensă. în timpul 
acelor luni, fusese permanent cufundat într-un ocean de inefabilă fericire, uitând cu 
totul de trupul său şi de lumea înconjurătoare, reîncepând apoi gradat să-şi 
refolosească simţurile şi mintea şi să înveţe din nou să privească în exterior şi să 
comunice cu cei ce se apropiau de el. întoarcerea lentă la activităţile obişnuite şi la 
conversaţiile cu ceilalţi oameni pot fi descrise ca o renaştere într-o fiinţă nouă, în 
întregime pură, eliberată de dorinţe sau amintiri. 

[...] Era necesar acum să fie stabilite pe noi fundamente unele legături cu viaţa 
obişnuită şi vorbirea, proces ce s-a desfăşurat gradat şi în timp îndelungat. Curând 
după Marea Trezire, el a început să viziteze templul din Madurai, iarăşi şi iarăşi, 
contemplând nemişcat imaginea lui Nataraja şi a altor zei. Aşa cum el însuşi explica 
mai târziu: „Sufletul renunţase să mai fie una cu trupul şi căuta un nou suport care 
să-l susţină”. După o a doua experienţă pe care a avut-o în anul 1912, Maharishi s-a 
simţit pentru totdeauna şi în mod ferm stabilit în lumea Esenţei Pure, percepând 
lumea fenomenală ca pe un film proiectat pe ecranul Sinelui Suprem sau ca pe un 
vis coerent, ce-i permitea totuşi să se amestece printre oameni şi să le vorbească, 
răspândind asupra lor compasiunea şi graţia sa nesfârşită. 

Desigur, nu este obligatoriu ca fiecare iluminat să treacă prin 
aceleaşi etape de readaptare dificilă la viaţa obişnuită, dar există 
întotdeauna acest risc (sau binecuvântare?!). Poate că tocmai acesta este 
unul din motive pentru care NU toţi căutătorii devotaţi ai spiritualităţii 
reuşesc, chiar după eforturi de mulţi ani, să obţină iluminarea. Aş spune 
că este o măsură de protecţie din partea Divinităţii, de a-i feri de situaţii 
penibile sau umilitoare pe care nu sunt pregătiţi să le înfrunte. Poate că 
misiunea lor prioritară este tocmai cea de a îngriji sau ajuta cu 
devotament alte persoane, înainte de a fi ei înşişi serviţi... Sau poate că 
trebuie să rabde întâi unele suferinţe karmice obligatorii. Căci iluminarea 
NU şterge automat şi complet karma negativă prevăzută să fie arsă în 
această viaţă!... 


CRITICA OBSCURANTISTĂ A CĂILOR ORIENTALE 

Orice metodă psihomentală care încearcă să forţeze apariţia unor 
stări extatice, de transă (cum sunt cele utilizate de către căile spirituale şi 
şcolile de metafizică), poate fi la fel de periculoasă pe cât de utilă se 
doreşte a fi. De aceea, totul trebuie făcut cu măsură, bun simţ, atenţie, 
respect pentru propria persoană şi ceilalţi semeni, fără grabă şi, mai ales, 
fără dorinţa de a dobândi puteri parapsihice ! 

Nu putem vorbi despre o şcoală spirituală autentică decât dacă a 
dovedit, de-a lungul timpului, că poate ajuta fiinţele umane să se 
ilumineze. O „cale spirituală” este mai complexă decât o religie; ea are ca 
obiective învăţături morale, mângâiere psihologică, filosofie spirituală, 
metode pentru păstrarea sănătăţii şi longevităţii, cercetare 
parapsihologică şi... tehnici mentale. Religiile se reduc doar la primele 

trei obiective dintre cele tocmai menţionate. Unele căi spirituale sunt 
tolerate în religiile majore ale lumii (de exemplu, isihasmul în creştinism, 
sufismul în islamism, cabala în mozaism etc.) iar altele reprezintă baza 
lor (de exemplu, în budism, în unele secte hinduse etc.). Toate căile 
spirituale autentice se adapă la acelaşi izvor de înţelepciune ce cuprinde 
cunoştinţe tainice despre om şi univers. Aceste cunoştinţe, în general, au 
fost ţinute departe de ochii ignoranţilor (ocultate), din motive întemeiate. 
Totuşi, în epoca modernă, ele au fost răspândite pretutindeni în lume, 
formând aşa-zisul „eso-terism” (adică spiritualitatea profundă). Vrând- 
nevrând, el pune în inferioritate religiile populare, care i se opun sub 
numele convenţional de „exo-terism” (semnificând manifestările 
exterioare, superficiale ale spiritualităţii). 

Din rândul publiciştilor care se declară „creştini practicanţi” se aud 
critici acerbe la adresa curentelor moderne de tip new-age sau provenind 
direct din Orient. Ei pun toate relele pe seama hinduismului si vogăi , de 
unde consideră că se trag aceste învăţături „demonice”. Unele critici sunt 
întemeiate, dar altele arată mai mult reaua-credinţă şi ignoranţa celor 
care le proferează. De fapt, privind situaţia cu luciditate, este mai 
degrabă o dispută între inadaptarea şi superficialitatea exoterismului , pe 
de o parte, şi atractivitatea şi profunzimea esoterismului , pe cealaltă 
parte. A critica un sistem necesită o pregătire riguroasă şi demonstraţii 
imbatabile, însă pe tărâmul spiritualităţii se preferă disputele 
emoţionale, argumentaţia retorică, apelul la propria tradiţie (ca şi cum ea 
ar fi absolut veridică), generalizarea unor erori particulare etc. 

Trecând peste aceste inconsistenţe logice, vom aminti în continuare 
câteva dintre argumentele prezente în Occident împotriva căilor 
spirituale. Căci ceea ce se întâmplă în Orient, deja nu mai miră „lumea 
civilizată”; acolo aproape că este „iadul” teologilor!... 


ARGUMENTE ANTI-MISTICISM ORIENTAL 

COMENTATE 

Argumentele provin din cartea „Yoga şi meditaţia transcendentală” 
de John Weldon şi Clifford Wilson, iar comentariile aparţin autorului 
acestui eseu. 

Despre CARISMĂ Şl RACOLARE 

«1 - Sectele new-age pun în centru un Guru considerat a fi trimisul lui 
Dumnezeu pe Pământ. Dar unele dintre afirmaţiile lor se dovedesc eronate sau 
comportamentul lor lasă de dorit, ceea ce le pune la îndoială toată învăţătura.» 

COMENTARIU: Niciun om nu e perfect, oricine poate greşi în viaţă. 
Important este ca greşeala să nu fie majoră şi să o recunoască ulterior. 
Este justificabil să ne păstrăm întotdeauna rezerve de luciditate. 

Dar şi în creştinism se pune la mare preţ ascultarea fără crâcnire a 
superiorului, iar despre „mitul infailibilităţii” Papei de la Roma, să nu 
mai vorbim... 

Există şi mistici „autodidacţi”, nu neapărat proveniţi din vreo sectă 
hindusă, care au ajuns la aceeaşi învăţătură, lucru care o validează, o dată 
în plus. 

«2 - Aceşti guru aduc în Occident învăţături distrugătoare ale moralităţii, ale 
spiritualităţii inteligente şi ale valorilor creştine. Pledoaria lor făţişă în favoarea 
diferitelor forme de ocultism (de exemplu yoga), a spiritismului, a imoralităţii sexuale 
(de exemplu tantra) a ruinat mii de vieţi.» 

COMENTARIU: Aceasta este propaganda unei religii care se teme de 
concurenţă. 

învăţătorii autentici nu sunt nici împotriva moralităţii şi nici a 
creştinismului profund, ci eventual împotriva erorilor spirituale. 
Alăturarea în text a imoralităţii sexuale cu spiritismul este revoltătoare şi 
aberantă, cele două neavând nimic în comun, dimpotrivă. 

«3 - Unele şcoli de meditaţie orientală se autoprezintă ca nefiind religii, ci 
oferind metode ştiinţifice universal valabile. Aceasta e o înşelare satanică, pentru a 
putea racola credincioşii creştini.» 

COMENTARIU: S-ar putea întâmpla şi asta, în unele cazuri. Dar nu 
trebuie generalizat, mai ales că beneficiile meditaţiei, fie ea indiană, 
tibetană, hawaiiană sau din alte părţi ale lumii, sunt dovedite ştiinţific, 
dacă meditaţia urmează regulile stabilite de tradiţia respectivă. 

Despre ERORI DOCTRINARE 

«4 - E adevărat că omul poate deveni „una” cu Dumnezeu, căci aceasta este şi 
învăţătura Domnului Isus Cristos, dar nu în sensul vedic hindus. în acesta din urmă 
se spune că omul devine Dumnezeu, ceea ce chiar se demonstrează prin siddhis 
(puteri oculte). » 

COMENTARIU: în starea de iluminare avem senzaţia că suntem 
Dumnezeu (una cu Dumnezeu, ca şi Dumnezeu etc.), aşa se întâmplă cu 
toţi, nu avem cum împiedica asta. Totuşi, ulterior ne reîntoarcem în 
starea de conştiinţă umană, cu limitele sale umile. 

A avea puteri paranormale nu te face egalul Creatorului Suprem, ci 
doar o micuţă imagine a Sa, încă imperfectă. 

«5 - Nu poţi ajunge la Dumnezeu cu ajutorul faptelor bune şi activităţilor 
disciplinei spirituale. Doctrina creştină susţine că salvarea nu poate fi primită decât 
ca un dar. » 

COMENTARIU: Nimeni nu poate dori în locul nostru, nimeni nu 
poate acţiona în locul nostru. Munca spirituală personală este obligatorie. 

Pe de altă parte, întotdeauna primim ajutor din lumea invizibilă, de 
la sfinţi şi spirite veghetoare, supuse Voinţei Divine. Iar iluminarea 
supremă este, fără îndoială, un dar ceresc. 

«6 - în creştinism, comunicarea cu Dumnezeu se face prin rugăciune şi prin 
citirea Cuvântului Său. în schimb, în hinduism şi yoga, comunicarea are loc prin 
meditaţie psihico-mistică (distrugerea eului) şi prin sadhana (exerciţii spirituale). » 

COMENTARIU: Avem dreptul să fim diferiţi şi să practicăm metode 
diferite, în funcţie de moştenirea culturală sau de preferinţe. 

Chiar şi în hinduism există rugăciune şi citirea scripturilor, după 
cum în creştinism există sadhana şi meditaţie isihastă. Interiorizarea nu 
poate lipsi nici măcar din autocunoaşterea psihologică, darămite dintr-o 
cale spirituală. 

„Distrugerea eului” înseamnă de fapt subordonarea ego-ului în faţa 
Spiritului, nu o anihilare. 

«7 - Conform hinduismului, Brahman (Dumnezeu), fiind impersonal, nu are 
iubire. El a făcut lumea ca iluzie (maya) şi lucrul acesta face parte dintr-un joc (lila). 
Adevărul creştin ştie că Dumnezeu este o persoană iubitoare, care nu îşi bate joc de 
creaturile Sale. » 

COMENTARIU: Dumnezeu poate fi privit din multiple unghiuri. De 
exemplu, în Biblie, Dumnezeul lui Israel este unul dur şi răzbunător. Dar 
omenirea evoluează şi se apropie treptat de adevărul rotund. 

Nu trebuie să confundăm viziunile omeneşti asupra Divinităţii cu 
Viziunea Sa asupra realităţii cosmice! Concepte precum „maya”, 
„impersonal” şi „lila” sunt doar nişte repere vagi, nişte comparaţii 
ajutătoare, dar nu însăşi complexa Realitate, pe care nicio teorie nu o 
poate descrie corect. 

«8 - în mod eronat, în hinduism se consideră că răul vine din ideea că ar exista 
o separare între Dumnezeu şi om. Salvarea ar fi obţinută luând la cunoştinţă despre 
iluzia separării (maya) şi acceptând unitatea tuturor vieţilor, a tot ceea ce există 
(viziune monistă). » 

COMENTARIU: Vorbind despre „rău”, putem înţelege diverse 
lucruri nedorite. Ignoranţa este un rău, dar nu acelaşi tip de rău ca cel 
reprezentat de demoni. într-adevăr, în doctrina monistă (advaita) nu se 
vorbeşte despre diavoli, deşi ei există în Creaţie. Aceasta, pentru că non- 
dualismul vedantic se concentrează exclusiv pe aspectul transcendent şi 
nu pe cel creat (din care fac parte demonii). 

Teoria despre iluzia cosmică (maya - corect înţeleasă ca 
impermanenţă, nu ca inexistenţă!) nu este totuna cu realizarea ei prin 
experienţă directă contemplativă. Iar când revenim din experienţa 
spirituală, ne întoarcem la dualitate şi separare. Lucrurile sunt 
complicate. Luarea la cunoştinţă a adevărurilor transcendente este o 
primă etapă, dar nu ne salvează total şi definitiv. 

De fapt, „salvarea” este un proces continuu, care nu înseamnă 
altceva decât înlăturarea treptată a ignoranţei spirituale, evitarea 
greşelilor, purificarea morală şi evoluţia spiritului. Toate religiile aduc 
aceeaşi mântuire (când o aduc), căci Dumnezeu nu favorizează pe nimeni 
doar fiindcă a aderat la o anumită religie efemeră. Salvarea „o dată 
pentru totdeauna” este un deziderat omenesc, dar care nu există nicăieri 
şi niciunde. Spiritul trăieşte în eternitate şi are mereu de înfruntat 

obstacole, ce îl fac tot mai înţelept şi mai puternic. Nimeni nu ne poate 
scuti de activitate... 

Despre PROBLEME PSIHICE Şl SPIRITUALE 

«9 - Nodul problemei este de a integra experienţa conştienţei cosmice cu un stil 
de viaţă deja existent. » 

COMENTARIU: Aceasta este o problemă a spiritualităţii umane în 
general, nu numai a celei orientale. Şi misticii creştini au avut parte de 
aceeaşi trezire spirituală, cu aceleaşi dificultăţi. Mai mult, unele persoane 
nici măcar nu au urmat vreo cale spirituală şi tot au trăit un episod de 
conştiinţă extinsă, cosmică iluminatorie... 

«10 - Se admite în general că trebuie să fii „în formă” pentru a face exerciţii 
mintale anevoioase, altfel te aşteaptă neplăceri serioase (posibile psihoze, posedări 
demonice, depresii etc.). Din nenorocire, deseori tocmai oamenii obosiţi, instabili, 
frustraţi şi epuizaţi sunt cei care caută remedii universale în meditaţia 
transcendentală.» 

COMENTARIU: Când sunt obosiţi psihic, oamenii nu trebuie să 
mediteze. Le sunt de folos exerciţiile fizice şi psiho-somatice yoghine. 

«11 - Spune un guru: „Noi facem rugăciuni concrete, ca să atragem atenţia 
acestor fiinţe superioare sau zei care trăiesc acolo (în lumea spiritelor)". Un anumit 
procent din cei care meditează riscă să ajungă spiritişti. Dar conform creştinismului, 
spiritismul duce la posesiune demonică, fiindcă explorarea metapsihică poate face ca 
individul să ajungă în atenţia unor fiinţe care sunt, în parte, răuvoitoare, crude şi 
viclene. » 

COMENTARIU: Autorii confundă în mod răuvoitor spiritismul 
intelectual, structurat teoretic de Allan Kardec, cu invocarea demonilor 
din practicile vrăjitorilor sau cu practicile diletante provocate de simpla 
curiozitate, imature şi nesupervizate de entităţi superioare. Este o eroare 
fundamentală. Spiritismul ştiinţific este o practică verificată în timp şi 
adoptată actualmente de elitele intelectuale din multe ţări civilizate. 

Mai mult, şi religia foloseşte rugăciunea către spirite. Isus şi Maica 
Domnului ce sunt? Sfinţii creştini ce sunt? îngerii ce sunt? Nimic altceva 
decât spirite. Iar slujba ţinută de preoţi este, de fapt, o şedinţă spiritistă 
unde sunt invocate spiritele superioare. 

«12 - „în spatele oricărei cercetări metapsihice, a misticismului, ocultismului 
etc., conştient sau inconştient, este prezent sistemul yoga", spune eruditul Mishra. în 
concluzie, yoga este periculoasă! » 

COMENTARIU: în concluzie, yoga este genială! Ne oferă un set de 
instrumente eficiente pentru evoluţie spirituală dacă sunt folosite 
înţelept. E nevoie însă de îndrumarea unui instructor calificat şi de 
angrenarea intuiţiei personale, pentru a nu depăşi dreapta măsură şi a nu 
ne supune la riscuri inutile. 

Sunt total de acord cu citatul din brahminul Shri Purohit Swami: 
«Oamenii uită că Yama şi Niyama (rezistenţa morală, mintală şi chiar fizică 
viguroasă) constituie temelia, şi că, dacă aceasta nu este bine pusă, ei n-ar trebui să 
practice nici măcar poziţii sau exerciţii respiratorii.» Dar, după cum unele secte 

absurde se folosesc de numele lui Isus pentru a atrage creduli, tot aşa 
unele secte imorale se folosesc de instrumentele yoga pentru a-şi zăpăci 
aderenţii. Avem şi pe meleagurile noastre un exemplu notoriu de sectă de 
yoga dâmboviţeană - nomina odiosa unde bunul simţ, măsura şi 
ruşinea nu îşi au locul. Dar nu ştiinţa yoga e de vină pentru bădărănia şi 
răutatea unor practicanţi! Să ne gândim că laserul este folosit azi cu mare 
succes în operaţiile medicale, dar tot cu el se poate distruge viaţa... 

YOGA TRADIŢIONALĂ , UN SISTEM PROFUND 

SPIRITUAL 

Paragrafele scrise ceva mai sus despre iluminarea spirituală 
rezonează în special cu disciplina spirituală numită Jnana-voga . Ea este 
îndeobşte considerată a fi dificil de urmat, solicitând o atenţie mereu 
vigilentă, lucru greu de obţinut de omul zilelor noastre, prins în stresul 
cotidian. înţelepciunea antică indiană a găsit însă soluţii: căi precum 
bhakti-yoga sau karma-yoga, folosite alternativ sau simultan. 

Bhakti-yoga se foloseşte de emoţii pentru a înălţa sufletul 
credinciosului. Aceasta este, de exemplu, calea creştinismului - prin 
ritualuri sacre şi rugăciuni de comuniune, creştinul este mereu readus în 
contact emoţional cu Isus Cristos, Maica Domnului şi Sfinţii. Ce uşor ne 
putem concentra asupra unui subiect care ne produce plăcere, nu-i aşa? 
De exemplu, amintirea unei persoane iubite. 

Bhakti-yoga preia această capacitate a emoţiei de a focaliza mintea şi 
înlocuieşte subiectul plăcerii cu cel religios. Nu de puţine ori am auzit 
termenul „mireasa lui Cristos”, care exprimă sublimarea instinctului 
sexual în iubirea ideală faţă de bărbatul sfânt Isus. în India, emoţia 
amoroasă este sublimată de călugări în dragoste faţă de Mama Divină, 
adică Dumnezeu. în acest fel, concentrarea asupra celor sfinte este 
facilitată de emoţia iubirii pure. Este o metodă utilă mai ales când omul 
are o structură sufletească predominant emoţională şi mai puţin 
introspectivă, raţională. în acest fel, îşi purifică sufletul de zgura 
egoismului, dar încă păstrează distanţă faţă de divinitatea sa lăuntrică. 

Karma-voga este atitudinea interioară recomandată de înţelepţi să o 
avem pe timpul oricărei activităţi: să renunţăm mental la roadele (se 
subînţelege, pozitive) ale faptelor noastre, pe care I le oferim lui 
Dumnezeu. Se spune că, în acest fel, vom scăpa de urmările karmice 
obligatorii în urma oricărei acţiuni. Desigur, lucrurile nu sunt aşa de 
simple. Unii au transformat-o intr-un sistem de sine stătător pentru 
oamenii de acţiune, care nu au timp sau talent pentru alte căi spirituale. 
Dar, credem noi, mai degrabă se pretează a fi o metodă auxiliară pentru 
Jnana-yoga sau Bhakti-yoga. Pe cât de simplă pare Karma-yoga în teorie, 
pe atât de dificil este de pus în practică corect. 

Reperul după care trebuie să ne ghidăm este chiar modul de acţiune 
al iluminatului autentic - el acţionează fără motivaţii egotice. Tot ceea ce 
face, este un tribut adus lui Dumnezeu, acelei stări copleşitoare pe care a 
trăit-o ca iluminare spirituală. Chiar atunci când face lucruri mărunte, le 
face cu o atitudine religioasă, ca şi cum de ele ar depinde însăşi existenţa 
sa. Nu îi pasă dacă nu se va bucura de roadele muncii sale, căci este 
convins că ea a ajutat sau va ajuta pe cineva. întrucât se identifică cu 
toate fiinţele universului, fapta bună se va întoarce înapoi, într-o formă 
sau alta, ca o răsplată venită la momentul oportun. 

Chiar atunci când scopul acţiunii pare a fi pur egoist, cum ar fi de 
exemplu sportul, acţionează cu aceeaşi atitudine de iubire, ca un obol 
adus Scânteii divine din el. Poate că, oferindu-i-se acum prilejul de a-şi 
consuma unele mici plăceri nevinovate, Spiritul încarnat îşi arde karma 
acumulată mai demult (sub forma unor gânduri ambiţioase, pofticioase 
refulate) şi astfel se purifică de reziduurile care îl trag în jos pe scara 
evoluţiei spirituale. 

în concluzie, orice îndemnuri sau sfaturi privind Karma-yoga nu pot 
fi practicate corect decât dacă reuşim să ne transfigurăm parţial intr-un 
om iluminat (ca în Jnana-yoga) sau sfânt (ca în Bhakti-yoga). Altfel, totul 
poate rămâne un joc al minţii, în care doar ne închipuim că ne consacrăm 
dorinţele profane, omeneşti... 


HIPNOZA ŞI ILUMINAREA CONŞTIINŢEI 

Hipnoza! Iată o metodă care nu ţine de căile spirituale tradiţionale, 
dar ar putea promite realizări similare facile şi rapide. Totuşi, atenţie! în 
primul rând, din principiu, trebuie să fim rezervaţi faţă de călătoriile prea 
rapide, la care nu ne putem adapta corespunzător. în al doilea rând, ceea 
ce pare prea facil poate conţine capcane nebănuite. Hipnoza este un 
instrument controversat - puternic, deci nicidecum fără riscuri! 

Există diverse metode şi terapeuţi (atenţie la şarlatanii fără atestare 
în hipnoză!), dar toţi se folosesc de capacităţile incredibile ale oricărei 
minţi omeneşti de a se lăsa sugestionată. De aici poate apare şi riscul 
creşterii sugestibilităţii subiectului în afara experimentului hipnotic, 
chiar dacă este condus ireproşabil (sugestii posthipnotice, dependenţa de 
terapeut, de terapie, reducerea capacităţii critice ori alte efecte 
secundare). 

Pe lângă aplicarea ei clinică supervizată, se cunosc şi nenumărate 
cazuri de folosire dezastruoasă a hipnozei de către simpli curioşi sau 
iresponsabili care au vrut să cerceteze nevăzutul pe seama unor subiecţi 
inconştienţi, ce s-au ales cu grave urmări psihice. Se poate vorbi chiar de 
lezarea liberului arbitru al persoanei hipnotizate, deşi tema controlului 
voinţei nu numai că este foarte controversată, dar e şi complicată de 
faptul că nu este posibil să spui exact cum arată adevărata voinţă a unei 
persoane. 

Iată câteva mărturii care prezintă posibilităţile incontestabile şi 
nelimitate ale hipnozei de a ne propulsa intr-un tărâm al viselor 
frumoase, preluate din broşura „HIPNOZA” de Martin şi Deidre Bobgan. 

«Analizând atent fenomenele descrise de profesionişti, putem spune, alături de 
Daniel Goleman, că: „Precum meditaţia şi biofeedback-ul, tot aşa şi hipnoza unei 
persoane poate deschide calea spre o întreagă paletă de stări diverse de conştienţă 
sau, mai rar, spre stări modificate de conştienţă 

Profesorul de psihologie Charles Tart a cercetat hipnoza în laborator pe un 
tânăr subiect numit William, cu ajutorul căruia a măsurat nivelurile de profunzime ale 
hipnozei. 

Mai întâi se constată o senzaţie de destindere, apoi o părăsire a trupului fizic, 
pe care William îl desemnează ca fiind „doar un lucru, ceva pe care l-am lăsat în 
urmă”. Puterea vizuală este diminuată, are senzaţia de întunecime care devine tot 
mai intensă. El se simte liniştit şi calm, până când odihna şi pacea „nu mai sunt nişte 
noţiuni pline de sens... dacă s-a depăşit acest punct, nu mai există eu sau sine care 
să se poată simţi liniştit sau neliniştit”. 

în stadiile incipiente, William este conştient de sine, dar apoi identitatea sa „se 
concentrează treptat asupra capului”. Mai târziu are sentimentul că nu mai este el 
însuşi, ci ceva mult mai mare: potenţialul de a fi putea orice”. Sentimentul lui William 
de trecere a timpului se risipeşte, face loc unui sentiment de atemporalitate. Şi la 
nivelul inferior se găseşte o „conştienţă a unui fel de muzică monotonă sau zumzăit, 
însoţită de un sentiment că sunt posibile experienţe tot mai multe şi mai importante”. 
Tart afirmă: „Muzica despre care vorbeşte William este probabil în legătură cu 
concepţia hindusă despre silaba sfântă OM, probabil o notă fundamentală a 
universului, pe care omul o poate „auzi” dacă mintea lui vibrează tot mai mult în 
armonie cu universul”. 

La încheierea relatării sale despre experiment, profesorul scrie că William a 
ajuns la stadii „care seamănă cu cele din descrierile orientale a unei conştienţe a 
vidului, a nimicului..., în care se lasă în urmă spaţiu, timp şi sine, şi unde nu mai 
există decât conştienţă pură a nimicului primordial, din care provine toată creaţia 
manifestată”. El spune mai departe că asemenea experimente „oferă posibilitatea de 
a folosi stări de transă hipnotică la cauzarea şi/sau modelarea experienţelor mistice”. 

Ernest Hilqard , psiholog cercetător al hipnozei, descrie hipnoza profundă, 
printre altele, cu următoarele cuvinte: „...Apar deformări ale conştienţei care indică 
anumite elemente comune cu descrierile experienţelor mistice. ...Timpul care trece 
îşi pierde importanţa, pari să-ţi laşi trupul în urma ta, apare un nou sentiment al unor 
posibilităţi interioare nelimitate care îşi găseşte în final punctul culminant şi concluzia 
în sentimentul de a fi una cu universul”. 

Psihologul clinician Peter Francuch descrie astfel experienţele care au loc pe 
diferitele trepte ale transei hipnotice: „Se parcurg până la cinci sute de stadii şi trepte 
diferite, care sunt imaginile diferitelor stadii şi trepte ale lumii spirituale, ca şi a 
condiţiilor care domnesc acolo. Starea de la treapta a 126-a corespunde celei 
descrisă de misticii orientali”. Francuch a condus unele persoane mult peste această 
treaptă de transă şi descrie astfel experienţele unuia dintre subiecţii săi: „Subiectul 
părăseşte stadiul al 126-lea, starea de gol, de vid, de nimic, Nirvana, ca un individ 
nou-născut cu o conştienţă înaltă a individualităţii şi diferenţierii sale, şi în acelaşi 
timp cu un sentiment de contopire interioară şi exterioară cu universul şi cu creaţia; el 
a fost deci concomitent una cu creaţia şi deosebit de ea. Această stare se sustrage 
unei descrieri cu cuvinte, întrucât limba omenească nu posedă nici un fel de 
posibilitate de exprimare”. El spune mai departe: „Mi s-a relatat că la depăşirea celei 
de a mia trepte sunt anulate toate regulile şi legile, aşa cum le cunoaştem de la toate 
nivelurile spiritualităţii şi lumii fizice, naturale, şi va lua fiinţă ceva complet nou”.» 

în concluzie, oare se poate folosi hipnoza pe scară largă pentru 
obţinerea unor stări de conştiinţă iluminatorie? Poate deveni hipnoza o 
cale spirituală în sine? 

în primul rând, privind problema în mod elementar, dacă ar fi putut 
înlocui căile spirituale tradiţionale, ar fi trebuit ca hipnoza să fie deja 
cunoscută pentru asta. 

în al doilea rând, o cale spirituală nu se opreşte la obţinerea unor 
stări de conştiinţă modificată, ci continuă întreaga viaţă, ajutând la 
integrarea acelor niveluri de conştiinţă înaltă în viaţa obişnuită a 
practicantului. Acesta este un scop poate mai nobil şi mai dificil decât 
atingerea ocazională a unei experienţe metafizice. 

în al treilea rând, pentru a decide dacă trăirile înalte raportate de 
profesioniştii hipnozei (cum sunt cele de mai sus) au efecte benefice 
ulterioare asupra vieţii subiecţilor, dacă şedinţele de hipnoză îi ajută 
realmente să evolueze spiritual, ar fi trebuit să deţinem o cazuistică 
bazată pe asemenea informaţii. Aceste informaţii ne lipsesc însă - nu 
numai nouă, ci şi din literatura ştiinţifică sau esoterică. Mai mult, nimeni 
nu şi-a deschis încă o şcoală declarat spirituală bazată pe hipnoză, care să 
prezinte studii serioase asupra utilităţii hipnozei pe întreg traseul 
spiritual al subiecţilor săi. 

în general, situaţiile selectate din broşura de mai sus pot fi 
considerate a fi iluminatorii, probabil din următoarele condiţii 
favorabile : 

1. Calitatea spirituală bună a subiecţilor supuşi hipnozei profunde. 

- Ce se întâmplă însă cu subiecţii având un fond spiritual şi moral 
defectuos şi o karmă negativă puternică? 

2. Calitatea spirituală bună a hipnotizatorilor (oameni de ştiinţă, 
cercetători riguroşi, medici dedicaţi etc.) a atras după sine şanse mai 
mari de succes în experimentele lor, ba chiar descoperiri spirituale 
remarcabile cu ajutorul subiecţilor hipnotizaţi. 

- Ce se întâmplă însă cu practicanţii hipnozei care nu au dreptul 
divin de a investiga realităţile spirituale superioare? Au ei aceleaşi 
şanse de a ajuta subiecţii să atingă stări de conştiinţă care le depăşeşte 
înţelegerea ori suportabilitatea? 

3. Intenţiile total pozitive şi deschiderea către sondarea lumii 
invizibile a ambilor parteneri de experiment. 

- Dar oare un hipnotizator care nutreşte în mod obişnuit gânduri 
josnice (deşi ar putea fi iniţiat în doctrinele esoterice!), care vrea să se 
folosească egoist de informaţiile obţinute cu ajutorul subiectului (în 
maniera specifică invocaţiilor magice), care chiar încearcă să îi inducă 
acestuia sugestii posthipnotice destinate manipulării sale (fie din simpla 
curiozitate, fie în scopuri meschine), un astfel de hipnotizator ar putea 
oare vreodată să obţină rezultatele extraordinare descrise în cazurile de 
mai sus? 

Desigur, aceste întrebări retorice conţin deja răspunsul evident: Nu 
oricine si nu oricum poate folosi hipnoza în scopuri spirituale . Hipnoza 
este un simplu instrument, ca şi yoga sau meditaţia, dar depinde pe 
mâinile cui şi în ce scop este folosit. Şi ar mai trebui să facă ceva omul 
care se pregăteşte de începerea şedinţei hipnotice: să invoce sincer, din 
suflet, Forţele spirituale benefice ale Universului, pentru a-i sprijini 
demersul spiritual, ferindu-1 de pericolele nebănuite ce pot deturna 
experimentul hipnotic!... 

NOTĂ: Sofrologia este o tehnică de relaxare înrudită cu hipnoza, în 
sensul că aduce pacientul într-o stare de conştienţă modificată, 
superioară. Astfel, pacientul este capabil să se concentreze intr-un mod 
excepţional asupra unei idei precise. Fiind bazate pe tehnicile de 
autohipnoză, yoga şi meditaţie, tehnicile sofrologiei cuprind exerciţii 
mentale şi respiratorii, vizualizări şi anumite exerciţii corporale. 

14 mai 2012 

UNDE E FERICIREA? 


«Ţi-a trecut vreodată prin mine că ceea ce numeşti „fericirea mea” este de fapt 
lanţul tău, închisoarea ta?... Ştii tu ce înseamnă să fii fericit cu adevărat? Să nu fii 
supărat niciodată, să nu ai teamă niciodată, să nu fii neliniştit, să nu ai conflicte 
interioare, nici dureri sufleteşti. Niciodată. Asta înseamnă să fii fericit cu adevărat!» 
(Anthony de Mello, conferinţa „Redescoperirea vieţi?’ 7 ) 

Omul nu îsi poate găsi fericirea pe Pământ . Mereu are prilejuri de 
regrete, visând la presupuse alternative mai satisfăcătoare. Niciodată 
sufletul nu îi este plin până la refuz. Cu excepţia unor scurte momente de 
împlinire, care trec însă imediat, lăsând locul nostalgiei sau aspiraţiei 
spre mai mult, mai frumos, mai pur. Sau grijii apăsătoare pentru 
inevitabila lor pierdere, lipsă, furt etc. Satisfacţiile carnale sunt şi ele de 
scurtă durată, solicitând imediat noi eforturi spre repetarea lor. Dar 
sufletul cere altceva. Este dornic de armonie nesfârşită şi netulburată, 
care nu poate fi găsită pe Pământ. 

Lipsa fericirii ABSOLUTE, neîncetate, este, prin urmare, starea 
normală a omului . Şi există un motiv serios să fie aşa: pe Pământ trăiesc 
entităţi care nu suportă fericirea. Ele fac tot ce pot pentru a împiedica 
oamenii să fie fericiţi. Se întâmplă acest lucru de atât de mult timp, încât 
oamenii nici nu-şi pot închipui că ar putea fi altfel. 

Fericirea absolută nu poate fi găsită decât aproape de Dumnezeu. 
Viaţa terestră este doar o haltă în călătoria către Suprema Fericire. Nu 
trebuie să ne lamentăm, ci să ne stingem invidia, căci nimeni nu este 
perfect fericit pe acest tărâm efemer. Să ne bucurăm totuşi că Fericirea 
este posibilă, ba chiar o putem întrezări în unele experienţe. Prin viaţa 
spirituală căutăm fericirea adevărată. Fără spiritualitate, nici nu putem 
spera că vom fi vreodată fericiţi cu adevărat. Când prinţul Gautama 
Siddhartha a înţeles aceste lucruri, a putut deveni Buddha... 

Ştiu că ai fi vrut ca fericirea să fie mai uşor disponibilă... Iar 
Divinitatea pare atât de departe, de neatins chiar, sau poate nici nu 
există?! în plus, mulţi ţi-au promis că-ţi vor livra fericirea aici si acum 
(chiar dacă te-au păcălit). Cum să renunţi la speranţa de a o cunoaşte faţă 
în faţă, ca într-o întâlnire romantică?! Speranţa moare ultima, ea ne ţine 
în viaţă, cum am putea trăi fără ea?! Cât eşti tânăr, n-ai altceva de făcut 
decât să speri, căci ai viitorul înainte... şi crezi că vei deveni absolut fericit 
şi împlinit cândva. Da, clipe scurte de fericire îţi pot jalona traseul vieţii, 
din când în când. Doar că sunt scurte, prea scurte... Şi nu se repetă după 
cum ai vrea, apar mereu complicaţii, condiţiile nu sunt mereu optime, 
imperfecţiunile omeneşti îţi strică bucuria. Speranţa te ajută să rabzi 
lipsa fericirii, dar nu ţi-o şi aduce... A visa la ea sau a o evoca nu este o 
soluţie realistă, ci un paliativ pentru tristeţea Pământului. 


7 https://www.youtube.com/watch?v=OUQoSlrawuA 

Cu timpul, capeţi rafinament, te bucuri mai ales de chestiunile 
elevate, care-ţi provoacă stări sufleteşti deosebite, deşi trecătoare şi ele. 
Cele mai frumoase şi plăcute sentimente sunt cele legate de spiritualitate, 
când simţi energiile divine. Oricine se poate apropia, după propriile 
puteri şi înzestrări, de fericirea angelică - prin fapte cucernice şi 
generoase, printr-o atitudine pozitivă şi altruistă, prin receptivitate la 
frumos şi bine, prin gândire înaltă şi preţuirea adevărului... Sfaturi bune 
găsim pretutindeni. 

Dumnezeu nu este undeva, departe, inaccesibil. E aici, în noi, ca şi 
lângă noi. Dar pe mulţi dintre noi nu ne interesează decât ajutorul Său 
concret (pomana), prezenţa Sa vizibilă , aspectele Sale materiale . Aici 
exagerăm. Dumnezeu e ascuns în noi sub forma Spiritului, a Conştiinţei 
imateriale, delicate, discrete. Aşa ne putem apropia de El fără formalităţi, 
fără intermediari, fără condiţii. Discret şi delicat. Dumnezeu ne dă 
întâlnire chiar în Inima noastră spirituală, unde vom găsi adevărata 
Fericire... 

închipuie-ţi că tocmai ai murit...! Tocmai ai murit...! Ai murit...! 

Ce regrete laşi în urma ta?... Exact acelea sunt dorinţele tale cele mai 
puternice. Lasă-le să se ducă în neant! Nu ai nevoie de ele... Ghemul 
dorinţelor formează ego-ul. Lasă -1 să explodeze în mii de cioburi. Rămâi 
liber! 

Scapi de ego scăpând de dorinţe. Când acesta se dizolvă sau se 
sparge, în locul său pătrunde instantaneu Tăcerea atotcuprinzătoare. Ea 
are grijă de tine mult mai bine decât o făcea ego-ul. Lasă-te în seama ei!... 

Căutarea fericirii în lucrurile pământeşti continuă în fiecare 
reîncarnare a Spiritului, dar eşuează mereu. în fiecare viaţă apar noi 
doruri, noi aspiraţii, care se vor concretiza în ipostazele vieţilor 
următoare. Universul material nu ne rămâne dator atunci când îi 
solicităm una sau alta. Un singur lucru nu poate să ne ofere: Fericirea 
adevărată. Ea ţine numai de apropierea de Dumnezeu, atât a omului 
(prin rafinarea percepţiilor şi a intereselor), cât şi a Spiritului (prin 
creşterea experienţei şi purificare). 


PERSPECTIVE PSIHOLOGICE 

Nu toţi sunt de acord cu spusele mele. De exemplu, psihologul Albert 
Ellis , exponent de seamă al terapiei cognitive, crede că a găsit motivele 
nefericirii noastre şi că fericirea va apare imediat ce recunoaştem şi 
înlăturăm aceste păreri nefondate, dar larg răspândite. Teoria potrivit 
căreia nu întâmplările care se petrec sunt cauza suferinţei noastre, ci 
reacţiile noastre - bazate pe credinţe - reprezintă baza modelului 
formulat de dr. Ellis. 

Să vedem care sunt cele trei credinţe iraţionale principale si 
universale - cu manifestări diverse - care ne creează tuturor probleme şi 
pe care Ellis le-a numit „cele trei pretenţii de bază”: 

1. O pretenţie legată de propria persoană: „Trebuie să reuşesc şi 
trebuie să câştig aprobarea celorlalţi, altfel am dat greş”. Duce la 
anxietate, vinovăţie, depresie. 

2. O pretenţie legată de ceilalţi: „Oamenii trebuie să se poarte cu 
mine aşa cum mi-ar plăcea mie să se poarte - corect, atent, amabil. 
Dacă ceilalţi nu se comportă astfel, înseamnă că nu sunt buni şi ar 
trebui condamnaţi şi pedepsiţi pentru acest comportament”. Duce la 
furie, comportament pasiv-agresiv, violenţă. 

3. O pretenţie legată de lume: „Trebuie să am ceea ce-mi doresc, 
atunci când îmi doresc lucrul respectiv şi nu trebuie să primesc ceea ce 
nu-mi doresc. Este îngrozitor dacă nu reuşesc să obţin ceea ce-mi 
doresc, iar când se întâmplă acest lucru, e de nesuportat”. Duce la 
amânare, „mentalitatea de victimă” şi auto-compătimire. 

Care este antidotul pentru aceste principale moduri iraţionale de a 
gândi? Acceptarea . Acceptarea „realităţii”, indiferent cât de dezagreabilă 
pare aceasta. Şi mutarea accentului de la orgolioasa pretenţie (obligatorie 
în viziunea noastră) la simpla şi umila preferinţă. 

Teoriile psihologice sunt utile, pentru că ele punctează foarte exact 
neputinţele omului. Terapiile cognitive sunt bune pentru că aduc la lumina 
conştientului o sumedenie de procese inconştiente care ne controlează. 
Majoritatea demersului meu publicistic este cognitivist - vrea să conştientizeze 
cititorul în legătură cu mecanismele care rulează în abisurile psihice. Mizez pe 
puterea sa de a le înţelege, a interfera pozitiv şi conştient cu ele, a colabora sau 
chiar a le conduce în scopuri total benefice. Dar în ciuda eforturilor psihologiei 
şi domeniilor conexe ei, oamenii vor rămâne mereu cu slăbiciuni şi calităţi, cu 
perioade mai bune sau mai proaste, cu sensibilităţi irepresibile, indiferent de 
faptul că li se va spune că au unele atitudini „iraţionale”. 

Psihologul Eric Berne , fondatorul analizei tranzacţionale, spunea: «Oamenii 
stau într-o hazna până la nas. Dacă le întinzi mâna ca să-i scoţi de acolo, ei vor zice: 
Nu, mulţumesc! Doar atât vă rog: spuneţi-le ăstora să nu mai facă valuri /» (citat de 
Anthony de Mello) 

Psihoterapiile trebuie completate cu practici si învăţături spirituale . 
Acestea oferă un sprijin accesibil oricând şi, când sunt învestite cu o 
credinţă totală, angrenează la maximum puterea autosugestiei. Dar 
învăţăturile spirituale trebuie interiorizate, trăite personal. 

Iată ce spunea un mare înţelept, Omraam Mikhael Aivanhov . despre 
pretenţiile noastre de a atinge fericirea fără a căuta şi înţelepciunea: 

«Nu am venit pe Pământ ca evenimentele să se desfăşoare conform dorinţelor 
noastre (mai ales că dorinţele unora sunt rareori în acord cu dorinţele altora!), ci să 
învăţăm nişte lecţii din tot, să judecăm, să analizăm şi să descoperim legile ce 
guvernează creaţia şi creaturile. Fiecare om trebuie să treacă prin nişte încercări în 
şcolile celeste ca şi în cele umane, de aceea nu trebuie să neglijeze nici un exerciţiu. 
Chiar şi grijile, necazurile, decepţiile... iată încă o materie asupra căreia el trebuie să 
lucreze pentru a deveni puternic şi stăpân pe sine.» ("Gânduri pentru fiecare zi: 14 
Septembrie”) 

30 noiembrie 2012 

4. PSIHOLOGIE SOCIALĂ 


FORMALIZAREA DISONANŢEI COGNITIVE 


Scopul lucrării: 

Formalizarea reacţiilor psiho-sociale la apariţia unei disonanţe 
cognitive. 

Eliminarea ambiguităţilor care acoperă acest termen, chiar şi în 
literatura de specialitate. 

Introducere 

Oamenii experimentează deseori fenomenul de disonantă cognitivă . 
El constă într-o stare de disconfort psihologic cauzat de existenţa a două 
cogniţii între care subiectul sesizează o inconsistenţă logică. 

Disonanţa este o relaţie psihică binară între o cogniţie interioară 
preexistentă (numită şi atitudine! şi una exterioară (care poate fi un fapt, 
o idee, un sentiment sau propriul comportament). 



în cazul unei obligaţii exterioare, la presiunea mediului social sau 
natural, disonanta nu apare , fiindcă, dispărând libertatea de alegere şi 
acţiune a individului, atitudinea lăuntrică îşi pierde importanţa, este 
anihilată ca termen al relaţiei binare. 

Cogniţiile nelegate între ele sunt irelevante mutual şi nu duc la 
disonanţă. 


ATITUDINILE au trei componente : a) opinii, convingeri mentale; b) 
credinţe colorate emoţional; c) intenţii comportamentale. Atitudinea are 
ataşată şi o valoare. O atitudine poate conţine toate cele trei componente 
sau numai unele, ori poate eventual să facă parte dintr-un complex de 
atitudini. 

Disconfortul poate fi experimentat ca o stare emoţională negativă 
(anxietate, vină, ruşine, mânie, jenă, stres etc.). 

Se consideră că psihicul ce trăieşte o disonanţă cognitivă va tinde să 
se elibereze de tensiune, alegând o cale rapidă şi activă de reducere sau 
eliminare a acesteia. Totuşi, uneori acest lucru nu se petrece, psihicul 
putând alege calea uitării sau ignorării factorilor implicaţi. 

După părerea noastră, conştiinţa are mai mult rolul de declanşare 
a reacţiei la disonanţa cognitivă, dar modul de reacţie nu este 
întotdeauna unul conştient (de aceea, deseori nu putem explica de ce am 
acţionat intr-un anumit fel, de ce credem anumite lucruri etc.). Ba mai 
mult, deseori reacţiile psihice nici măcar nu sunt catalizate de conştiinţă, 
ci de inconştientul cognitiv. în teoria clasică a disonanţei cognitive se 
presupunea că reacţia este absolut conştientă. 

Teoria clasică evidenţia doar un anumit mod de reacţie (tipurile III 
şi IV din schema generală de mai iosh care chiar definea „disonanţa”. 
Considerăm că nu este ştiinţific să definim un concept psihic numai dacă 
apar anumite manifestări comportamentale. Starea interioară poate 
exista fără nici un indiciu exterior sau se poate manifesta prin diverse 
comportamente. 

Tipul I de reacţie este neapărat conştient şi considerăm că poate fi, 
de asemenea, angrenat în cazul unei disonanţe, ca şi tipul II. 

De multe ori, disonanţa nu este doar cognitivă, ci cognitiv-afectivă, 
în atitudine fiind implicat şi factorul emoţional. Când cogniţia exterioară 
este fondată pe un sentiment, afect, putem vorbi despre o disonanţă 
afectivă. 

CELE PATRU MODURI DE REDUCERE A 
DISONANŢEI COGNITIV-AFECTIVE 


Mod de 
reacţie 

/V 

îndreptat asupra atitudinii 

/V 

îndreptat asupra cogniţiei 
exterioare 

Radical 

I. ADAPTi 

0 $ 

; =0 

VBIL 

p 

II. CONSERVATOR 

9 o 

i 

Nuanţat 

III. SPECl 

Q \j 

JLATIV 

3 

IV. IMAGINATIV 

r# 


Explicaţii: 

I. Modificarea vechii atitudini conform noii cogniţii exterioare. 

II. Respingerea (fără argumente), ignorarea sau uitarea noii cogniţii 
exterioare. 

III. Adoptarea unei noi atitudini consonantă cu cogniţia exterioară, 
lăsând neschimbată vechea atitudine. 

IV. înlocuirea noii cogniţii exterioare cu o alta care consonează cu 
vechea atitudine. 

Acestea sunt moduri generale, aplicabile în orice situaţie, indiferent 
de adevărul obiectiv. Astfel: 

• Modul I poate fi considerat fie REALIST, când omul îşi adaptează 
atitudinea realităţii obiective, fie CREDUL, când omul este 
manipulat să îşi schimbe opinia. Este modul ADAPTABIL 

• Modul II poate fi al celui OBTUZ, dar şi al celui care nu se lasă 
influenţat uşor. Este modul CONSERVATOR 

• Modul III poate fi găsirea „ţapului ispăşitor”, dar şi al unei 
inteligenţe speculative binevenită în situaţii critice. Este modul 
SPECULATIV 

• Modul IV indică, de asemenea, inteligenţă, dar şi o posibilă fugă de 
realitate, tendinţa de auto-halucinare, de înlocuire a realului cu 
propria fantezie. Este modul IMAGINATIV 

Adoptarea modurilor I şi II presupune o miză emoţională 
(disonanţă) mai mică, dar nu este deloc o regulă. 

Adoptarea modurilor II şi IV presupune o miză emoţională şi 
instabilitate (disonanţă) mai mare, dar nu în orice situaţie. 

Se poate face o corelaţie cu cele patru umori hipocratice, după cum 
urmează: 

I. ADAPTABIL - SANGVINIC 

II. CONSERVATOR - FLEGMATIC 

III. SPECULATIV - COLERIC 

IV. IMAGINATIV - MELANCOLIC 

Rămâne de studiat dacă fiecare dintre cele patru tipuri umorale are 
vreo preferinţă pentru modul de reacţie corespunzător analogiei de mai 
sus. 


Mai putem face observaţia că din punctul de vedere al cunoaşterii : 

- Modul I este favorabil învăţării, ştiinţei, raţionamentelor. 

- Modul III şi IV este specific argumentaţiei pseudo-ştiinţifice, 
sofismelor. 

Pentru verificarea şi aplicarea schemei celor patru moduri de 
reducere a disonanţei congitiv-afective, vom lua câteva exemple posibil 
reale. Evităm menţionarea experimentelor psihosociologice, din cauza 
caracterului lor artificial. Rolul exemplelor este de ilustrare concretă a 
celor 4 moduri naturale şi de argumentare a inexistenţei vreunui al 

cincilea mod de reacţie psihică. Odată acceptat acest lucru, schema poate 
fi utilizată în scop didactic sau ştiinţific, pentru definirea mai clară a 
disonanţei cognitiv-afective şi pentru mersul înainte al cercetărilor în 
domeniul psihologiei sociale. 

Astfel, fiind obligaţi într-o cercetare ştiinţifică să studiem aprioric 
reacţia oamenilor la o disonanţă, fie putem înşira toate variantele care ne 
vin în minte, fie putem proceda analitic, pe baza schemei generale - 
găsind în primul rând cele 4 moduri de bază, în cadrul cărora se vor 
exprima nenumărate variante personale. 

în general, ne vom obişnui să privim orice provocare psihologică ca 
având patru reacţii total diferite simultan posibile, nu doar cea pe care 
am alege-o noi, lărgindu-ne astfel capacitatea de empatie şi de înţelegere 
a semenilor. 

EXEMPLE DE APLICARE A CELOR 4 MODURI 
DE REACŢIE LA DISONANŢA COGNITIV- 

AFECTIVĂ 

Subliniem de la început: nu vom evalua cele patru moduri de reacţie 
în funcţie de adevărul obiectiv, de normele morale şi nici după standarde 
de sănătate mintală, ci doar ca mod de reacţie psihică. Mecanismele de 
apărare ale egoului (atitudini emoţionale) - care păzesc elemente ale 
conceptului de sine precum „Sunt o persoană bună” sau „Am luat decizia 
bună” - pot genera reacţii neaşteptate la semenii noştri. O persoană poate 
oscila între două sau mai multe moduri de reacţie, eventual adoptându-le 
pe rând, în funcţie de context şi dispoziţie. 

Exemplul 1: Cogniţia exterioară tip IDEE cu accente emoţionale 
FUMATUL PROVOACĂ CANCER PULMONAR 
Pus în faţa acestei evidenţe statistice, fumătorul are cele patru căi de 
a reacţiona. 


I. Renunţă la fumat, îşi schimbă 
atitudinea (intenţia 
comportamentală) 

II. „Bunicul a fumat până la 90 de 
ani.” 

„Nu cred în statistici.” 

III. „Eu practic sport, ceea ce îmi 
menţine plămânii sănătoşi. Poate că 
voi renunţa, dar mai spre bătrâneţe.” 

IV. „Fumatul mă ajută să mă 
concentrez.” 

„Fumatul împiedică îngrăşarea.” 


Exemplul 2: Cogniţia exterioară tip FAPT 
SFÂRŞITUL ANUNŢAT AL PLANETEI NU A MAI AVUT LOC 
O sectă ufologică prevestea, prin vocea profetesei lider, că omenirea 
se va sfârşi prin inundaţii catastrofale la o dată exactă şi numai membrii 
sectei vor fi salvaţi de navele extraterestre. Ca urmare, adepţii şi-au 
vândut proprietăţile şi s-au retras pe un deal, rugându-se să fie salvaţi. A 

doua zi, nepetrecându-se evenimentul anunţat, s-a constatat că doar doi 
dintre adepţi au părăsit secta, ceilalţi justificând că rugăciunile lor au 
schimbat destinul planetei. 

Plecând de la acest fapt real, putem extrapola reacţiile posibile într-o 
altă situaţie similară. 


I. Pierderea credinţei în profet 

II. „A fost doar un test de credinţă, 
nu neapărat 0 profeţie.” 

III. „Rugăciunile noastre au salvat 
planeta.” 

IV. „A fost 0 greşeală de calcul a 
datei, dar pericolul rămâne.” 


Exemplul 3: Cogniţia exterioară tip COMPORTAMENT 
DOUĂ MAGAZINE APROAPE IDENTICE 

Să presupunem că există două magazine identice ca profil şi 
atractivitate pentru clienţi. într-unul dintre ele ne este mai comod să 
intrăm, fiindcă este cu 3 metri mai aproape de drumul nostru zilnic. 
Disonanţa poate apare în momentul când cineva ne întreabă: „De ce nu 
vizitezi şi celălalt magazin?” 


I. Conştientizez că din cauza 
comodităţii. Eventual decid să îl 
vizitez, măcar din curiozitate. 

II. „Te-au plătit cumva patronii să le 
faci reclamă la celălalt magazin?” 

III. „Ocolesc acel magazin pentru că 
are multe neajunsuri, faţă de primul 
magazin.” 

IV. „Dar am impresia că am intrat şi 
în acel magazin de câteva ori.” 


Exemplul 4: Cogniţia exterioară tip IDEE fără accente emoţionale 
LA POLUL NORD ESTE O GAURĂ DE ACCES SPRE INTERIORUL 
PĂMÂNTULUI 

în mass-media se face propagandă ideii că Pământul are la Polul 
Nord o gaură prin care se poate intra în interiorul planetei. Ce părere ai? 


I. „De ce nu? Multe adevăruri sunt 
ţinute secrete.” 

„Voi explora personal Arctica, 
pentru a afla adevărul.” 

II. „Ce, se terminaseră ştirile de 
scandal şi nu se mai vindeau 
ziarele?!” 

III. „E problema savanţilor. Ei să 
verifice!” 

IV. „Dacă era 0 astfel de gaură, s-ar 
fi aflat până acum, nu-i aşa?” 


Exemplul 5: Cogniţia exterioară tip FAPT 
MAGICIANUL JOHANNES 

Magicianul român Johannes realizează numere spectaculoase în faţa 
unei audienţe luate pe nepregătite (pe stradă sau în locuri de socializare). 
Reacţia oamenilor (surprinsă de camerele video) este diferită. 

I. „Asta e magie adevărată!” 

II. „Ptiu, drace!” şi 0 ia la fugă. 

III. „E un truc!” 

IV. „M-ai hipnotizat să văd asta!” 


Exemplul 6: Cogniţia exterioară este fondată pe un AFECT 
Ai o căsnicie mulţumitoare. La serviciu apare un coleg nou de sex 
opus, faţă de care începi să nutreşti un sentiment afectuos. Apare un 
conflict între morală şi „inimă”. Cum reacţionezi? 


I. „Căsătoria e 0 închisoare, dar eu 
sunt un om liber să iubesc pe cine 
vreau!” 

II. „Nu voi păcătui nici cu gândul.” 

III. „Puţină distracţie îmi va 
reîmprospăta relaţia cu soţul(ia).” 

IV. „Admir 0 anume calitate la 
colegul(a), dar asta nu e iubire 
adevărată.” 


25 mai 2009 

5. DIALOGURI 


FORUM DE PSIHOLOGIE 
TRANSPERSONALĂ 


în perioada iunie 2005 - martie 2006 am făcut câteva schimburi 
de opinii pe un forum românesc de psihologie transpersonală 8 . Iată aici 
câteva mai interesante, pe următoarele teme: 

SECTELE ŞI PSIHOLOGIA TRANSPERSONALĂ 
DIZOLVAREA EGO-ULUI 

DUPĂ CE O SĂ VĂ FIE DOR CÂND O SĂ MURIŢI? 


CE ESTE PSIHOLOGIA TRANSPERSONALĂ? 

Este considerată cea de-a patra forţă în psihologie, ca o evoluţie naturală a 
psihologiei umaniste, înglobând şi câteva elemente din precursorii umanismului: 
psihanaliza şi cognitiv-behaviorismul. între domeniile studiate de ea sunt: stările de 
conştienţă modificată; practici şi experienţe din religiile lumii şi tradiţiile esoterice; 
procesul de împlinire a Sinelui; transformările şi evoluţia conştiinţei; arta 
transpersonală - simboluri şi arhetipuri; maturizarea şi optimizarea personalităţii; 
psihoterapia transpersonală şi consilierea spirituală; abordări transpersonale în 
educaţie; creativitatea, empatia şi intuiţia spirituală; experienţele mistice şi arhetipale; 
psihologia meditaţiei. Modelele şi teoriile psihologiei transpersonale nu rezultă din 
cercetarea bolilor psihice, ci pun accent pe experienţele omului sănătos, matur, care 
doreşte să îşi activeze toate capacităţile latente ale fiinţei sale. Pentru această 
orientare psihologică, Eul obişnuit, format prin interacţiunea cu elementele sociale şi 
culturale, reprezintă doar o manifestare a „ceva” mult mai larg şi profund, care 
constituie de fapt esenţa fiinţei umane (Sine, Seif, Atman, Lumina, Spirit). 


SECTELE ŞI PSIHOLOGIA TRANSPERSONALĂ 

RĂZVAN: 

Apărută din nevoia de recunoaştere ştiinţifică a stărilor modificate 
de conştiinţă şi altor fenomene conexe, psihologia transpersonală ajută la 
integrarea „paranormalului” în sfera „aproape normalului”. Spre 
deosebire de grupările religioase, ea lasă libertate totală individului, în 
acelaşi timp informându-1 complet şi obiectiv despre domeniul delicat al 
spiritului. Dacă psihologia transpersonală ar deţine un corp iniţiatic, ar 
transforma-o în cea mai prestigioasă organizaţie spirituală, putând chiar 
deveni precursoarea unei religii universale. „Slăbiciunea” ei provine 
tocmai din faptul că nu se doreşte o religie, nici măcar o sectă... Sectele 


8 http://groups.yahoo.com/group/transpersonalRO/ 

au iniţiativă şi creativitate în atragerea căutătorilor spirituali. Ele 
continuă să fie o sursă importantă de informaţii primare, de trăiri 
mistice, paranormale, preluate ulterior de „intelighenţia” 
transpersonalistă. Psihologia transpersonală nu poate face abstracţie de 
sectele zilei. Ele îi sufocă personalitatea, îi subminează importanţa şi o 
penetrează prin membrii lor, mulţi şi fanatici... 

CAMELIA: 

De multe ori am avut impresia că pe acest forum mai mult se susţin 
anumite convingeri religioase, cu îndemnuri la aderare, decât se dezbat 
în termeni psihologici anumite subiecte, evenimente etc. Psihologia 
transpersonală nu are un limbaj specific prin care toţi membrii să se 
înţeleagă şi să înţeleagă ce se comunică, indiferent din ce comunitate 
religioasă fac parte ? Dacă poţi să mă lămureşti îţi sunt recunoscătoare ! 

RĂZVAN: 

Puneţi doi adepţi din secte sau orientări religioase diferite să discute 
despre spirit şi veţi vedea că, deşi pot fi de acord, în principiu, cu noţiuni 
esenţiale spirituale, nu se vor înţelege unul cu altul, iar dialogul lor va 
deveni curând fie unul al surzilor, fie o ceartă în toată legea. Abordarea 
raţională, obiectivă a subiectelor spirituale este un lucru rar, iar şcoala de 
gândire transpersonalistă este un podium pe care pot urca împreună toţi 
cei interesaţi, în armonie intelectuală. Dar domeniul spiritual implică, 
chiar în mai mare măsură, latura psiho-afectivă, subiectivă. Chiar 
tehnicile meditative sunt profund subiective. Oare cum ai putea 
contrazice pe cineva care mărturiseşte că a atins iluminarea, că a avut o 
revelaţie, o trăire beatifică etc.?! Ne aflăm pe un teren alunecos şi plin de 
capcane. 

Iar cea mai mare capcană sunt aşa-zişii lideri spirituali, care 
actualmente au inundat lumea în căutare de glorie efemeră, de semeni 
creduli pe care să îi exploateze în interes personal (are balta peşte!), şi 
chiar de a deturna credinţa sinceră în divinitate către false imagini ale 
sfinţeniei. îşi răspândesc în jur otrava intenţiilor maladive prin fiecare 
discipol, infestat la rândul sau, încât devine neclar dacă adeptul este o 
victimă sau un călău... 

Revenind la începutul acestui mesaj... fiecare grupare spirituală îşi 
îmbracă adeptul într-un anume tip de energie psihică. înainte de orice 
dialog verbal, întâi intră în contact aceste energii trans-umane, care pot fi 
compatibile sau nu. Nu mă refer la personalitatea sau la aura individuală, 
ci la „marca” energetică a grupului din care fac parte. Există procedee 
speciale de amprentare energetică a discipolilor unui grup esoteric, 
folosite intens de liderii de culte. Poate că revine ca sarcină cercetătorilor 
independenţi de anvergură din şcoala transpersonalistă să demaşte 
aceste „secrete subtile morbide” prin studiul mărturiilor actualilor şi 
foştilor membri, sau folosind calităţile supramentale proprii. Ori, poate 
că nu e treaba lor?! 

RĂZVAN: 

Cătălin, iată traducerea materialului propus de tine, sperând că va 
folosi, poate, cuiva... ( vezi mai jos). 

Cred însă că lucrurile sunt mai complicate. Cunosc un caz al unui 
tânăr, B., care se plânge de tulburări psihice. A mărturisit că urmează de 
câţiva ani nişte cursuri de meditaţie prin internet, de care este foarte 
încântat. Terapeutul i-a recomandat să facă sport, plimbări prin natură, 
să ducă o viaţă normală, fără obsesia evoluţiei spirituale, şi mai ales să 
renunţe la meditaţii, dar s-a lovit de refuzul hotărât al tânărului. E dispus 
să dea vina pe orice şi oricine pentru tulburările sale psihologice, numai 
pe acele meditaţii, nu. 

Meditaţia nu este un panaceu universal, ci practicată îndelung poate 
fi o armă auto-distructivă. Sigur că uneori pot apare şi beneficii, dar nu la 
oricine şi în orice condiţii, cum se face reclamă. în principiu, e nevoie de 
o supervizare din partea unui psiholog neutru sau a unui învăţător 
spiritual autentic. Dar cine mai are astăzi timp de asemenea fineţuri? 
Părerea mea este că nu există nici o condiţionare reciprocă între tehnicile 
meditative şi evoluţia spirituală, din considerente medical-statistice şi 
conceptual-teologice (în sens larg), dar asta este o altă discuţie... 

Analizând mai profund cazul tânărului B., terapeutul a ajuns la 
concluzia că acesta era agresat psihic de un grup de iniţiaţi care îi 
foloseau pe naivii cooptaţi prin internet pentru a-şi duce la îndeplinire 
obiective de influenţare malefică a societăţii. îngrijorător este că bolnavul 
B. nu numai că nu bănuia şi nici n-a acceptat o asemenea idee, dar chiar 
era încântat de stările meditative „plăcute, energizante, de expansiune a 
conştiinţei, resimţite de fiecare dată când asculta o anumită casetă, intr- 
un ambient relaxant şi eliberat de stres”... Iată deci că diavolul se pricepe 
foarte bine la inducerea stării de fericire iluzorie... Aş parafraza zicala 
„până la Dumnezeu, te mănâncă sfinţii” spunând că „până sus, la Sine, te 
mănâncă spiritele joase”, însemnând că asupra minţii, devenite mult mai 
sensibile şi vulnerabile prin meditaţie, se exercită o mare presiune 
psihică din partea entităţilor inferioare, agitate şi perverse. Scapă cine 
poate... 

CUM SĂ STABILEŞTI DACĂ O SECTĂ, GRUP, CULT CONTROLEAZĂ 
GÂNDIREA MEMBRILOR SĂI? 9 

«Următoarele semne de avertizare vă pot ajuta să decideţi dacă o sectă, grup, 
cult poate fi distructiv şi dacă ar trebui să vă faceţi griji în privinţa vreunui prieten, 
coleg, iubit care este implicat în aşa ceva. Tacticile sectare de mai jos sunt 
dăunătoare pentru individ şi societate întrucât ele scad discernământul şi empatia, 
care sunt indispensabile pentru a lua decizii personale şi sociale corecte. 

lată atributele comune sectelor potenţial periculoase: 


9 http://www.factnet.org 

Liderul este suprema autoritate în toate problemele, fiind descurajată orice 
încercare de a apela la o altă părere din afara sistemului. 

Chiar dacă liderul delegă unele puteri câtorva subordonaţi, o face pentru a le 
demonstra celorlalţi că membrii aderă de bunăvoie la ideile şi dorinţele sale. 
Liderul îşi atrage exclusiv asupra sa dragostea şi devoţiunea adepţilor. 

Liderul se auto-proclamă drept un Mesia, cu o misiune specială în această 
viaţă. 

N.T.- Sub pretextul venerării lui Dumnezeu sau unui set de principii morale, el 
se declară unica şi suprema autoritate pământeană aptă să-i călăuzească spre 
acestea. 

De obicei, liderul este carismatic, hotărât şi dominator. îşi convinge prozeliţii să 
se îndepărteze de familie şi prieteni, să-şi abandoneze slujbele şi cariera, 
pentru a merge pe calea lui. Ulterior, el preia nestingherit controlul posesiunilor, 
banilor şi vieţii adepţilor. 

Secta tinde să controleze în totalitate comportamentul membrilor. Ea le va dicta 
ce să poarte, ce să mănânce, când şi unde să muncească, să doarmă, precum 
şi ce să creadă, să gândească, să spună, comportamentul familial, casnic şi in 
privinţa relaţiilor sexuale. 

Secta impune o dublă morală. Membrii sunt îndemnaţi să fie deschişi şi oneşti 
în cadrul grupului, obedienţi la regulile sectei şi să se mărturisească liderului. 

Pe de altă parte, sunt încurajaţi să nu le spună prea multe despre grup, chiar 
să-i mintă şi să-i manipuleze pe cei din afară, pe non-membri. 

Secta are două scopuri de bază reale: recrutarea de noi membri şi strângerea 
de fonduri. Chiar dacă pretinde că secta are o contribuţie socială, aceasta, dacă 
există, este numai de faţadă. Adevăratul scop este să crească prestigiul şi, 
adeseori, averea liderului şi apropiaţilor săi. 

N.T.- Fiecare membru este un vector de atragere a altora noi; chiar şi o banală 
discuţie este transformată într-un apropo despre “binefacerile” sectei. 

Secta se arată a fi inovatoare şi exclusivă. Liderul pretinde că a rupt-o cu 
tradiţia, oferind ceva nou şi instituind UNICUL sistem valabil pentru rezolvarea 
problemelor personale şi suferinţelor lumii întregi. Acestea sunt doar fraze 
goale, demagogice, secta folosind de fapt metode de coerciţie psihologică şi 
control al gândirii adepţilor (aşa zisa “spălare a creierului” -N.T.), care le inhibă 
capacitatea mentală de a valida obiectiv pretenţiile liderului şi ale sectei.» 


DIZOLVAREA EGO-ULUI 

CĂTĂLIN: 

Despre meditaţie am o părere complexă. în general, nu e vorba 
numai de meditaţie, ci de întreg sistemul de spălare a creierului şi 
condiţionare în care intră individul. El ajunge să adere manipulat fiind la 
un mod de gândire ce nu îi este firesc. Este o formă de „cultură” ce intră 
în contradicţie cu libertatea sa interioară, cu nevoile reale de progres 
interior, de care nu ţine nimeni cont, şi cu morala, cultura oficială, ce este 
aşezată la un nivel mai profund al psihicului decât nişte lucruri auzite 
ieri. în felul acesta avem o sursă suplimentară de conflicte interioare. 

Apoi, meditaţia presupune punerea în paranteză a ego-ului. Pe un 
model de inspiraţie orientală, ego-ul trebuie dizolvat, ars, este “sursa 

suferinţelor”. Lucrul ăsta conduce la diminuarea stimei de sine a 
individului, depersonalizare, cu un disconfort esenţial. 

Apoi, tehnic vorbind, omul rămâne fără apărare în faţa forţelor 
Inconştientului, care este un rezervor de trăiri de tot felul, unele 
periculoase, fascinante şi acaparatoare atunci când individul nu este 
pregătit şi nu are nici asistenţa pentru a le integra. 

Meditaţia este şi ea o ştiinţă şi trebuie condusă cu atenţie, pricepere 
şi interes real faţă de cel îndrumat, feedbackul nu trebuie să lipsească şi 
trebuie să fie în cunoştinţă de cauză. Iar atunci când sunt semne că nu 
merge, procesul trebuie oprit la timp sau acordat un respiro necesar. 

Problema noastră este că ne comportăm ca şi cum am şti ce există în 
inconştient şi, de fapt, nu prea avem habar, ne folosim de nişte teorii şi 
uităm să ţinem cont de diferenţele interpersonale. 

Nu toată lumea se ţăcăneşte obligatoriu într-o sectă, doar cei mai 
sensibili şi mai predispuşi. Ceilalţi pot deveni exponenţii unui mod de 
gândire mai bizar, împrumutat şi neconform cu societatea din care fac 
parte. Ca în cazul oricărui sistem de credinţe, o analiză a unui astfel de 
sistem de gândire poate identifica paralelisme inclusiv cu delirul psihotic, 
cu precizarea că, în cadrul religiilor, crezul respectiv beneficiază de o 
largă acceptare socială şi, astfel, se încadrează în sfera normalităţii.:)) 

RĂZVAN: 

Despre dizolvarea ego-ului, cred că e vorba despre o neînţelegere în 
împrumutul concepţiilor orientale. Ego-ul nu poate fi dizolvat, fiindcă el 
reprezintă fiinţa noastră umană. Ego-ul poate fi doar purificat, pentru a 
intra mai uşor în rezonanţă cu centrul spiritual al fiinţei. EGO-UL NU 
POATE ŞI NICI NU TREBUIE SĂ FIE DISTRUS, CI DOAR 
PURIFICAT...! Cu alte cuvinte, este vorba de sporirea transparenţei 
structurilor mentale, de conexiunile ultrarapide şi neblocate dintre Spirit, 
minte astrală şi minte grosieră... Iar căi pentru a reuşi aceste lucru sunt 
nenumărate şi nu neapărat ascetice. 

Am toată consideraţia pentru exemplele luminoase ale celor care au 
întrezărit o frântură din măreţia Spiritului. Ele sunt o oază de speranţă şi 
binecuvântare. Certitudinea paradisului interior este un cadou nepreţuit 
pentru noi de la acei semeni care au primit graţia extazului mistico- 
religios. Nu pot însă să nu separ experienţele sublime personale de 
pedagogia spirituală. Dacă e adevărat că starea de plenitudine şi 
dizolvarea barierelor individuale descriu veridic o astfel de experienţă 
metafizică, totuşi a prescrie imperativ „distrugerea ego-ului” ca metodă 
mi se pare o atitudine hazardată. De ce spun asta? 

Pentru că, din rigoare, nu trebuie să inversăm cauza cu efectul - 
cauza fiind răpirea în duh, extazul, iar efectul, non-dualismul. Gândindu- 
te metodic că „eu sunt celălalt”, că „eu nu exist”, că „eu sunt universul”, 
că „eu sunt Dumnezeu” şi alte asemenea formule de autosugestie, îţi 
produci cu certitudine un dezechilibru mental. Oare ai vreo garanţie că 
această ieşire din normalitate te propulsează spre un nivel superior de 

conştienţă, supraomenesc?! Mă îndoiesc. Avem, în schimb, statisticile 
seci ale stabilimentelor psihiatrice, unde alunecă unii prea temerari 
alpinişti spirituali... 

Nu este deloc clar ce este EGO-ul, iar asta lasă loc la interpretări cât 
se poate de diferite şi fanteziste. Deseori, sub pretextul distrugerii 
acestuia, asistăm la mutilări psihice, îndoctrinări fanatice, fapte 
reprobabile, manipulări ale conştiinţelor captive în unele grupuscule cu 
pretenţii taumaturgice. Este de înţeles cineva care a avut o iluminare 
autentică şi încearcă mereu să evoce acea stare de graţie. Cu totul altceva 
se întâmplă cu cel care înghite pe nemestecate diverse poveşti spirituale, 
dorind să le reproducă în propria viaţă, cu orice risc şi fără a fi pregătit... 

DIN: 

Mă simt obligat să clarific extrem de scurt cum e cu ego-ul şi cum e 
cu experienţa de a nu fi identificat 100% cu corpul fizic. Newberg şi 
d'Aquilli au publicat mai multe articole pe tema aceasta şi pe dAquilli îl 
puteţi vedea în cel mai bun DVD despre cum este viaţa organizată etc., cu 
titlul „What the Bleep do we know?” 

Ce este ego-ul? Este reprezentarea mentală a corpului fizic, care este 
construită din impulsurile aferente ale informaţiei celor 5 simţuri, care 
sînt unite în structura neurală parietală stînga, care se consideră că ar fi 
responsabilă pentru percepţia de a fi ceva solid, material, adică o 
persoană... Cei doi cercetători au dovedit, prin poze luate cu Pet Scan în 
creierele care meditau, că meditaţia dezactivează această zonă, aceasta 
ducând la diminuarea percepţiei „fizice” materiale a corpului fizic, şi de 
aici că trăirile mistice de Uniune cu Universul nu sînt aberaţii şi 
halucinaţii mentale, ci sunt pur şi simplu trăiri subiective! 

Psihiatria a patologizat această experienţă şi a încercat să o explice 
prin „gânduri distorsionate”, dar aceasta nu este adevărat din punctul de 
vedere al neurologiei, care a dovedit că senzaţia de ego, de corp fizic se 
asamblează în creier în această zonă parietală inferioară stângă, şi de aici 
concluzia că Creierul uman este construit „din fabrică” pentru a avea 
această trăire, experienţă, care NU este halucinaţie ori gând distorsionat, 
ci pur şi simplu o realitate subiectivă! Şi din această perspectivă ar 
însemna că misticii, adică cei care şi-au însuşit arta meditaţiei, ar avea o 
dezactivare a acestei zone, zona ego-ului! 

Mult timp s-au stigmatizat misticii ca fiind bolnavi de epilepsie, 
deoarece transele mistice semănau cu atacurile epileptice, dar să sperăm 
că avansarea neurologiei şi neuropsihologiei va face lumină în aceste 
lucruri. 

DUPĂ CE O SĂ VĂ FIE DOR CÂND O SĂ MURIŢI? 

RĂZVAN: 

în legătură cu chestiunea pusă în discuţie de Ştefan, şi anume care 
este răspunsul nostru la întrebarea: „După ce o să vă fie dor când o să 
muriţi?”, vă propun spre lectură şi opinia mea. 

Ţinând cont de mărturia unor spirite dezîncarnate, foarte fericite că 
au scăpat de sub carapacea materiei, putem spune că toate spiritele au o 
anumită nostalgie după PUTEREA DE ACŢIUNE ÎN PLAN FIZIC, pe 
care o aveau când erau încarnate în fiinţe umane. Un spirit dezîncarnat 
înalt cunoaşte, intr-adevăr, starea de libertate absolută, dar constată că 
nu mai are aproape nici o influenţă decisivă asupra mersului vieţii pe 
Pământ. Singurul ajutor pe care îl poate da oamenilor este unul indirect, 
prin sfaturi sau influenţe mentale benefice - din păcate, de prea multe 
ori ignorate de omul care le primeşte. 

Prin urmare, după ce voi muri, cred că voi regreta faptul că nu am 
acţionat suficient de puternic şi benefic în slujba semenilor mei. Şi îmi va 
fi un dor etern de forţa de impact direct şi imediat în viaţa oamenilor, 
spre binele, spre luminarea, spre ajutorarea lor. Ca spirit liber, voi avea 
limite clare în acest sens. 

De aceea geniile, persoanele cu mare importanţă socială benefică 
sunt primite după moarte cu toate onorurile în lumea spiritelor, unde 
capătă un rang foarte înalt - pe măsura faptelor lor pozitive în slujba 
semenilor. Dacă cineva vrea să se mântuiască în Viaţa de Apoi, să scape 
de chinurile reîncarnărilor succesive, să se apropie de Dumnezeire... 
calea este să se pună în slujba oamenilor şi a lui Dumnezeu, oricât de 
modestă ar fi această servire. Din acest punct de vedere, cei mai norocoşi 
sunt medicii adevăraţi, preoţii adevăraţi, cei cu funcţii de răspundere 
pentru destinele oamenilor, căci au şansa să-şi dovedească marea 
utilitate pe Pământ. 

Experienţele transcendentale, paranormale, pe care eventual le-am 
trăit, vor fi fără folos spiritual dacă nu vor avea această urmare practică. 
Din contră, cine a primit o asemenea iluminare capătă o responsabilitate 
mult mai mare faţă de semenii săi, pentru că el ar trebui să fie o unealtă 
divină eficientă, şi va fi judecat mult mai aspru de propria conştiinţă dacă 
n-a pus în aplicare directivele spirituale când a trăit ca om pe această 
planetă. 

RĂSPUNSURI ACORDATE CITITORILOR 

- extrase din corespondenţa autorului Răzvan Petre - 


NU CITEŞTI POEZIE PRIVIND LA ŞTIRI 

LIDIA: 

Vă trimit un text care mie îmi este foarte drag, a lui Sri Chimoy. 
Textul face parte dintr-un volum de conferinţe ale acestui Maestru al 
Păcii Interioare, nepublicate încă la noi în ţară. Mă gândesc că poate vă 
ajută în propria voastră căutare de Sine, aşa cum m-a ajutat şi pe mine, 
în momentele importante ale vieţii! 

Dacă vrei să te eliberezi 
De obstacolele ignoranţei, 
atunci iubeşte neobosit inocenţa şi 
puritatea Inimii tale!... 

Când te rogi, 
gândeşte-te la un Copil 
care s-a pierdut şi cere ajutor... 

Când meditezi, 

gândeşte-te la o floare a dimineţii 
care zâmbeşte, 
iradiindu-şi frumuseţea şi 
oferindu-şi, necondiţionat, parfumul!... 

în acest fel poţi să te împrieteneşti 
cu Sufletul tău şi 
să zbori infinit de mult mai sus 
decât limitele gândirii... 

Sufletul Omului este mai mare 
decât Soarta lui... 

Nimeni nu poate atinge Raiul 
dacă nu trece prin iad... 

Totul poate fi făcut dacă 
Atingerea lui Dumnezeu 
este acolo... 

Oh, desigur, într-o zi va veni la plânsul nostru, 

El, Acela, care este Iubirea fără de sfârşit! 

El, Acela care ni s-a dăruit pe Sine! 

El, Acela care este tot ce există! 


Sri Chinmoy 

RĂZVAN: 

Da, iată un text extraordinar de plin cu căldură divină. Frumos ca 
exprimare, puternic încărcat emoţional, modelator spiritual... Un 
exemplu de modul cum se poate trimite o binecuvântare prin cuvântul 
scris. Fie să avem parte doar de astfel de lecturi elevate! 

DELPHINMAN: 

Foarte frumoase rânduri, intr-adevăr, cu multă încărcătură poetică, 
însă, ca un simplu diletant ce sunt în domeniul spiritual, recunosc, nu 
pot diferenţia între realitate şi autoiluzionare, între lucruri aşa cum sunt 
şi aşa cum aş/am vrea să fie. Simpla folosire a unor cuvinte ca: inocenţă, 
evitarea ignoranţei, puritatea inimii, zbor mai sus ca gândirea, zâmbetul 
unei flori., etc. pot constitui capcane ale unei interpretări iluzorii a ceea 
ce se întâmplă în jurul nostru. Părerea mea! 

Sigur că trebuie să ţintim spre valori pozitive şi general valabile, dar 
autoimpunerea unei trăiri onirice, cosmetizate şi transfigurate a 
realităţii, nu ne este de nici un folos. 

Foarte probabil că natura umană este una de la sine bună, dar 
călugării buddhişti din Burma sunt bătuţi şi omorâţi în aceste zile, iar 
mass-media de la noi, după ce a exploatat ineditul momentului, a 
abandonat ştirea. Iată o contradicţie! 

E foarte uşor să ne imaginăm credincioşi, buni la suflet, darnici, 
iubitori de semeni. Cum se spunea mai demult, practica ne omoară! La 
propriu! :) 

RĂZVAN: 

Nu poţi citi o poezie privind la Ştiri. Nu trebuie să pierdem din 
vedere dimensiunea sacră, mistică, din teama de realitatea imediată. O 
poezie se citeşte în altă stare de spirit decât atunci când priveşti dramele 
şi tragediile umane. 

Poezia este transfigurare, altfel ea ar fi doar o descriere. Pe de altă 
parte, realitatea nu este doar cea materială, vizibilă. Deci, poate că şi 
transfigurarea ne ajută să intuim o altă realitate ascunsă, mai diafană. 

Viaţa concretă este dură, şi de aceea partea raţională a minţii este 
agresivă. Dar frumuseţea nu se poate măsura, ci se simte, se trăieşte cu 
partea intuitivă a minţii. Când vrei să delimitezi clipa de fericire, ai făcut- 
o să dispară din viaţa ta. Precum un vis pe care, cu cât încerci mai tare să 
ţi-1 aminteşti, cu atât îl pierzi, definitiv. 

Sunt mulţi maeştri ai metaforei care doar învârt cuvinte, dar cel care 
a scris această poezie vrea să ne transmită o stare specială pe care el a 
trăit-o, şi maeştrii lui au trăit-o, deci este o realitate, nu imaginaţie. Din 
păcate, prea puţini dintre noi o simţim în mod obişnuit, dar asta nu-i 
diminuează obiectivitatea. Termenii poetici precum „puritatea inimii”, 
„zbor mai sus decât gândirea”, „atingerea lui Dumnezeu”, ca să nu 
menţionez decât cele scrise de autor, sunt cât se poate de adevărate şi 
concrete, nu autosugestii. O spun toate tradiţiile spirituale ale lumii... 

Dar acest tărâm trebuie abordat cu sensibilitate, cu fineţe, cu sfială chiar. 
Altfel, dispare ca un abur. 

Sunt de acord că transfigurarea realităţii imediate - ca „tehnică” de 
evoluţie spirituală - este o autohalucinare, contraproductivă în privinţa 
integrării în mediu. Ca dovadă, cei care o practică fără discernământ 
(fiindcă aşa sunt învăţaţi de „guru”), ca mersul pe bicicletă, ajung să 
confunde realitatea cu proiecţiile lor mentale. Nu dăm nume..., dar sunt 
printre noi. 

Nu sunt sigur că natura umană este bună de la sine. Ea este 
inconştientă moral şi manipulabilă. Cred mai degrabă că ea este 
modelată, printre altele şi în primul rând, de Spiritul-Sine transcendent 
care o animă. 

Putem fi buni şi corecţi în conduita aparentă, dar în interior să fim 
un vulcan de tendinţe contradictorii. Sau ne putem închipui că suntem 
buni, dar să nu fim şi nici măcar să părem aşa. Trebuie să lucrăm mult cu 
noi înşine, până la eliminarea completă a răului lăuntric, şi atunci Poezia 
Lumii ni se va revela de la sine, fără eforturi intelectuale. Aşa cum i se 
arată lui Sri Chinmoy... 

Octombrie 2007 


GÂNDURI DE SINUCIDERE 

ANAMARIA: 

Sunt din Bucureşti, căsătorită, am 2 fete. Simt că nu-mi mai pot 
gestiona viaţa. Greşelile, poate chiar păcatele trecutului îşi cer tributul. 
Nu ştiu dacă aş fi fost bună la acrobaţie, dar în viaţa de zi cu zi m-am 
comportat ca şi cum aş fi fost pe o frânghie subţire, aplicând doar metode 
superficiale pentru rezolvarea problemelor cu care mă confruntam, cu 
grijă de a nu cădea de pe frânghie sau nu cumva aceasta să se rupă sub 
mine. Sunt obosita şi epuizată; mă bântuie gânduri de sinucidere, dar mă 
opresc, gândindu-mă că ar fi o dovadă de laşitate: cum să las pe umerii 
fetelor mele problemele mele personale şi nemulţumirile care mi-au 
bântuit sufletul atâţia ani? 

Am nevoie să vorbesc cu cineva. Cred în Dumnezeu cu toată fiinţa 
mea. Dar parcă şi EL şi-a închis uşa în faţa mea. îmi este ruşine că, la 
vârsta mea, scriu asemenea rânduri, dar am nevoie de ajutor. 

RĂZVAN: 

Dumnezeu nu-şi închide uşa în faţa nimănui, niciodată. însă uneori 
trecem prin momente în care ne înconjoară întunericul şi nu mai vedem 
Lumina LUI. Sunteţi intr-un nor care va întunecă gândurile. Nu acceptaţi 
gândurile de sinucidere, fiindcă nu vă aparţin, ci vin de la spiritele 
întunericului, care vă dau târcoale. Vă cred că vă este greu, dar vreau să 
vă spun ceva. Omul resimte acest „greu” intr-un mod personal. Nu atât 
dificultăţile vieţii vă apasă, cât modul în care reacţionaţi dv. la ele. Poate 

că alţi oameni o duc mult mai greu, şi nu se plâng, aşa s-au obişnuit. 
Uitaţi-vă cum trăiesc oamenii în Africa sau Asia şi o să mă înţelegeţi ce 
vreau să spun. Totuşi, acolo oamenii sărmani nu se sinucid niciodată. 

Aveţi un suflet sensibil, fiind născută în zodia Peştilor. De aceea, 
greutăţile vieţii se amplifică în mintea şi sufletul dv. ALUNGAŢI 
GÂNDURILE DE SINUCIDERE, IMEDIAT CE APAR! Nu le lăsaţi să facă 
pui în mintea dv.! NU AVEŢI VOIE SĂ VĂ SINUCIDEŢI, trebuie să 
răbdaţi viaţa, cu tot greul său. Veţi înţelege de ce când Dumnezeu vă va 
chema la EL, atunci când vă va veni sorocul. Cei care se sinucid nu ştiu ce 
îi aşteaptă dincolo. O viaţă infinită de chin sufletesc... Sufletul nu moare 
niciodată, iar durerile emoţionale, nici ele. Ca să scăpaţi de durerile 
sufleteşti, singura cale este de a le răbda cu smerenie. Luându-vă viaţa, 
poate că nici Dumnezeu nu vă va mai ajuta pe lumea cealaltă, fiindcă aţi 
ales singură să refuzaţi darul Său cel mai de preţ: viaţa. Prin viaţa 
omenească ne spălăm de păcate. Este valabil pentru toţi oamenii! 

Căutaţi căi şi metode de a vă lumina viaţa, să o faceţi mai 
suportabilă, căutaţi momente scurte de fericire: ascultând o melodie, 
privind un apus de soare, mângâindu-i pe cei dragi... Iar în rest, răbdare. 
Dumnezeu să vă ajute! 

18 decembrie 2006 


IUBIREA (?) PE INTERNET 

MIHAELA: 

Vă dau câteva date din viaţa mea, în speranţa că-mi veţi putea spune 
despre misiunea mea din această viaţă. Sunt o femeie foarte activă: mă 
ocup şi de copii, am şi un serviciu în domeniul bancar, fac şi a 2-a 
facultate, îmi ajut şi soţul la firmă, asta pe lângă piaţă, mâncare, menaj şi 
tot ce implică responsabilităţi de familie. Şi totuşi... ceva lipseşte, nu ştiu 
de ce, dar sunt mereu în căutare. 

Stau mult la calculator, am foarte mulţi prieteni virtuali, îmi place 
mult să împărtăşesc din experienţa de viaţă, bineînţeles, dacă am cu cine. 
Sunt o împătimită a jocului... pe net, aici am cunoscut de vreo 2 luni un 
tip căsătorit şi care ocupă o funcţie înaltă, care mă atrage destul de tare şi 
pe care mi-aş fi dorit la un moment dat să-l cunosc, genul de bărbat cu 
şarm. însă ceva mă face să fiu suspicioasă, de la un timp, în privinţa 
metodelor lui în încercarea de a mă seduce. într-o seară, fiind un pic mai 
nervos pt. că eu nu-i acordam atâta importanţă ca de obicei (asta se 
întâmpla tot pe net, nu ne-am întâlnit niciodată), ar fi spus că: simte că 
mă pierde, lucru pe care nu şi l-ar dori, apoi a zis „să mi te descântec şi o 
să fii tare... tare... încurcată, eu te anunţ - puteri... para”. La câteva zile, o 
maşină l-a urmărit pe soţul meu toată ziua, nu ştiu dacă a fost pusă de el 
sau nu, aş vrea să ştiu, cert e ca, în urma acestor vorbe, mă simt derutată 
complet, am încercat să-l evit, dar mi-a tot lăsat mesaje câteva zile pe net, 

iar acum foarte ciudat mi se pare faptul că nu mai apare deloc, în 
condiţiile în care juca în fiecare seară pe acest site unde ne întâlneam. 

Nu-mi place constrângerea, însă cu toate astea, chiar dacă am 
tremurat vreo 3 zile - gândindu-mă că, dacă vrea, chiar îmi poate face rău 
(datorită funcţiei pe care o deţine, dispune de bani, relaţii şi alte alea) - 
tot mă simt atrasă de el. Care ar fi explicaţia? Este într-adevăr un om 
cinstit şi care foloseşte mijloace corecte de a obţine ceea ce-şi doreşte? 
(Mă refer aici la modul general.) Iar altă întrebare este: de ce caut eu 
această afecţiune, dragoste, să fiu iubită, dorită... etc., când am foarte 
multe lucruri frumoase în jurul meu: copii, servici bun, soţ bun? 

RĂZVAN: 

Din experienţa multor cazuri pe care le cunosc, circa 99,9% din 
relaţiile încropite pe internet sunt sortite eşecului. Toate încep romantic, 
dar ar fi bine să vă limitaţi doar la a visa. Nu treceţi la acţiune în planul 
fizic, fiindcă veţi fi surprinsă negativ. Pe net se vehiculează enorm de 
multe minciuni, minciuni, minciuni, fără asumarea responsabilităţii... 

Mă întrebaţi „Este un om cinstit, foloseşte mijloace corecte?”. 
Răspunsul l-aţi dat chiar dv. „Am tremurat vreo 3 zile gândindu-mă că 
îmi poate face rău”. Nici nu vă cunoaşteţi bine şi vă simţiţi ameninţată? 
Acceptaţi aşa ceva într-o relaţie, fie ea fictivă? Dacă vreţi, păstraţi relaţia 
aceasta aşa cum este, dar fără fiţe, scene de gelozie, constrângeri ş.a.m.d. 
Să nu o consideraţi a fi o relaţie adevărată!!! Este doar un vis, o fantasmă, 
şi aşa trebuie să rămână! Pe deasupra, mai este şi căsătorit. Vă sfătuiesc 
să fugiţi de bărbaţii căsătoriţi, nu vă lăsaţi nici gândul să zboare la relaţii 
cu bărbaţi căsătoriţi, ca să nu aveţi mari necazuri! Chiar şi aventurile 
ocazionale pot să lase răni adânci, nebănuite, nu doar sentimentale, ci 
chiar fizice. Dacă vreţi o părere de la distanţă, eu nu aş crede nici că are o 
funcţie înaltă, nici că v-a urmărit şi nici că ar putea să vă facă vreun rău. 
Totul este în imaginaţia dv. De altfel, zodia Peştilor este vulnerabilă în 
privinţa diverselor iluzii pe care nativii şi le fac şi pe care nu reuşeşte 
nimeni să li le scoată din minte... 

Deseori, misiunea spirituală a multor oameni se reduce la a fi nişte 
fiinţe model între semenii lor. Dumnezeu nu cere mai mult de la ei. Fiţi 
perfectă în rolurile pe care le aveţi deja în societate! Nu e uşor, dar nici 
imposibil. Dacă pe dv. vă interesează şi alte aspecte mai deosebite, ţinând 
cont că sunteţi născută în Peşti (care au capacităţi mediumnice înnăscute 
şi dorinţa de a-i ajuta pe alţii), ar trebui să fi observat deja. De exemplu, 
vă interesează subiectele deosebite prezentate în site-ul nostru, 
www.spiritus.ro? 

Mă întrebaţi „de ce oare caut eu această dragoste, când am foarte 
multe lucruri frumoase în jurul meu?”. Din punctul de vedere al vieţii 
spirituale, acum aveţi toate condiţiile nu să aşteptaţi să primiţi iubire, ci 
să căutaţi să o dăruiţi chiar dv. Totuşi, iubirea poate însemna şi altceva 
decât eros, mai ales cu cine nu trebuie... Iubirea înseamnă devotament, 
compasiune, sacrificiu. Nu cumva v-aţi dorit în tinereţe să fiţi doctoriţă? 


Răzvan Alexandru Petre - Spiritualitatea în psihologie 


Pag. 141 




Vă atrag terapiile alternative, să luaţi durerea oamenilor? Nu cumva 
aceasta ar fi fost misiunea spirituală a vieţii dumneavoastră? 


MIHAELA: 

H u u u!... Mesajul dvs. a fost ca un duş...rece, foarte bun, intr- 
adevăr. Mulţumesc. 

Referitor la site, vreau să vă spun că sunt foarte interesată şi, înainte 
de a vă scrie acest mesaj, l-am citit din scoarţă în scoarţă, aşa de captivată 
m-am simţit, că şi uitasem de problema mea. 

Despre mine vă pot spune că cred enorm de mult în destin şi în 
aceste forţe care ne călăuzesc în viaţă, încerc să fac cât mai mult bine, pt. 
că sunt conştientă că ţi se întoarce înzecit. în momentul în care AM 
ŞTIUT CE VREAU, din momentul acela am început să şi obţin, ştiu că 
dacă ceri şi crezi cu consecvenţă, ţi se va da. Câteva ex.: am dorit o fetiţă - 
o am, chiar dacă a venit mai târziu; am dorit 2 copii - îi am; linişte în 
familie, un servici bun, cam toate astea le am, însă mai am de dăruit - 
cum spuneţi dvs. - şi trebuie doar să găsesc calea, poate am şi eu nişte 
capacităţi şi poate o să mi le descopăr; de aceea, cred, mai cad în câte o 
capcană. 

RĂZVAN: 

în privinţa capacităţilor paranormale ar trebui să aveţi anumite 
semne. Aveţi premoniţii, deja-vu, simţiţi entităţi invizibile, aţi trăit 
evenimente stranii, aţi citit multe în acest domeniu? Vă interesează 
fenomenele conexe morţii (moartea clinică, dedublarea, comunicări 
spiritiste, filosofie spiritualistă etc.)? Dacă puteţi răspunde cu „Da” la cel 
puţin una dintre întrebările de mai sus, vă calificaţi să activaţi fie ca un 
clarvăzător dispus să ajute oamenii cu capacităţile sale (sau terapeut 
naturist), fie ca simplu om pasionat, dispus mai mult să înveţe şi să-şi 
împărtăşească experienţele şi opiniile cu alţi amatori de paranormal. 

18 decembrie 2006 


COPIL SOMNAMBUL 


ADA: 

Cum se poate ajuta un copil de 10 ani care se pare că este 
somnambul? Bunica lui i-a povestit mamei mele disperată că nu mai ştie 
ce să facă cu băiatul care o sperie în fiecare noapte, deoarece îl găseşte ba 
sub pat bolborosind, ba iese din casă în toiul nopţii şi aşa mai departe. 

Puteţi să-mi spuneţi din punctul dvs. de vedere ce înseamnă a fi 
somnambul? Mama mi-a povestit că şi ea, când era mică (până la 8 ani) 
avea această problemă. Umbla prin casă, ieşea afară din casă şi o aduceau 
vecinii înapoi în toiul nopţii, speriaţi că le umbla prin curţi etc. Nu făcea 
probleme, doar se juca. Dar i-a trecut după vârsta de 8 ani. 

RĂZVAN: 

Somnambulismul este o stare specială a psihicului uman, nu 
neapărat o boală, în care este suspendată conştiinţa de veghe, dar mintea 
subconştientă îşi continuă activitatea de rutină. Poate că dacă, în timpul 
visului nostru obişnuit (faza de somn REM), nervii motori nu ar fi ca şi 
paralizaţi, cu toţii am fi nişte somnambuli! Cred că în timpul „şedinţei” 
de somnambulism, spiritul este ieşit din corp, dar stă aproape de el, 
comandându -1 de la distanţă. Este o stare asemănătoare hipnozei uşoare, 
în care omul dezinhibat spune lucruri pe care nu le-ar spune altfel. Poate 
chiar somnambulismul este o stare hipnotică spontană. în care lipseşte 
un hipnotizator exterior . Am putea afla multe lucruri uimitoare din 
întrebările inteligente adresate unui somnambul sau cuiva care vorbeşte 
în somn... (Am explicat mai multe astfel de stări modificate de conştiinţă 
în cartea mea „Conştiinţa umană, între Minte şi Spirit”.) 

Pentru rezolvarea cazului înfăţişat, apelul la un psiholog este desigur 
cel mai adecvat. 

9 noiembrie 2009 


UMILIRE ŞI NAIVITA TE 

ALEXANDRA: 

Am citit articolul „despre ego-ul uman” şi vreau să te întreb ceva. Am 
avut un prieten care şi-a adus amanta acasă fără să îmi spună şi, cînd am 
aflat, am vrut să merg la ei să port o discuţie cu amîndoi. Cînd ea a aflat 
că vin, a plecat, iar cînd am ajuns, el nu m-a mai primit în casă. Relaţia 
noastră a luat sfîrşit 2 zile mai tîrziu, pentru că nu l-am putut ierta. 

întrebarea mea este: de ce nu l-am putut ierta? Era egoul? Vreau să 
îl iert şi nu pot, încă sunt rănită. Vreau să merg mai departe şi chestia 
asta mă ţine pe loc. Aş vrea să ştiu dacă e ego-ul cel din cauza căruia mă 
simt rănită. 

RĂZVAN: 

Alexandra, problema se pune exact invers decât o vezi tu. 

Ca să detaşezi de ego, trebuie să te poziţionezi în mod obiectiv, 
privind situaţia la rece, ca un străin. Astfel, lucrurile sunt cât se poate de 
clare. Bărbatul ţi-a înşelat încrederea, prin urmare nu merită să îi mai dai 
atenţie. Ce voiai să mai discuţi cu ei?! Oricine din exterior poate vedea 
lucrurile în acest fel. Dar ego-ul tău te îndeamnă să îl ierţi, fiindcă nu vrei 
să rămâi fără un „iubit”. Ego-ului tău îi este teamă de singurătate. De 
fapt, în mod obiectiv, nu trebuie să îl ierţi şi nici măcar el nu are nevoie 
cu adevărat de reluarea unei relaţii în care tu chiar vei merita să fii tratată 
cu dispreţ, fiindcă te-ai înjosit să îl ierţi pe nemernic. Dacă te umileşti o 
dată, te poţi aştepta şi la alte umiliri pe viitor, urmate eventual de alte 
scuze nesfârşite şi promisiuni neonorate din partea lui. Detaşează-te de 

lamentările micului ego şi nu-ţi mai fie teamă de viitor! Poţi trăi şi fără 
acest individ, nu crezi? 

Ar trebui să dai trecutului relaţia voastră, păstrând din ea lucrurile 
frumoase, dar neuitându-le pe cele rele, ca o experienţă dureroasă, dar 
necesară pentru viitor. Deci, mergi mai departe! Dar data viitoare fii mai 
precaută şi nu accepta o relaţie doar ca „să fii în rândul lumii” sau că aşa 
îţi cer hormonii. Dacă vrei iubire adevărată, roagă-L pe Dumnezeu să îţi 
trimită în cale un om bun şi devotat, şi mai roagă-te să îl şi recunoşti, să 
nu treci nepăsătoare pe lângă el dacă ţi s-ar părea nepotrivit după 
standardele ego-ului tău! 

ALEXANDRA: 

îţi mulţumesc pentru răspuns. Dacă ar fi aşa simplu... 

Cum spuneam, deşi am fost rănită cînd nu m-a primit în casă, am 
trecut cu vederea, însă peste 2 zile am găsit o declaraţie pe telefon către 
fosta lui iubită, adică altă femeie, şi atunci ne-am despărţit. M-am gîndit 
că nu pot trăi cu cineva în care nu mai am încredere, iar el s-a combinat 
aproape instantaneu cu altă fată. Deşi o parte din mine se simţea rănită şi 
dorea să se îndepărteze de această situaţie, o altă parte din mine dorea să 
fie cu el. Poate că n-aş fi trăit confuzia asta dacă ar fi fost sincer cu mine 
să îmi spună adevărul, însă el spunea ce doream să aud si făcea ce nu-mi 
doream să facă . 

Aşa că el a rămas combinat cu fata respectivă, pe care a umilit-o, 
aducîndu-şi iar fosta amantă la el acasă, care i-a spus fetei să plece din 
casa lui. Bineînţeles că fata nu a vrut să plece, aşa că amanta s-a întors la 
soţul ei, fără succes, după ce a petrecut o noapte împreună cu el într-o 
garsonieră închiriată. El o întreabă mereu pe prietena lui actuală cînd 
pleacă şi ea nu pleacă, pentru că simte că l-ar pierde definitiv. Nici el nu 
vrea ca ea să plece, dar îi place să o chinuie. 

Eu am rămas într-o relaţie de amiciţie cu el, iniţial pentru a mă 
răzbuna, apoi pentru a îl înţelege mai bine (căci am înţeles că nu s-a 
purtat aşa doar cu mine, ci cu toată lumea şi m-am gîndit că poate e 
bolnav cu capul) şi apoi pentru a mă înţelege pe mine, pentru că uneori 
mi se făcea foarte dor de el şi, decît să stau cu dorul, îl căutam, el spunea 
ceva care mă făcea să îmi treacă dorul pentru vreo 2 săptămîni şi apoi iar 
aşa. Chiar i-am zis: „te mai sun cînd mi se face iar dor de tine, pentru că 
ştii exact ce să spui ca să îmi treacă”. Dacă am atras aşa ceva în viaţa mea, 
e clar că nu a fost întîmplător. Lucrurile se întîmplă în interiorul nostru, 
nu în exterior. Deci era o situaţie excepţională de a vedea de ce simt ceea 
ce simt. Am avut de lucrat la mine cu ataşamentul, cu iertarea, cu iubirea. 
După cum probabil ştii, ceilalţi suntem tot noi şi dacă un tip, eventual cu 
probleme, apare în calea mea şi mie îmi place de el, este clar că o parte 
din mine vrea să fie vindecată. 

Revenind, zilele trecute am zis să fac o trecere în revistă a 
persoanelor pe care le cunosc şi să le cer iertare pentru ce le-am făcut sau 
mi-au făcut, să le mulţumesc şi să le trimit iubire. Mă simţeam detaşată 

şi aveam o stare de bine, însă a doua zi m-a sunat el, fostul prieten de 
care vorbeam mai sus. Vorbind cu el, mi-am dat seama că, deşi fusesem 
convinsă că îl iertasem şi mă detaşasem, episodul cu amanta (pe care 1- 
am povestit în prima scrisoare) era viu, ca şi cum s-ar fi întîmplat ieri. 
Faptul că nu m-a primit în casă m-a durut şi n-am putut să trec peste aşa 
ceva. Apoi am aflat că amanta luase busuiocul de pe pervaz, pe care îl 
adusesem de la ţară, şi a „descîntat” prin casă, cu siguranţă că şi-a lăsat 
energiile p-acolo şi asta cred că a contribuit, printre altele, la faptul de a 
nu mă primi el în casă. 

Revenind la întrebarea mea. Ştiu că, odată înţeleasă lecţia şi iertînd, 
omul nu mai are treabă cu mine, îşi vede de alte părţi cu care are treabă, 
iar eu mă detaşez de el. Dacă el s-a întors, înseamnă că a rămas ceva ce n- 
am înţeles. Şi ştiu că are legătura cu reacţia mea faptul că nu m-a primit 
în casă, pentru că am simţit emoţia acolo. După ce ţi-am citit articolul, 
mă gîndeam că poate e vorba de ego... ego-ul s-a simţit rănit. însă tu spui 
că ego-ul vrea să posede şi aici nu era vorba de a poseda ceva, ţine 
probabil de demnitate... are vreo legătură demnitatea cu ego-ul? Mă 
poate jigni cineva fără ca eu să vreau să mă simt jignită? Şi dacă nu, 
atunci ce parte din mine se simte jignită? D-asta îţi scrisesem... aveai 
acea temă legată de ego şi mă gîndeam că poate mă poţi ajuta... înainte 
de a merge mai departe e bine să îmi învăţ lecţiile, pentru a nu le repeta... 

RĂZVAN: 

După despărţire, ai încercat să te joci de-a şoarecele şi pisica cu 
individul acela. Dar uite că şoricelul erai chiar tu. Tu eşti cea vulnerabilă, 
fiindcă ai pus suflet şi el te-a rănit. în schimb, individul este un şarpe fără 
sentimente, care acţionează cu sânge rece, batjocorindu-vă pe toate cele 
care i-aţi trecut prin pat. Este necesar să îl eviţi pe viitor, lasă timpul să 
treacă şi rana să se închidă de la sine. 

Poţi să îl ierţi, dar el nu trebuie să ştie acest lucru . Dimpotrivă, lui 
trebuie să îi arăţi doar dispreţ. Cel mai usturător este pentru el să nu îl 
mai recunoşti, pur şi simplu. El e convins de farmecul lui masculin şi de 
faptul că va duce cu vorba pe voi, „puicuţele”. Pedeapsa cea mai potrivită 
este să i se arate că este un „nimeni”. Pe tine nu te costă nimic, decât să 
rupi orice contact cu el. El nu are nevoie de iertare, ci de pedeapsă . Dacă 
nu va fi pedepsit, va considera că este bine ceea ce face. Deci poţi să îl 
ierţi, în sinea ta, dar manifestă-te cu demnitate, ca să nu devii complice 
cu apucăturile lui. Rămânând prietenă cu el, tu i-ai încurajat greşeala, nu 
l-ai ajutat să conştientizeze faptul că răneşte nişte suflete de femei. Acum, 
e adevărat, după cum mi-ai relatat faptele, aceste femei îşi cam merită 
soarta... Dar de ce te-ai amestecat tu cu un tip care preferă astfel de femei 
fără demnitate? Naivitatea şi lipsa ta de experienţă i-au permis să îşi bată 
joc de tine. 

Şi acum, câteva afirmaţii ciudate ale tale. 

1. «Poate că n-aş fi trăit confuzia asta dacă ar fi fost sincer cu mine să îmi spună 
adevărul.» 

Să nu te aştepţi ca oameni de teapa acestui individ să te ajute în 
vreun fel! El e programat să chinuie, nu să ajute. Adică, tu vrei ca 
escrocul să îţi spună, „ştii, vreau să te păcălesc”?!? 

2. «uneori mi se făcea foarte dor de el şi, decît să stau cu dorul, îl căutam, el spunea 
ceva care mă făcea să îmi treacă dorul pentru vreo 2 săptămîni şi apoi iar aşa.» 

O larvă mentală te îndemna să faci asta, iar tu răspundeai 
instantaneu. Aşa se întâmplă şi cu cei care nu reuşesc să se lase de fumat. 
Mereu apare ispita de a relua viciul. Uneori „iubirea” este de fapt un 
viciu, nu un sentiment divin. Ar trebui să rupi complet relaţiile cu acel 
individ atât de dubios. Nu ţi se pare că destul l-ai hrănit psihic pe 
profitor? 

3. «ceilalţi suntem tot noi şi dacă un tip, eventual cu probleme, apare în calea mea şi 
mie îmi place de el, este clar că o parte din mine vrea să fie vindecată.» 

Un tip îţi poate plăcea dintr-o mulţime de motive. De exemplu, 
biologice. Sau ca să suferi o decepţie, prin care să încasezi o pedeapsă 
karmică din bagajul spiritului. Aşa se arde karma. Fără prea multe 
explicaţii. Suferi şi rabzi. Nu întotdeauna poţi să înţelegi ce anume s-a 
„vindecat”, pentru asta ţi-ar trebui o înţelepciune şi clarviziune 
remarcabile. 

4. «Ştiu că, odată înţeleasă lecţia şi iertînd, omul nu mai are treabă cu mine, îşi vede 
de alte părţi cu care are treabă, iar eu mă detaşez de el.» 

Este fals. Indivizii ca el se agaţă de om ca vampirii, să-l sugă de 
vlagă. Trebuie să fii fermă şi să îl îndepărtezi din viaţa ta. Schimbă-ţi 
numărul de telefon sau respinge-i apelurile. Chestia asta, că „vrei să te 
autocunoşti aducându-1 mereu în minte”, este o înşelătorie a minţii sau a 
vreunui demonaş. Rupe orice contact cu golanul, ce te costă? Nu ar fi 
laşitate din partea ta, ci instinct de conservare. 

5. «Mă poate jigni cineva fără ca eu să vreau să mă simt jignită? Şi dacă nu, atunci 
ce parte din mine se simte jignită?» 

Bineînţeles că poţi fi jignită! Nu e suficient să-ţi propui, doar aşa, să 
fii indiferentă. Trebuie să deţii o reală detaşare spirituală, pe care tu nu o 
ai. Mintea nu e spiritul. Interacţiunea cu golanul acela, prin telefon sau 
direct, produce un schimb de energie între voi doi. Te îmbăiezi în energia 
lui mizerabilă şi începe să te doară sufletul pe ici, pe colo. 

6. «aveai acea temă legată de ego şi mă gîndeam că poate mă poţi ajuta...» 

Este lăudabilă dorinţa ta de autocunoaştere, dar tema ta prezentă nu 
este ego-ul, ci lipsa de experienţă de viaţă. Pur şi simplu, ai fost 
batjocorită. Data viitoare vei constata că această lecţie ţi-a prins bine. 

22 mai 2011 

6. PANSEURI Şl AFORISME (2008-2014) 


PANSEURI ŞI AFORISME 


Culegere de reflecţii publicate de autor în rubrica „Esoterika" (2008- 
2014) din website-ul www.spiritus.ro 


2008 

PSIHOLOGIA ARE NEVOIE DE SUPRACONŞTIINŢĂ 

Psihologia are nevoie de Supraconştiinţă, precum religia de 
Dumnezeu. Relaţia inconştient-conştient este dezechilibrată. 
Inconştientul este imens, puternic, iar conştiinţa este parţială şi supusă 
capriciilor inconştientului. Ca o ghiulea prinsă de picior este 
inconştientul, iar libertatea conştiinţei este dată de lungimea lanţului. 

Pentru echilibrul psihologic, trebuie introdus al treilea termen: 
Supraconştientul, la fel de vast şi puternic ca inconştientul. Ultimul este 
abisal, primul este ceresc. Conştientul este un „cursor” care baleiază pe 
scala de la minus infinit la plus infinit. Orice metodă care abordează 
inconştientul trebuie sprijinită pe o poziţie supraconştientă. Altfel, 
conştientul în sine este manipulabil, impresionabil, voinţa ocazională a 
unui individ nu are succes contra tendinţelor acumulate în milioanele de 
ani. Dacă însă îşi trage forţa de sus, din etajele supraconştiente, având 
resurse psihice nelimitate, atunci instinctele anarhice pot fi domesticite, 
tendinţele negative anihilate şi noi scheme pozitive inoculate, după 
modelul supraconştiinţei. Poţi coborî în abis numai pe cât te ridici în 
slăvi... 

Freud a asemănat conştiinţa cu vârful aisbergului inconştientului. 
Mai degrabă, conştiinţa este vârful aisbergului supraconştiinţei. Polul 
determinismului, fatalismului şi depozitarul karmei personale este 
inconştientul. Polul libertăţii este supraconştiinţă, din care o mică parte 
este conştiinţa. 


MILĂ Şl COMPASIUNE 

Dacă vrem cu tot dinadinsul să facem o diferenţă între milă şi 
compasiune, atunci putem spune aşa: 

MILA este o relaţie de la suflet la suflet. Când eşti milos, rezonezi 
empatic cu suferinţa şi slăbiciunea celuilalt, simţindu-te mai norocos 
decât el. 

COMPASIUNEA este o relaţie de la spirit la suflet. Când simţi 
compasiune, rezonezi cu fericirea şi puterea de Sus, simţindu-te mai 
treaz decât celălalt. Compasiunea presupune şi o mare puritate lăuntrică, 
pentru a nu rezona cu energiile inferioare care provoacă suferinţele. 

* * * 

Ne credem nemuritori fiindcă de mii şi zeci de mii de zile ne-am 
obişnuit să ne trezim dimineaţa vii. Dar credinţa asta iluzorie ni se 
schimbă radical în ziua fatidică în care pierdem o fiinţă dragă, apropiată 
sau suferim un accident. Şi se mai spune că cel mai greu se schimbă 
concepţiile!... Mentalitatea nu e solidă, ea se reconstruieşte permanent. E 
de-ajuns o zi tragică ca să-ţi schimbi mentalitatea complet. 

* * * 

Mintea este asemănătoare unui balon cu aer cald. Gândurile banale, 
lumeşti sunt ca balastul atârnat de nacela balonului. Ideile spirituale, 
aspiraţia spre înalt umflă balonul, precum aerul cald, ridicându-1 spre 
cer. 


* * * 

Când vrei să meditezi, apar gândurile inutile, vagabonde, necerute. 
Aşa se întâmplă tuturor. Atunci, trimite-i lui Dumnezeu aceste gânduri, 
dar nu oricum! încearcă să le traduci în limbajul pe care îl înţelege 
Dumnezeu Cel Pur şi Fără Formă. Tradu-le într-o formă pură, în 
gândurile Divine! Este ca un koan zen. Dacă te vei strădui, vei ajunge la 
Pace! 


UMORUL, CALITATE SPIRITUALĂ 

Mulţi filosofi, psihologi, scriitori, diverşi specialişti au încercat să 
explice umorul. Au lansat teorii interesante, dar nici una nu lămureşte pe 
deplin ce este el. Umorul nu a putut fi formalizat şi implementat în 
computere. Nici nu credem că va fi vreodată, pentru că ele nu pot 
reproduce nici libertatea (ci doar hazardul) şi nici prefăcătoria (ci doar 
valoarea de adevăr „fals”). Oricât de inteligente ar fi computerele actuale 
- în sensul stocării şi chemării instantanee a informaţiilor şi chiar 
capacitatea de a învăţa din propria experienţă - ele sunt idioate, adică 
respectă noncreativ algoritmul gândit de om. Putem presupune că simţul 
umorului este legat direct de existenta conştiinţei umane. Computerele 
nu pot fi amuzate pentru că le lipseşte conştiinţa. înseamnă că umorul va 
fi explicat numai odată cu explicarea conştiinţei. Dar acest lucru este 
departe de a fi realizat de către ştiinţa modernă, deşi se străduieşte din 
răsputeri... 

Din cele afirmate de cercetătorii umorului, câteva idei merită a fi 
reţinute. 

• Umorul este ca un joc. Implică 1) recreere, lipsă de tensiune şi 2) 
competiţie, existenţa unui câştigător şi a unui învins. Umorul ar fi 
deci o victorie a noastră asupra altora, intr-un context neconflictual, 
neagresiv. 

• Umorul se iveşte atunci când convenţionalul se transformă în 
absurd, adică aşteptările noastre nu sunt deloc hrănite. Apare o 
incongruenţă dintre expectanţe şi final, adică aplicarea a două 
înţelesuri la aceeaşi experienţă. 

• Umorul este dependent de contextul social şi cultural. 

• Umorul, mai ales cel obscen, eliberează o energie ţinută în frâu 
(Freud). Totuşi, trebuie să discernem între umor şi râs. Râsul poate 
avea cauze fiziologice străine de umor. 

• Umorul este specific uman. 

• Umorul are o componentă autoironică, autocritică. Dacă îi lipseşte 
celui amuzat, atunci el se limitează la a batjocori o altă persoană. 
Fiind autoironie, umorul se opune fanatismului, intoleranţei, pentru 
că oricine poate cădea pradă unei glume, chiar şi autorul ei. 

• Umorul amendează obtuzitatea şi inflexibilitatea „mecanicismului”, 
care încearcă să ne limiteze, să ne prindă în chingile sale, să osifice 
„viul”, viaţa însăşi (Bergson). 

• Nietzsche spunea: „Zeii sunt zeflemişti: se pare că ei nu-şi pot 
stăpâni râsul nici măcar în timpul acţiunilor sfinte.” Ceva-ceva a 
prins neamţul. Dar nu cred că e vorba de râsul zeflemitor, ci de 
bună-dispoziţie. 

Propunându-vă un punct de vedere sintetic şi personal, credem cu 
tărie că umorul este o calitate pur spirituală. Umorul este prezent şi la 
fiinţele eterate ale lumii spiritelor. Aceasta rezultă din comunicările cu 
spiritele, conform propriilor lor afirmaţii. Dacă este aşa, atunci originea 
comună a umorului trebuie căutată în zona spirituală, atât pentru spirite, 
cât şi pentru oameni. Şi este normal aceasta, deoarece oamenii sunt de 
fapt spirite încătuşate în materie, iar psihicul uman este un ecou al 
spiritului. 

Mergând la esenţa umorului, credem că două motivaţii diferite îl 
generează. 

Prima cauză a umorului (atât al omului, cât şi al spiritului) ar fi 
amendarea mecanicismului, rigidităţii, şabloanelor de comportare, 
simţire şi gândire. Este o reacţie la încălcarea libertăţii proprii spiritului. 
Spiritul este creat liber şi se bucură la maximum de această libertate în 
lumea sa originară. Atunci când ceva sau cineva se opune libertăţii sale, 
obligându-1 să fie previzibil şi rigid, spiritul se revoltă şi îi transmite 
omului în care este încarnat starea de umor. (Simţul umorului este unul 
din cele câteva suprasimţuri aflate dincolo de cele 5 simţuri standard. Alt 


Răzvan Alexandru Petre - Spiritualitatea în psihologie 


Pag. 149 




extrasimţ ar fi, de exemplu, bunul-simţ.) Nenumărate pârghii 
inconştiente ne manipulează în fel şi chip, dar omul are posibilitatea de a 
fi oricând imprevizibil, pentru că în el sălăşluieşte o fiinţă mai înaltă, 
absolut liberă. 

A doua cauză ar fi diferenţa marcantă dintre aşteptări si realitate, 
dintre formă si fond . Lumea fizică este o lume a mascării, a minciunii, a 
aparenţelor. Pentru spirite însă, adevărul este uşor de văzut, iar minciuna 
nu are cum supravieţui. De aceea poate fi amuzant să vezi cum le pică 
masca unor personaje care ar fi dorit să ne înşele, mai mult sau mai puţin 
voluntar. Umorul izbucneşte însă mai ales când spiritul ne transmite 
voalat ideea că toată această lume a noastră, cu tot ce există în ea, este o 
aparenţă, ea nu exprimă realitatea aşa cum se vede din lumea spiritelor, 
în acest sens, chiar şi infirmităţile sunt posibil de ridiculizat (cu tactul de 
rigoare), pentru că ele îmbracă în nişte aparenţe efemere (prezentate ca 
fiind definitive şi tragice) realitatea fiinţei spirituale create perfectă şi 
indestructibilă. în acest sens, orice poate fi demn de râs, pentru că orice 
există pe pământ este o formă trecătoare şi imperfectă, diferită de fondul 
spiritual al lumii. Din perspectiva perfecţiunii, orice imperfecţiune poate 
fi ridiculizată (cu compasiunea de rigoare, pentru a nu provoca suferinţe 
gratuite). Numai Dumnezeu NU poate fi ridiculizat, pentru că EL ESTE 
PERFECT . Am putea ridiculiza numai ideea limitată a unora despre 
Dumnezeu. 

Umorul are nevoie de o anumită detaşare şi neagresivitate. Altfel, el 
este imediat înăbuşit în stări mai grosiere de conştiinţă: furie, tristeţe, 
teamă etc. Umorul este o stare de conştiinţă superioară, apropiată de 
spirit. Simţul umorului este un posibil indicator al apropierii omului faţă 
de spiritul său, mai ales când apare în situaţii tensionate, problematice, 
cu miză mare. 

Concluzionând, umorul, în esenţa sa profundă, este o reacţie la 
încălcarea atributelor fundamentale ale Spiritului: LIBERTATEA şi 
ADEVĂRUL. Mecanicismul este o ofensă adusă Libertăţii, iar aparenţa 
este o ofensă adusă Adevărului. 

Toate formele de umor omenesc pot fi reduse la cele două cauze 
primare: şablonul rigid şi aparenţa dejucată. 

Acestea ar putea fi cel mai adevărate în cazul vieţii reale, adică a 
„jocului prim”. Dar pentru „jocul secund” - arta sau educaţia - motivele 
umorului ar putea avea şi alte resorturi, mai subtile. 

22 martie 2009 


Umorul poate fi voluntar sau involuntar. 

Poate fi universal (de exemplu, cel cu tentă sexuală, uneori umorul 
de situaţie) sau cultural (specific unei civilizaţii sau unei limbi anumite - 
mai ales umorul de limbaj). 

Umorul cultural este metaforă (comparaţie fără un termen), iar 
degustătorul de umor completează termenul lipsă. Ca în poezie. în umor, 
metafora ne duce într-o direcţie total imprevizibilă; cu cât e mai 

nepotrivită, cu atât umorul e mai savuros. Imaginea amuzantă este „ca 
nuca în perete”, dar vrea să pară rezonabilă. Umorul face haz de lipsa 
logicii profunde, de sofisme, nu neapărat a unui personaj, ci a situaţiei, a 
exprimării inadecvate etc. Omul prost nu prea gustă hazul de ilogică, 
fiindcă se simte cu musca pe căciulă. 

în rebus, în poezie, în umor, în ştiinţă, plăcerea descoperirii sensului 
ascuns este aceeaşi. în umorul voluntar mai apare şi pregătirea 
psihologică de a râde de nepotriviri, atmosfera relaxată şi uşor tensionată 
în sens plăcut, care deja pregăteşte şi provoacă hazul în procent de 50%. 

Când umorul este explicat, nu ne mai amuză, fiindcă dispare 
plăcerea descoperirii „cheii” umoristice. Dacă cerem explicaţii, asta arată 
că suntem ori proşti, ori inculţi, ceea ce iarăşi nu este amuzant deloc... 

8 decembrie 2011 



Au căzut de acord asupra reîncarnării 

© Răzvan A. Petre 

1.07.2012 

Pratyahara (retragerea simţurilor) 


Epigramă de iarnă 

Urătorii ne colindă: 
magii, steaua... brazii, leru’... 
Mă întreb: pe ritm de samba, 
cum colindă... brasileiro?... 


27.06.2012 


31.12.2011 

EFECTUL ÎNJURĂTURII 

Ce este înjurătura? Este o metodă convenţională de a provoca 
instantaneu furia interlocutorului. 

Din punct de vedere strict psihologic, furia este determinată de 
jignire, lezarea onoarei, a demnităţii egoului. Personalitatea spirituală nu 
poate fi lezată nicicum. 

în principiu, lezarea onoarei ar putea duce la pierderea respectului 
celorlalţi, de aceea se cere apărată. Pe o insulă pustie (unde conflictul ar 
rămâne strict între cei doi) jignirile ar putea avea efect doar în planul 
pierderii stimei de sine al celui ocărât; el ar reacţiona numai pentru a-şi 
apăra imaginea de sine. 

Prejudiciul de imagine este în legătură cu aflarea de către terţi a 
„jignirii”. Chiar dacă nu ne simţim ameninţaţi de jignire, dacă ea devine 
publică, suntem totuşi obligaţi să luăm atitudine. Lipsa reacţiei poate fi 
interpretată ca vină, ca frică, având drept consecinţă diminuarea 
respectului celorlalţi. Aproape mereu, lipsa reacţiei poate fi interpretată 
de agresor ca o invitaţie la continuarea jignirilor. Este o adevărată artă 
aceea de a răspunde fără a amplifica conflictul, ci de a-1 stinge. 

11 decembrie 2009 


* * * 

Spiritul încarnat se roagă Domnului prin mintea din stare de veghe. 
Spiritul este încarcerat în creier, nu are conexiune liberă şi directă, 
precum spiritele libere. în somn, spiritul îşi lasă conştiinţa umană în 
corp, fiind astfel incomplet şi, de aceea, nu are suficientă energie 
spirituală pentru a redeveni ce era înainte de încarnarea în trup de om. în 
concluzie, spiritul încarnat este obligat să folosească resursele psihice 
umane pentru a comunica mai bine cu Divinitatea. 

în corpul de om, spiritul poate primi Graţia suprema numită „extaz 
mistic”, prin care să fie primit aproape de Absolut. Dar nu sunt sigur că 
acelaşi spirit, dezîncarnat fiind, ar fi avut acelaşi privilegiu. în corp de 
om, spiritul vrednic este răsplătit înmiit pentru vitejia sa de a înfrunta 
ispitele materiei... 

11 decembrie 2009 


Despre iluminare, în cadrul modelului trinitar al psihicului 

Minte - Conştiinţă - Spirit 

Conştiinţa cunoaşte prin identificare . Se identifică cu Mintea şi 
cunoaşte lumea fizică. Apoi se apropie de Spirit, identificându-se treptat 
cu el. Tot treptat s-a identificat şi cu Mintea, în copilărie, etapă ce a durat 
circa 7 ani. Când se identifică cu Spiritul, vede universul dintr-o 
perspectivă mult mai largă, mai vie, mai însorită. Revenind la „normal”, 
perspectiva mentală pare mult mai obtuză, mai gri, mai adormită, mai 

ceţoasă. Pare un vis faţă de trezia Spiritului. Simpla amintire a 
experienţei spirituale pure îl face pe cel iluminat să exclame: „Viaţa 
omului este o umbră, o iluzie, un vis în somnul Spiritului. Adevărata 
realitate este cea a Spiritului!”. Paradoxal, ambele viziuni sunt reale. 
Pentru cel neiluminat, Spiritul este o himeră, autosugestie, visare. Şi 
invers. 

Apropierea Conştiinţei de Spirit diminuează influenţa Minţii şi Ego- 
ului, care sunt de acuma modelate de Conştiinţă în acord cu viziunea 
spirituală pe care a avut-o. Chiar şi în amintire, Spiritul pare mai real 
decât lumea fizică. 

Uneori, amintirea se estompează şi omul are nevoie de reluarea 
experienţei transcendentale. Nu este o simplă „repetare”, ci o „renaştere”. 
O baie de lumină total purificatoare, mereu nouă, ca o nouă zi. Nu este o 
repetare monotonă, precum mantrele, ci o experienţă mereu proaspătă şi 
diferită, dar întotdeauna divină. 

Conştiinţa nu poate cunoaşte „obiectiv” Mintea sau Spiritul. Singura 
sa modalitate de cunoaştere este din interior, prin identificare. în 
schimb, viziunea obiectivă exterioară este accesibilă Spiritelor libere, 
neîncarnate. De aceea, pot apare diferenţe între doctrina spiritistă şi 
relatările maeştrilor spirituali. Mărturia personală „interioară” 
completează descrierea „exterioară”, fără a se contrazice. 

5 martie 2010 


* * * 

în practicile budiste tibetane, cuvântul „meditaţie” se traduce prin 
„familiarizare”. Este vorba despre familiarizarea minţii cu o stare nouă 
specială, prescrisă de maeştri, dorită şi căutată de adepţi. Practica 
meditaţiei constă în imaginarea unor scurte filmuleţe mentale, care să 
autogenereze în mintea adeptului o anumită emoţie, întotdeauna 
pozitivă, constructivă. 

De exemplu, pentru stimularea emoţiei compasiunii, meditatorul îşi 
poate imagina o căprioară fugărită de câinii vânătorului, pe care îl 
priveşte cu lacrimi în ochi. Repetarea constantă a acestei meditaţii duce 
la transformarea emoţiei trecătoare într-o dispoziţie de mai lungă durată, 
chiar zile întregi. Când această dispoziţie devine trăsătură 
temperamentală, scopul meditaţiei a fost atins: sentimentul compasiunii 
faţă de toate fiinţele vii devine permanent şi spontan, adică „familiar”. 

în Occident, dispunem de imensa forţă a imaginilor filmate, care pot 
să ne genereze aceste emoţii benefice şi starea de catharsis. Problema 
civilizaţiei noastre este că nu o folosim în mod sistematic pentru educaţia 
emoţională. Ba dimpotrivă, majoritatea imaginilor filmate care i se 
prezintă omului occidental prin mass-media sunt impregnate de 
negativitate, duritate, agresivitate etc. Astfel că, în locul imaginaţiei 
autocontrolate într-un scop benefic, avem parte de imagini manipulate 
de alţii cu efecte prioritar dăunătoare. Mintea omului este foarte plastică 
şi se pliază pe conţinuturile pe care i le prezentăm metodic. Oare ce tip de 

om construim atunci când ne hrănim mintea preponderent cu ştiri 
îngrijorătoare, situaţii traumatizante, prevestiri sumbre, violenţe 
gratuite, filme horror, catastrofe care ne hrănesc foamea de 
senzaţional...? 

27 iunie 2010 


Spiritul şi sufletul sunt ca fraţii siamezi. Dar ei sunt diferiţi, precum 
tulpina vizibilă şi rădăcina invizibilă a unei plante. Noi ne considerăm a fi 
„sufletul”, dar intenţiile Spiritului deseori ne rămân ascunse. A le 
cunoaşte, şi încă permanent, este încununarea efortului de 
autocunoaştere. Nu există spiritualitate fără cunoaştere de Sine. 

28 august 2010 


Persoanele cu tulburări psihice dau vina pe toată lumea pentru 
necazurile lor, nereuşind să îşi vadă propriile greşeli. De fapt, unii 
pacienţi psihiatrici sunt bolnavi spirituali, nedorind să renunţe la 
mobilurile egoiste, care le-au acaparat sufletul cu totul. 

31 august 2010 


Drumul spre iluminarea spirituală trece prin eliberarea de gânduri şi 
de ego (desigur, de scurtă durată). Orice gând este o limitare a Infinitului 
creator. Similar, ego-ul uman este o limitare a Conştiinţei infinite. „Noi” 
suntem la mijloc, între personalitatea restrictivă, previzibilă a ego-ului şi 
personalitatea universală, liberă a Spiritului din noi. 

1 septembrie 2010 


Nu omul se reîncarnează, ci Spiritul din el. Omul este unic şi efemer. 
Spiritul nemuritor se reîncarnează în multe fiinţe umane, succesiv, 
pentru a dobândi experienţă pământească. Totuşi, sufletul omului 
supravieţuieşte morţii, fiind înglobat în personalitatea universală a 
Spiritului. 

Chiar dacă, în viaţă fiind, sufletul nu se identifică total cu Spiritul, 
după momentul decesului, sufletul devine o părticică din Spirit. Iar când, 
în situaţii speciale, un Spirit liber se încorporează într-un medium (vezi 
cazul Joăo de Deus) o poate face „îmbrăcat” cu unul din sufletele din 
arhiva Sa perispirituală. 

4 septembrie 2010 

STRESUL 

în faţa unui stres provocat de incertitudine şi aşteptarea înfrigurată 
a unui posibil eveniment neplăcut, omul are cel puţin 3 variante diferite 
de reacţie salvatoare, ca să nu se îmbolnăvească sufleteşte. 

1- Ignoră sau, pur şi simplu, uită pericolul. 

2- Dacă are credinţă, poate gândi că „oricare va fi deznodământul, va 
fi spre binele meu spiritual şi al celor din jur”. 

3- Priveşte direct spre sursa stresului, disecând-o în componentele 
sale, până nu mai pare ameninţătoare. 

5 octombrie 2010 

Stresul incertitudinii. Omul nu ştie ce i se va întâmpla şi aşteaptă 
înfrigurat deznodământul situaţiei. Doar că, până atunci, stresul îl va 
îmbolnăvi. 

Ca să scapi de stres, gândeşte în termeni clari: Fie se va dovedi că 
temerile tale nu se vor împlini, deci totul este acum doar în imaginaţia ta, 
aşa că destinde-te! Fie se va întâmpla scenariul neplăcut, şi atunci fă-ţi de 
acum planul de bătaie, pregăteşte-te psihologic. Deci, întâi linişteşte-te 
şi, apoi, pregăteşte-te! Aşa vei scăpa de chin! 

Stresul apare atunci când există oscilaţie continuă între da şi nu. El 
produce atât agitaţie mentală, cât şi incapacitate de reacţie adecvată. 

6 octombrie 2010 

Frica de moarte. Moartea este considerată un fenomen neplăcut. Pe 
unii, aşteptarea sa iminentă îi poate înnebuni. Să rememorăm tortura 
psihologică realizată asupra patriotului Ilie Ilaşcu, care a fost scos în faţa 
plutonului de execuţie de mai multe ori, simulându-i-se împuşcarea. 

Cei mai mulţi ignorăm gândul morţii, ca şi cum vom trăi veşnic. 

Unii se gândesc cu speranţă la „viaţa de apoi”, care le va risipi 
chinurile vieţii pământeşti. 

Dar unora, anxietatea intensă le-a produs o „iluminare spontană” 
atunci când şi-au imaginat procesul morţii, pas cu pas. Aşa s-a întâmplat, 
de exemplu, cu înţeleptul Ramana Maharishi, pe când era copil. 

7 octombrie 2010 


* * * 

în laboratorul minţii 

„Nu am timp! Parcă timpul se grăbeşte!”, spui de multe ori asta. 
Poate că, intr-adevăr, senzaţia ta este reală şi TIMPUL TE PRESEAZĂ. 

Iată o metodă imediată de răspuns: poţi, la rândul tău, să PRESEZI 
TIMPUL. Timpul se întinde la stânga (trecutul) şi la dreapta (viitorul). 
Comprimă timpul din ambele sensuri până când ajungi la momentul 
zero, clipa de acum. Vei obţine un rezultat straniu. Este un proces 

mental: imaginează-ţi o presiune de neoprit cu care strângi timpul, ca 
într-o menghină invizibilă... 5 secunde, 1 secundă, 100 milisecunde, 10 
nanosecunde, 1 picosecundă... Menţine atenţia asupra presiunii, căci 
timpul are tendinţa de a se dilata la loc când nu te concentrezi! 

Reuşind să comprimi timpul, ca un exerciţiu repetat, vei remarca o 
mai mare uşurinţă de a suporta viaţa, o vei înţelege mai profund şi vei fi 
mai liniştit. 

13 octombrie 2010 

închipuie-ţi că, în urma unui accident minor, ţi-ai pierdut memoria. 
Nu mai ştii nimic din trecutul tău, nici măcar accidentul. Vezi doar nişte 
oameni care spun că sunt rudele tale şi te cheamă cu un nume ce nu îţi 
spune nimic. încerci să nu îi superi, fiindcă sunt drăguţi cu tine, dar ei nu 
înseamnă nimic pentru tine. Obiectele pe care ţi le arată ca fiind ale tale 
îţi par la fel de străine. Toţi par a fi îngrijoraţi de starea ta, dar tu te simţi 
bine, fericit. Eşti absolut liber! Trecutul nu mai există... Eşti proaspăt 
apărut pe lume şi te bucuri de orice, ca un copilaş... 

Acest exerciţiu de amnezie îţi aduce o stare de euforie. Când nu mai 
există trecut, nu mai ai la ce gândi; iar când dispar gândurile, te umple 
spontan o stare de fericire. 

14 octombrie 2010 


* * * 

Ochii sunt fereastra sufletului, se spune. Iar sufletul este fereastra 
spiritului. Un om nu îşi poate ţine ochii deschişi decât atunci când 
Spiritul este prezent în trup. Doar bebeluşii pot să ţină ochii deschişi 
când dorm. Pe de altă parte, când un mare maestru spiritual meditează 
cu ochii deschişi, iar Spiritul îi este plecat din trup, privirea îi este 
pierdută, ochii sunt inexpresivi, goliţi de viaţă. Asta confirmă faptul că 
forţa privirii vine de la Spiritul din noi. 

16 octombrie 2010 


în 2006, „American Psychologist”, publicaţia oficială a Asociaţiei 
Americane a Psihologilor, a publicat un articol despre meditaţie, care 
începe prin a spune că meditaţia „este acum unul dintre cele mai 
durabile, răspândite, precum şi cea mai cercetată modalitate dintre toate 
metodele psihoterapeutice”. Există peste 10 milioane de practicanţi în 
Statele Unite şi sute de milioane în întreaga lume. Beneficiile ei sunt 
recunoscute pe scară largă, argumentate în peste 1000 de studii 
ştiinţifice, fiind introdusă în spitale, şcoli şi terapii psihologice de diverse 
orientări. Meditaţia a fost studiată intensiv şi promovată de către 
psihologia transpersonală de peste 30 de ani. în condiţii clinice, la 
anumiţi indivizi meditaţia este utilă pentru reducerea tensiunilor, 
anxietăţii, psiho-patologiilor asociate stresului (insomnia, bâlbâială, 
hipertensiunea arterială sau aritmia) şi autoînvinuirilor, pentru 

reducerea dependenţei de droguri, sporirea stimei de sine, îmbunătăţirea 
stării sufleteşti, facilitarea exprimării emoţionale, creşterea creativităţii, 
eficienţei şi resurselor de energie vitală. Meditaţia conduce la creşterea 
seninătăţii şi detaşării, o minte mai calmă şi o reducere a impactului 
suferinţei. Pentru a fi utilizată cu succes, meditatorul trebuie să 
manifeste un anumit grad de autodisciplină şi să nu aibă o nevoie 
excesivă de „a ţine totul sub control” (meditaţia ducându-1 într-o zonă de 
conştiinţă inedită, necunoscută până atunci). 

21 octombrie 2010 


Dintre toţi savanţii (universitari din ştiinţe naturale şi discipline 
umane), cei mai sceptici privind posibilitatea fenomenelor paranormale 
sunt - cine credeţi? - psihologii !!! Mai concret, într-o statistică recentă a 
American Psychological Association, 34% din psihologii academici 
declară că fenomenele psi (telepatia, clarviziunea/vederea la distanţă, 
psihokinezia şi precogniţia) sunt imposibile. S-au efectuat studii 
psihologice după toate regulile ştiinţifice care atestă indubitabil din 
punct de vedere statistic existenţa acestor fenomene psi 10 . Dar credeţi că 
i-a convins pe ignoranţii cu diplomă? Aş, de unde! Prejudecăţile sunt mai 
puternice decât dovezile. în general, statisticile nu conving pe nimeni... 

Din punctul meu de vedere, aceasta este o dovadă a incompetenţei 
învăţământului psihologic universitar actual din ţările „civilizate”. Şi 
poate tocmai din acest motiv, psihoterapeuţii americani vor să se separe 
din asocierea cu psihologia „ştiinţifică”, care îşi dovedeşte obtuzitatea şi 
inadecvarea la realitate. în decursul practicii clinice şi de consiliere, 
terapeutul se sensibilizează la problematica subtilă a sufletului, aflat 
dincolo de paradigmele ştiinţelor naturale. 

în schimb, psihologia ştiinţifică vrea să explice totul pe baza 
biologiei şi fizicii. Este o dovadă crasă de pupincurism a psihologiei 
academice în faţa ştiinţelor clasice, de teama repudierii sale de către 
savanţii materialişti. în acelaşi timp, este, din păcate, o renunţare la 
statutul propriu, unic şi nobil al psihologiei, ce nu trebuie redusă la 
domeniul altor ştiinţe particulare. 

18 noiembrie 2010 


Spiritul şi sufletul nu sunt acelaşi lucru. 

Spiritul este farul care luminează drumul sufletului prin întunecatul 
ocean al ignoranţei. Spiritul este reprezentantul permanent al Divinităţii 
în om. Singur, sufletul nu ar avea cum să îşi ducă viaţa conform moralei 
celeste, fiind legat doar de cele pământeşti. îngerii păzitori din jur îi dau 
sfaturi bune, dar ei nu pot ţine locul propriului spirit, care conduce 
vehiculul corporal şi ţine permanent contact cu sufletul. Activitatea 


10 http://www.drjudithorloff.com/Free-Articles/Feeling-Future.pdf 

îngerilor asupra sufletului este doar ocazională, chiar dacă îl 
supraveghează mereu de la distanţă. 

Din aceste considerente, spiritul nu poate fi identic cu sufletul 
omului. Spiritul trebuie să fie o lumină mereu aprinsă, conştientă de 
divinitatea sa interioară, gata oricând să îndrume sufletul atunci când se 
află la ananghie sau într-o dilemă morală. 

Cei care susţin că spiritul ar fi identic cu sufletul o fac pentru a 
simplifica chestiunea continuităţii conştiinţei după moarte. Astfel, ştiind 
că după moarte rămâne spiritul nemuritor, ei afirmă că sufletul omului 
este acelaşi spirit, dar „adormit”. 

Dacă însă spiritul încarnat ar fi inconştient de divinitatea sa, ar lipsi 
orice reper sacru din câmpul conştiinţei umane. în niciun caz omul nu se 
poate baza doar pe învăţăturile exterioare ale preoţilor sau şamanilor. Ce 
s-ar întâmpla când ele ar lipsi (caz frecvent), ar fi eronate sau 
răuvoitoare?! Omul ar fi atunci lipsit de orientarea spre calea divină. Dar 
Dumnezeu nu ne lasă niciodată fără ajutor, iar ajutorul este chiar în noi, 
bine ascuns, dar de nădejde. Dumnezeul Cosmic este mult prea departe, 
îngerii Săi au misiunea de protecţie în ocazii speciale, şi atunci, cine 
rămâne nonstop la cârma corăbiei sufletului? Spiritul, desigur, această 
scânteie din Dumnezeire. El este nemuritorul. 

La moarte, sufletul se retrage pe nesimţite în sfera spiritului, fiind 
înnobilat cu perspectiva universală a acestuia. Este precum procesul prin 
care o picătură de apă se scurge în ocean - ea nu se usucă, nu-şi pierde 
proprietăţile fluide, dar în schimb capătă o viziune mult mai largă asupra 
vieţii. 

27februarie 2011 


„Omul nu poate nimic fără Dumnezeu ”, spun cei care se dau foarte 
pioşi. Este o afirmaţie gravă, care, în loc să ne apropie de Divinitate, ne 
descurajează, ne decepţionează şi ne supune voinţei celor mai puternici 
dintre noi. în fond, suntem convinşi că Dumnezeu este greu de atins şi că 
nu ne va satisface orice dorinţă... Deci ar trebui să aşteptăm toată viaţa 
mila Sa, ca nişte cerşetori neputincioşi, nedemni şi frustraţi. 

Dimpotrivă, trebuie să credem că omul îl are pe Dumnezeu în el, sub 
forma spiritului său individual. Desigur că putem primi ajutoare 
nesperate de la îngerii păzitori, de la spirite elevate şi puternice care 
îndeplinesc Voia Divină, cu şi fără rugăciunile noastre fierbinţi. Dar 
nimeni şi nimic nu poate suplini voinţa spiritului încarnat în corpul şi 
sufletul nostru. Acest spirit însuşi este o parte din Divinitate, are calităţi 
divine. Voinţa este suprema armă spirituală. Deci omul poate orice 
tocmai fiindcă în el este prezent Dumnezeu, prin reprezentantul său - 
spiritul individual care ne dă identitatea. 

Dar, atâta timp cât confundăm spiritul cu sufletul, ar fi desigur o 
nepioşenie să ne credem dumnezei! Sufletul nostru este imperfect şi nu 
prea doritor de înţelepciune. însă, odată ce le separăm, putem afirma 

fără modestie că Dumnezeu locuieşte în noi, iar puterea noastră de a face 
lucruri bune şi chiar miracole vine numai de la El. Totuşi, sufletul nostru 
se poate opune inspiraţiei divine, din păcate, prea des. Sufletul nostru 
este liber să asculte de indicaţiile spiritului sau să acţioneze după cum are 
chef ori este influenţat din exterior... 

Chiar dacă nu putem demonstra ştiinţific, suntem condamnaţi să 
credem că sufletul nostru pământesc diferă de spiritul nostru ceresc. 
Altfel, ar trebui să admitem că fiinţa umană este alcătuită doar din lut, 
neavând nimic divin în ea. Partea divină din om se numeşte „spirit” şi are 
o conştiinţă proprie, precum Dumnezeu. De fapt, ea ne conduce viaţa, aşa 
că este mai conştientă de multe lucruri decât mintea noastră limitată. 

Până la urmă, intr-un fel, este adevărat că „omul nu poate nimic 
fără Dumnezeu ”, dacă înţelegem că Dumnezeu este în noi, iar faptele 
neinspirate de comandorul fiinţei noastre, spiritul, nu vor fi integrate în 
armonia vieţii universale, ci doar nişte acţiuni stângace, cu efecte 
imprevizibile şi chiar indezirabile. 

Sunt mulţi satanişti care pot să facă foarte multe lucruri rele, fără 
Dumnezeu! 

1 martie 2011 


Dacă nu vei putea păstra un surâs interior când treci prin suferinţe şi 
necazuri, este aproape sigur că vei duce în spate acest rău mult timp de 
acum înainte, chiar şi după ce suferinţa se va fi sfârşit. Vei vrea să te 
răzbuni sau vei căpăta fobii, antipatii, o ură inexplicabilă etc., adică vei 
perpetua răul suportat, sub diverse alte forme. Buddha spunea: „când nu 
reacţionezi lăuntric la răul care ţi se face, tot atâta rău moare în lume”. La 
acelaşi lucru se referă şi toleranţa creştină - îl ierţi pe cel care ţi-a greşit 
nu de dragul lui, ci pentru binele tău. în exterior poţi reacţiona - uneori 
chiar se impune fermitate -, dar lăuntric nu trebuie să porţi nicio 
ranchiună personală, căci tu nu te lupţi cu omul - o biată fiinţă izbită de 
colo, colo -, ci cu răul. Răul este un văl de iluzie aruncat peste realitatea 
binelui. 

Diferenţa dintre sfinţii si martirii închisorilor comuniste este că 
sfinţii au reuşit să îsi ierte torţionarii . Această iertare este un adevărat 
miracol. De obicei, oamenii merg pe urmele lăsate de rău în sufletul lor, 
brazde adânci care le dau direcţia atitudinilor şi comportamentelor 
viitoare. Sfinţii închisorilor au înţeles asta şi au vrut să se elibereze de 
condiţionarea psihică malefică. Când poţi să ierţi ceea ce este „de 
neiertat”, cu adevărat te-ai eliberat din cea mai grea sclavie, sclavia 
resentimentelor. 

7 aprilie 2011 

Una e să foloseşti Voinţa, alta e să intelectualizezi, să imaginezi. 
Voinţa şi Imaginaţia sunt energii spirituale diferite. 

Isus le spunea ucenicilor: „Când vă rugaţi, să credeţi că aţi primi 
deja ceea ce aţi cerut”. Aici nu e vorba de autosugestie pozitivă, de 
iluzionare benefică. Voinţa este diferită de gândire. Cu ajutorul 
Inteligenţei ne stabilim ţeluri posibile şi dezirabile, dar Voinţa nu stă să 
analizeze. Voinţa este formată dintr-un scop şi o energie lansată către 
acesta. Este ca şi cum ai trage cu pistolul: îl poţi orienta în diverse 
direcţii, dar odată ce apeşi trăgaciul, eşti sigur de efectul devastator al 
glonţului. 

„Credinţa” de care vorbeşte Isus nu este o convingere intelectuală în 
urma unei predici sau dezbateri, ci este siguranţa în efectul Voinţei 
spirituale. El a exprimat în cuvinte efectul angrenării Voinţei autentice, 
nu mijlocul intelectual prin care poţi obţine succesul. Voinţa este o forţă 
distinctă, nu e produsă de gândire, ci colaborează cu ea. în acest sens, 
„credinţa” nu este raţională. Uneori poate părea chiar naivă. De fapt, 
numai un om naiv îşi poate închipui că poate realiza o minune, nu-i aşa? 
Şi totuşi, oamenii realizează şi minuni, adică fapte dincolo de raţiune - 
prin Voinţă spirituală. Odată ieşit pe ţeavă, glonţul va pătrunde în orice 
material... 

Voinţa acţionează dintr-o dată, imparabil, furtunos. Cu totul altfel 
acţionează tehnica autosugestiei, care înlocuieşte treptat obiceiurile 
greşite. Efectul Placebo ţine de Voinţă, nu de autosugestie...! Tocmai de 
aceea, devenind conştient de „minciuna placebo”, efectul său nu mai 
poate fi reprodus (la fel de eficient) prin sugestie şi autosugestie 
conştientă. 

în urma unor studii ştiinţifice, savanţii au concluzionat că în cerebel 
se află cheia acestei probleme. Cerebelul fiind luat prin surprindere, 
creierul reacţionează bine la sugestia exterioară . Dar cerebelul prevăzând 
mesajul dorit prin autosugestie , el acţionează ca o barieră sau protecţie, 
împiedicând-o. (Cerebelul conţine 50% dintre neuronii creierului.) 

Cerebelul pare a face legătura dintre Conştiinţă si Minte . 

26 aprilie 2011 


* * * 

SCALA ETICĂ A MANIPULĂRII SAU MOTIVĂRII 


SCALA ETICĂ A 

manipulării/motivării 

(cele 5 tipiui de influenţe) 


Conştientizare 


A -* B {A îl influenţează pe B) 
unde A, B este individ sau grup 

Criterii de analiza (sisteme de axe): 

- Interese (A / B) 

- Etică (pozitivă / negativă) 

- Conştientizaie (da nu) 

- Opţiuni (obligatorii / 


<- 

Manipulări 


Motivare 
neconştientă 
(manipulare cu 
opţiuni descinse) 


Motivare 
conştientă 
a lui B 




Motivare 


descinse) 


Manipulare 
pozitivă, interesul 
lui A este comun 
cu al lui B 

Interes al lui A 

Manipulare 
pozitivă, interesul 
lui A este social 
dezirabrl 



Neconştientiza re 

V 


Interes al lui B 


* . . tfi 

: Manipulare 
: negativă, mteres 
: egotic al lui A 


Alegeri obligatorii 
(lipsa variantelor 
de alegere) 


Opţiuni deschise 


Etică - 

3 august 2011 


* * * 

Stima de sine şi orgoliul sunt antagonice. 

Stima de sine este un ecou al iubirii de Sine. în schimb, orgoliul este 
o urmare imediată a iubirii de ego. Apropiindu-te de Spirit, te depărtezi 
de ego, automat. 

Smerenia este virtutea opusă orgoliului. Deci, stima de Sine şi 
smerenia sunt convergente, deşi sunt atitudini psihologice diferite. 

Smerenia este diferită de umilinţă. Smerenia este îngenunchere în 
faţa Puterii, Iubirii şi înţelepciunii lui Dumnezeu, pe când umilinţa este 
îngenunchere în faţa oamenilor. Uneori smerenia şi umilinţa se suprapun 
aparent, dar nu întotdeauna. 

Demnitatea nu este totuna cu onoarea. Demnitatea are legătură cu 
stima de sine şi valorile umane perene, pe când onoarea este o convenţie 
socială, provenind din tradiţii şi cultură. Onoarea are legătură cu lezarea 
egoului, pe când demnitatea apără manifestarea Sinelui divin în lume. 
Uneori, onoarea şi demnitatea se suprapun, dar nu întotdeauna. 

Sine Suprem: Stimă de sine - smerenie - demnitate 

Ego: Orgoliu - umilinţă - onoare 

13 octombrie 2011 

Paradoxuri perene şi o soluţie comună 

Budistii se întreabă de ce trebuie să practicăm Calea în căutarea 
iluminării dacă Buddha se află deja în noi, după cum spun toţi înţelepţii. 

Advaita Vedanticii se întreabă de ce ne simţim distincţi de celelalte 
fiinţe dacă, în realitate, suntem una cu Universul şi cu Divinitatea 
Creatoare. 

Creştinii se întreabă de ce Isus se adresa ca unei alte persoane 
Tatălui din Ceruri dacă era unit cu El, cum ne învaţă dogma despre 
Sfânta Treime. 

Spiritistii se întreabă de ce am uitat vieţile anterioare şi toate 
celelalte cunoştinţe spirituale dacă noi suntem spiritul care s-a 
reîncarnat. 

De ce nu e cazul să ne temem de moarte, dar trebuie să preţuim 
fiecare clipă a vieţii noastre? 

Cum e posibilă continuitatea conştiinţei după moarte, dar 
experimentăm zilnic discontinuitatea ei, în starea de somn? 

Toate aceste nelămuriri au un răspuns comun simplu: modelul 
triadic Spirit-Constiintă-Minte . 

26 decembrie 2011 


PROFILAXIA ÎNDRĂGOSTIRII SUPERFICIALE 

Priveşti o persoană de sex opus care respectă toate standardele tale 
de frumuseţe şi atracţie sexuală. Sau poate că are farmecul bogăţiei ori 
faimei... Imediat, într-o clipită, în minte apare un gând suplimentar de 
genul „asta îmi va aduce fericirea”. Şi te îndrăgosteşti subit de ea. Nu te 
îndrăgosteşti de omul respectiv, cu bunele şi relele sale, cu problemele şi 
darurile sale. Ci de promisiunea fericirii lipită de imaginea sa . Deci, 
speranţa în fericirea pe care ţi-o va aduce acea persoană este cea care te 
face să spui: „M-am îndrăgostit!”. Dar acea persoană nu este jumătatea 
ta predestinată, ci proiecţia minţii tale. Ce este de făcut?... 

- Pustnicii se izolează fizic de oameni, de teama femeii. Este o soluţie 
pe jumătate, doar se amăgesc că au depăşit ispita, sperând că practica 
spirituală va îndepărta automat dorinţa din minte. Uneori se întâmplă şi 
asta. Dar de obicei păstrează o tensiune, o teamă, o frustrare - şi 
învăţăturile monastice sunt pline de astfel de exemple. 

- Nici interzicerea prin norme nu este o soluţie grozavă. Societatea 
creştină (ca şi cea islamică) este plină de exemple de adulter sau relaţii 
ratate, în ciuda unor prohibiţii exterioare. „Ochiul vede, inima cere”, se 
spune... Ochiul priveşte ceva, orice, iar mintea adaugă inconştientă „asta 
îmi va aduce fericirea”. Aşa apare dorinţa insaţiabilă şi nepotrivită... 
Acest gând are o forţă mult mai mare decât a instinctelor primare . El este 
cauza multor eşecuri, luându-ne minţile când alegem un partener 

nepotrivit. Omul civilizat a învăţat să-şi controleze instinctele într-o mare 
măsură, dar nu şi gândurile! Supravegherea gândurilor se învaţă doar în 
şcolile spirituale, uneori şi în arta dramatică... 

Soluţia înţeleaptă este să poţi păstra imaginea, fără să-i negi 
frumuseţea, dar să împiedici apariţia simultană a acelui fals gând „asta 
îmi va aduce fericirea” . Atât. Mentalizează intens gândul opus „ASTA 
NU ÎMI VA ADUCE FERICIREA !” şi va fi suficient ca dorinţa să-şi 
slăbească strânsoarea. Vei începe să experimentezi starea de libertate 
lăuntrică. Devenind mai liber, te vei simţi mai fericit!... 

Acest procedeu funcţionează şi în cazurile de dependenţe uşoare, 
mici vicii, însoţindu-1 cu o stare autoindusă de dezgust, repulsie, chiar 
teamă faţă de obiectul de care vrei să te îndepărtezi psihologic. 

Maestrul Yogananda spunea că un obicei este o idee prin care 
mintea crede că nu poate sau că nu este bine să scape de un anumit gând. 
Tot el spunea că un om devine bătrân în clipa când refuză să depună 
eforturi pentru a se îmbunătăţi. 

5 noiembrie 2012 


AUTOSUGESTIA ESTE POTENŢATĂ DE 
AUTOCUNOAŞTERE 

Unii dintre cei care încearcă metodele de autosugestie se plâng 
ulterior că, în ciuda insistenţei lor, nu au obţinut rezultatele dorite de ei. 
S-ar putea întâmpla ca, într-un fel sau altul, să îşi ştie destul de bine 
calităţile şi defectele, dar să nu dorească nici în ruptul capului să schimbe 
ceva la ei. De câte ori nu am auzit fraza „Aşa sunt eu şi nu mă pot 
schimba!”. Sună aproape ca o mortificare, o îngropare în ciment. Din 
fericire, viaţa le dă din când în când nişte ghionturi serioase, obligându-i 
să avanseze pe calea transformării interioare. 

O altă cauză ar putea fi faptul că încă nu se cunosc pe ei înşişi. 
Neînţelegându-se bine, nici nu ştiu ce au cu adevărat nevoie la un 
moment dat. De aceea, încercarea lor s-ar putea ciocni cu interesele 
profunde ale personalităţii lor, iar eşecul este previzibil. în acest caz, 
măsura imediată absolut necesară este să înceapă şedinţele de 
introspecţie şi autocunoaştere psihologică şi spirituală. înaintând pe 
acest drum, poate că îşi vor descoperi cu totul alte interese şi modalităţi 
de acţiune. 

Deseori ne opunem la nivel inconştient, din cauza unor scheme de 
gândire eronate sau a unor emoţii refulate care ne pun piedici 
inexplicabile. Odată însă ce ne descoperim o anumită condiţionare 
psihică, calea spre succes devine clară. Nu avem decât să ne amintim 
mereu, tot mai des şi detaşaţi emoţional, de acel mecanism psihic care ne 
face să acţionăm, să gândim altfel decât am vrea şi atunci el îşi va pierde 
puterea asupra noastră, iar în final va dispare. 

9 noiembrie 2012 

EMOŢIILE NEGATIVE 

Nu te lăsa îngrijorat de viitor, oricât de „raţională” ar părea fi această 
grijă! De ce? Fiindcă s-ar putea să te înşeli cu totul. Şi chiar dacă temerile 
tale sunt întemeiate, când se va ivi problema, vei ştii atunci cum să 
acţionezi, te vei putea mobiliza. Acum însă eşti paralizat, fixat doar pe 
partea negativă a provocării - grija -, incapabil să o găseşti şi pe cea 
pozitivă - acţiunea. Asta nu înseamnă să nu prevezi, cu detaşare, evoluţia 
probabilă a lucrurilor. Dar eu mă refeream la dispoziţia adiacentă, la acea 
îngrijorare nefolositoare... 

«Şi de ce vă îngrijoraţi de îmbrăcăminte? Uitaţi-vă cu băgare 
de seamă cum cresc crinii de pe câmp: ei nici nu torc, nici nu ţes; 
totuşi vă spun că nici chiar Solomon, în toată slava lui, nu s-a 
îmbrăcat ca unul din ei. Aşa că, dacă astfel îmbracă Dumnezeu 
iarba de pe câmp, care astăzi este, dar mâine va fi aruncată în 
cuptor, nu vă va îmbrăca El cu mult mai mult pe voi, puţin 
credincioşilor? Nu vă îngrijoraţi, dar, zicând: „Ce vom mânca?” 
sau: „Ce vom bea?” sau: „Cu ce ne vom îmbrăca?” Nu vă 
îngrijoraţi, dar, de ziua de mâine; căci ziua de mâine se va 
îngrijora de ea însăşi. Ajunge zilei necazul ei.» (Matei 6.28-34) 

Ai trăit la un moment dat o grijă, o spaimă, un stres, care a durat cel 
puţin câteva zile. Poate că acest stres nu te-a lăsat să dormi, trezindu-te 
deseori din somn şi făcându-te să te gândeşti iar şi iar la aceleaşi lucruri, 
în mod aproape inutil. 

Sau, dimpotrivă, poate că reuşeai să scapi de grijă pe timpul 
somnului reconfortant; dar în momentul exact al trezirii simţeai cum 
reintri într-o carcasă energetică a stresului. Era ca o coborâre dureroasă 
din tărâmul idilic al visului într-o grotă a realităţii. Ai simţit clar, obiectiv, 
acea energie crispantă, pe care tot tu ai creat-o, prin grijile întreţinute în 
minte. Era o energie care te strângea şi de care nu mai puteai scăpa decât 
în somn, fiindcă devenise obiectivă, căpătând forţă şi autonomie. 

Iată care este puterea emoţiilor necontrolate! 

13 noiembrie 2012 


FIECARE ZI E ALTFEL 

Un lucru care îmi atrage atenţia zi de zi este faptul că fiecare zi diferă 
de celelalte. Are o altă energie, încă de la trezire mă simt altfel decât ieri. 
Practic, nu există repetiţie, fiecare zi este unică, parcă ar fi o nouă viaţă. 
Unii poate au impresia că zilele sunt monotone, urmând aceeaşi rutină 
dictată de societate. Dar nu e aşa. Poate că gesturile noastre sunt aceleaşi, 
dar energia zilei este unică. Este un lucru absolut cert, printre puţinele 
lucruri sigure pe lume. 

Energia zilei îţi colorează universul tău psihologic. De aceea, nu poţi 
pune bază fermă pe dispoziţiile tale atunci când iei decizii importante. 
Mai amână o zi, două. Noaptea este un sfetnic bun... Proiectezi asupra 
vieţii idei conforme cu dispoziţia ta de moment. Dacă eşti supărat şi 
îngrijorat, viaţa ţi se pare mizerabilă. Dacă ai succes şi speranţe, viaţa 
pare minunată. Când eşti năpădit de rutină, viaţa îţi pare inutilă. însă 
afectele şi dispoziţiile tale nu sunt de încredere. Nu-ţi poţi baza 
speranţele doar pe frumuseţea cerului senin, nu trebuie să te întristezi 
doar fiindcă vine scadenţa la bancă. Acestea sunt accidente cotidiene, 
efemere, deci nu te poţi baza pe ele în atitudinea ta asupra vieţii. 

Trebuie să rezolvi singur acest paradox: Eşti într-o permanentă 
transformare, de la o zi la alta, de la un an la altul. Şi totuşi, ai impresia 
clară că tu NU eşti o energie, o dispoziţie mobilă, un vânt schimbător. 
Simţi că există în tine ceva stabil, identic cu sine de la naştere şi până la 
moarte, poate şi după... Deci, care e punctul tău forte, reperul interior în 
toate ipostazele vieţii? 

2 decembrie 2012 


* * * 

După doctrina budismului Mahayana, omul nu constituie o 
adevărată unitate, ci este un agregat de stări, de conştiinţe si de elemente . 
Ceea ce preexistă înainte de naştere şi se continuă după moarte (numit în 
Occident „spirit nemuritor”) nu este individul uman , ci Forţa Inteligentă 
care a determinat un asemenea agregat. 

Prin moarte, organismul se dizolvă, hrănind mai multe conştiinţe 
inferioare ca dezvoltare. E vorba despre particulele fizico-chimice, eterice 
(vitale) şi astrale (idei şi emoţii) în care s-au descompus corpurile fizic, 
eteric şi cel astral. Rămâne întreagă doar Forţa centrală unificatoare 
(spiritul), capabilă să se manifeste din nou într-unul din planurile 
existenţei condiţionate (adică să se reîncarneze). 

Mă întreb: oare câţi dintre căutătorii spirituali occidentali nu s-au 
lăsat atraşi mai degrabă de învăţăturile esoterice contrare (care consideră 
că mintea omului este chiar spiritul)...! Acestea par a fi mai degrabă nişte 
învăţături satanice, căci susţin nemurirea ego-ului (în acest fel, ego-ul 
fiind încurajat să se umfle ca un balon). 

29 ianuarie 2013 


Cu cât eşti mai pur, cu atât devii mai sensibil şi agitaţia fără rost a 
lumii te oboseşte. Multe persoane evoluate spiritual care trăiesc în 
mijlocul oraşului zgomotos au nevoie de mai mult somn pentru refacere. 
Ele preferă liniştea, natura, aşezările umane izolate de „nebunia” urbană. 
Stresul pe care îl îndură orăşenii le creşte nivelul de agresivitate. Cele mai 
multe probleme psihice sunt înregistrate în marile metropole. Marile 
aglomerări urbane nu sunt speranţa viitorului, ci un abator al rasei 
umane. 

25 martie 2013 


în urma avalanşei de informaţii, stilul de lectură al omului modern 
s-a schimbat. A devenit rapid şi superficial. Dar pentru a trage foloase 
dintr-o lectură spirituală, e nevoie să o reiei răbdător, dedicând 
paragrafelor momente de reflecţie care să dureze cât cititul sau mai mult. 
Prin reflecţie, în linişte, informaţiile se sedimentează, dar mai important, 
îţi vin în minte noi idei conexe, laşi imaginaţia să lucreze. 

Pentru că lectura ocupă mult timp, omul modern o înlocuieşte cu 
vizionarea de filme şi filmuleţe (care, de fapt, îţi răpesc şi mai mult 
timp!). Este mai relaxantă, dar şi mai săracă în informaţii importante 
decât o lectură. Rareori filmul bate cartea! Lectura păstrează avantajul 
unic de a stimula creativitatea, solicitând mintea să completeze golurile 
dintre cuvinte. Oare ne apropiem de scenariul prefigurat în celebra carte 
ecranizată „Fahrenheit 451”? 

27 mai 2013 


Conştienţa este funcţia Conştiinţei. Prin urmare, Conştiinţa este 
privită ca un „organ” psihic. 


* * * 

Atenţia vigilentă începe asupra propriei persoane, cu autoobservarea 
activităţii psihice. în practica spirituală, înainte de a da atenţia cuvenită 
detaliilor exterioare, trebuie să te analizezi pe tine însuţi. Dar asta nu 
înseamnă să dispreţuieşti lumea sau să nu-i dai importanţă...! 

10 iunie 2013 


Când cineva îţi face o observaţie critică, natural ar fi să nu te superi: 
Dacă ai greşit, critica este obiectivă şi ţi-ar folosi să te corectezi, 
mulţumind în gând celui care te-a avertizat. 

Dacă nu ai greşit, eroarea este de partea celuilalt. Tu nu ai ce să-ţi 
reproşezi, deci nu te supăra pentru eroarea LUI de percepţie. Iar dacă 
eşti prea sensibil la imperfecţiunile lumii, acum ai ocazia să-ţi aminteşti 
că ar fi bine să te mai înţelepţeşti... 

Pare raţional, dar în practică nu se întâmplă aşa. Cauza constă în 
emoţiile noastre, în impulsurile inconştiente, care ne domină în 
majoritatea timpului. 

De aceea utopiile sunt irealizabile - fiindcă nu ţin cont de 
complexitatea psihicului uman. 

23 august 2013 

întreabă-te .. cum este conştiinţa mea când nu are nimic de 
perceput? ”, dar nu pentru a o descrie cuiva. Răspunsul pe care îl vei 
primi ar trebui să fie o stare imposibil de descris sau explicat. 

întrebarea însăşi e o capcană. Conştiinţa este atenţia pură, fără o 
formă proprie (căci ea ia forma obiectului studiat). Conştiinţa este 
precum un spaţiu gol dilatat fără limite, centrat în fiinţa ta. încercarea de 
a da o formă senzorială sau mentală conştiinţei va eşua de fiecare dată 
când revenim cu întrebarea „ cum e conştiinţa mea? ”. Acest aparent eşec 
ar putea duce în final la stingerea imaginaţiei şi la cunoaşterea directă a 
Conştiinţei. Aceasta este adevărata stare mistică , uimitoare. 

în acelaşi scop, marele maestru mistic Ramana Maharishi propunea 
o altă întrebare, „ cine sunt eu? ”, repetată până la obţinerea intuitivă a 
răspunsului. 

22 septembrie 2013 


PĂCATUL NAIVITĂŢII 

La prima vedere, naivitatea este un simplu defect uman. Aproape 
tangent cu virtutea. Nu spunea Isus „Lăsaţi copilaşii să vină la Mine, 
căci împărăţia Cerurilor e a celor ca ei!” (Matei 19:14)?! De ce atunci cel 
mai neînsemnat defect uman, care e infantilismul, este pedepsit cu atâta 
duritate şi suferinţă? Unde e dreptatea şi înţelepciunea lui Dumnezeu? 

Pentru a înţelege, trebuie să ne schimbăm punctul de vedere. Dintr- 
o perspectivă superioară, naivitatea este un păcat spiritual ! Privind-o 
astfel, nu vom mai fi înclinaţi spre autoindulgenţă. Este un păcat pentru 
că ne separă de perfecţiune. Sigur, nu-i la fel de grav ca altele. Dar încă e 
un obstacol împotriva progresului şi perfecţiunii spre care tinde spiritul... 
Pedeapsa vine de la sine, dictată de legile societăţii. Nu e treaba lui 
Dumnezeu. Credulul este, prin definiţie, ţinta batjocurii celorlalţi. 

Dar de ce ar fi naivitatea chiar un sacrilegiu? 

Naivul îi consideră pe toţi oamenii la fel de buni şi de încredere, în 
mod egal. Ceea ce este o supoziţie falsă şi fără discernământ. Care nu se 
răsfrânge numai asupra sa, ci şi asupra mediului social în care vieţuieşte. 
Acordând încredere celor care nu sunt demni de ea, inocentul le dă o 
putere pe care nu o merită, încurajându-i să greşească în continuare. 
Naivul devine complice cu răul plin de tupeu. 

Dimpotrivă, după ce-şi primeşte pedeapsa, imaturul se trezeşte la 
realitate şi începe să-i vadă pe acei oameni cu adevărat buni şi oneşti, 
care erau acoperiţi de larma şi umbra falşilor prieteni. Abia devenind 
lucizi ne dăm seama cât de rari sunt oamenii de valoare . Este chiar un 
miracol că ei există în carne şi oase. 

Până acum, ne complăceam într-o dulce suficienţă şi lipsă de 
responsabilitate. Nu diferenţiam binele de rău. Dobândind luciditatea 
necesară, prin suferinţă, vom avea dorinţa intensă de a-i respecta, ajuta, 
încuraja pe aceşti oameni virtuoşi, rari precum diamantele. Lucrul ăsta 

nu-1 făceam înainte, fiind ameţiţi de farmecele ipocriţilor, pe care îi 
hrăneam material şi spiritual. Abia acum am devenit aliaţi ai Binelui şi ai 
lui Dumnezeu. Cu sacrificii şi durere, dacă altfel nu s-a putut... 

Prin urmare, antidotul naivităţii este luciditatea , dar şi fermitatea 
atitudinii. 

Pierzându-ne candoarea, nu trebuie să cădem în cealaltă extremă, a 
cinismului şi răzbunării. Idealul este să avem o inimă caldă şi o minte 
rece. Echilibru, e adevărat, greu de atins! Să avem puterea de a iubi pe 
oricine, dar şi rezerva şi prudenţa obligatorii. Vedem că, în această lume 
agresivă, oamenii foarte blânzi şi amabili sunt tare batjocoriţi. Doar prin 
fermitate putem ţine dracii la distanţă, ca să nu se obrăznicească. Trebuie 
şi putem să fim oricât de buni, dar să nu fim proşti...! Asta e dreptatea şi 
înţelepciunea lui Dumnezeu. 

29 ianuarie 2014 


Compatibilitatea în căsnicie 

Vizează aspectul: 

- Fizic si sexual (aspectul corpului fizic, atracţie reciprocă, potrivire 
sexuală etc.); 

- Profesional si material (înţelegerea şi acceptarea ocupaţiei celuilalt, 
pretenţii legate de susţinerea financiară şi materială a familiei etc.); 

- Personalitate (caracter, temperament, inteligenţă etc.); 

- Cultural si educaţional (valori, religie, obiceiuri etc.); 

- Karmic si spiritual (relaţii şi obligaţii din alte existenţe, nivel de 
evoluţie al celor două spirite încarnate, predestinarea pentru uniune 
permanentă ori misiune comună etc.). 

Ideal ar fi să existe o compatibilitate perfectă la toate nivelurile, dar 
mai rar se întâmplă aşa în practică. Consultanţii premaritali ar trebui să 
abordeze toate aceste aspecte ale relaţiei dintre logodnici. 

7 martie 2014 


Gândurile seamănă cu folosirea computerelor. 

Poţi folosi autonom un computer - atunci gândeşti singur, singurel. 
Dar poţi lega computerul la internet - şi atunci gama posibilităţilor 
mentale creşte exponenţial. Aşa este cu gândurile. Din fericire, mintea 
destupată apelează automat baza de date universală atunci când are de 
rezolvat o problemă, de aceea şi pot apărea, câteodată, soluţii geniale. 

De fapt, putem înţelege mai bine cum funcţionează mintea abia după 
inventarea internetului. Informaţiile vehiculate pe internet (ca şi în 
univers, la o scară mult mai mare) sunt practic infinite (pentru puterea 
noastră de procesare şi timpul disponibil). 

Practica spirituală esenţială: o minte CALMĂ, o inimă CALDĂ. 
Pregăteşte-ţi mintea ca să te ajute la primirea în inimă a comuniunii cu 
Sfinţii şi îngerii. Doar ei îţi pot da harul fericirii şi compasiunii divine. 
Mintea e doar un receptacul, nu un generator de fericire. 

19 octombrie 2014 


în aceeaşi serie de cărţi - culegeri de texte publicate de 
către autorul Răzvan Alexandru Petre în website-ul 
www.spiritus.ro fac parte următoarele titluri: 

1) Esoterismul în mileniul 3 

2) Karma, valurile timpului 

3) Spiritele în dialog cu noi (în colaborare cu Nina Petre) 

4) Cristos, binele, adevărul 

5) Spiritualitatea în psihologie 

6) Filosofie spirituală 

